
Capitolul 1 


O după-amiază foarte geroasă în Londra 
Ianuarie 1823 


— Presupun că preferi White, spuse Henry Winslow. 

Privirea lui Robert Carlisle se plimbă de la fumul ce se 
înălța din vârful trabucului său la bărbatul care stătea lângă 
el, într-un fotoliu din piele, în fumoarul de la Brooks. În faţa 
lor, focul ce trosnea încerca să alunge frigul iernii de 
dincolo de ferestrele mari, unde cerul cenuşiu ameninţa din 
nou că avea să ningă. 

— Prefer locul ăsta, cu adevărații conducători ai 
Angliei, spuse el nonşalant. Oameni de afaceri şi negustori, 
comercianţi şi importatori - oamenii care fac Anglia să 
prospere. 

— Bine zis! spuse Winslow şi ridică paharul, gâfâind 
încet în timp ce luă o înghiţitură. 

Robert trase din trabuc înainte ca Winslow să îi 
observe zâmbetul satisfăcut. Adevărul era că prefera 
Boodle, unde jocurile de noroc necesitau mai multă 
pricepere, mizele erau mai mari, iar femeile cărora li se 
permitea să intre pe uşa din spate erau mai interesante. 
Dar fu bucuros să laude alegerea lui Henry Winslow, pentru 
că avea nevoie de el. 

Mai degrabă, avea nevoie de Winslow Shipping and 
Trade. 

Se lăsă pe spate în fotoliu şi îşi puse picioarele, 
încălţate în cizme lungi, pe paravanul şemineului; avea 
aerul unui afacerist încrezător, când, de fapt, era groaznic 
de agitat. Aşteptase timp de doi ani ocazia asta. Doi ani în 
care îşi asumase riscuri calculate pentru a-şi clădi averea şi 
legăturile,  achiziţionând acțiuni ale unor companii 
comerciale din India şi Extremul Orient doar pentru a-şi 
asigura prezenţa printre cei care conduceau licitaţiile, 
cumpărând şi vânzând depozite pline cu bunuri, pentru a-şi 
face un nume printre negustori, toate acestea numai pentru 


a ajunge la acest moment. La o posibilă afacere cu cea mai 
mare societate comercială din Imperiul Britanic. 

Al naibii să fie dacă avea să scape acea oportunitate! 

Spuse cât de nonşalant putu: 

— Am auzit că vă extindeţi rutele de transport 
maritim. 

— Ha! Winslow scutură scrumul trabucului pe podea. 
Unde ai auzit asta? 

— Am legături bune. 

De fapt, cele mai bune. Winslow ştia asta, altfel nu l- 
ar fi invitat acolo. 

— Şi am mai auzit că vă căutaţi un partener care să 
vă ajute. 

— Aşa este. Ochii lui Winslow licăriră, apreciind 
francheţea lui Robert. Caut sânge proaspăt, care să dea 
energie companiei mele. Cineva cu hotărârea şi ambiția de 
a-şi face un nume. 

Se ridică de pe scaun şi merse lângă foc, luând 
vătraiul din alamă pentru a aţâţa focul. 

— Am o companie extraordinară şi am nevoie de 
oameni extraordinari care să o conducă. 

Robert zâmbi încordat. „Extraordinar, da”. 

Poate că Henry Winslow era un lăudăros arogant, dar, 
din postura de cel mai de succes afacerist din Anglia, avea 
tot dreptul să fie. Unicul proprietar al companiei Winslow 
Shipping and Trade, el era unul dintre puţinii importatori 
care reuşiseră să iasă din războaie mai bogat decât înainte. 
Totul se datora hotărârii, voinţei de a-şi risca fondurile şi 
norocului chior. Un titan al bogăției şi al puterii, Winslow nu 
avusese niciodată un partener, dar Robert studiase în 
detaliu compania şi ştia că el însuşi era omul perfect pentru 
asta. 

lar acest parteneriat putea fi răspunsul la rugăciunile 
lui. 

— Ofer o cotă limitată, după cum probabil înţelegi. 
Winslow îşi împinse pieptul în faţă - un gest mai degrabă de 
cuviinţă decât de mândrie. Puţine acţiuni. Poate şapte 
procente. 


Robert miji ochii. Era o cotă mult mai mică decât 
sperase el. Dar se putea descurca. Pentru moment. 

— Nu aţi avut niciodată nevoie de un partener. De ce 
acum? 

Winslow privi focul cu ochi pierduţi. 

— Este nevoie de schimbări. Un om care nu 
recunoaşte când este momentul să îşi adapteze strategiile 
ar putea la fel de bine să se retragă. 

Zgândări buştenii cu vătraiul, ridicând scântei în aer, 
apoi continuă: 

— Dar a venit momentul să fac acest lucru pentru... 
fiicele mele. Oftă greoi şi clătină din cap. Cum poate 
asigura un om de afaceri o moştenire familiei lui când tot 
ce are sunt fiicele lui? 

Robert nu răspunse. Pe propriul lui tată nu îl 
preocupaseră asemenea lucruri. În schimb, Richard Carlisle 
fusese preocupat de forţa morală, munca grea şi 
devotamentul faţă de familie; nu se gândise niciodată că 
fiica lui era mai puţin vrednică decât fiii săi. Cu toţii erau 
copiii lui, la fel de capabili să îi câştige mândria părintească. 

lar Robert era hotărât să facă exact acest lucru. Avea 
să devină bărbatul cu care tatăl lui s-ar fi mândrit; şi nu 
avea să permită să îi stea ceva în cale. 

— Poate că una din ele se va căsători cu un 
gentleman pe care l-aţi putea include apoi în afacere. 

Spre binele lui, egoistul Robert se rugă ca ambele 
moştenitoare Winslow să fie fete bătrâne ştirbe şi chele, 
trecute bine de 30 de ani, fără vreo şansă de a se căsători 
cu  parveniţi ambiţioşi, care i-ar putea fura această 
oportunitate. 

— Nu, fără rude în afacerea mea, bâigui Winslow în 
timp ce puse vătraiul la loc, apoi îşi scutură mâinile de 
cenuşă. Tu nu îmi cunoşti fiicele, nu-i aşa, Carlisle? 

Robert încuviinţă din cap. Femeile care îi ţineau lui 
companie tindeau să fie mai degrabă văduve, decât fiice 
celibatare ale negustorilor. 

— Mă tem că reputaţia lor spune totul, spuse Winslow, 
împreunându-şi mâinile la spate şi privind îndărjit spre 


flăcări, cu burta rotundă ieşind în afară. Mama lor a murit 
când erau mici, aveau doar opt şi zece ani. Presupun că ar 
fi trebuit să le găsesc o mamă vitregă, care să le crească şi 
să le transforme în domnişoare cuviincioase, aşa cum îşi 
dorea răposata mea soţie. Dar afacerea avea nevoie de 
toată atenţia mea şi de-abia am avut timp să găsesc o 
guvernantă potrivită, darămite o soţie. Făcu o pauză, apoi 
recunoscu: Şi, ca să fiu sincer, o parte din mine nu voia. M- 
aş fi simţit de parcă aş fi încercat să o înlocuiesc pe draga 
mea Margaret. 

Robert înţelegea prea bine acel motiv. Din aceeaşi 
cauză, nici mama lui nu avea să se recăsătorească 
vreodată. 

— Dar acum, când mă uit la fiicele mele... Winslow 
oftă îndelung şi trist. Regret această decizie. 

— Ambele sunt pregătite pentru sezonul de măritiş? 
întrebă curios Robert. g 

Se aştepta la conversație politicoasă. In plus, era 
important să îl cunoască mai bine pe Winslow, pentru a nu 
avea surprize mai târziu. 

— Da. Răspunsul monosilabic fu însoțit de o expresie 
tristă. Dar sunt la al şaptelea şi la al cincilea sezon şi mă 
tem că este prea târziu. 

Robert clipi uluit. Al cincilea şi al şaptelea? 
Dumnezeule mare! El nu auzise niciodată de vreo tânără 
lady care să aibă nevoie de atât de multe sezoane pentru 
a-şi găsi un soţ. Mai ales dacă erau moştenitoare. Chiar 
dacă cele două fete aveau câte două capete, Robert nu îşi 
putea imagina de ce vânătorii de averi nu dădeau buzna în 
casa omului ca să ajungă la ele. 

— Fraţii dumitale nu s-au căsătorit amândoi anul 
trecut? întrebă Winslow, ştiind la fel de bine ca toţi bărbaţii 
din Mayfair că fraţii Carlisle cedaseră unul câte unul. Robert 
era ultimul rămas dintre cei trei fraţi care cândva fuseseră 
consideraţi blestemul mamelor de pretutindeni. 

— Ba da. „Şi fie ca Dumnezeu să le odihnească 
sufletele de burlaci”. 

Dar amândoi păreau destul de fericiţi. Mai ales 


Sebastian, care era mai relaxat decât fusese ani întregi, 
lucru care se datora în totalitate soţiei lui, Miranda. Cu 
siguranţă, nu era ducesa perfectă, deşi se dovedise a fi 
perfectă pentru Sebastian - nu avea nimic din ce îşi dorea 
el de la o soţie, dar îi oferea tot ce îşi dorea de la o femeie. 
Fratele lui trecuse bucuros de partea inamicului, curtând-o 
ca un căţeluş îndrăgostit. Atenţia cu care o copleşea era 
acum şi mai mare, pentru că Miranda rămăsese însărcinată. 

Fratele lui mai mic, Quinton, era puţin mai bine. Soţia 
lui, Annabelle, îl implicase până peste cap în gestionarea 
arendelor, în proiecte de îmbunătăţire a fermei, în îngrijirea 
animalelor şi a recoltelor, iar Quinton nu fusese niciodată 
mai concentrat asupra viitorului său şi se simţea fericit 
alături de o femeie care era mai mult decât perechea 
potrivită pentru el în privinţa inteligenţei şi şarmului. 

— Ai de gând să îi urmezi, Carlisle? întrebă Winslow, 
acceptând o nouă băutură de la chelner. 

Punându-şi trabucul între dinţi, Robert clătină ferm din 
cap. 

— Nu am niciun motiv să mă grăbesc să ajung în 
captivitate. 

Totuşi, mama lui avea alte gânduri. Elizabeth Carlisle 
nu îşi mai încăpea în piele de bucurie datorită faptului că 
trei dintre copiii ei aveau căsnicii fericite, că avea deja doi 
nepoti şi încă unul era pe drum - ceea ce însemna că era 
hotărâtă să atragă aceeaşi fericire conjugală şi în viaţa lui 
Robert. Chiar dacă pe el asta l-ar termina. 

Robert îşi iubea tare mult mama. Dar, deşi ar fi făcut 
orice ca să o ştie fericită, trăgea linie când era vorba de 
însurătoare. La fel cum nu accepta niciodată să intre într-o 
afacere proastă, Robert nu avea nicio intenţie să intre într-o 
căsnicie. Mai ales de când ajunsese să creadă că o căsnicie 
era, pur şi simplu, o altă afacere, negociată şi întocmită 
printr-un contract. O afacere din care un bărbat nu putea 
ieşi dacă lucrurile mergeau prost. 

— Nu ai curtat-o pe fiica generalului Morgan sezonul 
trecut? întrebă Winslow. 

Se părea că Robert nu era singurul care se pregătise 


pentru această întâlnire. 

— Ba da, recunoscu el, puţin trist. Dar am căzut de 
comun acord să ne despărţim. 

Era mai bine pentru amândoi că o luaseră pe drumuri 
separate. Diana fusese apoi curtată de fiul cel mic al 
ducelui de Wembly, iar Robert îşi dăduse seama că el 
prefera să rămână burlac. Perioada în care îi făcuse curte 
se încheiase fără ranchiună, cei doi rămânând prieteni 
apropiaţi. O situaţie care lui îi convenea, întrucât nu avea 
chef să se înfrunte într-un duel cu pistoale cu fratele ei, 
Garrett, la răsăritul soarelui. 

— Fiţi convins că nu îmi stă gândul la căsătorie în 
viitor şi că toată atenţia mea va fi acordată companiei. 
Robert înlocui paharul gol cu unul plin pe care i-l oferi 
chelnerul, apoi explică: La urma urmei, am avut marele 
noroc de a fi al doilea născut. 

Winslow izbucni într-un râs zgomotos, atrăgând 
privirea iritată a lui Lord Daubney, care stătea într-un colţ, 
citind Times. 

— Al doilea născut, cu un frate mai mare care are o 
căsnicie fericită - foarte fericită, dacă înţelegeţi, clarifică el. 
Aluzia îi smulse lui Winslow un alt hohot de râs. Sunt un 
bărbat care nu este în pericolul de a deveni moştenitor - 
aşadar, nici în pericolul de a avea nevoie de o soţie. 

Dar era un bărbat cu o nevoie disperată de un 
parteneriat. In mod special cu această companie. Interesele 
de afaceri ale Winslow Shipping făceau înconjurul lumii, 
compania având acţiuni în India, Extremul Orient şi în 
Americi. Fiind deja cea mai mare companie individuală din 
imperiu, avea potenţialul de a creşte exponențial în 
următoarele decenii. Să obţină un parteneriat cu această 
societate ar fi fost ca şi cum ar fi găsit legendara lână de 
aur. Cea mai bună oportunitate pentru cea mai bună 
afacere. 

Şi cea mai bună cale de a dovedi, în memoria tatălui 
său, că era demn de numele Carlisle. Orice altceva mai 
puţin decât atât ar fi fost un eşec. 

Acesta era unul dintre motivele pentru care nu 


dezvăluise familiei planurile legate de acest parteneriat. Ei 
erau deja neliniştiţi din pricina faptului că Robert alesese 
afacerile drept drum în viaţă, în loc să ia în calcul poziţiile 
obişnuite disponibile celui de-al doilea născut. Dar lui nu îi 
plăceau dreptul şi medicina, îi lipsea disciplina necesară 
pentru o carieră militară şi nu avea forţa morală pentru una 
bisericească, nefiind cuprins de dorinţa de a pune capăt 
vieților oamenilor sau de a le salva sufletele. 

Desigur, celălalt motiv pentru care nu le spusese era 
că ei încă îl învinuiau pentru moartea lui Richard Carlisle. 
Robert ştia asta. Pentru că şi el continua să se învinuiască. 

Alungând sentimentul de vină pricinuit de acea 
noapte groaznică din urmă cu doi ani, Robert se aplecă 
înainte, dornic să discute termenii finali. 

— Aşadar, vă gândiţi să... 

Afară se porni o hărmălaie. Strigăte furioase însoțeau 
ropotele zgomotoase de copite ce se apropiau năvalnic pe 
strada pavată. 

— Ce Dumnezeu? zise Winslow încruntat şi se 
îndreptă spre fereastra înaltă. 

Robert se ridică şi el de pe fotoliu pentru a i se 
alătura, aruncând în foc mucul trabucului. Lord Daubney îşi 
scăpă ziarul, renunțând să-l mai citească, şi se grăbi spre 
grupul de bărbaţi adunaţi la fereastră pentru a asista la 
spectacolul din stradă. 

— Un faeton condus de o femeie? întrebă uluit 
Daubney. 

— Pe strada St. James! 

Administratorul clubului era îngrozit. 

— Aceea nu este o femeie, îi corectă un alt 
gentleman, dând dezaprobator din cap. Aceea este 
Diavoliţa. 

Robert privi caii cum goneau. Cu siguranţă, aceea era 
Diavoliţa. 

El nu vorbise niciodată cu femeia poreclită astfel, nici 
nu dăduse vreodată ochii cu ea, cunoscând-o doar din 
bârfe. Dar trebuia să fie ea. Nicio altă lady nu ar fi îndrăznit 
să facă un asemenea lucru, în afară de ea, femeia faimoasă 


căreia îi făcea plăcere să scandalizeze mulţimea cumpătată 
din înalta societate. lar judecând după înfăţişarea ei, femeia 
se dovedise a fi la fel de frumoasă şi necuviincioasă precum 
pretindeau bârfele. Dacă ar fi fost la un bal, frumuseţea 
sălbatică ar fi pus pe jar gentlemanii, care s-ar fi luptat 
pentru atenţia ei precum câinii. Dar aici, pe strada care 
găzduia cele mai exclusiviste cluburi de gentlemani din 
Londra şi unde o femeie respectabilă nu ar fi îndrăznit 
niciodată să pună piciorul fără un însoțitor de sex masculin, 
toţi făceau glume răutăcioase la adresa ei. 

Robert nu se putu abţine să nu zâmbească admirativ, 
deşi ştia prea bine ce zvonuri s-ar fi răspândit din pricina 
unui asemenea act scandalos. 

— Şi de aceea fiica mea este la al şaptelea sezon, 
bombăni Winslow în barbă, în timp ce restul bărbaţilor se 
întoarseră la locurile lor după ce se stinse toată agitația. 

— Poftim? 

— Carlisle, aceea este fiica mea Mariah, îi explică 
Winslow îndreptându-şi umerii apăsaţi de umilinţa pe care o 
simţise când plecase de la fereastră. 

— Diavolița? exclamă Robert uluit, înainte de a se 
gândi. 

Mintea îi goni sălbatic, încercând să îşi amintească 
numele femeii. Apoi îl izbi... Mariah Winslow! Winslow 
Shipping and Trade. Dumnezeule! 

Winslow îşi ţuguie buzele, părând jignit mai puţin de 
epitetul cu care bârfele o stigmatizaseră decât de însăşi 
fiica lui. 

— Lângă ea era sora ei, Evelyn, care este la fel de 
hotărâtă să se bălăcească în noroiul scandalului. 

Cu siguranţă, acest lucru explica toate acele sezoane 
încheiate fără vreo cerere în căsătorie şi, judecând după 
această ultimă poznă, nu avea să se ivească vreuna nici în 
acest an. Dacă fraţii Carlisle fuseseră năpasta din Mayfair, 
cele două surori erau echivalentul lor feminin. Două tinere 
care reuşeau, cumva, să fie atât de nerespectuoase, încât 
să îşi distrugă complet reputaţiile. 

— l-am promis mamei lor pe patul de moarte că o să 


fac doamne cuviincioase din ele, dar am dat greş, se plânse 
Winslow, încruntându-se. Mai ales cu Mariah. Nu este deloc 
interesată de evenimentele sociale sau de gospodărirea 
casei, de modă sau de flori... Winslow dădu resemnat din 
mână şi continuă: În schimb, ar prefera să lucreze la 
birourile din porturi, petrecându-şi timpul cu docherii şi 
marinarii sau irosindu-şi alocaţia pe derbedei. 

Robert îl înţelegea pe bărbat, dar nu se putu abţine să 
nu simtă o oarecare admiraţie pentru fiicele acestuia. In 
mod sigur, nu făceau parte din categoria acelor doamne 
plictisitoare care urmau regulile sufocante ale pieţei 
măritişului asemenea mieilor duşi la tăiere. Ar trebui să se 
considere norocoase că scăpaseră de laţurile domesticităţii 
cu care societatea îşi înlănţuia tinerele, care nu trebuiau să 
facă nimic altceva în viaţă, decât să găzduiască petreceri, 
să dea naştere moştenitorilor şi să se retragă tăcute la ţară, 
cu broderiile şi picturile lor. 

— Mariah are nevoie de un soţ care să îi redea 
feminitatea, bombăni Winslow, frecându-şi ceafa încordată. 
Dar eu nu am nicio rudă de sex feminin în societate care să 
îi facă recomandări, aşa că nu există nicio şansă să apară 
peţitori potriviţi pentru ea. 

Robert duse paharul la buze şi murmură sec: 

— Ce păcat! 

Era greu să îl compătimească pe bărbat când fiicele 
lui practic radiau în timp ce goneau libere cu trăsura pe 
stradă. 

Winslow îl fixă cu o privire dură pe Robert. 

— Dar tu ai. 

Robert aproape se înecă sorbind din coniac. 

— Poftim? 

— Am nevoie de un partener cu legături în înalta 
societate şi cu îndrăzneala de a le folosi, spuse Winslow cu 
sinceritate, dând toate cărţile pe faţă. Apelează la rudele 
tale ca să o îndrume pe Mariah în acest sezon şi îţi voi 
garanta parteneriatul. O cotă de douăzeci de procente este 
a ta dacă un gentleman respectabil face o cerere până în 
ultima zi a sezonului. 


Robert îl privi cu gura căscată. Omul era nebun! Și 
vorbea foarte serios. 

— Parteneriatul în schimbul căsătoriei fiicei dumitale? 
bolborosi Robert, repetând cuvintele lui Winslow pentru a 
se asigura că îl înţelesese. 

Winslow încuviinţă scurt din cap, frustrarea simţindu- 
se în fiecare milimetru din corpul său. 

Robert îl privi fix, nevenindu-i să creadă. Oferta era 
absurdă. Un test pentru a-şi dovedi abilităţile nu era ieşit 
din comun, dar asta? Dumnezeule mare! 

— Cred că s-a produs o greşeală, spuse el tărăgănat, 
forţându-se să zâmbească şi dându-şi toată silinţa să nu îşi 
trădeze supărarea. Chiar şi acum, cu parteneriatul pe masă 
- trebuia doar să se întindă şi să îl ia -, Robert simţi cum 
oportunitatea îi scapă printre degete. Mă confundati cu o 
mamă peţitoare. 

Winslow clătină din cap. 

— Acest comportament al lui Mariah trebuie să 
înceteze, pentru binele ei şi pentru că eu am ajuns la 
capătul puterilor. Să îşi găsească un soţ este cea mai bună 
cale de a se salva. ÎI ţintui pe Robert cu o privire aspră. lar 
tu eşti bărbatul potrivit să îi găsească unul. 

Aceasta nu era deloc modalitatea în care Robert voia 
să se afirme. Totuşi, era tentantă. Foarte tentantă. Mai ales 
când Winslow punea problema în acest fel. 

Fără îndoială, Mariah Winslow nu ar găsi un soţ bun 
fără ajutor, iar Robert ar face acelaşi lucru pe care alţi 
bărbaţi îl făceau pentru rudele lor de sex feminin de secole 
întregi - i-ar asigura o căsătorie avantajoasă. Şi, da, ar 
salva-o de ea însăşi. Dacă femeia nu renunţa la acel 
comportament, să rămână fată bătrână avea să fie ultima 
ei grijă, întrucât poznele ei urmau să o transforme într-o 
paria a societăţii. Robert cunoscuse femei ale căror vieţi 
fuseseră distruse din motive mai puţin scandaloase. Era 
păcat dacă i se întâmpla aşa ceva Diaveoliţei. 

O căsătorie necesară pentru ea, un parteneriat pentru 
el... Robert era un prost dacă asculta glasul conştiinţei. 
Totuşi, îl măcina gândul că ar depăşi limitele în împlinirea 


scopurilor lui. 

— Şapte luni pentru a asigura un peţitor potrivit nu mi 
se pare o perioadă nerezonabilă pentru un bărbat cu 
legăturile tale, îl provocă Winslow, interpretându-i greşit 
ezitarea. Dacă ai, într-adevăr, legăturile cu care te lauzi. 

Robert miji ochii. 

— Fiţi sigur că le am. 

— Atunci vino pe la noi mâine, la ora unsprezece, şi 
vei avea şansa să dovedeşti acest lucru. 

Fără îndoială, Robert Carlisle putea face faţă acestei 
provocări. Cu uşurinţă. La urma urmei, poate că fiica lui 
Winslow era Diavoliţa, dar era şi moştenitoarea unui 
afacerist bogat, de o frumuseţe nemăsurată. lar el o avea 
pe mama lui să îl ajute, o ducesă văduvă care ar fi vrut 
ceva mai interesant de făcut în acest sezon, decât să 
participe la aceleaşi evenimente plictisitoare. Câteva baluri 
şi ceaiuri, câteva rochii noi şi până şi Mariah Winslow avea 
să primească o ofertă până în martie. Aprilie, cel târziu. 
Parteneriatul avea să fie al lui, iar Robert urma să 
dovedească, în sfârşit, că era demn de numele Carlisle. 

— De acord, spuse Robert. Nu vă voi dezamăgi. 

Winslow ridică neîncrezător din sprâncene, chiar în 
timp ce bărbaţii îşi strânseră mâinile. 

Dar Robert era încrezător atât în sine, cât şi în 
abilităţile de peţitoare ale mamei sale. La urma urmei, dacă 
Sebastian şi Quinton fuseseră convinşi să se căsătorească 
la distanţă de doar trei luni unul de celălalt, cât de greu 
putea fi să mărite Diavoliţa până la sfârşitul sezonului? 


Capitolul 2 


Mariah Winslow îşi lipi urechea de uşa biroului, dar nu 
auzi nimic din conversaţia pe care tatăl ei o purta cu sora 
sa. Sau, mai degrabă, din muştruluiala pe care i-o aplica 
bietei Evelyn. Oftând, Mariah se trânti în fotoliul din hol şi 
îşi aşteptă rândul. 


Încă o dimineaţă, încă o pedeapsă de la papa... la fel 
de previzibil precum fluxul pe Tamisa. În ultima vreme, avu 
impresia că aşa îşi petreceau toate dimineţile - papa le 
cerea să se comporte ca nişte domnişoare cuviincioase, iar 
ele promiteau că aveau să se potolească, dar nu regretau 
deloc greşelile făcute în societate. 

Totuşi, de data aceasta, Mariah se temea că ea şi Evie 
merseseră prea departe. 

Fără îndoială, să gonească în faetonul lui Hugh Whitby 
pe strada St. James păruse o idee bună la momentul 
respectiv. Avea să fie ceva îndrăzneţ şi cutezător, o 
asigurase Evie, care să le anime inimile şi să alunge 
plictiseala unei amiezi de iarnă. „Să facem ceva care să ne 
facă să ne simţim vii”, o rugase Evie. Mariah o iubea 
nespus pe sora ei şi i se părea greu să îi refuze ceva. Mai 
ales că ştia cât de mult o afecta încă moartea mamei lor, 
chiar şi după cincisprezece ani. Şi, cu siguranţă, nu avea 
cum să o refuze, iar asta din pricina spiritului ei aventurier, 
care era de-a dreptul molipsitor. Aşadar, cum ar fi putut să 
refuze? La urma urmei, dacă Mariah nu ar fi însoţit-o, 
Dumnezeu ştie în ce belea ar fi intrat sora ei mai mică. Aşa 
că acceptase şi porniseră într-o aventură nebunească, lucru 
ce se dovedise a fi la fel de palpitant pe cât prezisese Evie. 

Cu toate acestea, Mariah nu s-ar fi iertat niciodată 
dacă Evelyn ar fi fost serios pedepsită de papa pentru că 
făcuse ceva la care şi ea fusese părtaşă. 

să provoace limitele decenţei era una, dar să meargă 
prea departe era altceva, fiindcă urmau consecinţe 
groaznice. Evie putea fi trimisă de acasă, cel mai probabil 
înapoi la Şcoala pentru Educaţie şi Eleganţă a Tinerelor 
aparţinând domnişoarei Pettigrew, care părea populată mai 
degrabă de fiice scandaloase, ale căror familii le voiau 
exilate până în Cornwall, decât de tinere care voiau să se 
cizeleze. Cum ar suporta Mariah să rămână aici, în Londra, 
fără sora ei, mai ales când papa abia dacă petrecea timp cu 
ea în ultima vreme, cu excepţia momentelor în care o 
pedepsea pentru comportamentul nedemn de o lady? 

Lucrurile nu fuseseră întotdeauna aşa. Existase o 


vreme când Mariah fusese umbra lui constantă, urmându-l 
la docuri şi petrecând mai mult timp la oficiile de livrări 
decât acasă. Dar apoi el o trimisese la şcoală, iar când ea 
se întorsese, totul se schimbase. Deşi Mariah încă voia să 
petreacă timp cu el, papa hotărâse că ea trebuia să ducă 
viaţa unei lady elegante. lar domnişoarele onorabile nu se 
implicau în afaceri. 

Tocmai din acest motiv lui Mariah nu îi păsa câtuşi de 
puţin de dorinţa lui de a deveni o lady. Ce îşi dorea ea - ce 
îşi dorise dintotdeauna - era un parteneriat real la Winslow 
Shipping. Şi era hotărâtă să îl obţină. 

Uşa biroului se deschise, iar Evelyn ieşi pe hol, părând 
să nu regrete nimic, ca întotdeauna. 

Mariah sări în picioare. 

— Este teribil de furios? 

— Ar trebui să încep să îmi fac bagajul pentru şcoala 
domnişoarei Pettigrew, răspunse cu nonşalanţă Evie, 
repetând cuvintele lui papa. 

Un zâmbet cu subiînţeles se aşternu pe chipul lui 
Mariah. 

— Veşnicele ameninţări? 

Încruntându-se, Evie încuviinţă din cap. Apoi luă 
mâinile lui Mariah într-ale sale, îngrijorarea întunecându-i 
chipul. 

— Îmi pare tare rău, Mariah! Papa te învinuieşte pe 
tine. 

Desigur că o învinuia pe ea. Dar nu greşea în 
totalitate. Fiind sora mai mare, nu era responsabilitatea ei 
să o protejeze pe Evie? 

Buzele lui Evie tremurară de vinovăție. 

— De data asta, a spus că te va pedepsi. Serios! 

— Este în regulă. Strânse mâinile lui Evie pentru a o 
linişti. Ce poate să îmi facă? Sunt prea mare ca să mă mai 
pună pe genunchi şi să mă bată. 

Cel mai probabil, papa avea să îi interzică să mai 
calce pe la Şcoala Gatewell din St. Katharine în următoarele 
două săptămâni; acolo îşi petrecea ea cea mai mare parte 
din timp şi acelui loc îşi dona alocaţia pentru a-l menţine 


deschis, pentru a-i păstra pe profesori în sălile de clasă şi 
pentru a asigura mâncarea pentru copiii înfometați. Cât de 
mult iubea St. Katharine! Era aceeaşi parohie în care se 
născuse şi crescuse mama ei. Erau aceleaşi străzi înguste şi 
şerpuitoare pe care Mariah se plimbase adesea de mână cu 
mama ei când era mică. De fiecare dată când mergea pe 
acele străzi, simţea că exista o legătură cu mama ei. 
Trecuse atât de mult timp de când murise, încât Mariah nu 
îşi mai putea aminti cum arăta, ştiindu-i trăsăturile 
frumoase doar din portretul din biroul lui papa. Dar în St. 
Katharine şi-o putea aminti clar, de parcă încă s-ar fi 
plimbat împreună cu ea. 

Fără îndoială, lui Mariah nu îi plăcea să fie ţinută 
departe de şcoală, dar asta ar fi fost o pedeapsă potrivită 
atât pentru ea, cât şi pentru Whitby, care o însoțea la 
şcoală şi căruia îi lipsea ajutorul ei. La urma urmei, el era 
complice, pentru că le lăsase pe cele două surori să meargă 
cu faetonul lui. 

— Mariah, e rândul tău! strigă tatăl ei. 

— Baftă! 

Evie o sărută pe obraz, apoi merse grăbită în camera 
ei, aşa cum făcea de fiecare dată după aceste discuţii 
matinale cu tatăl lor. Îşi făcea bagajele pentru Cornwall, 
apoi pedeapsa îi era suspendată la cină, când papa se 
răzgândea întotdeauna. 

Trăgând adânc aer în piept, Mariah intră în biroul 
tatălui ei şi se opri în faţa mesei masive de scris. Plină de 
remuşcări, îşi împreună mâinile şi aşteptă dojana devenită 
deja un ritual. 

— De data asta, draga mea, ai mers prea departe. 

Mariah rezistă tentaţiei de a-şi da ochii peste cap. 

Papa nu ar fi certat-o atât de mult dacă ea ar fi fost 
băiat. Nu... El nu şi-ar fi încăput în piele de mândrie că fiul 
lui poseda abilităţile celor mai buni birjari ai micii 
aristocrații. Pe de altă parte, dacă el ar fi tratat-o cu acelaşi 
respect pe care i l-ar fi arătat unui fiu, Mariah ar fi fost prea 
ocupată cu afacerea pentru a mai căuta modalităţi de a 
anima după-amiezile plictisitoare. 


Mariah simţi gustul amar al frustrării. La 25 de ani, ea 
ar fi trebuit să fie deja partener la compania tatălui ei, 
îndeplinindu-şi visul pe care îl avusese încă de când era o 
copilă - să aibă un rol important în conducerea afacerii 
familiei. Să participe la schimburile comerciale, care 
reprezentau o parte atât de importantă din lumea tatălui ei 
şi care încă o ţineau aproape de răposata ei mamă, chiar 
dacă doar tangenţial. În schimb, el o vedea ca pe o 
domnişoară care trebuia să se îmbrace în blănuri şi 
mătăsuri, la fel ca o păpuşă, şi care trebuia să îşi irosească 
zilele la ceaiuri dansante stupide şi la baluri plictisitoare. 

Dar Mariah nu era aşa - nu fusese niciodată. Tatăl ei 
trebuia să îşi dea seama de acest lucru dintr-o singură 
privire atentă. 

Totuşi, zilele acelea, papa nu o vedea cu adevărat. 
Numai dacă ea stătea în faţa lui, primindu-şi mustrarea. Ca 
în acel moment. Dar, în loc să îi atragă atenţia tatălui ei, 
comportamentul lui Mariah era perceput ca un simplu act 
de răzvrătire. 

El clătină din cap. 

— Un faeton pe strada St. James. 

— L-am condus bine, ripostă ea. Nu poţi nega. 

— Da, l-ai condus bine. 

Pentru o clipă, Mariah avu impresia că văzu un licăr 
de mândrie în ochii lui. 

— Dar nu eşti un concurent la curse, continuă papa. 
Eşti o tânără lady, dintr-o familie respectată... 

Mariah se bosumflă. Nu, la urma urmei, nu fusese un 
licăr de mândrie în ochii tatălui ei. 

— ... care s-a dat în spectacol într-un mod scandalos, 
gonind pe St. James... 

— Nu m-am dat în spectacol, îl corectă ea ferm, dar 
fără să ridice glasul. 

Dumnezeule! El o făcea să pară o actriţă care se etala 
ţanţoşă la Covent Garden. 

— ... riscându-şi atât viaţa ei, cât şi pe a surorii sale, 
pe lângă faptul că asta le distruge reputaţia, continuă papa. 

— Nu ne-am distrus reputaţia. 


Acesta era un lucru de care avea mereu grijă. 
Indiferent cât de îndrăzneţe erau poznele ei, Mariah era 
întotdeauna la limita care separa faptele ce stârneau bârfe 
nevinovate de acţiunile ce aduceau pieirea. La urma urmei, 
ei nu îi păsa de cei care o bârfeau pe la spate - puteau să o 
facă oricât voiau; de parcă Mariah nu ştia că era bârfită. De 
parcă nu ştia că fusese poreclită Diavoliţa. Nu dădea doi 
bani pe ce credeau băgăcioşii aceia despre ea. 

Dar distrugerea reputației ei însemna, probabil, 
distrugerea reputației afacerii, iar ea nu ar face niciodată 
ceva care să facă rău companiei Winslow Shipping. O iubea 
la fel de mult ca tatăl ei şi îşi dorea mai mult decât orice să 
lucreze cot la cot cu el, pentru a lăsa o afacere prosperă 
următoarei generaţii Winslow, care avea să ducă mai 
departe compania pe care o înființase bunicul ei. Nu, 
Mariah nu îşi făcea iluzii că avea să conducă afacerea. Fiind 
femeie, nu putea să facă vreodată acest lucru. Dar, fără 
îndoială, îi stătea în putere să fie partener, unul care să 
supravegheze activităţile zilnice. lar atunci chiar ar fi o 
afacere de familie din toate punctele de vedere! 

Numai dacă papa ar fi lăsat-o vreodată. 

— Dacă vei continua să te comporţi ca o creatură 
sălbatică, fără să înţelegi care e poziţia ta în societate, 
continuă papa, exasperarea simțindu-se în glasul lui, cum 
te aştepţi să găseşti vreodată un soţ respectabil? 

Mariah rezistă tentaţiei de a răspunde că ea spera să 
găsească un soţ nerespectabil, ştiind că un asemenea 
comentariu ar _ trimite-o înapoi la şcoala domnişoarei 
Pettigrew, împreună cu Evie. 

— Cum te aştepţi să primeşti vreo invitaţie în sezonul 
ce urmează dacă te comporti astfel? întrebă el pe un ton 
care nu lăsa loc de vreun răspuns. O lady din lumea bună 
nu ar invita niciodată pe cineva care nu se poate controla la 
serata sa. 

Of, la naiba cu invitaţiile din înalta societate! Ultimul 
loc unde îşi dorea Mariah să fie era un bal plictisitor. Dacă 
societatea o exila complet, ei de ce i-ar păsa... sau de ce ar 
observa? La urma urmei, nu era ca şi cum aristocrația ar fi 


dat năvală în foaier cu cărţi de vizită sau invitaţii în primul 
rând. Nu când membrii aristocrației priveau familia Winslow 
ca pe nimic mai mult decât nişte orăşeni parveniţi în 
rândurile lor sfinte. Deşi aristocrații nu puteau ignora 
importanţa companiei sau a bogăției familiei ei, fără 
îndoială că o puteau ignora pe ea. Şi o făceau. 

La urma urmei, aceasta era partea din discursul lui 
papa pe care Mariah o ştia pe de rost, era acelaşi discurs pe 
care, în ultima vreme, el părea să îl rostească cel puţin o 
dată pe săptămână şi din ce în ce mai frecvent pe măsură 
ce noul sezon londonez se apropia. Incă un sezon în care 
tatăl ei spera că ea avea să se aventureze, în cele din 
urmă, în apele neexplorate ale societăţii şi să reuşească în 
viaţă; ideal era să pună mâna pe un soţ straşnic în acest 
proces. Însă lui Mariah nici că îi păsa. lar această ruptură 
dintre ea şi tatăl ei părea să se adâncească din ce în ce mai 
mult pe măsură ce sezonul se apropia. 

Aceasta nu fusese o problemă înainte de a fi trimisă la 
domnişoara Pettigrew, unde primise o educaţie aleasă, 
presupunând că tot ce îşi dorea Mariah era să ştie cum să 
găzduiască petreceri, să picteze în acuarelă şi să cânte la 
pian. Ea însă îşi asumase riscul de a-şi oferi o educaţie 
adevărată, cu ajutorul unor profesori plătiţi în secret să 
ignore lecţiile frivole pregătite pentru ziua respectivă şi să o 
înveţe, în schimb, lucruri utile. Rezultatul fusese o educaţie 
care o pregătise pentru succesul în afaceri. Şi o lipsă clară a 
talentului de a cânta la pian. 

Dar papa refuza să ia în calcul ideea ca ea să lucreze 
cu el. Tot ce voia el să ştie era cum plănuia Mariah să îşi 
petreacă sezonul, când avea să se mărite şi să îi ofere 
nepoți. De fiecare dată când ea sosea la biroul lui pentru a-i 
face o surpriză, pentru a se apuca de muncă şi a-i arăta 
tatălui ei cât de capabilă era, el îi spunea imediat că 
docurile nu erau un loc potrivit pentru o lady şi o trimitea 
acasă. 

Drept urmare, toamna trecută, Mariah se hotărâse să 
îi dovedească tatălui ei că era mai mult decât o domnişoară 
fără minte. Să îi demonstreze, în sfârşit, că era în stare să 


facă mai multe lucruri, nu doar să devină o lady perfectă 
pentru înalta societate. Să îi arate cât de importantă era 
afacerea pentru ea. 

lar până acum... 

— Mariah, te faci de râs şi pe tine, şi familia asta. 

Lucrurile nu mergeau bine. În ritmul acesta, papa nu 
avea să îi ofere niciodată parteneriatul la care visa ea. 

Cu toate acestea, el nu îl oferise altcuiva din afara 
familiei. Lui Mariah îi dădea speranţă acest lucru. Asta 
însemna că papa înţelegea că persoana mai potrivită 
pentru a conduce Winslow Shipping and Trade era o 
Winslow. Pentru Mariah, compania reprezenta mult mai 
mult decât o afacere. Era sufletul ei, era una dintre puţinele 
legături pe care le mai avea cu vremurile fericite de 
dinainte să îi moară mama. În mod sigur, papa începea să 
îşi dea seama de acest lucru. 

Dacă nu... Ei bine, atunci Mariah avea să îl obosească 
până când el avea să se predea. La urma urmei, asediul 
funcţionase foarte bine în cazul castelelor medievale în 
timp de război. lar ea nu îşi putea închipui o relicvă mai 
medievală decât Henry Winslow. 

— Aşa că am decis să fac nişte schimbări. 

Mariah îl privi uimită. Asta era ceva nou. 

De obicei, aceasta era partea din discurs în care el o 
ameninţa cu retragerea alocaţiei, cu închiderea în camera 
ei în următoarele două săptămâni, cu trimiterea la o 
mănăstire, deşi ei erau devotați Bisericii Anglicane... 

Dar, de data asta, papa nu mai rosti ameninţări 
deşarte. De data asta, el o privi lung, dincolo de masa de 
scris, cu acelaşi licăr în ochi pe care îl avea când înfrunta 
rivali în afaceri. 

— Te-am tot ascultat în ultimele luni, îi spuse el, când 
mi-ai spus că firma are nevoie de sânge proaspăt. Că avem 
nevoie de o nouă generaţie, care să ne ducă spre viitor. 

— Da? 

Speranţa o făcu să se înfioare. De-abia îi venea să 
creadă! 

— Şi am hotărât că ai dreptate. Este nevoie de 


schimbări, unele care să fie folositoare companiei în timp 
ce respectăm ceea ce îşi dorea mama ta. Papa porni spre 
uşă. Vino cu mine! 

El ieşi din birou cu paşi mari. Mariah îşi potrivi ritmul 
pentru a ţine pasul cu el, însă avu senzaţia că zboară! 
Picioarele ei de-abia atingeau covorul persan de pe podea, 
de bucurie că avea, în sfârşit - în sfârşit! — această 
oportunitate. 

— Am o mulţime de idei grozave pe care vreau să ţi le 
prezint, spuse ea grăbită, abia reuşind să respire, cuprinsă 
de entuziasmul copleşitor care zvâcnea prin ea. Aceeaşi 
bucurie palpitantă pe care o simţise când condusese 
faetonul - nu, mult mai mare! 

— Desigur. El îi ignoră comentariul fluturându-şi mâna 
în timp ce urcau treptele din marmură. Totuşi, mai întâi aş 
vrea să cunoşti un asociat în afaceri. 

— Poftim? Mariah deveni confuză în timp ce îl urmă pe 
coridor, spre salon. Pe cine? 

Dar ei nici nu-i păsa! În acel moment, nu voia să 
cunoască pe nimeni. Nu când pieptul îi exploda de bucurie. 
În schimb, voia să ţopăie şi să danseze până la sediul 
companiei de pe Wapping High Street şi... 

Papa zâmbi mândru. 

— Pe bărbatul pe care l-am ales să-mi fie partener. 

Mariah încremeni, iar lumea ei se nărui. Un partener? 


Era imposibil... Pur şi simplu, nu era adevărat! Un 
partener... 
Dar nu ea. 


Copleşită, rămasă fără cuvinte şi nevenindu-i să 
creadă, Mariah se simţea neputincioasă; nu putea face 
nimic altceva decât să stea în pragul uşii şi să îşi privească 
tatăl traversând salonul pentru a-l întâmpina pe bărbatul 
care aştepta acolo. Deznădăjduită, Mariah simţi că lacrimile 
îi înceţoşează privirea şi se forţă să respire în timp ce 
coşmarul se prăbuşi peste ea, iar amorţeala lăsă treptat loc 
dezolării  copleşitoare. Şi durerii. Aceeaşi durere 
îngrozitoare pe care o simţise când îi murise mama. 

— Carlisle. Tatăl ei strânse entuziasmat mâna 


bărbatului, ignorând nefericirea pe care, fără să îşi dea 
seama, o abătuse asupra fiicei sale. Mă bucur că eşti aici. 

— Este plăcerea mea. 

Bărbatul zâmbi în timp ce dădu drumul mâinii tatălui 
ei, depărtându-şi uşor picioarele şi ducându-şi pumnul la 
spate, într-o postură de pură masculinitate şi autoritate. De 
parcă avea tot dreptul să se afle acolo, invadându-i viaţa şi 
furându-i atenţia tatălui ei. 

Papa îi făcu semn lui Mariah să se apropie. 

— Permite-mi să te prezint fiicei mele. 

Dar Mariah rămase nemişcată lângă uşă, nu din 
încăpățânare - pentru prima oară ci mai degrabă pentru că 
nu avea puterea de a înainta fără să se prăbuşească 
plângând pe podea. In schimb, îşi apăsă pieptul cu pumnul 
şi se forţă să respire. 

— Fiica mea cea mare, Mariah. 

Tatăl ei se încruntă când ea nu veni degrabă să îl 
întâmpine pe oaspetele lor, aşa cum ar fi făcut orice lady 
cuviincioasă a casei. Să îl primească elegant pe acest 
bărbat în casa lor. Şi într-o poziţie în companie care ar fi 
trebuit să îi aparţină ei. 

Pur şi simplu, Mariah nu putea face acest lucru. 
Niciodată. 

Clipind pentru a-şi alunga lacrimile, Mariah ridică 
bărbia şi îl privi tăcută pe străinul dispreţuitor, iar inima ei 
se sparse în mii de bucăţi, asemenea gheții. Era prea 
mândră pentru a arăta că această întâlnire o devastase. La 
urma urmei, era o Winslow. Chiar dacă papa uitase ce 
însemna acest lucru. 

— Mariah, dumnealui este Lord Robert Carlisle. Tatăl îl 
bătu pe umăr. Omul care vrea să îmi fie partener şi să 
cucerim împreună rutele comerciale ale lumii! 

Mariah simţi un gust amar. Partener. Pe baza căror 
merite? Pe măsură ce ochii ei îl scrutau pe străin, ea nu 
vedea nimic ce ar puteam să o facă să creadă că acest 
bărbat era mai calificat decât ea pentru post. Mai mult 
decât atât - ea era o Winslow, îndreptăţită prin 
descendență şi istorie să ocupe locul cuvenit lângă tatăl ei. 


În vreme ce acest bărbat era doar un intrus oportunist. 

Cu siguranţă, bărbatul era bine îmbrăcat, purtând o 
haină din caşmir de un albastru-închis peste o vestă din 
satin în dungi crem-albastre, o eşarfă crem, cu un nod 
simplu, şi pantaloni negri. Ţinuta lui arăta că bărbatul îşi 
dăduse silinţa să arate de parcă nu îi păsa de aparente, dar 
Mariah era convinsă că îşi alesese cu mare atenţie hainele. 
Ea l-ar fi etichetat drept un filfizon dacă nu i-ar fi observat 
cizmele uşor prăfuite, care demonstrau că, de fapt, străinul 
venise călare, în loc să fie adus de o trăsură. Atunci, nu era 
un filfizon, dar, fără îndoială, era un corintian. Unul dintre 
acei tineri atrăgători şi stilaţi, care le făceau pe matroanele 
aristocrate să leşine dacă zâmbeau fermecător în direcţia 
lor. 

Dacă Mariah învățase un lucru de când se întorsese în 
Londra, acela era că filfizonii, corintienii şi tinerii nu erau 
prea inteligenţi. Fără îndoială, nu aveau genul de talent 
pentru afaceri de care Winslow Shipping avea nevoie 
pentru a prospera. Sau dedicarea pe care o avea doar un 
membru al familiei. 

— Domnişoară Winslow. Carlisle traversă salonul, 
venind lângă ea şi făcând o plecăciune elegantă. Este o 
plăcere să vă cunosc! 

„O plăcere”. Era o minciună, fără doar şi poate. 
Mariah făcu o reverență scurtă, încordată, apoi îi ignoră în 
mod intenţionat titlul nobiliar, spunând: 

— Domnule Carlisle. 

Ochii lui licăriră amuzaţi, de parcă bărbatul ar fi ştiut 
ce gânduri negre la adresa lui pândeau în mintea ei. 

— Sunteţi om de afaceri? întrebă ea cu indiferenţă, 
adoptând acelaşi ton pe care domnişoara Pettigrew îl 
folosise la şcoală pentru a le ţine pe fete aliniate. 

— Printre altele. 

— Vă pricepeţi la transportul maritim? insistă Mariah. 

Oare bărbatul înţelegea măcar cum decurgeau 
operaţiunile zilnice ale comerţului? După cum arăta, Mariah 
se îndoia că el petrecuse măcar o zi muncind la docuri sau 
în depozite. Dar ea muncise, în acele câteva săptămâni 


valoroase după ce se întorsese de la şcoală, înainte ca tatăl 
ei să decidă că o companie de transport maritim nu era 
locul potrivit pentru o lady. 

Bărbatul ridică din umeri cu modestie. 

— Puțin. 

— lertaţi-mă pentru faptul că mă îndoiesc de putina 
dumneavoastră competenţă. 

Ochii lui se aprinseră, iar de data aceasta nu din 
amuzament. 

— Dar am impresia că dintre toţi oamenii pe care i-ar 
fi putut alege tatăl meu... 

— Mariah, dă-i pace omului, îi porunci papa, simţindu- 
se un uşor avertisment în glasul său, dar un avertisment 
serios citindu-se în privirea pe care i-o aruncă. Papa se 
întoarse spre Carlisle şi îi explică: Mariah a fost întotdeauna 
foarte protectoare faţă de companie. 

Carlisle îi zâmbi fetei - un zâmbet fermecător, pe care 
ea era convinsă că el îl folosea pentru a-şi croi drum în 
societate. Şi în paturile femeilor. Un corintian și un crai. La 
Winslow Shipping and Trade. Papa îşi pierduse minţile? 

— Este în regulă, spuse Carlisle, neluându-şi ochii de 
la Mariah, de parcă şi-ar fi dat seama că ea îl considera un 
rival. Nu m-a deranjat. 

— În regulă, din moment ce te afli aici tocmai datorită 
fiicei mele, spuse papa, aruncându-i lui Mariah un zâmbet 
plin de afecţiune, dar şi de frustrare. 

Mariah rămase cu gura căscată. Cum naiba era asta 
din vina ei? 

— Nu înţeleg... 

— Crezi că nu te-am ascultat în tot timpul acesta? 
Papa traversă salonul spre dulapul cu băuturi şi luă o sticlă 
de whisky, apoi gesticulă spre Carlisle cu ea. Mi-ai vorbit în 
ultima vreme despre nevoile companiei, despre cum să 
dirijăm investiţiile, pe unde să creăm noi rute comerciale... 
Turnă whisky în două pahare şi îi dădu unul lui Carlisle, 
păstrându-l pe celălalt pentru sine. Ai spus că ar trebui să 
îmi iau un partener. 

Fără să permită umilinţei să îi coloreze obrajii, Mariah 


îşi împreună mâinile peste fustele rochiei şi spuse încet: 

— Mă refeream la mine. 

Asta îi atrase atenţia lui Carlisle. Privirea lui se 
întoarse brusc spre ea, dură pentru o clipă. 

La fel şi a tatălui ei. Preţ de o clipă, Mariah avu 
impresia că citi în privirea tatălui ei dorinţa de a face aşa 
cum îi spusese ea, urmată de un licăr de vinovăţie. 

Dar apoi se stinse, iar papa clătină din cap. 

— O companie de transport nu este locul potrivit 
pentru o lady. 

— Dar este un loc pentru un Winslow, insistă ea. O 
afacere de familie ar trebui condusă în familie. 

— lar datoria unei fiice faţă de familia ei este să fie o 
domnişoară cuviincioasă. Papa începea să îşi piardă 
răbdarea. Nu un afacerist! 

— Cele două nu trebuie să se excludă reciproc, 
argumentă ea cu calm, deşi disperarea fierbea înăuntrul ei. 
Mariah nu avea de gând să renunţe fără luptă. Familia ar 
trebui să conducă firma, nu străinii. Aşa a vrut bunicul. 

— lar eu am promis să fac din tine o domnişoară 
cuviincioasă, ripostă papa. Aşa a vrut mama ta. 

Cuvintele lui o străpunseră ca un cuţit, împungându-i 
inima. Tresări, fiind incapabilă să răspundă. 

Mariah întoarse capul când lacrimile ameninţară să 
curgă şi clipi furioasă. Niciodată nu l-ar lăsa pe papa să îi 
vadă această slăbiciune. 

— Şi intenţionez să fac exact acest lucru, îi promise 
el. Este cel mai bun lucru pentru tine și pentru companie. 
De aceea l-am ales pe Carlisle. Ascunzându-şi supărarea 
pricinuită de cearta pe care tocmai o avuseseră în faţa 
bărbatului, tatăl ei se forţă să zâmbească şi ciocni uşor 
paharul cu al lui Carlisle. Clinchetul răsună în liniştea ce se 
aşternuse în salon, iar Mariah simţi un fior rece pe şira 
spinării. 

— El este omul potrivit să le facă pe amândouă, 
continuă papa. Asta, dacă poate dovedi că este capabil. 

Speranţa se aprinse în ea. „Dacă...” Atunci, 
parteneriatul nu ere încă decis? 


— Cum? 

— Ajutându-mă cu un nou proiect imobiliar pe care l- 
am preluat, răspunse tatăl ei. Apoi se uită fix la ea, 
intensitatea privirii lui spunându-i clar că era de neclintit. Şi 
oferindu-ţi un sezon adecvat. 

Mariah icni la auzul acelor cuvinte neaşteptate şi de-a 
dreptul absurde. 

— Poftim? 

Ochii de culoarea safirului ai lui Carlisle sclipiră. 

— Mama mea este ducesa văduvă de Trent, iar tatăl 
dumitale a considerat că ai aprecia să ai parte de sprijinul 
ei în acest sezon. 

— Ducesă văduvă, repetă Mariah, neştiind cum 
fuseseră capabile buzele ei amorţite să lase să iasă acele 
cuvinte. 

Sângele îi îngheţă în vene. Aşadar, Lord Robert 
Carlisle era fiul unui duce. Acum alegerea tatălui ei avea 
sens. Un sens groaznic. 

— Mamei mele îi face plăcere să le ajute pe tinerele 
domnişoare în timpul sezoanelor, continuă Carlisle 
zâmbind, nebănuind că ea îşi dăduse seama din ce motiv 
fusese ales de tatăl ei. De îndată ce am auzit că nu ai rude 
pe linie feminină care să te ajute cu sfaturi, am fost convins 
că mama ar fi dispusă să te ajute. 

— Înţeleg. Mariah chiar înţelegea. Perfect. Cât de 
inteligent din partea ta, papa, spuse ea încet, lacrimi 
proaspete înţepându-i ochii. 

Ce conta cât de priceput sau nepriceput era Carlisle în 
afaceri dacă avea legături în rândul lorzilor? Fiul unui duce, 
nici mai mult, nici mai puţin. Tatăl ei făcea ce era mai bine 
pentru afacerea familiei, incluzând în afacere familia unui 
nobil. 

— Doi iepuri, dintr-o lovitură. Tatăl ei îi aruncă o 
privire satisfăcută, de parcă ar fi găsit răspunsurile la cele 
mai grave probleme ale lumii - toate aflate chiar acolo, în 
forma aurie şi sclipitoare a lui Robert Carlisle. Papa ridică 
paharul pentru un toast în cinstea soluţiei găsite de el: 
Winslow Shipping primeşte sânge proaspăt de la un mult 


dorit partener, iar tu, în sfârşit, vei avea parte de un sezon 
londonez adecvat. 

Dar Mariah nu mai voia alt sezon. Ea îşi dorea un rol 
în cadrul companiei, şansa de a munci cot la cot cu tatăl ei. 
In timp ce acest intrus venise valsând, cu ochii lui de 
culoarea safirului şi cu titlul lui nobiliar ca să îi fure ei visul. 

— Cu ce scop? întrebă ea încet, prea furioasă şi 
amăgită pentru a gândi limpede. 

Tatăl ei clipi, de parcă răspunsul era evident. 

— Căsătoria, desigur. 

Lumea se clătină sub picioarele ei, iar respiraţia i se 
opri. Mariah se întinse spre spătarul unui scaun pentru a se 
sprijini şi a evita căderea. 

— Doar nu vorbeşti serios, şopti ea, incapabilă să îşi 
găsească glasul din pricina surprizei. 

— Foarte serios. Chipul lui papa se înăspri. Ultimele 
tale pozne demonstrează că nu te-am crescut cum se 
cuvine, dar nu te voi mai dezamăgi ca tată. 

Ea îl privi lung, uluită. Oare el chiar credea asta, că o 
dezamăgise ca tată, când tot ce îşi dorise ea era să îi 
atragă atenţia? 

— Nu, şopti Mariah, inima durând-o din pricina 
neînţelegerii. Wu m-ai dezamăgit. Nu asta am urmărit... 

— Şi nu o voi dezamăgi pe mama ta, adăugă el 
hotărât. Ea voia ca fiicele ei să fie domnişoare elegante, 
aşa cum eanua putut fi din postura de fiică a unui căpitan 
al mării. Şi exact asta am de gând să îi ofer. Doamne 
cuviincioase, cu soţi respectabili. 

— Dar eu nu vreau asta, protestă Mariah încet, glasul 
ei abia auzindu-se. 

Dumnezeule, cât de mult o durea să sfideze dorinţele 
mamei! Dar mama ei şi-ar fi dorit ca ea să fie fericită, iar 
nimic nu putea să o facă mai fericită decât şansa de a lucra 
cu tatăl ei. 

— Carlisle se va ocupa de asta, atât pentru tine, cât şi 
pentru mama ta, continuă papa, deşi Mariah nu îşi dădea 
seama dacă el nu o auzise sau o auzise, dar alesese să o 
ignore. Aranjamentele au fost făcute. Avem o înţelegere. 


— Papa, eu nu voi lua parte la aşa ceva, anunţă ea 
calmă, forţându-se să rămână fermă, în timp ce clocotea pe 
interior. 

Simţea mai multă durere decât voia să recunoască, 
fiindcă îşi sfida tatăl, când tot ce îşi dorise vreodată fusese 
să îl facă mândru de ea. 

— Nu ai de ales. 

Revelația revoltătoare o izbi - aceasta era pedeapsa 
serioasă despre care o avertizase Evie. Propriul ei exil, 
direct în iadul societăţii. 

— Te vei implica pe deplin în acest sezon - prezentări, 
baluri, dejunuri, serate, orice consideră Carlisle şi ducesa că 
este mai bine pentru tine. Privirea lui nu o părăsi o clipă pe 
a ei. Sau îţi voi retrage alocaţia. 

Simţi că nu mai are aer în plămâni. A/ocația ei şi, 
odată cu ea, tot ajutorul pe care Mariah îl oferea şcolii 
Gatewell şi copiilor din St. Katharine, copii nevoiaşi, aşa 
cum fusese mama ei. Dacă pierdea şcoala... Dumnezeule, 
ar pierde-o din nou pe mama ei! 

— Nu ai face asta, şopti ea. 

| se încleştară pumnii. Avea acelaşi sentiment de 
neputinţă care o cuprinsese când fusese trimisă la şcoală, 
departe de Evie, de papa şi de tot ceea ce iubea. 

Tatăl ei nu spuse nimic, dar se întoarse cu spatele şi 
dădu pe gât restul de whisky. Lui Mariah îi era imposibil să 
îşi dea seama dacă licărul din ochii lui era pricinuit de 
vinovăţie sau de hotărâre. 

Mariah îl privi lung, pieptul arzându-i atât de tare, 
încât fiecare bătaie a inimii ei răsuna în ea ca un ciocan 
zdrobind sticla. Fără îndoială, îi atrăsese atenţia de data 
asta, dar rezultatul nu era deloc cel la care sperase ea. In 
loc să îi permită să lucreze cu el, papa transformase 
distanţa dintre ei într-o prăpastie. 

Şi chiar în faţa unui străin. Măcar Carlisle avu decenţa 
de a nu spune nimic, privindu-şi paharul cu whisky, nu pe 
ei. Sau bucurându-se de victorie. 

O bătaie uşoară se auzi în uşă. 

— lertaţi-mă, domnule. 


Bentley, majordomul care se îngrijea de casa familiei 
ei de când se ştiau, apăru în prag. 

— Ce s-a întâmplat? 

Papa păru recunoscător pentru întrerupere. 

— Vă caută cineva, domnule. Bentley privi precaut de 
la unul la altul, evident simțind tensiunea din salon, grea 
precum ceața londoneză. Domnul Ledford de la oficiul de 
transport maritim. 

— Mă tem că trebuie să mă ocup de asta. Papa puse 
jos paharul şi gesticulă spre Mariah şi Carlisle. Durează 
doar o clipă. Oricum, voi doi trebuie să discutaţi despre 
sezonul care vine. De ce să nu începeţi imediat? 

În timp ce tatăl ei ieşi cu paşi mari din salon, Mariah 
miji ochii şi îl privi pe Carlisle, îndreptându-şi toată furia şi 
frustrarea spre el. Apoi zâmbi încet, calculat... 

De ce nu, într-adevăr? 


Capitolul 3 


Robert o privi pe Mariah pe deasupra paharului când 
luă încă o gură de whisky. Cu siguranţă, avea nevoie de 
alcool după ce fusese martor la acea luptă familială a 
voinţelor. 

El se aşteptase ca Diavoliţa să nu fie prea bucuroasă 
de înhămarea la regulile societăţii, dar, fără îndoială, nu se 
aşteptase la asta. Sau la faptul că ea chiar se gândise că 
Winslow ar lua-o în considerare pentru parteneriat. Poate 
că era o afacere de familie, dar, de obicei, asta însemna fii 
şi gineri. Existau câteva exemple de fiice cărora li se 
permisese să intre în afaceri, fiind şefi doar cu numele şi 
doar în cazul unor afaceri mărunte. Şi niciuna dintre acele 
afaceri nu le aducea în contact cu marinari şi docheri. 

Dacă ar fi fost în locul lui Winslow, probabil că şi 
Robert ar fi făcut acelaşi lucru. Cu toate acestea, el îi 
înţelegea frustrarea lui Mariah. 

Puse încet paharul jos. 


— Aşadar, vrei să fii partener în compania tatălui tău. 

Nu avea rost să evite subiectul, când era la fel de 
palpabil precum zăpada ce cădea dincolo de ferestrele ce 
dădeau spre port. 

— Da. Mariah îşi împreună mâinile la spate. Puțin 
probabil din sfială, ci mai degrabă pentru a se abţine să nu 
îi scoată ochii. lar dumneata crezi că o să îmi poţi găsi un 
soţ? 

— Da. Cu ajutorul mamei şi surorii lui, al sorții, al unui 
vânt prielnic şi al rugăciunilor neîncetate la Dumnezeu. 
Fără îndoială, îmi voi da toată silinţa. 

Buzele ei se strânseră într-un zâmbet amuzat, iar 
Robert simţi un fior usturător în spatele genunchilor. 

— La fel şi eu. 

Ochii ei verzi îl priviră destul de inocent, dar ceva îi 
spuse lui Robert că el şi ea tocmai fuseseră de acord în 
privinţa a doua lucruri complet diferite. Mariah îşi plecă 
gânditoare capul într-o parte. 

— Lord Robert Carlisle... De unde cunosc numele 
acesta? 

— Tatăl meu este răposatul duce de Trent. Robert se 
abţinu să nu se strâmbe. Nu îi plăcea să recunoască 
legătura lui cu titlul nobiliar, preferând să fie cunoscut 
pentru propriile lui realizări. 

— Nu, nu asta. Ochii ei ca de pisică îl cercetau din cap 
până în picioare, ostentativ. Asemenea unui adversar 
înainte de luptă. 

— Mama mea este activă la evenimentele sociale. 
Poate v-aţi întâlnit la vreo serată. 

Un zâmbet jucă pe buzele lui Mariah. 

— Sunt foarte sigură că nu este nici asta. Vezi 
dumneata, eu nu am timp pentru frivolităţi. 

Zâmbetul nu îi tremură nicio clipă, părând să se 
înăsprească. Mare păcat, pentru că Mariah avea o gură 
foarte senzuală. Genul pe care un bărbat s-ar bucura să o 
sărute ore întregi. 

— Sunt prea ocupată să urmăresc progresul afacerii 
ca să mă deranjez să valsez la baluri. 


— Desigur, şopti el, convins că ea nu petrecea mult 
timp la evenimentele sociale. Şi-ar fi amintit dacă ar fi 
întâlnit-o la vreunul... Un trandafir întunecat printre 
margaretele colorate care erau doamnele necăsătorite. lar 
ea, cu siguranţă, avea ghimpi. 

— Fraţii mei atunci, continuă Robert. 

— Poftim? Mariah clipi, surprinsă de întorsătura pe 
care o luase discuţia. 

— Fraţii Carlisle, îi explică el, uşor trist. Ne-am clădit o 
reputaţie în zilele tinereţilor noastre. Probabil aşa ai auzit 
de mine. 

— Posibil. Mariah strâmbă din nas. Dar cu siguranţă 
nu am auzit laude pentru că ai fi un bun afacerist. 

Avea tepi, într-adevăr. Dar trebuia să îşi dea mult mai 
mult silinţa să îl rănească, înţepătura aceea nu era de 
ajuns. 

— Tatăl dumitale consideră că talentul meu la afaceri 
este suficient pentru a fi de folos companiei. 

— Papa crede că se poate folosi de dumneata pentru 
a câştiga influenţă în Parlament, îl corectă ea încet, dar 
tăios. 

Robert termină whisky-ul, alungând înţepătura la 
adresa orgoliului său. 

— Ştiu. 

Ochii ei licăriră surprinşi. Desigur, Mariah îl crezuse fie 
prea naiv, fie prea prost ca să îşi dea seama de adevăratul 
motiv pentru care el, dintre toţi bărbaţii, era important 
pentru Winslow. Dar Robert ştiuse de la bun început. 

El traversă salonul spre bar şi îşi umplu paharul. 

— Fratele meu Sebastian este membru al câtorva 
comisii importante din Parlament, inclusiv în cea care se 
ocupă de comerţ şi tarife. La fel ducele de Chatham, tatăl 
cumnatului meu, marchizul de Chesney, care, într-o bună 
zi, îi va lua locul în Parlament. 

Robert luă încă un păhărel din cristal şi turnă două 
degete de whisky în el, apoi continuă: 

— lar familia mea are o prietenie strânsă cu ducele de 
Strathmore, deşi interesele ducelui înclină mai mult spre 


armată decât spre comerţ, dar nu ştii niciodată când vasele 
private ar putea fi lansate la apă sau când comercianților li 
s-ar putea cere să aprovizioneze armata. 

Deşi nu se gândise vreodată să profite de legăturile 
pe care le enumerase atât de rapid, lui Robert îi făcu 
plăcere să îi schimbe părerea lui Mariah despre el. Fără 
îndoială, el se gândise de multe ori la puterea tuturor 
legăturilor sale în timp ce făcuse cercetări despre Winslow 
Shipping. 

— Vărul meu, Ross Carlisle, duce de Spalding, este în 
prezent un înalt diplomat la Tribunalul St. James, iar fratele 
meu Quinton are toate şansele să fie ales, într-o bună zi, 
membru al Parlamentului ca deputat de Cumbria, dacă 
sătenii nu decid ca mai întâi să îl ungă cu smoală şi să-l 
tăvălească în pene. Robert se îndreptă spre Mariah cu 
ambele pahare, continuând: Una peste alta, aş spune că 
toate aceste conexiuni merită un procent de douăzeci la 
sută din acţiuni. Îi oferi un pahar, privind-o fix în ochi. Nu 
eşti de acord? 

Un sentiment se satisfacţie se învolbură în el la 
vederea licărului de iritare din ochii ei. Dacă obrăznicătura 
voia o luptă cu mâinile goale, el avea să-i ofere una care 
să-i facă geloşi chiar şi pe cei mai aprigi boxeri. Acest 
parteneriat era cea mai bună speranţă a lui de a împăca 
amintirea tatălui său şi de a-şi răscumpăra păcatele, iar 
nimeni nu avea să îi stea în cale. Nimeni. Cu siguranţă, nu o 
fată bătrână cu ochi verzi, indiferent cât de zvelt era corpul 
ei mlădios sau cât de tentante erau buzele acelea roşii, 
care la oricare altă femeie ar fi părut prea voluptuoase, dar 
care la ea erau perfecte. 

Privirea ei căzu bănuitoare pe pahar. 

— L-ai otrăvit? 

— Şi să stric bunătate de whisky de Kentucky? Robert 
ridică o sprânceană, de parcă ar fi fost jignit. Crezi că sunt 
un sălbatic? 

Un zâmbet vag puse stăpânire pe buzele ei, prima 
expresie de amuzament sincer pe care el o văzuse la ea de 
când intrase în salon. Şi era surprinzător de plăcută. 


Dar acea expresie se stinse rapid, iar ea acceptă cu 
nonşalanţă paharul. 

— Măcar apreciezi un lichior bun, bombăni ea 
îmbufnată, apoi luă o gură. Majoritatea englezilor sunt de 
părere că whisky-ul este inferior, preferând să cheltuiască 
de două ori mai mult pentru un coniac care nu este nici pe 
jumătate la fel de bun. 

Robert ridică paharul spre ea, într-un toast relaxat. 

— Eu nu sunt unul dintre ei. 

Ochii ei licăriră, parcă dându-şi seama că ar putea 
găsi puţin respect pentru Robert, la urma urmei. 

— Tatăl meu comercializează cele mai fine whisky-uri. 
Acesta este unul dintre avantajele negoţului cu americanii. 
Acesta şi faptul că avem cele mai bune soiuri de cafea şi 
cacao. 

— Şi trabucuri, adăugă el cunoscător. Winslow 
Shipping a făcut comerţ de mai mult de şase mii de lire în 
trabucuri americane anul trecut. 

— Impresionant! Vârful limbii ei linse cu inocentă o 
picătură de whisky ce îi rămăsese pe buză, dar Robert îl 
simţi ca pe o limbă de foc gonind prin el. „Dulce diavol!” 

Dacă el nu îi putea găsi un soţ până în august, asta 
avea să fie doar pentru că însuşi diavolul voia să o păstreze 
pentru propriile lui plăceri desfrânate. 

— Am studiat compania tatălui dumitale, domnişoară 
Winslow, şi ştiu în ce bunuri s-a specializat, în ce ţări face 
comerţ, ce mărfuri cumpără din toate porturile de escală... 
La fel cum ştiu care sunt cei mai buni cumpărători din 
Anglia, cărora le poate vinde acele bunuri pentru profit 
maxim, şi cum să păstrez acel profit odată ce îl obţinem. Te 
asigur că a găsit un partener bun în mine. 

— Dar dumneata nu eşti un Winslow. Mariah îl privi 
peste marginea paharului, pe care îl ţinea gânditoare în 
dreptul buzelor. Spune-mi, Lord Robert... 

— Doar Robert, o corectă el. Ura acea adresare, 
preferând să îşi lase propria amprentă, fără nicio legătură 
cu umbra acelui titlu nobiliar. Sau Carlisle, dacă preferi. In 
afaceri, nu este loc pentru curtoazii. 


„Sau în război”. lar el avea groaznicul sentiment că, 
fără să vrea, intrase în luptă. 

— Carlisle, repetă ea în silă, aproape făcându-l să 
râdă evidenta ei antipatie faţă de el. 

Nu că ar fi contat ce credea Mariah despre el. Cu 
siguranţă, o relaţie amiabilă putea face sezonul mai uşor 
pentru amândoi, dar Robert era dispus să treacă prin 
flăcările iadului pentru a dovedi de ce era în stare, dacă era 
nevoie. 

— Dumneata eşti de aceeaşi părere ca tatăl meu? 
întrebă ea. Că afacerile sunt domeniul bărbaţilor şi că 
femeile nu ar trebui să facă nimic altceva decât să picteze? 

— Nu cred că asta crede tatăl dumitale, murmură el, 
amintindu-şi cuvintele lui Winslow despre îndeplinirea 
dorinţei răposatei sale soţii, aceea de a le transforma pe 
fiicele lor în domnişoare educate, şi simpatizând foarte mult 
cu frustrările bărbatului, acum, că îi cunoscuse fiica. 

— Dumneata ce crezi? insistă ea. 

Robert nu îşi putu abţine un zvâcnet al buzelor din 
pricina încăpăţânării ei. 

— Nimeni nu are acea părere despre femeile din 
familia Carlisle dacă vrea să ducă o viaţă lungă. 

Ochii ei mijiţi îi spuseră că Mariah nu era mulţumită 
de răspunsul lui. 

— Dumneata crezi asta? 

Robert făcu un pas spre ea, atras în mod inexplicabil 
de stăruința ei. Asemenea unei molii atrase de o flacără, el 
nu se putu opri, deşi ştia că focul avea să îl ardă. 

— Eu cred, domnişoară Winslow, spuse el încet, dar 
ferm, nevrând să lase loc de interpretări în această privinţă, 
că femeile sunt capabile să rivalizeze cu bărbaţii în aproape 
orice situaţie... 

— Aproape orice? repetă ea. 

Dumnezeule mare! Oare Diavoliţa era şi o 
revoluţionară? Cu cât afla mai multe despre ea, cu atât 
Robert îşi dădea seama mai bine cât de grea era sarcina pe 
care i-o dăduse Winslow, de a-i găsi fetei un soţ. 

— Aproape orice, repetă el, gândindu-se la toate 


poznele pe care el şi fraţii săi le făcuseră în timpul domniei 
terorii lor. Unele dintre acelea nu erau deloc potrivite 
pentru domnişoare. Sau pentru majoritatea bărbaţilor. 
Inclusiv în afaceri, continuă Robert. Nu am nici cea mai 
mică îndoială că ai fi un partener pe cinste. 

Cuvintele lui o luară prin surprindere, după licărul din 
ochii ei verzi. 

— Ei bine, atunci recunoşti că... 

— Dar eu aş fi unul şi mai bun. 

O ului suficient de mult ca Robert să poată face un 
pas spre ea, luându-i paharul din mână şi punându-l 
deoparte, înainte ca Mariah să îi arunce conţinutul în faţă. 
Ar fi fost o risipă de whisky. 

— Nu am nici cea mai mică intenţie de a renunţa la 
această şansă, îi spuse el cu sinceritate. Onestitatea părea 
să atragă mai mult respect din partea ei decât subtilitatea. 
Şi i se păru surprinzător de înviorător să fie atât de direct 
cu o femeie. Nici măcar în favoarea ta, adăugă el. 

Niciunul din ei nu se mişcă în tăcerea care se lăsă 
după acea mărturisire, niciunul nevrând să dea înapoi. 

In timp ce se priveau unul pe celălalt, Robert observă 
că aveau aproape aceeaşi înălţime. Mariah trebuia doar să 
îşi lase foarte puţin capul pe spate pentru a-l privi, buzele 
lui fiind aproape la acelaşi nivel cu ale ei... Aceleaşi buze 
care, până atunci, se schimonosiră încordate într-o grimasă 
care îl scotea din sărite. Robert îşi cobori privirea spre gura 
ei. Oare ce gust avea acea gură senzuală care îi amintea de 
o cireaşă coaptă şi suculentă? Inexplicabil de acră şi de 
dulce în acelaşi timp? Sau ar fi fost ca şi cum ar fi muşcat 
dintr-un măr otrăvit? 

— Atunci, mă tem că te aşteaptă o sarcină dificilă, 
şopti ea, iar Robert se aplecă pentru a-i auzi fiecare 
cuvinţel. 

— Nu chiar atât de dificilă, ripostă el, glasul fiindu-i 
mult mai aspru decât intenţionase. Dar felina aceea îl făcea 
să spună tot felul de lucruri pe care nu intenţiona să le 
rostească: Eşti frumoasă. 

Buzele ei se întredeschiseră de uimire. Robert chicoti 


când se uită la ea. Pentru prima dată, o lăsase fără cuvinte. 

Riscând să primească o palmă, dar incapabil să se 
abţină, Robert întinse mâna pentru a atinge o şuviţă din 
părul ei negru, frecând-o uşor între degete. Stomacul i se 
încordă la atingerea delicată. Mătase neagră. Ceea ce ÎI 
făcu imediat să se întrebe dacă pielea ei dezgolită ar fi fost 
la fel de mătăsoasă la atingere. 

Respirația ei deveni agitată, iar ei ochii mari căzură 
pe gura lui, zăbovind pe buze. 

Oare obraznica voia ca el să o sărute? Buzele acelea, 
părul ei... Câţi bărbaţi cedaseră vrăjii ei şi făcuseră întocmai 
acel lucru? Şi câţi nu supravieţuiseră? 

— Inteligentă şi ageră, şopti el, eliberându-i şuviţa de 
păr şi plimbându-şi degetul pe bărbia ei. 

Mariah rămase perfect nemişcată sub atingerea lui, 
doar înghițind în sec agitată, gest care îi mişcă uşor gâtul şi 
îl făcu pe Robert să îşi dorească să atingă cu buzele acel 
loc. lar pulsul îi zvâcnea în scobitura claviculei chiar în acea 
clipă. Oare excitarea îi trezise simţurile lui Mariah şi îi 
accelerase pulsul? Sau furia? 

Fără ruşine, lui Robert nu îi păsă care era motivul. Ea 
continua să-l incite la atingeri mult mai intime decât simpla 
mângâiere a obrazului pe care el i-o furase cu atâta 
îndrăzneală. 

— Şi moştenitoare pe deasupra, şopti Robert. Ce 
bărbat ar putea rezista? 

Mariah clipi, rupând vraja. 

— Moştenitoare? repetă ea, suflarea  întretăiată 
trădând faptul că mângâierea lui o răscolise. Asta crezi? 

— Desigur. 

Ce ar face dacă el ar îndrăzni să îşi plimbe degetul 
peste buza ei? Ar ofta felina de plăcere sau şi-ar înfige colții 
în mâna lui? 

— Dar papa nu ţi-a spus? Lui Mariah îi scăpă un râset 
gutural. Nu am zestre. 

Încleştându-şi maxilarul în timp ce râsetul ei îi 
străpunse stomacul ca un cuţit, Robert lăsă mâna în jos. 
Fără zestre, cu reputaţia ei... „Dumnezeule!” Da, fusese 


muşcat. 

Mariah scoase un sunet dezaprobator. 

— Prima regulă în afaceri: să nu închei niciodată o 
înţelegere până când nu cunoşti toţi termenii. Un licăr 
victorios îi lumină ochii. Toti termenii. 

Ignorând momeala, Robert încercă să nu i se citească 
scepticismul pe chip. 

— Nu ai zestre? 

— Niciun sfanţ. Cu zâmbetul unei pisici care a mâncat 
canarul, Mariah îi întoarse spatele, luându-şi paharul cu 
whisky. Niciuna din fetele Winslow. Papa este destul de 
bogat cât să negocieze un bun aranjament de căsătorie, 
dar nu crede în aceste acorduri. Felina merse lângă 
şemineu, apoi continuă: Mită matrimonială, după părerea 
lui. Sprijinindu-şi braţul de şemineu, Mariah gesticulă cu 
paharul, îşi scoase pieptul înainte şi îl imită pe Henry 
Winslow: Dacă un bărbat vrea banii mei, să vină să 
muncească pentru mine ca să îi capete! 

O interpretare destul de bună, recunoscu Robert fără 
prea mare entuziasm, dându-şi seama cu adevărat 
împotriva cui lupta. 

— Dacă o vrea pe fiica mea, banii nu ar trebui să 
conteze. Mariah ridică paharul într-un toast, continuând să 
vorbească pe un ton jos, care suna, în mod straniu, destul 
de mult cu al tatălui ei: lar dacă îmi vrea şi banii, ş; fiica, 
atunci este un ticălos lacom, care nu merită nimic! 

Legănând paharul în aer, Mariah încheie imitaţia dând 
pe gât restul de whisky dintr-o singură înghiţitură. lar lucrul 
ăsta era la fel de impresionant precum imitarea tatălui ei. 

Aplaudându-i interpretarea bătând încet din palme, 
Robert se apropie de ea. 

— Foarte bine jucat, spuse el, abţinându-se să dea 
glas părerii că femeia avea mai multe şanse să devină o 
actriţă de succes decât să câştige un parteneriat, gândindu- 
se că era mai bine să scape nepălmuit. Dar bărbatul cu 
care te vei căsători va deveni parte din Winslow Shipping. 
Acţiunile care îi vor reveni servesc drept zestre. 

— Nu. Privirea ei deveni serioasă, dispărând orice 


urmă de amuzament. Tata nu ar aduce niciodată un ginere 
în afacere. Vezi dumneata, bunicul meu l-a acceptat pe 
bărbatul cu care s-a măritat mătuşa mea, dându-i atât 
zestrea ei, cât şi o mare parte din companie, ca apoi să-l 
vadă transformându-se într-un beţiv şi un parior. A întors-o 
pe mătuşa mea împotriva familiei ei, apoi şi-a distrus 
căsnicia şi aproape că a ruinat compania, înainte ca ei să îl 
poată forţa să se retragă. Până în ziua morţii ei, mătuşa 
mea nu a mai vorbit cu tatăl meu. Mariah clătină tristă din 
cap, parcă deplângând tot ceea ce pierduse familia ei. 
Poate că papa s-ar îndupleca şi ar acorda o zestre, dar 
crede-mă când îţi spun că nu ar accepta niciodată să 
primească o rudă prin alianţă în companie. 

Prăpastia din jurul lui Robert deveni mai mare, iar el 
avu din nou senzaţia că parteneriatul îi scăpa printre 
degete. 

— Atunci, soţul tău va aştepta până când va muri 
tatăl dumitale, ca să îşi primească partea. Robert se agăța 
acum chiar şi de un fir de păr. Orice ca să nu piardă 
această ocazie. Tot moştenitoare rămâi, cu zestre sau nu, 
adăugă el. 

— Putin probabil. Cunoscându-l pe papa, probabil că a 
lăsat deja compania vreunei rude îndepărtate pe care 
nimeni nu o cunoaşte doar pentru a ţine Winslow Shipping 
departe de vânătorii de averi. 

Exact genul de lucru pe care l-ar face Henry Winslow. 
Aceleaşi lucruri care îi treziseră lui Robert interesul de a 
încheia un parteneriat cu el - succesul, agerimea, 
convingerea lui că un om trebuie să se dovedească a fi 
demn - erau acum o sabie cu două tăişuri. 

— Nu te deranjează că orice încercare de a-ţi găsi un 
soţ a devenit mai dificilă? spuse el tăios, căutând 
compasiune pentru frustrarea sa crescândă. Şi având o 
dorinţă nebunească de a o atinge din nou. 

— De fapt, răspunse ea cu sinceritate, în această 
privinţă sunt de acord cu el. Ar fi groaznic să mă întreb ce 
îşi doreşte mai mult soţul meu - pe mine sau banii mei? În 
felul acesta, voi şti că mă vrea pe mine. 


Mariah oftă încet, de parcă s-ar fi gândit des la acea 
chestiune. 

— Aşadar, după cum vezi, nu va fi atât de uşor 
precum crezi să mă măriţi. Va trebui să găseşti peţitori care 
să vrea să mă curteze pentru că mă plac cu adevărat şi, ei 
bine... Mariah ridică din umeri, de parcă ar fi fost cel mai 
evident lucru din lume, apoi adăugă: Voi face să le fie greu 
să mă placă. 

— A, sunt convins de asta, bombăni Robert. 

Ea râse, sincer amuzată, sunetul răspândindu-se în 
trupul lui Robert ca o briză caldă, de vară. Frustrarea 
clocotea în el. Dacă femeia asta afurisită voia, putea cu 
uşurinţă să îşi găsească un bărbat dispus să o ia pentru 
frumuseţea şi inteligenţa ei. La naiba cu zestrea! Chiar şi 
doar agerimea ei putea ţine un bărbat fericit ani întregi, 
oferindu-i provocări pentru a nu se plictisi. 

Cu toate acestea, Robert ştia că şansele erau mici să 
îi asigure o căsătorie din dragoste unei femei care avusese 
grijă să se menţină jos pe scara socială. 

— Nu vrei să ai un soţ? insistă el. O familie şi o casă 
ale tale? 

— AŞ prefera să am Winslow Shipping. Glasul ei fu 
atât de intens, încât aproape vibră. Compania este familia 
mea, la fel de mult cum ar fi orice copil. 

Mariah trase adânc aer în piept, iar Robert îşi dădu 
seama că ea chiar încerca să îl facă să înţeleagă când 
adăugă şoptit: 

— Am vrut să îl ajut pe tatăl meu să conducă afacerea 
încă de când eram mică, de prima dată când am vizitat 
docurile. Am fost fascinată de toate acele vapoare, de felul 
cum munceau marinarii şi docherii. Papa mi-a arătat tot, în 
cele mai mici detalii, şi mi-a explicat cum funcţionează 
negoţul. A fost ceva magic, ce nu am uitat niciodată. 

Dacă ar fi fost rostit de altcineva, Robert ar fi spus că 
discursul ei era poetic şi naiv. Dar, venite din partea ei, 
cuvintele căpătară autoritate şi dedicare sinceră. Ea nu era 
vreo debutantă cu un zâmbet tâmp, orbită de sclipirea 
sezonului londonez; era o femeie matură, care ştia exact ce 


voia. Robert ar fi trebuit să simtă tăişul aspru al 
caracterului ei, însă Mariah devenea mai fascinantă datorită 
acestui aspect. 

— Nu îţi voi permite să îmi iei locul lângă tata, zise ea 
calmă, de parcă ar fi spus ceva despre vreme. 

„Plouă, iernile sunt reci... Nu te voi lăsa să câştigi...” 

— Cel mai bun partener pentru Winslow Shipping este 
un Winslow. Aşa a fost mereu, aşa va rămâne pentru 
totdeauna. 

După acea declaraţie, Robert întinse mâna peste 
umărul ei şi îşi puse paharul pe şemineu, apoi se aplecă 
spre ea, privind-o în ochi. Erau atât de aproape, încât îi 
putea vedea petele aurii din ochii de smarald şi îi simţea 
mirosul exotic de portocală şi scorţişoară răspândit de 
pielea ei. Îi atinse din nou părul, iar de data asta, în timp ce 
se retrase de lângă ea, îşi lăsă degetele să îi mângâie 
obrazul, ţinându-le departe de riscul de a fi muşcate. 

— Nu ai de ales, îi aminti el. 

O roşeaţă uşoară apăru în obrajii ei la atingerea lui, 
iar Robert nu se putu abţine să nu zâmbească atunci când îi 
observă reacţia. O reacţie atât de puternică la o atingere 
atât de mică... „Uluitoare”. 

— Dacă vrei să nu ţi se revoce alocaţia, adăugă el, 
trebuie să te comporţi cum ţi se cere în acest sezon. 

In ciuda fiorului pe care el îl simţi în ea, buzele ei se 
încordară sfidătoare. 

— Papa va reveni asupra deciziei şi va renunţa. Mereu 
o face. 

Privirea lui se fixă pe gura ei. Dacă Mariah nu era 
atentă, un bărbat se putea simţi obligat să îi şteargă 
zâmbetul acela arogant de pe buze cu buzele lui. Şi s-ar 
putea chiar să îi facă plăcere. 

— Nu şi de data asta, spuse el. Tatăl tău se aşteaptă 
să te implici pe deplin în sezon şi să faci o încercare 
curajoasă de a-ţi găsi un soţ. Dacă refuzi să cooperezi, vei 
pierde. 

— Dacă eu pierd, vei pierde şi dumneata, ripostă 
Mariah, respiraţia ei dulceagă atingând buzele lui Robert şi 


trimiţându-i fiori electrizanţi prin corp. Pentru că vei pica 
testul şi nu vei obţine parteneriatul. 

Sălbăticia ei, care o făcea mai mult să latre decât să 
muşte, îi smulse un zâmbet lui Robert. 

— Eu sunt dispus să îmi asum riscul acesta, spuse el 
ridicând o sprânceană, provocând-o. Tu eşti? 

Incapabil să se abţină şi dispus să rişte o muşcătură, 
Robert îşi trecu degetul peste buza ei. 

Ea icni surprinsă, deschizând buzele. Dar nu se mişcă. 

Încurajat de sfidarea ei şi fascinat de focul dinăuntrul 
acelei femei, Robert îi trasă conturul gurii cu vârful 
degetului. Când ea tremură sub acea atingere, fiorul 
electrizant dinăuntrul lui se transformă într-o durere 
chinuitoare. Niciodată nu îşi dorise mai mult decât în acel 
moment să sărute o femeie. 

Parcă evaluându-şi opţiunile şi negăsind nicio soluţie 
ca să scape de planurile pe care tatăl ei le avea pentru ea, 
Mariah îl privi tăcută, în ochii ei licărind lacrimi de frustrare 
nevărsate. 

— Nu mă voi preda niciodată, şopti ea, fiecare cuvânt 
fiind o răsuflare caldă pe degetele lui. 

Ochii ei ardeau de hotărâre, dar Robert simţi în glasul 
lui Mariah teama că tatăl ei nu ar accepta-o ca partener. O 
compătimi, ştiind că Henry Winslow nu ar face niciodată 
aşa ceva. 

Admiraţia pentru perseverenţa ei crescu, iar Robert 
şopti: 

— Aş fi dezamăgit dacă te-ai preda. 

El îşi retrase mâna şi păşi înapoi. Cu siguranţă, pentru 
a se abţine să nu o atingă din nou, deşi de data asta ar 
face-o pentru a o strânge de gât. Apoi Robert se întoarse pe 
călcâie şi dădu să plece. 

— Poate că sunt obligată să particip la sezonul acesta 
dezastruos, strigă ea după el în timp ce Robert se îndrepta 
spre uşă, dar, cu siguranţă, nu trebuie să îţi fac treaba 
uşoară! 

— De la dumneata, domnişoară Winslow, nu m-aş 
aştepta la nimic altceva, răspunse el, oftând greoi, 


recunoscând tenacitatea cu care Mariah îl irita. 
După acea declaraţie de război, Robert îşi înclină 
politicos capul şi ieşi din salon. 


* 


Încă bombănind în sinea ei, aşa cum făcuse în timpul 
întregii călătorii de o oră cu trăsură din Mayfair în St. 
Katharine, Mariah urcă grăbită treptele din faţă ale casei 
masive din piatră care găzduia şcoala Gatewell pentru 
Orfanii Mării, blestemându-l pe Robert Carlisle, legăturile lui 
în Parlament şi pe fiecare dintre strămoşii lui, ale căror 
procreări duseseră la existenţa /u;. Era un bărbat atât de 
exasperant, încât de-abia putuse gândi limpede până când 
el părăsise salonul. 

Câtă îndrăzneală! Să dea buzna în viaţa ei şi să îi fure 
compania. Să-l întoarcă pe tatăl ei împotriva sa. Să o oblige 
- Dumnezeule, ce groaznic! — să participe la următorul 
sezon cu scopul de a se mărita. Şi să îndrăznească să o 
atingă aşa cum o făcuse... 

Ei bine, poate că asta nu fusese atât de groaznic. Cu 
excepţia faptului că, în spatele acelor mângâieri, era 
diavolul însuşi, pregătit şi bucuros să îi ia sufletul. 

Mariah îşi şterse ochii în timp ce mergea grăbită prin 
labirintul de camere în care erau atât şcoala, cât şi refugiul 
copiilor ai căror taţi muriseră pe mare sau muncind la 
docuri. Rezistenţa acestei case vechi, cu acoperişul ei 
încovoiat şi pereţii crăpaţi, îi adusese întotdeauna alinare; 
la fel şi gândul că îi ajuta pe copii ca mama ei, care îşi 
pierduse tatăl pe mare. De fiecare dată când Mariah intra în 
această clădire, o simţea pe mama ei zâmbindu-i din cer. 

Dar, în acea zi, nici măcar şcoala nu îi putea aduce 
linişte. 

Încercând să alunge din minte imaginea rânjetului 
exasperant al lui Carlisle, cobori în fugă treptele din spate şi 
merse în bucătărie, căutând-o pe doamna Smith, femeia 
care era atât menajera, cât şi bucătăreasa şcolii. Lui Mariah 
îi stătea pe limbă o insultă atât de veninoasă la adresa lui 


Carlisle, încât era convinsă că, dacă ar fi rostit-o, ar fi jupuit 
pereţii de tencuială. 

Dar apoi se opri brusc în pragul uşii. În bucătărie, 
doamna Smith scoase o tavă cu biscuiţi proaspeţi, iar Hugh 
Whitby stătea cocoţat pe un scaun la masă, povestind bârfe 
interesante în timp ce rula mici sfere din aluat. 

Văzându-i pe cei mai buni prieteni ai ei, Mariah începu 
să plângă în hohote. 

Doamna Smith ridică privirea şi lăsă tava să cadă 
zgomotos pe masă. 

— Mariah! zise doamna Smith îngrijorată. Draga mea, 
ce s-a... 

Dar Whitby deja sărise în picioare şi mergea grăbit 
lângă ea, punându-şi braţul pe umerii ei şi ajutând-o să se 
aşeze pe un scaun. Mariah nu se mai putea opri din plâns. 
Toată furia şi sentimentul de trădare din întâlnirea avută în 
acea dimineaţă cu acel bărbat groaznic se revărsau din ea 
în valuri nestăpânite de nefericire. 

— Mariah? 

Whitby deveni palid în timp ce îngenunche înaintea ei 
şi scoase o batistă din buzunarul vestei. Ochii lui albaştri şi 
părul roşcat îl făcură să pară şi mai nedumerit de lacrimile 
ei. 

— Ce s-a întâmplat? 

Suflându-şi nasul în batistă, ea descrise dintr-o suflare 
evenimentele acelei dimineţi, omiţând cu grijă partea în 
care craiul acela o atinsese. 

Când îşi termină povestea, îşi îndreptă umerii, ca şi 
cum i se luase o greutate de pe piept. Se simţea mai bine, 
ca de fiecare dată când îşi spunea oful în faţa prietenilor ei. 
Cu toate acestea, nu era atât de naivă încât să ignore 
furtuna care ameninţa să o cotropească în lunile ce urmau. 

— Robert Carlisle? repetă Whitby, nevenindu-i să 
creadă, întorcându-se pe scaun în timp ce doamna Smith îi 
aducea o ceaşcă cu ceai lui Mariah. 

Ea pufni. 

— Îl cunoşti. 

— Fraţii mei l-au cunoscut la Eton. Ne spuneau tot 


felul de poveşti despre fraţii Carlisle, despre cum erau 
mereu muştruluiţi de prefect. Whitby rânji, afişând un 
zâmbet tont şi deşirat, cu dinţi mari şi gropiţe în obraji. Nu 
ştiu cum de n-au fost niciodată exmatriculaţi. 

Degetele lui Mariah se încleştară pe batistă. Acesta 
era bărbatul pe care tatăl ei îl voia la conducerea 
companiei? 

— Desigur, eu nu cred toate poveştile alea. Whitby 
clătină din cap, făcând o deducere logică: Cum ar putea să 
încapă o vacă într-o trăsură? 

Mariah căscă ochii înceţoşaţi de lacrimi. 

— Cât despre acrobaţii aceia chinezi, nu cred că 
există atât de mulţi în Anglia. Cu siguranţă, nu atât de mulţi 
cât să umple o întreagă biserică! 

Inima lui Mariah tresări. 

— Haide, domnule Whitby, îl certă blând doamna 
Smith, punând o farfurie cu biscuiţi calzi pe masă, Mariah 
nu vrea să audă asemenea poveşti. 

Cu siguranţă, nu voia! 

— Vrea să afle ceva despre caracterul bărbatului, îi 
explică bucătăreasa, şi să se asigure de bunele lui intenţii. 

— Robert Carlisle? scăpă Whitby porumbelul. Nu sunt 
convins că are... 

— Whitby! îl rugă Mariah. Îi era un prieten drag, dar, 
dacă nu înceta, se vedea nevoită să îi bage un biscuit în 
gură ca să îl facă să tacă. Mariah gemu şi îşi lăsă capul în 
mâini. Ce o să mă fac? 

— Ei, haide! Doamna Smith îşi puse braţul pe după 
umerii ei. Totul se va termina cu bine. Vei vedea. 

Mariah clătină din cap şi se întinse după ceaşca cu 
ceai, ţinând-o în mâinile tremurânde pentru a-i primi 
căldura liniştitoare. 

— Cum ar putea să se termine cu bine? Sunt obligată 
să particip împotriva voinţei mele la sezonul londonez, la 
mila unui bărbat îngrozitor. 

Unul care se părea că obligase vaci nevinovate să 
intre în trăsură şi grupuri de acrobaţi chinezi în biserici. 
Doar Dumnezeu ştia ce o aştepta pe ea. 


— Sunt în capcană. Oricum ar fi, pierd parteneriatul. 

Chipul lui Whitby se îmblânzi, compătimitor. El ştia cât 
de mult însemna pentru ea acel vis: să fie următoarea 
generaţie Winslow care să îndrume compania spre viitor, să 
aibă din nou acel sentiment de apropiere de tatăl ei, pe 
care îl simţise în urmă cu mult timp. Dar, de asemenea, 
Mariah bănuia că Whitby nu se aşteptase niciodată cu 
adevărat ca visul ei să devină realitate, în ciuda veşnicului 
lui optimism. 

— Nu trebuie să faci asta, Mariah, îi spuse el. 

— Dacă nu o fac, îmi pierd alocaţia, îi aminti ea încet. 
lar dacă îmi pierd alocaţia... Gesticulă cu mâna spre pereţi. 
Atunci pierde şi Gatewell. Şi nu ne permitem să pierdem 
nici măcar un bănuţ. 

— ÎI voi ruga pe tata să... 

— Nu. Mariah îi strânse afectuos mâna. Tatăl tău a 
fost deja extrem de generos. Asta este problema mea şi voi 
găsi o soluţie. 

Baronul deţinea clădirea şi permisese şcolii să o 
folosească gratis, atâta vreme cât îngrijeau proprietatea. 
Fără tatăl lui Whitby, şcoala trebuia să se mute. Dar, fără 
alocaţia ei, trebuia să se închidă definitiv. 

Chipul copilăros al lui Whitby deveni nefiresc de 
solemn în timp ce mestecă gânditor un biscuit, mintea lui 
gonind pentru a rezolva problema. Asta iubea Mariah cel 
mai mult la Whitby; era peste măsură de loial. 

Doamna Smith se aşeză pe scaun, vizavi de Whitby, şi 
se întinse după castronul cu aluat, ţinându-şi mâinile albe 
de făină ocupate cu modelarea biscuiţilor. Asta iubea 
Mariah cel mai mult la doamna Smith - convingerea ei 
neclintită că ceaiul şi biscuiţii puteau rezolva orice dilemă. 

— Ştii, spuse femeia, s-ar putea să nu fie atât de rău 
precum crezi tu. 

— Pentru că este posibil să fie şi mai rău? întrebă 
tristă Mariah. 

Doamna Smith ţuguie buzele, într-o expresie de 
dezaprobare maternă. 

— Până acum, nu ai avut un sezon adevărat. 


— Am avut şase, îi aminti Mariah, supărată. 

— Nu, draga mea. Doamna Smith puse o sferă de 
aluat în tavă şi împinse castronul spre Whitby, ca s-o ajute, 
deşi Mariah bănuia că o făcuse pentru a-l împiedica să 
mănânce toţi biscuiţii care se răceau. 

— Nu ai avut niciodată un sezon adecvat, spuse 
femeia. Nu aşa cum îl meriţi. 

— Sezoanele mele au fost în regulă, ripostă Mariah. 

— Nu ai primit nicio invitaţie, nu ai avut rochii, niciun 
peţitor... 

— Chiar şi aşa, a fost bine, bombăni Mariah. 

— Meriţi un sezon corespunzător. Meriţi să fii 
Cenuşăreasa din basm. Doamna Smith oftă visătoare. Acum 
ai şansa să fii introdusă într-un mod adecvat în societate - 
sub îndrumarea unei ducese, nici mai mult, nici mai puţin! 
Şansa de a-i întâlni pe cei mai eligibili gentlemani, de a 
participa la cele mai elegante evenimente, poate de a valsa 
cu un duce... 

Mariah râse. Ridicol! 

— Şi ce este atât de amuzant? Un duce ar trebui să se 
considere norocos să danseze cu o domnişoară frumoasă 
ca tine. 

Mariah îşi dădu ochii peste cap, iar doamna Smith îl 
lovi uşor pe sub masă pe Whitby. 

— Spune-i, domnule Whitby, cât de frumoasă este. 

— Poftim? Whitby ridică privirea şi clipi, întrerupt din 
propriile sale gânduri. 

— Nu crezi că Mariah este frumoasă? îi sugeră 
doamna Smith. 

El îi aruncă o privire lui Mariah şi clipi din nou. 

— A, da, desigur. Apoi se întinse după alt biscuit. 

Mariah zâmbi. Whitby, ca de obicei. 

Ea îi luă biscuitul din mână chiar când voia să îl bage 
în gură, îl rupse în două, apoi îi dădu jumătate. Whitby rânji 
şi îl mâncă, în timp ce Mariah ronţăi încet jumătatea ei. 

— Şi care este cel mai rău lucru care se poate 
întâmpla? întrebă doamna Smith, punând ultima sferă în 
tavă şi apoi apăsând cu grijă cu o lingură peste fiecare, 


pentru a le aplatiza. În cel mai rău caz, continuă ea, te vei 
plictisi. lar în cel mai bun caz... Ridică din umeri şi se duse 
să bage tava la cuptor. Ţi-ai putea găsi un soţ. 

Mariah se înecă. 

— Nu un soţ pe care nu-l vrei, desigur, ci unul pe care 
să îl iubeşti, se corectă doamna Smith, în timp ce Whitby o 
bătu pe Mariah pe spate în timp ce ea tuşea. Nimeni nu te 
poate obliga să te căsătoreşti împotriva voinţei tale, nici 
măcar tatăl tău. 

Era adevărat. Deşi, cu siguranţă, Mariah aşa simţea. 

— Dar să cunoşti un bărbat cu care chiar aí vrea să te 
măriţi... Doamna Smith rămase gânditoare, umplându-şi 
ceaşca. Nu ar fi minunat? 

Whitby rânji. 

— Mariah să se mărite? Asta este un eveniment social 
la care aş plăti ca să particip! 

Incruntându-se, Mariah îşi aruncă biscuitul spre 
Whitby, iar el îl prinse şi îl mâncă. 

Doamna Smith oftă greoi. 

— S-au întâmplat şi lucruri mai ciudate. Scoase o tavă 
de biscuiţi din cuptor şi îi aranjă cu grijă pe platou, lovindu-l 
pe Whitby peste degete când se întinse să ia unul. 

— In plus, adăugă femeia, s-ar putea ca situaţia să fie 
în avantajul tău. 

— Cum? întrebă Mariah, neputându-şi închipui niciun 
scenariu care să fie în avantajul ei, unul în care ea trebuia 
să defileze pentru bărbaţi de parcă era o creatură din 
menajeria din Turnul Londrei. 

— l-ai putea dovedi tatălui tău că, în loc să te revolţi, 
eşti dispusă să faci ce îţi cere el; asta ar putea fi exact ceea 
ce vrea el de la un partener în afaceri. 

— Nu m-am revoltat, bombăni ea şi riscă să fie lovită 
cu lingura când se întinse după un biscuit cald. Dar chiar şi 
Cenuşăreasa s-a revoltat, mai întâi împotriva mamei 
vitrege şi apoi pretinzând că era altcineva. Mariah gesticulă 
cu biscuitul spre doamna Smith pentru a se face înţeleasă. 
Chiar credeţi că prinţul ar fi dansat cu ea dacă ar fi ştiut că 
era doar o servitoare? Apoi, după ce s-a prefăcut a fi o fiică 


vitregă ascultătoare doar pentru a ascunde... 

Mariah tăcu brusc, săgetându-i cu privirea pe cei doi 
prieteni ai ei, în timp ce o idee minunată îi trecu prin minte. 
O idee minunată, delicioasă şi diabolică! 

— Asta este, spuse ea parcă torcând, rămânând 
gânditoare cu biscuitul la gură. Asta voi face... 

— Poftim? zise doamna Smith precaută. 

Mariah îi aruncă un zâmbet viclean. 

— Voi face exact ce mi-aţi sugerat. 

Încruntarea femeii se adânci. 

— Cum adică? 

„Pretinzând că sunt o fiică ascultătoare”. Desigur, 
trebuia să aibă mare grijă. Mariah avea să facă în aşa fel 
încât să pară că se supunea planurilor lui papa, participând 
la sezon şi făcând orice îi cereau Carlisle şi mama lui, astfel 
încât papa să nu îi poată găsi nicio vină. Dar, în secret, ea 
avea să facă tot ce îi stătea în putinţă pentru a-l împiedica 
pe Carlisle să îi găsească peţitori. În august, când ea nu va 
fi primit nici măcar o ofertă de căsătorie, Carlisle nu avea 
să primească parteneriatul, iar ea avea să fie necăsătorită 
şi fericită, cu alocaţia neatinsă şi o nouă şansă de a-şi 
convinge tatăl că trebuia să i se permită să ajute la 
conducerea companiei. 

Era perfect! 

Râzând bucuroasă, spuse: 

— O să fiu exact ca Cenuşăreasa! 

Doar că, atunci când zâna cea bună avea să fluture 
bagheta magică, Mariah nu avea să se transforme într-o 
prinţesă, ci în partenerul de afaceri al tatălui ei. lar când 
orologiul avea să bată miezul nopţii, ea urma să se asigure 
că acela care se transforma în dovleac era Carlisle. 

— Whitby, spuse ea rugătoare, entuziasmul simţindu- 
se în glasul ei, spune-mi tot ce ştii despre familia Carlisle. 

— Tot ce ştiu? El clipi, surprins că, pentru prima dată, 
cineva chiar voia să îi asculte poveştile. 

Mariah zâmbi şi îi dădu ultimul ei biscuit. 

— Tot. 


Capitolul 4 


— Robert! Elizabeth Carlisle, ducesa de Trent, zâmbi 
larg când intră în salonul din Park Place în după-amiaza 
următoare, luminoasă ca soarele de iarnă pătrunzând prin 
ferestrele înalte. 

— Mă bucur să văd că nu ai ars casa din temelii, 
spuse ea, oprindu-se în mijlocul salonului şi ridicând o 
sprânceană, explicând: Aceea nu a fost o provocare. 

— Este încă în picioare. Robert merse în întâmpinarea 
ei, apoi rânji, adăugând pentru a o tachina: Cel puţin până 
la sărbătoarea de Armindeni. 

Femeia miji ochii. 

— Sub nicio formă, curse cu măgari! Grădina din 
spate încă este plină de urme de copite şi mă tem că acel 
castan nu-şi va reveni vreodată. 

Cu toate acestea, femeia îl sărută pe obraz. 

Acesta era lucrul pe care îl iubea cel mai mult la 
mama lui. Sub toată acea faţadă regală, se ascundea cea 
mai iubitoare şi mai iertătoare femeie pe care el o 
cunoscuse vreodată, deşi cel mai năstruşnic dintre fiii ei îi 
dăduse o mulţime de motive de supărare de-a lungul anilor. 
Ca în sezonul trecut. Robert avea o amintire destul de 
înceţoşată, dar plăcută despre petrecerile care îi 
terorizaseră pe vecini în luna mai a anului trecut, după ce 
Sebastian plecase din Londra în căutarea Mirandei. Una 
peste alta, fuseseră două săptămâni uimitoare, deşi, privind 
în urmă, elefantul nu fusese o idee atât de strălucită. Slavă 
Domnului că mama nu aflase despre asta! 

Dar Robert nu putea spune că regreta ceva, pentru că 
vara trecută se dovedise a fi ultimul sezon de burlăcie pe 
care el îl împărţise cu Quinton. Dar chiar şi acel ultim sezon 
fusese mult mai blând decât ceea ce făcuseră înainte de 
moartea tatălui lor, pentru că Robert îşi învățase lecţia. 

— Deci? Mama cercetă salonul cu privirea. Unde este 
domnişoara asta a ta? 


— Nu este a mea, o corectă el. 

Robert îşi dorea ca sezonul lui Mariah să decurgă 
suficient de bine, încât să îi asigure o cerere în căsătorie de 
la vreun idiot nebănuitor, care habar nu avea în ce se băga. 
Nu avea alte gânduri în privinţa ei. 

Robert îşi încrucişă braţele la piept şi se aşeză alene 
pe braţul canapelei. : 

— Trebuie să sosească din clipă în clipă, spuse el. Iți 
va plăcea de ea. 

Cel puţin, spera ca mama lui să o placă. Dacă ea nu 
era de acord să îl ajute, sezonul şi parteneriatul erau ca şi 
pierdute. 

Femeia îl privi bănuitoare în timp ce se aşeză cu 
eleganţă pe canapea. 

— În ce belea ai mai intrat de data asta? 

— În niciuna, o asigură el. 

Ceea ce era adevărat. Robert nu intrase în nicio 
belea; corecta greşelile trecutului. 

Mama lui acceptă ceaşca cu ceai pe care el i-o oferi şi 
întrebă bănuitoare: 

— Atunci, trebuie să te cred că ai devenit brusc 
altruist şi interesat de debutante? 

Robert strâmbă din nas. Era enervant faptul că mama 
lui îl cunoştea prea bine. 

— Am spus că nu am intrat în belele. Nu am zis 
niciodată că nu am un interes personal. 

— Da? zise mama lui şi ridică din sprâncene, curioasă. 

O curiozitate pe care el ştia că trebuia să o stingă din 
faşă. 

— Nu pentru domnişoara Winslow. 

În urmă cu două săptămâni, Robert ar fi spus că o 
femeie ca Mariah i se părea interesantă. Inaltă, cu părul ca 
abanosul... provocatoare. Suficient cât să îl atragă. Dar 
acum ştia mai bine cum stăteau lucrurile. Diavoliţa era o 
felină sălbatică deghizată. După întâlnirea lor, Robert era 
convins că, dacă îşi scotea cămaşa, avea să găsească 
urmele de gheare doveditoare. 

— Tatăl ei este Henry Winslow, îi explică el, rezumând 


introducerea la afaceri. De la Winslow Shipping and Trade. 
Mi-a oferit un parteneriat. 

Chipul mamei se lumină. 

— Este minunat, Robert! Tatăl tău ar fi foarte mândru 
de tine. 

El îşi feri privirea; nu era aşa de convins de acel lucru. 
Mai ales după ultima conversaţie pe care o avusese cu el, 
când tatăl lui îl scosese împleticindu-se din iadul jocurilor 
de noroc, unde, preţ de trei zile, adunase datorii, duhnind a 
whisky ieftin şi a prostituate şi mai ieftine. Mama nu fusese 
prezentă, nu văzuse expresia de frustrare de pe chipul 
tatălui lui, nu îi auzise cuvintele... „M-ai dezamăgit”. 

Dar el muncise din greu pentru a plăti şi ultimul ban 
din acele datorii, iar acum muncea şi mai asiduu pentru a-şi 
asigura locul printre cei mai buni afacerişti din Anglia. Nu 
avea să se oprească până ce nu se convingea că tatăl lui ar 
fi fost mândru de bărbatul care devenise. Fără ezitare. 

Tocmai din acest motiv trebuia să obţină acel 
parteneriat, cu acea companie. Avea să se mulţumească 
doar cu ce era mai bun. Pentru că, astfel, nimeni nu avea 
să-i pună la îndoială succesul. 

Cu un zâmbet plin de iubire, Elizabeth Carlisle îşi puse 
mâna peste alui. 

— Ar fi fost foarte încântat să vadă ce bărbat ai 
devenit. 

— Va fi, spuse Robert, strângându-i afectuos mâna. La 
fel şi tu. 

— Eu sunt deja, dragule. 

Dar cuvintele ei nu îi domoliră sentimentul de 
vinovăţie care îi apăsa pieptul ca o bilă din plumb. În mod 
cert, nu când îngrijorarea pentru el se citea pe chipul 
mamei lui. 

Dumnezeule, cât de mult regreta că o rănise! Ea nu îl 
învinuise niciodată direct pe Robert pentru moartea tatălui 
lui, îi tot repetase în zilele de după moartea lui că fusese un 
accident. Că nu fusese vina nimănui. Dar Robert ştia mai 
bine. Dacă nu ar fi fost el, tatăl lui nu ar fi ieşit afară la 
miezul nopţii, nu ar fi fost în stradă când se trăsese cu 


pistolul, nu ar fi fost aruncat de pe calul său... Ar fi fost încă 
în viaţă. 

Acest parteneriat cu Winslow nu putea compensa 
niciodată daunele pe care le provocase Robert în acea 
noapte, nici durerea şi suferinţa pe care le cauzase - nimic 
nu îl putea aduce înapoi pe tatăl lui şi nimic nu putea 
vindeca inima mamei sale. Dar parteneriatul putea dovedi 
familiei că el devenise bărbatul cu care lui Richard Carlisle 
nu i-ar mai fi fost niciodată ruşine. 

Mama se încruntă, confuză, şi îşi retrase încet mâna. 

— Dar ce legătură are afacerea cu sezonul pentru 
fiica domnului Winslow? 

„Una foarte importantă”. În schimb, Robert răspunse: 

— Încerc să fac o faptă bună. 

Nu era o minciună. Mariah nu avusese niciodată parte 
de o introducere adecvată în societate, nici şansa de a 
întâlni posibili peţitori; şi nu meritau toate domnişoarele un 
sezon de vis, complet, cu rochii de bal, dansuri şi să fie 
curtate? Desigur, un sezon triumfător pentru Mariah 
însemna, de asemenea, un viitor solid pentru el. Dacă 
planul lui Robert funcţiona, până în august aveau să fie 
amândoi fericiţi - ea ar avea un soţ pe care l-ar adora, iar el 
ar fi partenerul lui Winslow. 

Când încruntarea mamei lui se adânci, Robert îi 
aminti: 

— Mereu ai spus că aceia dintre noi care au fost 
binecuvântaţi în viaţă sunt obligaţi să îi ajute pe cei mai 
puţin norocoşi. 

— Mă refeream la orfani şi la văduve de război, nu la 
fiicele magnaţilor transporturilor de marfă. Femeie se 
strâmbă. Dar presupun că ar trebui să fiu recunoscătoare 
că m-ai ascultat, totuşi. 

Robert rânji. 

— Deci ce trebuie să ştiu despre ea? 

— O cheamă Mariah. 

— Mariah Winslow... Fruntea mamei lui se încreţi, în 
timp ce femeia încercă să îşi dea seama unde mai auzise 
numele. De ce îmi sună atât de cunoscut? 


Rânjetul lui Robert se stinse, iar tot amuzamentul lui 
se risipi. 

— Diavoliţa. 

— Dumnezeule! 

Mama făcu ochii mari. Robert încuviinţă sobru din cap. 

— De aceea am nevoie de ajutorul tău. 

— Înţeleg, şopti ea cu seriozitate. Dar, cu siguranţă, 
mama ei sau o mătuşă o poate îndruma în sezon. 

— Mama ei a murit când Mariah avea zece ani şi nu 
are mătuşi sau verişoare în aristocrație. A trecut prin şase 
sezoane, dar nu a avut niciodată parte de introducere sau 
de prezentări adecvate. Robert clătină din cap. De fapt, nu 
sunt sigur că a mers vreodată la un bal. 

Expresia mamei lui se îmblânzi, compasiunea licărind 
în ochii ei albaştri. 

— Atunci, ne aşteaptă o adevărată provocare. 

Robert trase adânc aer în piept şi încercă să ignore 
teama care îi apăsa pieptul. 

— Şi mai rău. 

— Mai rău? Mama ridică din sprâncene. Cum poate fi 
mai rău? 

— Nu are zestre, recunoscu el posomorât. 

Mama clipi, nevenindu-i să creadă. 

— Deloc? 

— Nici măcar un sfanţ, răspunse el, repetând 
cuvintele lui Mariah. lar cel cu care se va mărita, oricine ar 
fi el, nu va fi primit în companie. Tatăl ei este de părere că 
rudele prin alianţă şi afacerile nu ar trebui amestecate. 

Mama lui deveni palidă, iar el încuviinţă din cap, 
confirmându-i tăcut toate grijile nerostite. 

— Aşadar, înţelegi de ce ajutorul tău este vital. Mariah 
are nevoie de un sezon adevărat anul acesta, complet, cu 
baluri, rochii, prezentări... tot tacâmul. 

Ea chiar merita un sezon adevărat. Fără îndoială, 
Robert nu simţea prea multă compasiune pentru felina 
aceea sălbatică, dar sigur nu îi fusese uşor să crească fără 
mamă. Sau avându-l pe Henry Winslow drept tată. 

— Dacă există cineva care îi poate oferi un sezon 


adecvat, aceea eşti tu. Şi este esenţial ca ea să atragă 
peţitori, sublinie Robert. 

— Poftim? De ce, mă rog? 

Robert făcu o pauză, căutând o modalitate de a-i 
răspunde mamei lui fără să sune de parcă ar a fost un 
agent de căsătorii. Nu era deloc aşa. El chiar voia ca Mariah 
să fie fericită. Dar viitoarea ei fericire coincidea acum cu a 
lui. 

— Are 25 de ani, spuse el, ridicând din umeri, de 
parcă vârsta ar fi explicat tot. 

Mama lui încuviinţă cu seriozitate din cap, înțelegând 
perfect. Dacă ajungeau la 25 de ani, majoritatea 
domnişoarelor necăsătorite erau puse pe raft, exilate în 
rândurile invizibile de fete bătrâne şi însoţitoare pentru tot 
restul vieților lor. Acest sezon era, cel mai probabil, ultima 
şansă a lui Mariah Winslow de a-şi găsi un soţ. 

— Ce altceva mai ştim despre ea? 

Robert zâmbi cu o plăcere masochistă, amintindu-şi 
cât de mult îi plăcuse confruntarea lor. 

— Este destul de ageră. 

Când nu îl făcea să vrea să o strângă de gât. 

— Ei bine, în sfârşit avem ceva. Deşi mama lui nu 
păru încântată. Cu moderație. 

Asta îl surprinse. 

— Credeam că admiri femeile inteligente. 

— Aşa este, răspunse ea, oftând lung. Dar majoritatea 
gentlemanilor nu le admiră. 

— Adevărat, fu el de acord cu mâhnire. 

Cu toate acestea, enoriaşii din Mayfair nu erau cele 
mai inteligente fiinţe, nu şi în cazul în care nu voiau să îşi 
petreacă timpul cu femei proaste. 

Dar un bărbat putea aprecia agerimea minţii lui 
Mariah. La urma urmei, el se bucurase, fără îndoială, de 
războiul cuvintelor dintre ei. Fiecare întrebare era o salvă 
de tun ofensivă, fiecare răspuns era o ripostă cu foc... Când 
fusese ultima dată când o femeie îl provocase cu atâta 
curaj, iar lui îi plăcuse? 

— Nu, spuse Robert, dar asta e situaţia. 


La naiba cu toţi bărbaţii care nu erau suficient de 
bărbaţi ca să se ridice la înălţimea provocării! 

— Altceva? 

— Inteligentă, independentă până în măduva oaselor, 
cu limba unei diavoliţe şi fără simţul limitei, nu îi pasă de 
regulile sociale... Robert se încruntă, adăugând la final 
adjectivul care îi venise în minte încă de când o cunoscuse: 
Frumoasă. 

Mama lui afişă un zâmbet cu subiînţeles. 

— Inţeleg. 

— Nu, nu înţelegi, o corectă el ferm, nevrând să rişte 
vreo neînțelegere. Din privirea pe care i-o aruncă mama lui, 
Robert nu era convins că îl credea când spunea că nu avea 
niciun interes personal în privinţa lui Mariah, dar e/ era 
sigur de asta. 

— Aşadar, oferă-i un sezon de vis, o încurajă el, în 
timp ce luă o minitartă cu căpşune de pe platou. Rochii, 
pantofi, toate panglicile pe care le doreşte inimioara ei, 
toate invitaţiile pe care le poate duce... 

— Şi să nu te implic deloc? întrebă sec mama lui. 

Robert rânji şi băgă tarta în gură. 

Se auzi o bătaie delicată în uşă. 

— Excelenţă. Majordomul încuviinţă politicos spre 
ducesă, apoi spre Robert. Domnule, domnişoara Winslow a 
sosit. 

„Şi aşa începe”. 

Robert se ridică în picioare. 

— Condu-o înăuntru, Saunders. 

Bărbatul încuviinţă şi dispăru din nou pe coridor. 
Câteva clipe mai târziu, apăru din nou pentru a anunţa 
formal: 

— Domnişoara Mariah Winslow. 

Ea intră în cameră cu intensitatea unei furtuni de 
vară. Pentru o clipă, Robert fu surprins şi rămase uitându-se 
la ea. Dumnezeule, era minunată! 

Mariah avusese prezenţă de spirit cu o zi în urmă, dar 
acum încrederea de sine se revărsa practic din ea. Ceea ce 
era şi mai surprinzător, având în vedere ţinuta pe care şi-o 


alesese - purta o rochie de un roz pal, din muselină, cu un 
tiv de un roz-închis, cu o mantie asortată, mănuşi brodate 
cu trandafiri, iar părul de abanos era strâns într-un coc. 
Arăta exact ca orice debutantă la primul ei sezon, purtând 
culori pastelate şi panglici, împopoţonată şi complet 
inocentă, fără vreo urmă din adevărata obrăznicătură pe 
care o ascundea sub faţada cu grijă construită. 

— Lord Robert. Mariah îşi ţinu privirea plecată în timp 
ce făcu o reverență. Cât mă bucur să vă revăd. Vă 
mulţumesc foarte mult pentru invitaţia la ceai! 

Robert şovăi. Ea era... amabilă. El miji ochii. Ce joc 
făcea Mariah? 

— Mulţumesc pentru că ai acceptat. 

El îi zâmbi în timp ce înaintă pentru a o întâmpina 
formal. La urma urmei, ea nu era singura care se putea juca 
de-a manierele. Niciodată nu am avut un musafir mai bine- 
venit la Park Place. 

Mariah îşi schimonosi buzele la auzul ironiei ascunse 
din comentariul lui. 

— Sunt convinsă că aveţi mulţi asemenea musafiri! 

— Niciunul ca dumneata, te asigur, ripostă el, 
observând licărul din ochii ei, stârnit de faptul că reveniseră 
cu atâta uşurinţă la războiul din ziua precedentă. 

Şi îi plăcu asta. Doar Diavoliţa îl putea face să aştepte 
atât de nerăbdător o luptă. Una pe care Robert plănuia să o 
câştige. 

Totuşi, după privirea ei, la fel plănuia şi ea. 

Totodată, Robert era conştient de privirea derutată a 
mamei lui, care îi studia curioasă. 

Nevrând să îi explice ducesei războiul lor, Robert îi 
oferi braţul lui Mariah şi o conduse în capătul celălalt al 
încăperii. 

— Mamă, permite-mi să ţi-o prezint pe domnişoara 
Mariah Winslow.  Domnişoară Winslow, mama mea, 
Elizabeth Carlisle, ducesă de Trent. 

— Excelenţă! 

În timp ce Mariah făcu o reverență scurtă, emoția 
sinceră i se citi pe chip. Diavoliţa era agitată pentru că 


trebuia să cunoască pe cineva... „Interesant”. 

— Domnişoară Winslow. Mama lui zâmbi şi se întinse 
spre ea, strângând mâinile lui Mariah într-ale sale. Bine ai 
venit la Park Place! 

— Vă mulţumesc. Zâmbetul ei agitat se transformă 
într-unul radios datorită primirii călduroase a ducesei. Sunt 
copleşită să mă aflu aici. 

O, Robert era convins de asta. Dar cât din acea 
strălucire de pe chipul ei era prefăcătorie? 

Poate că mama lui observase ceva straniu la remarca 
lui Mariah, dar nu comentă. Oricum nu ar fi făcut-o. Mama 
lui deborda de o eleganţă naturală, pe care majoritatea 
femeilor puteau doar să o invidieze, dar pe care Mariah 
părea să o egaleze cu aerul ei. 

— la loc aici, lângă mine. Mama lui făcu un semn spre 
canapea. Ceai? 

Mariah se aşeză cu eleganţă pe canapea, în timp ce 
Robert ocupă scaunul din faţa lor. 

— Da, mulţumesc. 

Mama lui zâmbi şi turnă ceai în ceşti, oferindu-i una 
lui Robert şi una lui Mariah. 

— Aşadar, domnişoară Winslow... 

— Mariah, vă rog, o întrerupse ea. Aş fi onorată dacă 
Excelenţa Voastră ar folosi numele meu de botez. 

Robert se înecă atunci când sorbi din ceai, la auzul 
vorbelor ei măgulitoare. 

Ducesa nu păru să observe. În schimb, zâmbetul ei se 
lumină. 

— Este o plăcere să te avem aici, la Park Place, 
Mariah. 

— Mulţumesc, doamnă. 

Robert o studie cu atenţie. Zâmbetul pe care Mariah i- 
| oferi ducesei părea sincer. Şi minunat. Cum ar fi ca acea 
sinceritate şi amabilitate să îi fie adresate lui, măcar o dată, 
în loc de ranchiună? 

Mariah spuse politicos: 

— Aveţi o casă frumoasă. Am auzit poveşti despre cât 
de mare este, dar, cu siguranţă, nu s-au apropiat de 


adevăr. Îşi plimbă admirativ privirea prin cameră. Sunt atât 
de norocoasă să mă aflu aici în această după-amiază! 

Robert o fixă cu privirea, fiind precaut. 

— De ce anume? 

Mariah îi zâmbi cu superioritate. De parcă el era un 
nebun. 

— Pentru că Excelenţa Sa s-a oferit cu atâta 
bunăvoință să mă ajute cu sezonul meu. 

— Este plăcerea mea, draga mea, o asigură ducesa, 
fiind răsplătită cu zâmbetul recunoscător al lui Mariah. 

Robert îşi încleştă bărbia. Cum putea Mariah să facă 
asta? Să fie atât de sinceră şi de politicoasă cu mama lui şi 
totuşi să fie pregătită să îşi înfigă ghearele în el în clipa în 
care Robert lăsa garda jos? Femeia era mai şireată decât 
crezuse el. 

— Când Robert m-a întrebat dacă te voi ajuta cu 
sezonul tău, am vrut să am această şansă de a te cunoaşte, 
pentru a vedea dacă ne-am potrivi împreună în societate. 

Ducesa îşi puse mâna pe braţul lui Mariah, încercând 
să o liniştească. 

— Nu aş încerca nicicând să ocup locul care i s-ar fi 
cuvenit mamei tale, dar poate vom putea colabora ca să îţi 
oferim genul de sezon pe care ea şi l-ar fi dorit pentru tine. 

Buzele lui Mariah se întredeschiseră uşor în timp ce 
ea o privi lung pe ducesă, parcă absorbind propunerea pe 
care femeia tocmai i-o făcuse, iar licărul de emoție din ochii 
ei îl izbi pe Robert cu o forţă neaşteptată. Mariah chiar 
fusese emoţionată de amabilitatea mamei lui. 

Poate că, la urma urmei, sub toţi ţepii aceia, Diavoliţa 
avea o inimă. 

— Vă mulţumesc, Excelenţă, şopti Mariah atât de 
încet, încât Robert abia o auzi. Cred că mamei i-ar fi plăcut 
foarte mult. 

Mama lui o privi cu ochi blânzi. 

— Inţeleg că ţi-a fost cam greu cu sezoanele trecute. 

Mariah încuviinţă din cap, ferindu-şi privirea. În ciuda 
chinului pe care ea îl dezlănţuise asupra lui Robert, el îşi 
simţi pieptul încordându-se din compasiune pentru Mariah. 


— După cum sunt convinsă că Excelenţa Voastră ştie, 
poate fi destul de greu să îţi faci o introducere adecvată 
fără legăturile corespunzătoare. 

Ochii ei verzi coborâră spre ceaiul pe care îl ţinea în 
mână, apoi recunoscu în faţa mamei lui: 

— Şi poate că eu şi sora mea, Evelyn, ne-am 
comportat puţin... Ei bine... 

— Scandalos? interveni Robert, dorindu-şi să pună 
capăt acelui comportament înainte de începerea sezonului. 

Oricum îi aştepta o luptă straşnică. El nu mai avea 
nevoie de alte curse cu faetoane care să îi păteze 
introducerea în societate. 

— Impetuos, îl corectă ea, aruncându-i o privire 
iritată. Dar nu am avut niciodată parte de îndrumarea 
adecvată în rafinamentul monden. Suntem fiicele unui 
negustor. Mariah afişă un zâmbet vag, trist, apoi adăugă: 
Femeile Winslow s-au preocupat întotdeauna mai mult de 
docuri, decât de saloane. 

— Până acum, când vei începe o nouă viaţă, ca o lady 
respectabilă, adăugă Robert, amintindu-i subtil de 
ultimatumul tatălui ei. 

Auzindu-i cuvintele, Mariah se încordă, îndreptându-şi 
imediat umerii şi spatele. Dar nu binevoi să îl privească în 
timp ce îi explică ducesei: 

— Mă tem că papa nu a ştiut niciodată ce să facă cu 
noi. Am fost trimise la şcoală - la domnişoara Pettigrew, în 
Cornwall. Când m-am întors, eram pregătită pentru debutul 
meu, dar nu aveam nicio rudă feminină care să mă ajute. 
După cum ştiţi, un sezon poate fi copleşitor, iar eu mă 
simţeam pierdută în toiul lui. 

— Of, biata de tine! Expresia mamei lui se întristă, iar 
femeia se întinse şi strânse uşor braţul lui Mariah. 

Robert miji ochii, privind-o pe Mariah peste marginea 
ceştii. Câte dintre mărturisirile ei erau sincere şi câte nu 
erau nimic altceva decât o tentativă de a o avea pe mama 
lui la degetul mic? El nu avea pic de încredere în ea. 

— Dar toate astea au trecut acum, şopti ducesa, 
bătând-o blând şi compătimitor pe mână. Trebuie să 


priveşti cu nerăbdare spre un nou sezon. 

— De aceea vă sunt atât de recunoscătoare 
dumneavoastră, Excelenţă. 

Acea înţepătură la adresa lui Robert fu îmblânzită de 
un zâmbet recunoscător pe care Mariah i-l oferi mamei lui. 

Gura lui Robert se schimonosi în timp ce o privea. 
Poate că ea chiar aprecia sincer amabilitatea mamei lui, 
dar, evident, pe el încă îl vedea ca pe un duşman. lar 
Robert bănuia că spectacolul pe care ea îl dădea în acea 
după-amiază, afişându-se ca o debutantă adecvată, era 
menit să-l pedepsească. 

Dar Mariah se înşela dacă avea impresia că putea 
declara deschis sezonul de vânătoare. 

— Vedeţi, acesta este al... Mariah îşi cobori glasul. Al 
şaptelea sezon al meu. 

— A şaptea oară este cu noroc, mormăi Robert din 
spatele ceştii cu ceai. 

— O, aşa sper! exclamă ea, oftând adânc. 

El îşi arătă dinţii într-un zâmbet de crocodil şi bâigui: 

— Aşa sper şi eu. 

Umerii ei se încordară. Deci îl auzise, dar nu 
catadicsise să îl privească. 

— Ei bine, ne vom da toată silinţa. Mama lui îi oferi 
platoul cu sandvişuri cu castravete. Şi de unde îl cunoşti pe 
fiul meu, Mariah? 

Clipind, Diavoliţa îşi întoarse privirea spre el, parcă 
fiind surprinsă să îl vadă acolo. 

— A, vă referiţi la Lord Robert? 

El zâmbi cu superioritate. La urma urmei, era singurul 
bărbat din cameră. 

Mariah alese cu grijă un sandviş mic şi îl aşeză pe 
marginea farfurioarei. 

— Este un fel de cunoştinţă a tatălui meu în chestiuni 
de afaceri, nu-i aşa, Lord Robert? 

— Da. lritat, Robert îşi încordă buzele, atât din cauza 
ei, cât şi din cauza repetiţiei titlului său nobiliar. Un fel de 
cunoştinţă. 

El nu o putea contrazice, nici nu putea dezvălui 


adevărul. Avea nevoie ca mama lui să o accepte în acest 
sezon, iar orice indiciu al vreunei certe între ei doi ar face-o 
pe ducesă să refuze imediat, în apărarea lui. 

De fapt, Robert spera că ea l-ar apăra. judecând după 
modul în care îi tot zâmbea blând Diavoliţei, nu mai era 
atât de sigur. 

— L-am întâlnit o singură dată pe fiul dumneavoastră, 
spuse Mariah. Ridică uşor din umeri, parcă cerându-şi 
scuze, gestul inocent devenind şi mai evident datorită 
panglicilor rozalii care îi împodobeau mânecile. Tatăl meu 
este înconjurat de atâţia acoliţi zilele acestea, încât nu le 
pot ţine numărul! 

Robert zâmbi arogant. 

— Atunci, te vei bucura să afli că vor exista mult mai 
puţini acoliţi... Punându-şi ceaiul deoparte, el se lăsă 
încrezător pe spate şi ridică o sprânceană pentru a-şi 
sublinia cuvintele: Când tatăl dumitale îmi va confirma 
parteneriatul. 

— Un parteneriat? repetă ea cu un ton încântat, care 
semănă teamă în Robert, transmiţându-i că obrăznicătura 
îşi dăduse seama că el voia să ascundă de mama lui 
provocarea lui Winslow. Sunteţi sigur? 

— Da, răspunse Robert, iritat că ea îndrăznise să se 
îndoiască. 

— Cu adevărat? 

— Foarte sigur. 

— Imposibil! 

— Foarte probabil. 

— Nu cred. 

— Ar trebui. 

Mama lui urmări tăcută schimbul de replici, de parcă 
ar fi privit un meci de tenis. 

— Vai, Dumnezeule! Mariah clipi. Eu credeam că veţi 
fi doar un angajat! 

Incleştându-şi furios bărbia, Robert se aplecă înainte, 
o replică tăioasă stându-i pe vârful limbii... 

— Serveşte o tartă, dragule! 

Mama lui îi împinse platoul sub nas lui Robert. El îşi 


dădu capul pe spate, aproape trăgând pe nas o căpşună. 

— Ce... 

— O, da, Lord Robert. Mariah îi zâmbi cu inocenţă. Am 
auzit cât de mult vă plac tartelet. 

— la mai multe, dragule! 

Mama lui îi întinse din nou platoul, până când el nu 
avu de ales şi îl luă. Ceea ce însemna că nu se putea 
arunca peste masa de ceai pentru a o strânge de gât pe 
obraznică. 

— Un parteneriat, continuă Mariah. Ei bine, asta e 
ceva, îndrăznesc să spun. Papa nu a mai propus nimănui un 
parteneriat. Dumnezeule! Probabil că sunteţi cu adevărat 
special. 

Mariah îşi înclină uşor capul, mimând o curiozitate 
naivă în timp ce înfipse cu pricepere pumnalul în stomacul 
lui, întrebând: 

— Şi ce anume aţi fost de acord să faceţi pentru ca 
tatăl meu să vă asigure acest parteneriat? 

„Blestemata!” Robert nu putea răspunde. Dacă mama 
lui afla adevărul, putea refuza să ia parte la acest fiasco. lar 
fără ducesă, el nu avea nicio şansă să câştige. Şi femeia 
asta exasperantă ştia foarte bine acest lucru. Aşa că se 
forţă să ridice nonşalant şi nepreocupat din umeri. 

— A, lucruri obişnuite... Să mă ocup de probleme care 
au devenit prea dificile pentru propriul lor bine. 

Această înţepătură îşi atinse ţinta, întrucât privirea lui 
Mariah se întunecă. Dar o merita pentru spectacolul pe care 
îl dădea, în încercarea ei de a-şi sfârşi sezonul chiar înainte 
de a-l începe. 

Ducesa clipi, complet pierdută în conversaţia lor 
privată şi incapabilă să găsească indicii pentru a înţelege 
subtextul. 

Cu un zâmbet care nu îi ascundea plăcerea de ao 
întărâta pe Mariah, Robert puse platoul cu tarte pe masă şi 
se lăsă din nou pe spătarul scaunului, plin de încredere. 

— Am fost încântat când tatăl dumitale m-a rugat să 

te ajut cu sezonul. Un soţ ţi-ar prii de minune, domnişoară 
Winslow. 

— Şi dumitale o soţie, spuse mieroasă Mariah cu un 
zâmbet calculat, îndreptând din nou conversaţia asupra lui. 

— Cu siguranţă, fu de acord mama lui, mult prea rapid 
pentru confortul lui Robert. Îi tot spun şi eu asta din iarna 
trecută... 

— Mai e destul timp să mă însori, mamă, interveni el 
blând, prefăcându-se că vrea să fie de ajutor, pentru a 
îndrepta din nou subiectul asupra lui Mariah. Astăzi vorbim 
despre domnişoara Winslow şi despre găsirea unei perechi 
pentru ea. 

— Intr-adevăr. Mama îşi întoarse atenţia asupra lui 
Mariah cu un zâmbet fericit, apoi se întinse după ceainic 
pentru a umple ceaşca felinei, neobservând privirea 
încruntată pe care aceasta i-o aruncă fiului ei. Buzele lui 
Robert se schimonosiră amuzate. 

— Aşadar, draga mea, întrebă mama lui, ce abilităţi 
ai? 

— Să vedem... Mariah adăugă o linguriţă de miere în 
ceaşcă şi privi gânditoare ceaiul în timp ce îl amestecă. 
Vorbesc fluent spaniolă şi franceză şi am absolvit studii 
avansate în matematică şi contabilitate, drept, politică, 
filosofie, ştiinţe naturale... 

Cu fiecare abilitate enumerată, chipul îngrijorat al 
mamei lui păli. Dar lui Robert lista i se păru incitantă şi îşi 
ascunse admiraţia pentru Mariah ducând ceaşca la gură. 

— Şi câteva cunoştinţe despre comerţul naval, 
adăugă ea. 

Robert aproape că vărsă ceaiul. 

Privirea lui se plimbă de la o femeie la alta. Chipul 
mamei lui devenise alb ca varul la auzul acelei ultime 
completări, dar, din câte îşi putu da seama Robert, Mariah 
spusese adevărul. 

— Vai de mine! şopti mama lui, de parcă Mariah 
tocmai mărturisise că furase bijuteriile Coroanei. 

Ea clipi, confuză. 

— Aţi spus abilități, doamnă. 


— Mă refeream la acele abilităţi ale tinerelor 
domnişoare în căutarea unor soţi potriviţi. Apoi, de parcă 
Robert nu trebuia să audă, şopti: Ştii tu... pictură, desen, 
aranjamente florale... 

— Mă tem că nu, răspunse Mariah uşor tristă. 

— Nici măcar pianul? 

Mariah se îmbujoră, simțindu-se de-a dreptul ruşinată. 

— Nu am ureche muzicală. 

— Dar ai mers la şcoala domnişoarei Pettigrew, iar 
toate tinerele de acolo sunt muziciene experimentate, 
spuse mama lui de parcă acesta ar fi fost un adevăr 
universal. 

— Nu ştiu nici măcar o notă, recunoscu Mariah, 
strâmbându-se. 

Mama lui era de-a dreptul şocată. 

— Dar cu siguranţă ai participat la lecţii. 

— Păi, eu... Mariah făcu ochii mari, având expresia 
unei căprioare încolţite. De fiecare dată când aveam 
programată o lecţie, pianul se... strica pe neaşteptate. 

Mariah îşi feri vinovată ochii. Robert îşi înăbuşi un 
rânjet,  închipuindu-şi-o pe tânăra Mariah stricând 
bucuroasă clapele şi ciocănaşul pianului cu fiecare ocazie. 

— Se strica? Mama lui era confuză. Cum Dumnezeu se 
strică un pian? 

— Cu multă perseverenţă, răspunse solemn Mariah. 

Robert râse. 

Preţ de o clipă, privirile lor se întâlniră şi, pentru 
prima dată, fură lipsite de duşmănie. Ochii ei licăriră cu 
subiînţeles, iar buzele roşii începură să schiţeze un zâmbet 
adresat lui Robert, de parcă erau conspiratori într-o poznă 
nevinovată, nu adversari aprigi. Acea legătură de o clipă 
stârni un val plăcut de căldură înăuntrul lui Robert. 

Apoi Mariah duse ceaşca la gură, şi orice amuzament 
citise el în expresia de pe chipul ei dispăru precum ceata 
dimineţii. 

Mama lui îl ignoră, fiindcă învățase cu mult timp în 
urmă să nu încurajeze comportamentul deplasat al fiilor ei. 

— Dar ştii să dansezi, nu? 


— O, da! Mariah zâmbi, iar un val de căldură sinceră 
radie dinspre ea, chipul luminându-i-se. 

Fără prea mare entuziasm, Robert fu nevoit să 
recunoască; felina era chiar frumoasă când nu era 
enervantă. 

— Îmi place foarte mult să dansez, spuse ea. 

Ducesa răsuflă uşurată. 

— Slavă Domnului! Atunci vom începe imediat să 
plănuim balul tău de debut. 

Mariah păli. 

— Bal de debut? 

— Desigur. Orice tânără domnişoară ar trebui să fie 
prezentată la un bal. 

Mariah se foi stânjenită. 

— Dar am ieşit deja în societate timp de şase 
sezoane, Excelenţă. 

— În ceea ce mă priveşte, acele sezoane nu au avut 
niciodată loc. Ducesa îi mângâie mâna. Şi nu văd de ce nu 
ar trebui să începem imediat pregătirile. Sunt convinsă că 
madame Bernaise te poate programa mâine ca să ne 
sfătuim. Este cea mai bună croitoreasă din Anglia. 

— Îmi pare rău, dar deja am un angajament stabilit 
pentru mâine. 

Mariah ezită, apoi explică precaută, de parcă nu ar fi 
fost încă sigură dacă putea avea încredere în ducesă. 

— Vedeţi dumneavoastră, patronez Şcoala Gatewell 
pentru Orfanii Mării. Plănuisem să lucrez la şcoală mâine şi 
mă tem că va dura toată ziua. 

— Patronezi o şcoală pentru orfani? Mama lui păru la 
fel de surprinsă ca şi Robert de acea veste. 

Privirea lui bănuitoare o scrută pe Mariah, dar nu găsi 
niciun indiciu că ea ar minţi. Şi ar face bine să nu fie o 
minciună. Nu când venea vorba de orfani. Nu cu familia lui. 

Mariah încuviinţă din cap. Încurajată de interesul 
mamei lui, ea le explică: 

— Asigurăm educaţia copiilor care şi-au pierdut taţii în 
industria navală. Nu este o şcoală foarte mare, dar facem 
tot ce ne stă în putinţă. Mariah îşi muşcă buza, nesigură. 


Apoi, parcă hotărând că putea avea încredere în mama lui 
cu această latură secretă a ei, spuse: Desigur, dacă v-ar 
plăcea să vizitaţi şcoala, aş fi onorată să v-o prezint. 

— Mi-ar plăcea foarte mult. Mama lui zâmbi afectuos, 
ochii licărindu-i. 

Dacă existau îndoieli că ducesa ar putea renunţa la 
Mariah şi la sezon, toate se risipiră. Din câte îşi putea da 
seama Robert, Mariah nici măcar nu bănuia de lovitura de 
graţie pe care o dăduse, iar în timp ce îi zâmbi, la rândul ei, 
ducesei, o uşoară urmă de uimire îi brăzdă fruntea. 

— Excelenţă, am putea merge la croitoreasa 
dumneavoastră în ziua următoare? propuse Mariah. 

— Desigur, răspunse ducesa,  strângându-i cu 
afecţiune mâna. Şi, te rog, spune-mi Elizabeth. Insist. 

O adevărată lovitură, într-adevăr! 

Mariah puse ceaşca deoparte în timp ce ducesa 
începu să descrie agitată planurile ei pentru bal şi cum voia 
să o implice pe contesa de St. James şi pe sora lui, 
Josephine, în festivități. Robert nu putu să descifreze 
expresia de pe chipul lui Mariah; era fericită cu privire la 
sezonul ei sau furioasă pentru că era obligată să participe? 
Oricare ar fi fost răspunsul, pentru el nu conta. Dar mama 
lui putea face minuni, iar Robert nu avea nicio îndoială că 
Mariah urma să se distreze grozav până în februarie şi avea 
să fie logodită până în aprilie. 

Fără să facă vreo pauză în alcătuirea listei ei lungi de 
pregătiri, ducesa se ridică încet în picioare, determinând-o 
pe Mariah să facă la fel. Ceea ce îl obligă şi pe Robert să se 
ridice. Totodată, asta însemna că întâlnirea se sfârşise şi că 
obrăznicătura enervantă pleca. „Bun”. După ziua de azi, el 
spera să nu mai fie vreodată nevoit să aibă de-a face direct 
cu ea. 

— Vă mulţumesc foarte mult pentru o amiază 
minunată, Excelenţă... adică Elizabeth. 

Mariah îi zâmbi călduros ducesei, apoi se întoarse 
spre el şi îşi plecă vag capul într-o tentativă de a face o 
reverență, bâiguind: 

— Lord Robert. 


Buzele lui se încordară. Doar Mariah Winslow îi putea 
transforma numele într-o acuzaţie. 

— Domnişoară Winslow, spuse el, înclinându-şi capul. 
O zi bună. „Şi cale bătută”. 

Ea dădu să plece, asigurând-o pe ducesă că ştia 
drumul spre ieşire şi nu era nevoie să fie condusă. Dar, 
chiar când ajunse în pragul uşii, Mariah se opri, apoi se 
întoarse încet şi privi înapoi. Nu la el sau la mama lui, ci îşi 
plimbă privirea curioasă prin încăpere. Spaţiul grandios era 
decorat ţipător, cu poleială din aur, cu îngeri dezgoliţi 
ţopăind pe tavanul pictat, iar Robert nu o învinuia dacă era 
puţin uluită. 

— Hm. Mariah îşi înclină capul şi spuse meditativ: 
încep să cred că toate acele poveşti pe care le-am auzit 
despre Park Place nu sunt adevărate. 

— Poftim? întrebă ducesa, confuză. De ce spui asta? 

Cu un zâmbet adresat lui Robert şi intenţia de a-i 
cauza cât mai multe probleme, Mariah răspunse: 

— Pur şi simplu, nu cred că este posibil ca un elefant 
să fi încăput în grădină! 

Apoi ieşi pe uşă. 

Mama lui îşi întoarse privirea autoritară spre el. 

— Robert Spenser Carlisle, ce vrea să spună? 

Răbdarea lui se sfârşi. Inăbuşindu-şi o înjurătură, 
porni după Mariah. 


Râzând în sinea ei, Mariah cobori veselă treptele spre 
coridorul ce ducea la uşa din faţă. Privirea lui Carlisle? 
Nepreţuită! Whitby avusese dreptate, abia dacă îi venea să 
creadă. Un elefant! L-ar fi admirat pe Carlisle pentru 
îndrăzneala lui dacă nu l-ar fi displăcut atât de... 

O mână puternică o apucă de braţ şi o trase într-o 
cameră lăturalnică, înainte ca Mariah să poată protesta. 
Uşa se închise cu un bubuit puternic. 

Robert Carlisle îşi sprijini mâinile de lambriurile de 
lângă umerii ei, încolţind-o între perete şi corpul lui masiv. 


Furia clocotea în el. 

Mariah îşi simţi inima în gât. 

— Ai dat un spectacol pe cinste acolo, spuse el 
tărăgănat, glasul lui puternic fiind chiar înfricoşător, dincolo 
de stăpânirea de sine. 

— Tu eşti cel care mi-a declarat război, Carlisle, 
ripostă Mariah, furia aprinzându-se şi în ea. Refuza să se 
lase intimidată. Nu de el! Eu doar joc după regulile tale 
de... 

El îi puse un deget pe buze. Mariah tăcu, mai degrabă 
din pricina licărului furios din ochii lui, decât din cauza 
degetului său ameninţător. 

— Războiul nostru, spuse el surprinzător de rece, 
având în vedere furia clocotindă ce îl cuprinsese. Nu o 
implica pe mama mea! Ai înţeles? 

Mariah miji ochii şi îl privi încruntată, dar încuviinţă 
din cap. Când el îşi retrase degetul, ea rezistă tentaţiei de 
a-l muşca. 

— Nu aş vrea vreodată să o rănesc pe mama 
dumitale. Cum îndrăznea el să sugereze aşa ceva? 
Indignată, Mariah ripostă: O plac pe ducesă. Este o femeie 
minunată, cu o inimă bună. 

Ceea ce era adevărat. Mariah se aşteptase la o 
matroană plictisitoare şi acră, pompoasă precum fiul ei, şi 
fusese pregătită să o urască pe femeie la prima vedere. In 
schimb, îşi dădu seama că o place destul de mult pe 
Elizabeth Carlisle. Tot ce îi spusese Whitby despre ducesă - 
eleganța, graţia şi generozitatea ei - se dovedise a fi 
adevărat. 

La fel aroganţa şi reputaţia de nărăvaş a fiului ei, care 
stătea prea aproape de ea şi o stânjenea. Suficient de 
aproape cât să simtă mirosul vag de bergamotă al 
săpunului de bărbierit degajat de pielea lui. 

— Şi treaba aia cu orfanii? Bărbia lui Robert se 
încleştă. Cum încercai să o manipulezi pe mama cu asta? 

— Nu o manipulam. Patronez Şcoala Gatewell! 

O duru că el o crezuse atât de diabolică încât să se 
folosească de orfani în avantajul ei. Părerea lui proastă 


despre ea o deranjă mai mult decât voia să recunoască. 

— Şi aluzia aceea de la plecare, despre elefant? 
insistă el. 

Mariah îi aruncă un zâmbet mieros şi spuse: 

— Aceea a fost din pură duşmănie. 

Chipul lui se înăspri. Robert se aplecă, aducându-şi 
ochii aprinşi la nivelul ochilor ei. Gura lui era atât de 
aproape, încât căldura respirației lui îi gâdilă buzele. 

— Ţi-a trecut vreodată prin cap, Mariah, că sunt de 
partea ta? 

Ha! El chiar o credea atât de proastă, încât să creadă 
una ca asta? 

Ea ridică din sprâncene. 

— Semănând ceartă între mine şi tatăl meu? 

— Nu ai nevoie de mine pentru asta. Ochii lui licăriră 
cu subinţeles. Ai făcut o treabă minunată întorcându-l 
singură pe tatăl tău împotriva ta. 

Bestia! Când furia se învolbură în ea, Mariah îşi 
încleştă pumnii. 

— Nu am nevoie de tine pentru ni... 

— Ai nevoie de ajutorul meu mai mult decât îţi dai 
seama. 

Ea pufni. De ajutorul lui? Mariah era convinsă că 
ajutorul pe care i l-ar oferi el ar cauza doar probleme. 

— Ce ai putea face tu pentru mine? 

Privirea lui căzu pe umărul ei, unde degetele lui 
traseră de o fundă ce îi împodobea mâneca. Robert 
răspunse pe un ton aspru: 

— Te pot salva de tine însăţi. 

— Nu am nevoie de un salvator. Ea îi respinse mâna 
cu o privire încruntată. Nici nu caut iertarea păcatelor în 
societate şi binecuvântarea ei. 

— Foarte bine. Un amuzament binevoitor se simţi în 
glasul lui. Pentru că oricum nu le-ai obţine. 

Remarca lui fu dureros de tăioasă. Atât de dureroasă, 
încât Mariah rămase cu gura căscată, uimită de sinceritatea 
lui brutală. 

Robert profită de şocul ei de moment şi ridică din nou 


mâna lângă umărul ei. 

— Nu cu averea familiei tale, spuse el, tachinând 
funda din satin între degete, apoi plimbându-şi mâna peste 
decolteul corsajului ei. Şi, cu siguranţă, nu cu frumuseţea 
ta. 

Mariah înghiţi în sec, neştiind ce să răspundă vorbelor 
lui tăioase. Sau căldurii din degetele lui în timp ce se 
plimbau pe marginea dantelată a corsajului şi îi ardeau 
pielea claviculei. Inima ei trădătoare bătea atât de furioasă, 
încât sigur Carlisle o simţea, iar Mariah se rugă ca măcar el 
să recunoască acel sentiment drept ceea ce era - doar 
furie, nimic altceva. Cu siguranţă, nu atracţie pentru acel 
diavol ticălos. 

Ochii lui  întunecaţi  urmăriră propriul deget 
plimbându-se pe marginea decolteului ei. Mariah se mustră 
în sinea ea pentru că nu purta un şal din acela demodat. 
Data viitoare, avea să vină pregătită pentru luptă, cu o 
jachetă închisă până în gât şi o sabie ascunsă sub fustă. 

— Societatea urmăreşte fiecare mişcare pe care o 
faci, o avertiză el, toate bârfele acelea aşteptând să te 
atace. Eşti la un singur pas greşit de depăşirea limitelor, 
care nu îţi va permite să mai dai vreodată înapoi. 

În ciuda durității avertismentului, glasul lui profund fu 
blând. Asemenea unei pelerine din catifea învăluind-o cu 
căldura ei. Mariah tremură. „Dumnezeule!” Dacă emana 
atât de multă masculinitate când încerca să o convingă să 
se comporte cuviincios, oare cum era Carlisle când îşi 
punea în minte să seducă pe cineva? 

— Ar fi nevoie doar de unul sau două zvonuri noi. 
Degetele lui urcară încet pe umărul ei şi o durere uşoară o 
făcu să i se strângă stomacul. Despre tine jucând jocuri de 
noroc într-o speluncă în Covent Garden sau tăvălindu-te 
într-o lojă privată la Vauxhall - la urma urmei, toată lumea 
ştie că tu ai gonit cu faetonul ăla pe strada St. James. Nu ar 
fi nevoie de prea multe bârfe pentru ca găinile alea bătrâne 
şi acre să îi facă pe toţi să creadă că ai făcut ceva mult mai 
rău. 

Degetul lui se strecură pe sub mâneca ei, mângâindu- 


i şi tachinându-i pielea dezgolită. Mariah trase adânc aer în 
piept din pricina atingerii lui catifelate, dar şi din cauza 
îndrăznelii lui. 

Ochii lui licăriră misterioşi, iar obrajii lui Mariah roşiră 
puternic. F 

— Sau ceva chiar mai sordid, adăugă Robert. Işi 
plimbă degetul pe brațul ei dezgolit şi continuă să 
vorbească: Ceva depravat. 

— Nu ar îndrăzni, şopti Mariah, începând să respire 
sacadat. Fiecare milimetru din corpul ei zvâcnea din pricina 
unui amestec de frustrare şi furie. Şi încă ceva la fel de 
intens, ca o durere... Ceva declanşat de apropierea lui, care 
o făcu să tremure. 

— Le-am văzut distrugând domnişoare pentru ofense 
mult mai mărunte decât ceea ce vor crede ele că încerci să 
le faci în acest sezon... O orăşeancă parvenită invadându-le 
rangurile, cu îndrăzneala de a crede că îl poate fura pe unul 
dintre gentlemanii lor, o avertiză Robert, aplecându-se şi 
mai mult spre ea, până când respiraţia lui caldă îi mângâie 
buzele lui Mariah. Acele femei te vor jumuli de vie, iar 
bărbaţii îţi vor distruge reputaţia fără o atingere. Privirea lui 
căzu pe gura ei, intensitatea ochilor lui arzând buzele lui 
Mariah. Deşi sunt convins că alternativă ar fi al naibii de 
amuzantă cu o felină ca tine, dacă un bărbat ar supravieţui 
ghearelor tale. 

Lui Mariah i se tăie respiraţia şi icni. Nu era o simplă 
aluzie, ci o afirmaţie pur masculină. Una care se învolbură 
înăuntrul ei, stârnind o dorinţă inexplicabil de feminină în 
ea. 

— Dar tu nu vei permite să se întâmple una ca asta, 
ripostă Mariah cu o voce mai aspră decât intenţionase. 
Altfel, şi perspectivele tale vor fi distruse. La urma urmei, 
dacă nici măcar nu mă poţi proteja de... Ce era? Jocuri de 
noroc, alcool - Mariah înălţă semeaţă bărbia, fiind prea 
cuviincioasă pentru a repeta cuvintele lui - sau de ceva 
intim, cum ai putea vreodată reuşi să îl convingi pe tatăl 
meu că eşti capabil să protejezi întreaga companie Winslow 
Shipping? 


— Nu-ţi face griji, exact asta voi face, îi promise el. lar 
tu vei face exact ce îţi va cere mama în acest sezon şi te 
vei prezenta ca o domnişoară cuviincioasă; altfel, pierderea 
alocaţiei va fi cea mai mică pedeapsă din partea tatălui tău. 

În momentul de pauză ce urmă, ceva chinuit şi plin de 
remuşcări licări în adâncurile de safir ale ochilor lui. Ceva 
atât de îndurerat, încât lui Mariah i se tăie brusc răsuflarea. 

— Pentru că îi vei pierde, de asemenea, mândria de 
tată şi va fi dezamăgit că eşti fiica lui. 

Modul în care Robert rosti cuvintele şi tristeţea pe 
care o simţi înăuntrul lui îi făcură inima lui Mariah să 
tresară. Dar orice compasiune trecătoare pe care o simţea 
pentru el nu era suficientă pentru a-i calma propria furie 
crescândă. Sau bănuiala ce i se strecură în inimă că acest 
intrus arogant ar putea avea dreptate. 

— Voi face orice îmi cere mama ta să fac, îi promise 
ea. 

lar rostind aceste cuvinte, trasă o linie clară de 
demarcare între ceea ce voia el de la ea şi ceea ce plănuia 
Mariah să ofere. intraseră într-un război, iar linii de 
demarcare trebuiau trasate. 

— La urma urmei, nu este vina ducesei că fiul ei este 
o asemenea bestie, continuă ea. 

— Aşa este, spuse Robert, venind mai aproape de ea 
- atât de aproape, încât Mariah putu simţi căldura radiind 
din corpul lui -, luând-o de bărbie şi ridicându-i încet chipul 
spre el. Sunt o bestie. Degetul lui mare se plimbă peste 
buza ei inferioară şi o făcu să tremure. Să nu uiţi niciodată 
asta, adăugă el. 

Mariah se forţă să râdă, sunetul fiind brusc şi 
inexplicabil de agitat. În loc să fie o insultă arogantă, aşa 
cum intenţionase, râsetul ei ieşise ca un scrâşnet gutural. 

— Nu mă tem de tine, spuse ea. 

Ochii lui licăriră lacomi şi se fixară pe buzele ei, 
privind-o cu nesaţ, de parcă ar fi vrut să o devoreze. 

— Ar trebui să te temi, spuse el răguşit. 

Apoi Robert îşi cobori capul şi îi acoperi gura cu a lui. 

Sărutul fu atât de neaşteptat, încât Mariah nu avu 


timp să icnească înainte ca el să o lase fără suflare şi să o 
uluiască. Câteva clipe lungi, surprinsă, ea nu putu face 
nimic, decât să stea acolo şi să absoarbă senzaţia stranie şi 
delicioasă a gurii lui pe a ei. 

Apoi Mariah îşi recăpătă toate simţurile şi ripostă cu 
forţa unui val uriaş. Împingându-şi mâinile în pieptul lui, 
încercă să îl alunge de lângă ea, dar bărbatul era ca un 
munte, solid şi de neclintit. Robert nu se mişcă şi continuă 
să se desfete cu buzele ei, sărutând-o mai pătimaş decât 
fusese Mariah sărutată vreodată în viaţa ei. 

Dumnezeule, şi ce sărut... Forţa gurii lui contrasta cu 
blândeţea buzelor lui calde în timp ce le mângâia pe ale ei, 
aproape ademenind-o să îi cedeze, neobosită şi dornică să-i 
năucească simţurile lui Mariah. Şi, la naiba, chiar reuşea! 
Apropierea lui o ameţi, până când ea încetă să îl mai 
respingă şi îşi puse braţele după gâtul lui pentru a-l ţine 
lângă ea. Mirosea delicios - un amestec masculin de piele, 
săpun şi tutun, care îi suci minţile -, iar pe buzele lui simţi 
aromele dulcegi de miere şi ceai. Fiori lenți şi fierbinţi 
puseră stăpânire pe trupul ei, pornind din vârfurile 
degetelor de la mâini şi de la picioare, până se întâlniră la 
mijloc şi se transformară într-o durere pulsatilă. 

Mariah se cutremură de groază. Doar nu i se părea 
excitantă îmbrăţişarea lui! Nu el dintre toţi bărbaţii! Cu 
siguranţă, ea nu tânjea după sărutul lui, nu i se părea 
tulburătoare apropierea lui. Mariah scoase un sunet gâtuit 
drept răspuns, pe jumătate un geamăt de dorinţă şi pe 
jumătate unul ruşinat. 

Apoi Carlisle se retrase încet. Pierderea căldurii 
trupului lui o năuci şi de-abia reuşi să îşi înăbuşe un scâncet 
de protest. Ridică privirea spre el, cu ochii mari şi clipind 
uluită. 

Dar măcar el avu decenţa de a părea la fel de uluit. 
Fie doar şi pentru o secundă, înainte ca Robert să se adune 
şi să îşi alunge surprinderea de pe chip, afişând un zâmbet 
încrezător. 

Degetele lui se plimbară pe bărbia ei. 

— Asta este un avertisment, şopti el răguşit. Să ştii ce 


fel de bestie sunt. 

Inima ei tresări, trimițând un fior dureros prin tot 
corpul. Atât fusese pentru el - o pedeapsă menită să o facă 
să se comporte cuviincios? Uluirea ei se transformă în furia 
unei mândrii rănite, iar gândurile ei luară calea răzbunării. 
Dacă el credea că ea putea fi dresată atât de simplu doar 
cu sărutări fierbinţi şi zâmbete fermecătoare, atunci se 
înşela amarnic! 

Luptându-se să îşi alunge roşeaţa crescândă din 
obraji, Mariah se forţă să adopte o expresie indiferentă şi 
întrebă cu falsă naivitate: 

— Ce anume este un avertisment? Când maxilarul lui 
se încleştă, ea îşi lansă săgeata. Te referi la sărutul acela 
mic? 

Ignorând modul în care ochii lui se mijiră când o 
priviră, Mariah râse încet, părând stânjenită. De fapt, ea 
simţea o dorinţă inexplicabilă, dar puternică de a fi sărutată 
din nou. Dar mândria ei era prea rănită pentru a recunoaşte 
acest lucru. 

— Imi pare tare rău! Nu mi-am dat seama... Poate, 
propuse ea prefăcându-se, ar trebui să încerci din nou, iar 
de data asta îţi promit că voi pretinde că sunt plină de 
remuşcări. Hai! Mariah închise ochii şi îşi ţuguie buzele într- 
un gest exagerat. Hai, sărută-mă! 

Când Carlisle nu se mişcă, aşa cum ştiuse ea că avea 
să se întâmple, Mariah întredeschise ochii. Oh, furia din 
ochii lui! Exact ceea ce merita. 

— Bine, atunci. Mariah păşi în lateral pentru a se 
elibera de sub baricada corpului lui. Cred că am terminat 
aici, spuse ea. 

Data viitoare, poate că el avea să se gândească de 
două ori înainte... 

Robert îi înşfăcă umerii şi o împinse în perete cu 
corpul lui, gura lui cotropind-o pe a ei. 

Nu, îşi dădu Mariah seama în timp ce se topi în braţele 
lui, Carlisle nu era genul de bărbat care să se gândească de 
două ori înainte de a lua ceea ce voia. Mariah se cutremură. 
Ceea ce părea să vrea era ea. 


Îşi strecură din nou braţele după gâtul lui, din nou 
dornică să întâmpine atacul delicios al gurii lui asupra gurii 
ei. Carlisle era un ticălos, un bădăran, un afemeiat, dar 
sărutările lui... Oh, Cerule, sărutări/e lui îi tăiau răsuflarea şi 
o vlăguiau, mintea ei învârtindu-se într-un iureş de emoţii şi 
senzaţii, până când nu mai existau decât căldura 
stăruitoare a buzelor lui desfătându-se cu ale ei şi scânteile 
electrizante care se iscau în orice punct se atingeau 
corpurile lor. _ 

Dar de data aceasta fu ceva diferit. In loc de furia 
pură şi de frustrarea care îl făcuseră pe Carlisle să 
revendice acea primă îmbrăţişare, aceasta era mai blândă. 
Ca şi cum ar fi încercat să o convingă, nu să o biruiască. Să 
o implore să se topească în braţele lui. Şi Mariah chiar asta 
făcea. Nu mai avea vlagă în îmbrăţişarea lui, tânjind după 
mai mult. 

Când vârful limbii lui se plimbă peste marginea 
buzelor ei şi o convinse să le deschidă, Carlisle îi dădu 
exact ceea ce îşi dorea ea - mai mult. Mai multă căldură în 
timp ce limba lui îi invadă gura, revendicând întreg sărutul. 
Mai multă dorinţă în coapsele ei, în timp ce el explora 
fiecare colţişor al gurii ei şi o făcea să tremure când îşi 
trecea limba peste buza ei interioară. O senzaţie şi mai 
intensă de ameţeală şi genunchi slăbiţi, până când Mariah 
se sprijini vlăguită de perete şi nu i se împotrivi când mâna 
lui se strecură pe ceafa ei, iar degetele lui puternice 
începură să îi frământe seducător gâtul. 

Ultima ei fărâmă de împotrivire se stinse când simţi 
acea mângâiere surprinzător de erotică, ce se alătură ritmic 
mişcării încete, dar ferme a limbii lui între buzele ei şi 
pulsaţiei crescânde dintre picioare. Gura lui se dezlipi de a 
ei, iar un scâncet vag de dorinţă scăpă printre buzele ei 
întredeschise. 

— Mariah. 

Carlisle zâmbi lângă obrazul ei. Senzaţia că fusese 
biruită o străpunse. Deci el credea că învinsese. Ei bine, ea 
avea să-i demonstreze că era nevoie de mai mult decât 
atât să o convingă să se predea. 


: De data aceasta, când el păşi înapoi, Mariah înaintă. 
Işi puse braţele după umerii lui şi îşi îngropă degetele în 
buclele aurii de pe ceafa lui, apoi îşi lipi atât de tare corpul 
de al lui, încât îi simţi inima izbindu-se cu furie de pieptul ei. 
Când Mariah îşi frecă şoldurile de ale lui, Carlisle scoase un 
geamăt slab. Încurajată, îl sărută cu neruşinare, iar în acel 
moment de ezitare, când el fu prea uluit ca să se mişte, ea 
îşi strecură limba printre buzele lui, aşa cum îi făcuse şi el 
ei. 

Gestul fu suficient să îl trezească pe Carlisle din 
visare. 

El o apucă de umeri şi o îndepărtă, întrebând-o cu o 
voce răguşită: 

— Ce naiba crezi că faci? 

In ciuda vitezei cu care gonea inima ei şi a nevoii de a 
recupera aerul pe care i-l furase el, Mariah se forţă să ridice 
cu nonşalanţă din umeri. De parcă ar fi fost cel mai evident 
lucru din lume. 

— Te sărut. 

Apoi se lipi din nou de el, buzele ei de-abia reuşind să 
le atingă pe ale lui înainte ca el să o respingă, cu o privire 
încruntată şi aspră. 

— Nu vrei să te sărut? întrebă ea cât de inocent putu. 

Ceva întunecat şi fierbinte licări în ochii lui şi, crezând 
că era furie, Mariah se simţi încântată că reuşise, în sfârşit, 
să preia controlul.  Ascunzându-şi propriul tremurat 
provocat de căldura îmbrăţişării lui, Mariah se aplecă spre 
el atât cât îi permiteau mâinile lui. 

— Cu siguranţă, faimosul Robert Carlisle ştie ce să 
facă cu o femeie care vrea să îl sărute, spuse ea mieros, cu 
vocea răguşită. 

In ciuda faptului că scrâşni din dinţi, privirea lui căzu 
cu nesaţ pe gura ei şi, pentru o clipă, Mariah crezu că el 
avea să o sărute din nou. lar dacă o făcea, nu era convinsă 
că de data aceasta îi putea rezista, astfel încât să nu se 
piardă complet în braţele lui. 

— Nu mă tachina, Mariah, o avertiză el şoptit. Te joci 
cu focul! 


— Da? Prefăcându-se că nu e impresionată de 
sărutările lui, deşi acea fierbinţeală încă pulsa dureros între 
coapsele ei, Mariah clătină tristă din cap. Ei bine, sper ca 
toţi ceilalţi gentlemani pe care îi voi întâlni în acest sezon 
să fie mai buni ca tine la asta. 

Mariah se îndepărtă, înainte ca el să o poată înşfăca 
din nou. Sau ea pe el. 

— Altfel, voi fi prea plictisită ca să iau în considerare 
căsătoria cu vreunul dintre ei, adăugă ea. 

Carlisle o ţintui cu o privire rece în timp ce îşi şterse 
gura cu dosul palmei. 

— Vei fi măritată până la sfârşitul sezonului, îţi 
promit! 

De data aceasta, când el o apucă de braţ, în loc să o 
tragă într-o îmbrăţişare, Carlisle o trase spre uşă. O 
deschise şi o conduse atât de grăbit pe coridor, încât 
Mariah se luptă să ţină ritmul cu paşii lui mari şi hotărâți. 

Robert îi luă boneta şi mantia de la majordom, care îşi 
feri cu discreţie privirea, apoi îi aruncă mantia pe umeri şi îi 
îndesă nerespectuos boneta pe cap, după care o trase din 
nou spre uşa de la intrare. Clocotea de furie în timp ceo 
conducea prin micul portic, spre trăsura care aştepta în 
stradă. 

Ignorând pajul, Carlisle o urcă el însuşi pe Mariah în 
trăsură. Dar, când ea îşi smuci braţul, nu simţi o uşurare, ci 
o senzaţie inexplicabilă de pierdere. Preţ de câteva clipe de 
disperare, Mariah vru să îi ceară scuze, să îl implore să urce 
lângă ea în trăsură şi să o sărute exact ca înainte, până la 
uşa casei ei. 

Dar diavolul dinăuntrul ei nu se putu abţine de la o 
ultimă înţepătură, iar Mariah strâmbă dezamăgită din nas. 

— Dacă o să fiu obligată să întâmpin primul vals cu un 
bărbat atât de bădăran, sper măcar să te pricepi mai bine 
la dans. 

Carlisle urcă pe treaptă şi se aplecă în interiorul 
trăsurii, apropiindu-se de Mariah în spaţiul restrâns. 

— Nu-ţi face griji, obraznico, o asigură el pe un ton 
aspru, care îi înfiora şira spinării. Când am o femeie în 


braţe, mă pricep la orice. 

Lui Mariah i se tăie răsuflarea. Lăsând-o fără cuvinte, 
uluită de propria ei reacţie înfierbântată în faţa bestiei din 
el, Carlisle închise portiera, apoi îi porunci birjarului să 
plece. 

Trăsura porni la drum, iar Mariah se lăsă posomorâtă 
pe spătar. Îi scăpă printre buze un blestem la adresa lui 
Carlisle, urmat de alte câteva injurii pentru propria ei 
persoană. 

Tocmai purtaseră a doua lor bătălie, dar pentru nimic 
în lume Mariah nu putea spune care dintre ei doi ieşise 
victorios. 


Capitolul 5 


O zi friguroasă mai târziu 


Henry Winslow turnă două pahare de bourbon. 

— Primul lucru pe care trebuie să îl înveţi despre 
Winslow Shipping, Carlisle, îl informă el, este că 
întotdeauna facem loc pe vase pentru bourbonul de 
Kentucky atunci când ne întoarcem din Statele Unite. Henry 
ridică privirea spre Robert, cu un licăr jucăuş în ochi. 

— Chiar de trebuie să-l tragem după noi într-o şalupă! 
adăugă el. 

Robert râse şi acceptă al doilea pahar. 

În jurul lor, sediul companiei de pe Wapping High 
Street era tăcut şi pustiu, fiind momentul perfect pentru ca 
Winslow să se întâlnească cu el. Pentru prima dată, toţi 
angajaţii erau plecaţi în acea după-amiază, inclusiv John 
Ledford, bărbatul care gestiona operaţiunile cotidiene ale 
biroului. Şi care nu părea deloc bucuros că Robert urma să 
se alăture companiei. 

Pe Robert îl deranja prea mult. Ledford avea să îl 
accepte de îndată ce el avea să îşi dovedească valoarea. La 
fel cum urma să se întâmple cu Mariah, de îndată ce avea 


să renunţe la lupta împotriva tatălui ei şi să îşi dea seama 
că parteneriatul lui era spre binele companiei. 

— Regele vrea docuri noi lângă Tower Bridge, îi 
explică Winslow, sărind direct la motivul acestei întâlniri. Cu 
actualul Parlament, Regele George primeşte orice vrea. lar 
eu vreau să mă asigur că Winslow Shipping trage foloasele. 

Puțin probabil. Robert auzise şi el zvonurile despre 
dorinţa regelui de a extinde ţărmul Tamisei, dar pentru el 
nu era nimic altceva decât egocentrism regal. Dacă aveau 
să fie construite docuri noi, trebuiau să fie mult mai în aval, 
spre Millwall. 

— Nu mai este loc pentru alte docuri lângă Tower 
Bridge, spuse el. 

— Mai este la St. Katharine, ripostă Winslow. 

Robert miji ochii. Docuri noi la St. Katharine? 
„Imposibil”.  Cheiurile londoneze erau deja pline cu 
debarcadere la capacitatea maximă, iar depozitele erau 
atât de înghesuite, încât vasele erau adesea nevoite să 
aştepte ancorate, în mijlocul râului, înainte să poată 
andoca. Inclusiv cele de la St. Katharine. 

Robert clătină din cap. 

— Singura modalitate prin care pot fi construite mai 
multe docuri în Londra este ca Dumnezeu să mute râul, 
pentru a croi kilometri noi de țărm acolo unde nu există. 

Winslow nu spuse nimic, rămânând cu paharul de 
bourbon în aer. Un zâmbet nepăsător şi înşelător apăru pe 
faţa lui, în timp ce îl ţintui pe Robert cu privirea peste buza 
paharului, apoi luă o gură de alcool. 

— Dumnezeule, şopti Robert în timp ce îşi dădu 
seama ce insinua Winslow, provocându-i un fior de 
entuziasm. 

Docuri noi... în oraş. Poate că Dumnezeu nu făcuse 
suficient râu pentru docuri, dar regele George o putea face, 
săpând un bazin chiar de-a lungul râului, creând kilometri 
întregi de țărm nou. Şi kilometri întregi de țărm nou 
însemnau kilometri de noi docuri, noi depozite - noi 
profituri pentru Winslow Shipping. Dacă ei erau destul de 
curajoşi ca să se folosească de acea oportunitate. 


— Este achiziţia secolului, îl asigură Winslow, dând 
glas gândurilor ce se învolburau în mintea lui Robert. Merse 
în spatele biroului său şi se aşeză pe scaunul masiv tapiţat 
cu piele, zâmbindu-i lui Robert asemenea unei pisici care 
găsise laptele. 

— Când Lord Whitby mi s-a plâns la cină despre faptul 
că regele vrea ca Parlamentul să strângă fonduri pentru a 
putea construi docuri noi lângă pod, am ştiut exact ce 
plănuieşte regele George. Aşa cum ştiu că le va construi la 
St. Katharine. 

Robert se aplecă înainte. Deja îi treceau prin minte 
calcule şi scenarii cu privire la cea mai bună cale de a 
aduna profiturile companiei pentru a obţine suficient capital 
pentru genul de risc pe care îl propunea Winslow. O 
înţelegere de sute de mii de lire... 

O pierdere de sute de mii de lire, dacă nu erau 
precauţi. 

Robert ştia cât de schimbător era regele George, că 
proiectele regale erau adesea abandonate sau schimbate în 
toiul lucrărilor, până când nu mai semănau deloc cu 
conceptul original. 

— Bazine noi pot fi construite oriunde, spuse el 
precaut. 

— Trebuie să fie construite la St. Katharine, îl asigură 
Winslow, lăsându-se pe spate în scaun şi punându-şi 
paharul pe burta rotundă. Doar bancul nordic poate susţine 
acel tip de construcţie şi docurile nu pot fi făcute mai 
aproape din cauza fluxului şi vechiului pod. Orice este 
construit mai în aval e prea departe de centrul Londrei şi 
prea aproape de Greenwich. Regele va fi nevoit, totodată, 
să îi despăgubească pe proprietarii ale căror proprietăţi vor 
fi acoperite de apă - deci, ce loc de construcţie poate fi mai 
bun decât o mahala? 

Astfel, Robert îşi dădu seama că Henry Winslow 
reuşise să preia mica afacere de transport a tatălui lui şi să 
o transforme în cea mai mare întreprindere individuală din 
imperiu. Şi recunoscu că un lucru atât de neînsemnat 
precum plângerea baronului Whitby putea fi transformat 


într-o oportunitate cu un profit uriaş. 

Dacă Robert avea vreo îndoială că nu era cel mai bun 
lucru pentru el să lucreze cu Winslow - o ocazie ce nu 
putea fi vreodată egalată de nicio altă companie această 
întâlnire o risipi întru totul. Şi îi crescu hotărârea de a pune 
mâna pe acel parteneriat. 

— Deci plănuiţi să cumpăraţi cât mai multe proprietăţi 
posibil în St. Katharine pe preţuri de nimic, spuse Robert 
admirativ. Şi apoi să le vindeţi Coroanei pentru profit când 
vor începe lucrările la docuri. 

— Plănuiesc ca tu să cumperi pentru no; cât de multe 
proprietăţi poţi, în timp ce le vei identifica şi pe acelea care 
vor fi potrivite drept depozite, îl corectă Winslow cu un licăr 
înverşunat în ochi. La urma urmei, vom avea nevoie de 
locuri în care să depozităm bunurile pe care le vom 
descărca din flota aceea de vase noi pe care le vom putea 
cumpăra. 

Apoi scoase o foaie de hârtie din sertarul biroului şi i-o 
întinse lui Robert, după care adăugă: 

— Şi care ne va aduce o avere pe parcurs. 

Ascunzându-şi entuziasmul arzător care îi vibra prin 
tot corpul, Robert privi hârtia. O listă cu numele străzilor 
unde Winslow presupunea că aveau să fie construite 
bazinele. O listă lungă. 

— Vreau să dai de toţi proprietarii clădirilor de pe 
acele străzi şi să afli de cât ar fi nevoie ca să îi convingem 
să vândă, îi porunci Winslow. 

Robert se încruntă, simţindu-şi entuziasmul scăzând 
brusc. 

— Mai întâi este nevoie ca Parlamentul să aprobe 
docurile. 

judecând după lungimea listei, cuprindea întreaga 
zonă a cartierului St. Katharine. Robert aruncă lista pe birou 
şi adăugă: 

— Nu vor fi niciodată de acord cu distrugerea unei 
zone atât de mari din Londra. 

Winslow încuviinţă scurt din cap. 

— Tocmai de aceea tu trebuie să îi convingi. 


Inima lui Robert bătu cu putere, iar în acea secundă 
toate legăturile dintre parteneriatul lui şi proprietăţile din 
St. Katharine i se conturară clar în minte şi simţi un gust 
amar. 

— Acesta este singurul motiv pentru care mi-aţi 
propus parteneriatul? Influenţa mea în Parlament? 

— Deloc. Winslow se îndreptă în scaun, privirea lui 
serioasă fixându-l pe Robert, dincolo de birou. Ai o minte 
ageră pentru afaceri şi zelul de a munci din greu. Vei fi un 
bun de preţ pentru mine mult timp după ce acele docuri vor 
fi fost construite. Dar ştii şi cum merg afacerile, Carlisle. Ca 
să aibă succes, un om trebuie să se folosească de toate 
uneltele pe care le are la dispoziţie. Inclusiv de conexiunile 
sale. 

— Inclusiv să fac presiuni asupra prietenilor şi familiei 
mele, până când ei vor susţine noile docuri, vreţi să 
spuneţi, replică el tărăgănat, încercând ca expresia feţei să 
nu îi trădeze dezgustul. 

Winslow se lăsă din nou pe spate în scaun, dând cu 
nonşalanţă din mână. 

— Asta se întâmplă tot timpul. Facturi de canal, tarife 
de import, taxe... Aşa funcţionează politica. Întreabă-l pe 
fratele tău. Sunt convins că Trent vede asta în fiecare zi. 
Winslow clătină din cap şi continuă: Docurile actuale din 
Londra nu pot face faţă numărului mare de vase care au 
nevoie să le folosească, iar docuri noi vor fi construite. Este 
atât de simplu! Dacă nu beneficiem noi, altcineva o va face. 
De ce să nu fie ale noastre profiturile? 

Robert se simţea de parcă diavolul îl ademenea să îşi 
vândă sufletul. O înţelegere tentantă, pe care el îşi dorea 
foarte mult să o accepte. 

— Vom distruge cartierul şi vom alunga mii de 
amărâţi din casele lor. 

— Vom crea noi locuri de muncă, cu salarii bune. Cei 
care vor lucra la docuri, împreună cu familiile lor, vor avea 
vieţi mai bune decât au acum. 

Dar altceva nu îi dădea pace conştiinţei lui Robert... 

— Şcoala Gatewell nu se află în St. Katharine? 


Ochii lui Winslow licăriră şi, preţ de o secundă, Robert 
avu impresia că citi remuşcarea pe chipul bărbatului. 

— Ba da. Dar conducerea unei şcoli caritabile nu este 
ce ar trebui să facă o tânără lady cuviincioasă precum 
Mariah. Îşi frecă tâmplele cu degetele, parcă încercând să 
alunge o durere de cap. 

Dar, la urma urmei, se gândi Robert, nu-i dăduse 
Mariah şi lui dureri de cap încă din clipa în care o 
cunoscuse? 

— Nici conducerea unei companii comerciale, adăugă 
Winslow. 

Robert  învolbură bourbonul în pahar şi spuse 
diplomatic: 

— Fiica dumitale pare să creadă altceva. 

— Un gând pe care ar fi trebuit să i-l descurajez în 
urmă cu mulţi ani. Winslow oftă lung. Când era mică, 
obişnuiam să o aduc cu mine la muncă. Mânadria îi răsună în 
glas în timp ce continuă: îmi plăcea să o duc la docuri, să o 
las să privească docherii şi toate vasele venind şi plecând. | 
se lumina chipul de fiecare dată când vedea toate lucrurile 
acelea ciudate fiind descărcate - odată, am văzut chiar o 
cămilă. Winslow chicoti la gândul acelei amintiri. Nu voi uita 
niciodată cum se uita la ea. Nu era deloc speriată - o, nu, 
nu Mariah! Ea voia să o călărească, de parcă ar fi fost un 
ponei! 

Robert zâmbi, închipuindu-şi-o cu uşurinţă pe Mariah 
o fetiţă mică, vrând să călărească acea cămilă. 

— Soţia mea m-a avertizat să nu o las pe Mariah să se 
ataşeze prea mult de companie. Dar era doar un copil pe 
atunci, iar mie îmi plăcea să o am lângă mine. Îmi spuneam 
că nu avea ce rău să îi facă dacă o lăsam să vadă şi acea 
parte a vieţii. Ce era rău în faptul că o lăsam să descopere 
lumea cât de mult putea ea? 

Glasul lui Winslow se stinse, iar tristeţea i se aşternu 
pe chip. 

— Dar apoi mama ei a murit, şi totul s-a schimbat. 
Winslow rămase tăcut şi dădu pe gât restul bourbonului 
dintr-o înghiţitură. Apoi se ridică de pe scaun şi merse să îşi 


umple din nou paharul. După aceea, se ţinea după mine 
peste tot - în casă, la birou, la docuri. Cred că era îngrozită 
ca nu cumva să mă piardă şi pe mine dacă mă scapă din 
ochi, aşa că am lăsat-o să meargă cu mine. Dar, până când 
a împlinit 13 ani, mi-am dat seama că am făcut o greşeală. 
Se simţea mai în largul ei cu docherii decât cu tinerele din 
societate, era mai interesată să înveţe despre rutele 
navigabile şi despre casele de licitaţii decât despre 
întreţinerea unei case. 

Robert rezistă tentaţiei de a-i spune că Mariah încă 
era interesată de acele lucruri. 

— li promisesem lui Margaret pe patul de moarte că le 
voi creşte pe fiicele noastre astfel încât să devină 
domnişoare elegante, care să fie bine-venite în orice salon 
din Anglia. Şi am dat greş. Winslow se întoarse la scaunul 
său, dar se opri pentru a arunca o privire pe fereastră, la 
cei câţiva fulgi de nea care stăteau să cadă. Aşa că nu am 
mai luat-o cu mine la sediu, i-am interzis să mai viziteze 
docurile şi depozitele... Dar era Mariah! Winslow se strâmbă 
exasperat. Desigur că m-a sfidat şi a făcut tot ce i-am spus 
să nu facă. 

— Desigur, şopti Robert în timp ce luă încă o gură de 
bourbon, pentru a-şi ascunde zâmbetul. 

Hotărârea femeii era unul dintre lucrurile care îi 
plăceau la ea. Când nu şi-o folosea împotriva lui. 

— Nu am avut de ales, a trebuit să o trimit la şcoală, 
sperând că domnişoara Pettigrew poate scoate o lady din 
ea. Am sperat că anii petrecuţi departe, împreună cu alte 
tinere din cele mai nobile familii din Anglia, o vor determina 
să devină o domnişoară adevărată, cu perspective pentru o 
căsătorie bună. Că va uita de dorinţa asta aberantă de a 
conduce compania. 

Ei bine, cu siguranţă nu se întâmplase acest lucru. Din 
câte îşi dăduse seama Robert, dorinţa ei de a face exact 
acelaşi lucru era la fel de puternică şi acum. 

— Dar, când s-a întors, Mariah era hotărâtă să aibă un 
rol concret în conducerea companiei, nu doar să îmi dea 
sfaturi, pur şi simplu, când discutam afaceri la cină. 


Winslow  clătină derutat din cap, iar Robert îl 
compătimi. 

— Şi sora ei, Evelyn, a fost întotdeauna o pacoste şi 
îmi fac şi pentru ea la fel de multe griji. Dar Mariah a fost 
mereu atât de încăpăţânată! Hotărâtă să nu lase nimic să o 
împiedice să obţină ceea ce îşi doreşte. 

Robert ridică din umeri. 

— Este fiica tatălui ei. 

Winslow râse. 

— Dacă este, atunci va asculta de glasul raţiunii, în 
cele din urmă. Va înţelege că doamnele rafinate nu conduc 
afaceri comerciale, nici nu îşi petrec timpul cu golani. 
Bărbatul clătină din cap şi continuă: Ah, va fi furioasă la 
început. Dar, cu timpul, va ajunge să îşi dea seama de 
beneficiile acelor noi docuri pentru companie, mai ales 
când va vedea că va avea şi mai mulţi bani ca să-i doneze. 
Va putea susţine zeci de cauze caritabile, dacă vrea. În 
plus, spuse Winslow zâmbind, niciun gentleman nu îşi 
doreşte o soţie care îşi petrece timpul printre derbedeii de 
pe străzi. Inchiderea şcolii îţi va uşura sarcina de a-i găsi un 
soţ. 

„Şi, astfel, de a câştiga parteneriatul”. 

Cuvintele plutiră în aer, de parcă Winslow le-ar fi 
rostit cu voce tare, aluzia fiind clară. Oricât de mult ar fi 
vrut bărbatul să îl aducă pe Robert în afacerea sa, poziţia 
de partener încă era nesigură. Încă depindea în întregime 
de o ofertă de căsătorie pentru Mariah. 

— Ducesa a fost de acord să o îndrume, spuse Robert, 
alungând orice îndoieli cu privire la rezultatul sezonului. lar 
eu voi începe imediat să mă interesez de proprietăţile 
acelea, risipind astfel orice îndoială legată de meritul de a fi 
partenerul lui Winslow. 

— Bun. 

— Dar înţelegeţi că orice influenţă exercit asupra 
prietenilor şi familiei mele în Parlament va fi evidentă. 

Robert nu avea de gând să facă niciun compromis în 
această privinţă. Altfel, îşi anula toate eforturile depuse 
pentru a dovedi că este demn de mândria tatălui său. 


— Atunci, chestiunea va rămâne între noi doi, până 
când va fi necesar să implicăm şi pe altcineva. Winslow îşi 
privi bourbonul învolburându-se în pahar. Nici Mariah nu 
trebuie să afle despre şcoală. Nu încă. Pentru moment, las- 
o să creadă că proiectul presupune doar cumpărarea 
câtorva depozite. 

— Am înţeles. 

Nu era o condiţie dificilă, având în vedere că întreg 
proiectul încă era la stadiul de zvonuri şi speculaţii, cu 
posibilitatea de a se opri cu mult înainte de a fi pus în 
aplicare. Nu era nevoie să o supere pe Mariah înainte de 
vreme. Dacă avea să se ajungă până acolo... 

Winslow puse deoparte paharul şi se ridică de pe 
scaun, punând capăt întâlnirii lor în timp ce îşi luă paltonul 
şi pălăria din cuier. 

— Plec acasă. Ledford se va întoarce la apus să încuie 
aici. 

Robert îl urmă în hol. Prin fereastra mare, văzu că 
ningea mai des, dar nu suficient de mult ca zăpada să se 
aştearnă pe pietrele şi cărămizile Londrei. 

— Să îţi propun parteneriatul a fost cea mai bună 
alegere din ultima vreme, recunoscu Winslow în timp ce îi 
făcu semn birjarului său, prin fereastră, că era pregătit de 
plecare. Deschise uşa, apoi se opri şi îi aruncă o privire lui 
Robert. Nu mă dezamăgi! 

Robert încremeni şi îl străbătu un fior. Dezamăgire... 
La naiba, nu avea să o facă! Zilele acelea în care 
dezamăgise lumea apuseseră de mult. 

Când trăsura lui Winslow porni la drum, Robert închise 
uşa de la intrare şi se duse spre rafturile care erau aliniate 
pe peretele din capăt, unde erau ţinute hărţile şi graficele 
companiei. Găsi rapid ceea ce căuta - o hartă detaliată a 
estului Londrei. Apoi luă lista cu numele străzilor şi se 
apucă de treabă în mica încăpere adiacentă, unde îşi 
instalase propriul lui birou. Nu că avea nevoie să lucreze 
aici. Biroul lui din Park Place ar fi fost la fel de bun, dar 
Robert voia să se stabilească aici, ca să nu existe nicio 
confuzie în privinţa intenţiei lui de a avea un rol direct în 


companie. 

Străbătu întreaga listă, marcând fiecare stradă pe 
hartă cu un creion. Dar gândurile lui tot rătăceau... La 
şcoală, la Mariah, la miile de familii care ar rămâne pe 
drumuri din cauza noilor docuri, la Mariah... întotdeauna la 
Mariah. 

După o oră în care nu fu capabil să se concentreze, 
Robert se ridică de la birou, frecându-şi ceafa şi păşind 
agitat în camera îngrozitor de mică. Nu şi-o putea scoate pe 
Mariah din minte. Nu mai avusese un moment de linişte de 
când ea venise la ceai cu o zi în urmă, îmbrăcată în culori 
pastel şi panglici, de parcă era doar o debutantă obişnuită. 
Dar la ea nimic nu era obişnuit. El ştiuse foarte bine că nu 
trebuia să o lase să îi între pe sub piele, dar fiecare 
remarcă ironică pe care o făcuse Mariah, fiecare fluturare 
din acele gene lungi şi fiece ţuguiere a acelor buze roşii şi 
coapte îl iritaseră. 

Robert se strâmbă la gândul amintirii sărutului lor. Se 
părea că Mariah trezise şi altceva în el, pe lângă iritare. 

Fusese o nebunie să se ducă după ea, să îi devoreze 
gura, până când ea se topise în braţele lui şi îl făcuse să 
vrea să îi devoreze şi trupul. Dar în Mariah ardea o flacără 
care îl atrăgea aşa cum nu i se mai întâmplase cu nicio altă 
femeie. Radia încredere. Avea o hotărâre aprigă de a lupta 
pentru ceea ce îşi dorea. Femeia era hotărâre şi provocare 
pură. lar când se aruncase, practic, în braţele lui şi îl 
provocase să o sărute... Dumnezeule! 

Robert îşi trecu degetele tremurânde prin păr. Mariah 
îl lăsase furios şi agitat tot restul zilei de ieri, cu o frustrare 
pe care nici măcar o noapte la Boodle nu o putea alina. 
Când se dusese acasă, în cele din urmă, şi se întinsese în 
pat, blestemata avusese îndrăzneala de a-i apărea în vis, 
sărutându-l din nou şi chiar mai mult... 

Dumnezeule, ba chiar... 

Se auziră voci din stradă. Robert ridică privirea. ŞI 
încremeni. „Vorbeşti de diavol...” 

O vedea clar pe Mariah prin fereastră, stând cocoţată 
pe locul birjarului, într-un faeton oprit în stradă. Un 


gentleman înalt şi subţire de lângă ea dădea ordine 
grăjdarului care alerga spre ei, pentru a prelua atelajul. 
Apoi îi întinse mâna lui Mariah pentru a o ajuta să coboare 
elegant. 

Robert miji ochii. Cine era filfizonul ăsta? Vreun 
peţitor? Şi unul serios, judecând după modul familiar în care 
bărbatul îşi puse mâna pe spatele ei, aplecându-se spre 
Mariah şi spunându-i ceva care o făcu să râdă. 

Cine era? Şi de ce ea nu îi spusese nimic despre acest 
bărbat? 

Uşa se deschise, iar Mariah intră înăuntru, râsetul ei 
delicat învăluind-o asemenea unui nor. Dădu drumul 
braţului filfizonului şi îşi scoase mănuşile, apoi îşi desfăcu 
nasturele auriu al mantoului cu tiv din blană de iepure. In 
tot acel timp, avu un zâmbet radios, care îi lumina chipul, 

— Papa? strigă ea, băgând capul în biroul tatălui ei. 

Robert se aplecă înainte, sprijinindu-şi umărul de 
tocul uşii. 

— Tocmai l-ai ratat, strigă el, încrucişându-şi cu 
nonşalanţă braţele. 

Mariah se răsuci, iar zâmbetul îi pieri. 

— Tu, şopti ea, prea surprinsă pentru a mai avea glas. 

— Eu. Robert rânji, apoi aruncă o privire în spatele ei, 
spre filfizonul subţirel cu joben. O alegere proastă, care 
doar îl făcea să pară mai înalt şi mai deşirat decât era deja. 

Apoi bărbatul zâmbi şi privi stânjenit când la unul, 
când la altul, simțind tensiunea dintre ei doi. 

— Mariah? întrebă încet bărbatul. 

Oftând lung, Mariah făcu prezentările cu duşmănie: 

— Whitby, Lord Robert Carlisle. Carlisle, el este Hugh 
Whitby, fiul baronului Whitby. 

Dumnezeule, cum reuşea femeia asta să îi facă 
numele să sune ca o insultă? 

— Robert Carlisle! exclamă Whitby. Mă bucur să te 
revăd. 

Se cunoscuseră înainte? Robert îl cercetă pe bărbat 
cu privirea. Cum l-ar fi putut uita pe filfizonul ăsta? 


— Am participat la petrecerea din vara trecută din 
Park Place, împreună cu fraţii mei. Whitby rânji cu gura 
până la urechi, astfel încât obrajii i se înroşiră. Doamne, 
Carlisle! Cu siguranţă, ştii să organizezi o petrecere. 

Deci aşa aflase obrăznicătura despre elefant. Avusese 
un informator. 

— Şi eu mă bucur să te văd, Whitby. 

Ochii lui o căutară pe Mariah. Era frumoasă şi 
proaspătă, fulgii de zăpadă topindu-se delicaţi pe genele ei, 
şi surprinzător de elegantă cu mantoul ei din catifea, cu 
manşon din blană de iepure şi bonetă. 

— Şi pe tine, domnişoară Winslow. 

— Am trecut pe aici ca să vorbesc cu tatăl meu, spuse 
ea pe un ton defensiv. Şi te-am găsit pe dumneata, spre 
surprinderea mea. Ridică din sprâncene. Şi de ce eşti aici, 
mai exact, Carlisle? 

El ezită, neştiind cât să îi dezvăluie lui Mariah. Dar 
sigur ea avea să afle în curând că Robert lucra deja cu tatăl 
ei, dacă nu chiar şi natura muncii lor. 

— Mă documentez pentru un proiect al tatălui tău. 

Mariah încremeni. Pentru o secundă, Robert îi citi 
durerea în ochi, după care ea spuse: 

— Inţeleg. 

În mod straniu, Robert nu simţi nicio satisfacţie pentru 
că obţinu încă o victorie în faţa ei. La urma urmei, el era 
acolo tot datorită propriului lui tată. 

— Şi ce fel de proiect este? întrebă ea. 

Robert o admiră pentru că se abţinea să nu îşi trădeze 
furia. 

— Unul imobiliar, răspunse el simplu, ezitând să 
dezvăluie mai mult. 

— Desigur... Depozite şi vitrine cu mărfuri. Ochii ei 
verzi licăriră înţelegători. Eu şi papa vorbim despre asta de 
doi ani. Dar erau numai speculaţii. 

— Încă sunt, recunoscu el, amintindu-şi cât de 
departe erau docurile de a fi cu adevărat construite. Dar 
cercetez posibilităţile. 

— Înţeleg, repetă ea încordată. 


Era geloasă, deşi obrăznicătura nu ar fi recunoscut 
niciodată acest lucru. Dar oare Robert se putea folosi de 
acest lucru pentru a aduce pacea între ei doi? li promisese 
lui Winslow să păstreze secret scopul final al proiectului, 
dar nu exista niciun motiv pentru care să ascundă 
începuturile proiectului. Mai ales că fiica lui putea chiar să 
facă observaţii utile. 

— Vrei să îţi arunci un ochi şi să îmi spui părerea ta? îi 
propuse el nonşalant. 

Propunerea lui o ului, lăsând-o fără cuvinte. Buzele ei 
se întredeschiseră uşor, în timp ce îl privea lung. 

Carlisle făcu un pas înapoi, invitând-o în biroul lui. 
Aruncând o privire îndurerată în încăpere, Mariah ezită. El îi 
putea vedea gândurile învolburate în minte, parcă 
încercând să decidă dacă se putea încrede în el sau nu. Dar 
tentaţia se dovedi a fi prea mare. Mariah se întoarse spre 
Whitby şi îşi puse afectuos mâna pe braţul lui. 

— Te superi dacă aştepţi? Va dura doar un moment. 

— Desigur că nu, răspunse el ridicând din umeri, de 
parcă ar fi fost obişnuit cu mofturile ei. 

Se părea că acel papă-lapte era bine antrenat. 

Ridicând arogantă bărbia, parcă pentru a-i aminti lui 
Robert că el era un intrus în birourile familiei ei, Mariah 
trecu pe lângă el, intrând în mica încăpere, care păru brusc 
de sute de ori mai neîncăpătoare cu ei doi în ea. Carlisle 
deveni conştient de fiecare milimetru din corpul ei, de la 
şuviţele de abanos care îi încadrau chipul până la botinele 
ce i se iveau de sub mantoul de culoare crem, a cărui formă 
se mula frumos pe silueta ei, nelăsând nicio îndoială că 
dedesubt erau forme voluptuoase. 

Mariah îşi scoase mănuşile, apoi le aşeză pe colţul 
biroului, împreună cu boneta şi manşonul, întinzând apoi 
mâinile spre hârtiile la care lucra Carlisle. Pagini cu notițe 
personale despre ceea ce ştia el despre sătuc, despre cele 
mai importante clădiri ale sale, modalităţi de a cerceta 
proprietăţile în zilele care urmau... Ochii ei verzi, ca de 
pisică, scrutară observaţiile lui. 

Robert veni în spatele ei şi pretinse că citeşte peste 


umărul lui Mariah, având grijă să păstreze o distanţă 
respectabilă, dar rămânând destul de aproape ca să simtă 
mireasma dulce-înţepătoare de portocale şi scorţişoară ce o 
învăluia. 

— Chiar ţi-ai petrecut ziua la şcoală, începu el şoptit, 
astfel încât Whitby să nu audă, sau aceasta este povestea 
pe care o spui când vrei să hoinăreşti cu Prinţul George de 
dincolo? 

Ea miji ochii cu răceală. 

— Mi-am petrecut întreaga zi muncind la şcoală. De 
fapt, chiar de la micul dejun. Mariah îşi îndreptă din nou 
atenţia asupra hârtiilor, răsfoindu-le. Whitby, spuse ea 
apăsat, a venit în vizită la şcoală şi a fost amabil să mă 
conducă acasă în faetonul său. 

— Acelaşi faeton pe care l-ai folosit ca să goneşti pe 
St. James, şopti el, întinzându-se peste umărul ei pentru a-i 
atrage atenţia asupra calculelor intuitive pe care le făcuse 
el în josul uneia dintre pagini. 

— Whitby ne-a lăsat pe mine şi pe Evie să îl 
împrumutăm, spuse Mariah, zâmbind afectuos. Este foarte 
generos. 

Robert simţi o presiune inexplicabilă în piept la auzul 
comentariului ei, care trăda o intimitate între cei doi, dacă 
nu chiar trupească. lar asta îl deranja. Foarte mult. 

— De fapt, este atât de generos, încât el m-a încurajat 
să vorbesc cu papa despre posibilitatea ca el să cumpere 
bunuri nedorite din depozite şi să le doneze şcolii. 

Desigur. Filfizonul ştia, cu siguranţă, cum să îi intre pe 
sub piele lui Mariah. 

— Te curtează? o întrebă el. 

Uimirea se citi pe chipul ei la auzul acelei întrebări 
directe. 

— Whitby? spuse ea, apoi râse delicat. Este un prieten 
drag, care mă ajută la şcoală. Atât. Imi pare rău să te 
dezamăgesc, Carlisle, dar nu vei putea să mă măriţi atât de 
repede precum speri. A 

Carlisle îşi ţuguie buzele. Incepea să aprecieze spiritul 
ei de luptătoare. 


— Mă tem că nu vei putea discuta despre asta cu 
tatăl tău în această după-amiază. A plecat deja acasă. 

— Şi când pisica nu-i acasă... îl tachină Mariah, apoi 
cufundă pana în cerneală şi îi corectă ultima sumă de pe 
hârtie. 

Deşi, observă el amuzat, ea nu îi corectă cifrele, ci 
trecu din nou peste el cu peniţa. Şobolanul pune stăpânire 
pe lume. 

— Nu pe lume, o corectă el în şoaptă, coborându-şi 
uşor mâna pe a ei, luându-i pana înainte ca ea să mai poată 
face şi alte însemnări pe hârtie. Sau să îl înjunghie cu ea. 
Apoi continuă: Doar pe cea mai mare companie comercială 
din Anglia. 

Mariah îşi smuci mâna, înroşindu-se şi clocotind de 
furie. 

— Tu, arogantule... 

— Scuze, interveni el grăbit, oprind-o înainte ca ea să 
îşi piardă complet cumpătul şi să îl facă pe Prinţul George 
să vină să o salveze. 

De parcă leoaica asta avea nevoie de un căţel ca el să 
o apere. 

— Nu am vrut să te supăr, continuă el. Hai să 
declarăm biroul companiei teren neutru, în regulă? 

Cum Mariah nu fu imediat de acord, Robert adăugă: 

— La urma urmei, avem nevoie de cel puţin un loc în 
care să nu sărim unul la gâtul celuilalt. 

Ea acceptă morocănoasă. 

— Presupun că da... dar tot mă voi mai lua la harţă cu 
tine în oricare alt loc. 

— A, nu mă îndoiesc de asta, întări el. 

Cu toate acestea, perspectiva unei lupte viitoare îi 
dădu lui Robert un fior de entuziasm şi nerăbdare. 

Un zâmbet vag şi jucăuş apăru pe buzele ei. 

— Pace, atunci? 

— Pace, şopti el, apoi îndrăzni să îşi treacă degetele 
peste ale ei, în timp ce mâna lui Mariah se odihnea pe 
birou. 

Cutremurându-se, Mariah se retrase, apoi gesticulă 


uşor agitată spre hârtii. 

— Este un proiect straşnic. Îţi va pune abilităţile la 
încercare, sunt convinsă. 

Fără să muşte momeala, Robert puse deoparte 
notițele şi desfăcu harta pe care începuse să o marcheze. 
Intotdeauna era mai uşor să atragi muşte cu miere în loc de 
oţet. Sau, în cazul acesta, o albină cu un ac foarte ascuţit. 

— De aceea mi-ar prinde bine ajutorul tău, spuse el, 
suflecându-şi mânecile cămăşii. 

Işi scosese haina în urmă cu câteva ore. Nu era 
nevoie de formalităţi într-un birou comercial, iar Mariah nu 
trebuia să se aştepte ca el să îşi pună haina. 

— Tatăl tău mi-a dat sarcina de a-i găsi pe proprietari 
şi de a stabili preţuri estimative de cumpărare, adăugă el. 

Mariah încuviinţă din cap în timp ce îşi plimbă privirea 
pe hartă. Un zâmbet plin de bucurie îi apăru pe buze, 
arătând ca o mamă mândră. 

— Inseamnă că afacerea este pe punctul de a se 
extinde. 

„Habar nu ai”. Carlisle avu un sentiment de vinovăţie 
pentru că nu îi putea împărtăşi planurile lui Winslow. Dar 
una era să îi spună lui Mariah că el pornise într-o misiune 
de recunoaştere a zonei şi cu totul alta era să îi dezvăluie 
adevăratele motive. Mai târziu... Winslow urma să îi 
dezvăluie totul mai târziu, când proiectul şi profitul lui 
aveau să fie sigure. lar judecând după modul în care 
zâmbise când auzise de o posibilă extindere, inima ei avea 
să fie exact acolo unde spusese Winslow. Alături de 
companie. 

— Tatăl tău a pus ochii pe St. Katharine, îi spuse el. 
Ştiu că eşti familiarizată cu zona şi mă gândeam că ai putea 
să îmi dai câteva idei. 

— Cunosc acel cartier, confirmă ea cu un zâmbet 
încântat, punând degetul pe hartă. Aici sunt spitalul şi 
biserica, berăria, şcoala, şopti ea, ochii sclipindu-i. Mama 
mea s-a născut şi a crescut aici, să ştii. 

— Nu ştiam asta, spuse el încet, aţintindu-i cu privirea 
profilul delicat. 


Probabil că soarta râdea de el pentru că îi făcuse 
rivalul atât de atrăgător. 

Ea încuviinţă din cap. 

— Tatăl ei a fost căpitan de vas şi lucra pentru bunicul 
meu. Aşa s-au cunoscut ea şi papa. Mama a spus că a fost 
dragoste la prima vedere, deşi papa avea 20 de ani pe 
atunci, iar ea, doar 13. Dar, cinci ani mai târziu, s-au 
căsătorit chiar acolo, în St. Katharine, lângă turn. 

Carlisle văzu cum o cuprind emoţiile, fiind uimit de 
reacţia ei. Mariah nu îi împărtăşise nimic despre ea însăşi 
până în acea zi, parcă nedorind să îşi dezvăluie punctele 
slabe în faţa duşmanului. Dar acum sinceritatea ei îl 
surprinse peste măsură. Descoperea o altă faţă a Diavoliţei, 
una despre care nu ar fi bănuit niciodată că există. 

— Compania este importantă pentru tine datorită 
părinţilor tăi, şopti el gânditor. 

Mariah îşi plimbă cu afecţiune degetul peste străzile 
familiare de pe hartă. 

— Da, este. La fel şi şcoala. 

— Mai importantă decât compania? întrebă el 
nonşalant, dar aproape că îşi ţinu răsuflarea în aşteptarea 
răspunsului. 

Un zâmbet înflori pe buzele lui Mariah. 

— Este ca şi cum ai cere unei mame să aleagă între 


copiii ei. 

Robert presupuse că aşa era. Dar răspunsul ei era 
important. 

Privind-o cu atenţie, îi puse o întrebare ce părea pur 
ipotetică: 


— Ce ai face dacă ar trebui să muţi şcoala? 

Mariah se opri cu degetul pe hartă şi ridică 
întrebătoare privirea spre el. 

— De ce artrebui să fac asta? 

El ridică din umeri, pentru a ascunde atât importanţa 
întrebării, cât şi remuşcarea pentru faptul că îi ascundea 
adevărul. 

— Pentru că Londra este în continuă schimbare, iar St. 
Katharine nu poate rămâne pentru totdeauna aşa cum este 


acum. 

— Lângă şcoală este o biserică medievală, spuse ea, 
aruncându-i un zâmbet cunoscător, care îl încălzi pe 
Carlisle, dar nu îi alungă sentimentul de vinovăţie. Nimic nu 
se schimbă repede în St. Katharine. 

El zâmbi vag drept răspuns. Poate că Mariah avea 
dreptate. Ar putea trece ani întregi până ca docurile să fie 
construite. Până atunci, cel mai probabil ea avea să se 
căsătorească şi să aibă copii, încântată că afacerea 
prospera şi era profitabilă, asigurându-le viitorul fiilor şi 
fiicelor ei. 

Pe el îl îngrijora un viitor potop, când nici măcar nu 
începuse să plouă. 

Robert se sprijini de birou, privind-o studiind harta. 
Fruntea ei frumoasă se încreţea într-un mod fascinant, iar 
el şi-o imagină când era mică, aplecată peste cărţile ei. 

— Chiar este adevărat că ai toate acele cunoştinţe 
despre care i-ai vorbit mamei mele? întrebă el încet. 

— Da, răspunse ea, neluându-şi privirea de la hartă. 

— Vorbeşti fluent spaniolă şi franceză? 

— Războaiele erau pe sfârşite şi ştiam că tatăl meu va 
dori să recupereze toate afacerile pierdute cu Franţa şi, 
poate, să se extindă mai departe, în Americi. 

Admiraţia, oarecum amuzată, se aprinse în Carlisle. 
Doar Mariah ar vorbi fluent două limbi străine pentru a 
creşte şansele de comerţ. 

— Şi restul? 

— Contabilitate pentru că nu ar trebui niciodată să ai 
încredere deplină în contabili, drept şi politică pentru 
contracte şi negocieri, filosofie şi ştiinţe naturale pentru a 
studia natura umană şi lumea... Mariah îi aruncă o privire 
tristă. Deşi, trebuie să recunosc, adăugă ea, cunoştinţele 
mele despre comerţul naval sunt de mâna a doua, din ce 
am tras cu urechea la marinari. 

— Desigur, bombăni Carlisle, abţinându-se cu greu să 
nu zâmbească. 

Mariah îşi încrucişă braţele la piept, fără să vrea, 
atrăgându-i atenţia lui Robert asupra bustului ei, ascuns 


sub gulerul înalt al jachetei. Femeia asta enervantă era 
atrăgătoare chiar şi fără să dezvăluie un milimetru de piele! 

Ea îşi înclină capul bănuitoare. O şuviţă de abanos i se 
desprinsese din acul de păr şi i se legăna pe gât, iar pe 
Carlisle îl mâncau degetele să i-o atingă, însă era conştient 
de palma pe care ar putea-o încasa. 

— De ce am impresia că, de fapt, nu te interesează 
anii mei de şcoală, Carlisle? 

— Ah, dar mă interesează! „Cunoaşte-ţi duşmanul!” 

lar în acel moment, vru să ştie totul despre ea. 

— Tot ce am studiat vreodată a fost pentru a mă face 
pe mine însămi mai valoroasă pentru această companie, 
declară ea cu ardoare, în ochi aprinzându-i-se flăcările 
hotărârii. Visez să lucrez cot la cot cu tatăl meu încă de 
când eram mică. Este tot ce mi-am dorit vreodată şi nu voi 
renunţa la acest vis. 

In acest caz, aveau probleme. Pentru că, indiferent 
cât de bine înţelegea Robert de ce compania însemna atât 
de mult pentru ea, nici el nu avea de gând să renunţe la 
visul lui. 

— Trebuie să fi fost greu să îţi pierzi mama la o vârstă 
atât de fragedă, spuse el compătimitor, continuând să 
vorbească despre ea, pentru a nu se lua din nou la ceartă. 

Atunci când Mariah nu se certa cu el, era chiar o 
prezenţă plăcută. Durerea îi întunecă brusc chipul, dar 
dispăru într-o secundă, lăsând în urmă doar tristeţea. Ridică 
din umeri şi îşi feri privirea. 

— Presupun că este greu să îţi pierzi un părinte, orice 
vârstă ai avea. 

Robert se încordă şi recunoscu în şoaptă: 

— Da, este greu. 

— Mama era o femeie minunată, continuă ea, 
întinzându-se după manşon pentru a-şi ţine degetele 
ocupate. Nu îmi pot imagina cât de diferită ar fi putut fi 
viaţa mea dacă ea nu s-ar fi îmbolnăvit de friguri... Glasul i 
se stinse. Mariah încremeni, la fel şi degetele ei. Apoi trase 
adânc aer în piept şi mărturisi încet: A fost şi mai greu 
pentru Evelyn. Ea era mai mică, iar la început, nu putea 


înţelege ce se întâmplase, de ce plecase mama. 

Ochii i se umplură de lacrimi care stăteau să curgă, 
iar Robert simţi că i se rupe inima. Şi el fusese martorul 
suferinţei prin care trecuse propria lui soră la moartea 
tatălui lor. Ar fi făcut orice ca să o aline, la fel cum era 
convins că ar fi făcut Mariah pentru Evelyn. Cel puţin, erau 
de acord în această privinţă. 

— Sunt îngrijorată pentru ea, îi mărturisi Mariah în 
şoaptă. Pare atât de... pierdută zilele astea. 

Ridică privirea plină de speranţă spre el, un gând 
trecându-i prin minte. 

— Pe mama ta ar deranja-o dacă ar beneficia şi Evie 
de sezonul meu? l-ar prinde bine să aibă o preocupare. M-ar 
putea însoţi la seratele şi evenimentele la care voi fi forţată 
să particip. 

„Forţată să particip”. El încercă să nu zâmbească la 
auzul cuvintelor ei sfidătoare. Mariah îşi scotea ghearele 
chiar şi când era preocupată pentru sora sa. 

— Două tinere domnişoare de care mama să aibă 
grijă? o tachină el. Ar adora asta. 

— Bun. Evie are nevoie de îndrumare şi... 

Mariah se întoarse spre el, oprindu-se la jumătatea 
frazei, aproape tăindu-se răsuflarea când văzu că Robert 
era atât de aproape de ea. Ochii ei verzi căzură pe gura lui 
şi înghiţi în sec, de parcă îşi amintise gustul sărutului lui şi 
îşi dorea să îl experimenteze din nou. Dumnezeu era martor 
că Robert ar fi vrut să o facă! 

— Ce spuneai? întrebă el când ea continuă să îl 
privească fix, de parcă ar fi încercat să îl înţeleagă pe el şi 
îmbrăţişarea pe care o împărtăşiseră. 

Apoi privirea ei ţâşni peste umărul lui, în biroul 
principal, verificându-l pe filfizonul de acolo. Şi apoi măsură 
din priviri intimitatea dintre ei doi în acea cameră. 

— Spune-mi, Carlisle... de ce vrei atât de mult acest 
parteneriat? şopti ea privindu-l intens. De ce ar conta 
pentru cineva ca tine? 

— Cineva ca mine? 

lritarea începu să se aprindă înăuntrul lui. 


— Fratele unui duce, bogat, educat, rafinat - când 
vrea să fie, adăugă ea încet, provocându-i lui Carlisle un 
rânjet amuzat, împotriva voinţei sale. De ce ai vrea să 
lucrezi la o companie comercială? 

— De ce nu? ocoli el răspunsul, ridicând din umeri. 
Ultimul lucru pe care l-ar fi făcut era să îşi dezvăluie nevoia 
de a se dovedi demn. Poate că începeau să aibă încredere 
unul în altul, sau doar încercau să facă asta, dar el nu i-ar 
mărturisi niciodată acel lucru. 

Mariah miji ochii. Era prea ageră ca să se lase păcălită 
de astfel de trucuri. Vru să insiste... 

— Mariah? Whitby îşi băgă capul roşcat în micul birou. 
Mai durează mult? Ar trebui să ajungem cât mai repede la 
Mayfair. 

— Doar o clipă, strigă ea peste umărul lui Carlisle, 
continuând să se uite fix în ochii lui. 

— Bine, acceptă supus Whitby, iar Robert aproape că 
îşi dădu ochii peste cap din pricina impertinenţei acelui 
bărbat. Oare ce vedea ea la filfizonul ăsta? 

— Dar trebuie să mă văd cu fraţii mei la Boodle în 
curând, adăugă el. 

Ignorându-l pe Whitby, Mariah şopti, astfel încât să o 
audă doar Carlisle: 

— Este imposibil ca acest parteneriat să însemne atât 
de mult pentru tine. 

— Mai mult decât crezi tu, răspunse el cu aceeaşi 
voce intensă. 

Privirea îi fu din nou atrasă de gura ei senzuală. O 
mică plecăciune a capului, iar buzele lui ar fi ajuns pe ale 
ei, gustând din nou acea dulceaţă înţepătoare după care 
Robert ajunsese să tânjească... 

— Mariah? strigă din nou Whitby, iar Robert scrâşni 
din dinţi. 

Se părea că arma preferată a lui Whitby era să 
hăituiască omul. 

— Ar trebui să pleci, îi spuse el încet, apoi se 
îndepărtă de birou, punând capăt conversaţiei înainte ca 
Mariah să îl prindă în capcana altor subiecte pe care el nu 


avea de gând să le discute. Whitby, mă bucur că te-am 
revăzut! strigă el pe un ton amuzat, vrând să pară vesel. 

— Şi eu pe tine, Carlisle. Un rânjet apăru pe chipul lui 
roşcovan. Ar trebui să ne întâlnim la Boodle cândva... 

— Drum bun spre Mayfair, îl întrerupse Robert, 
neputând să îşi imagineze ceva mai rău decât o noapte 
petrecută colindând cluburile cu filfizonul lui Mariah după 
el. Domnişoară Winslow. Îşi plecă încet capul şi ignoră 
iritarea care străbătu chipul femeii când el spuse: Eu aş sta 
departe de frâiele faetonului dacă aş fi în locul tău. 

Pufnind încet, Mariah îşi puse gluga mantoului şi ieşi 
grăbită din încăpere. 

— Nu am încheiat discuţia asta, îl avertiză ea în timp 
ce îşi punea mănuşile. 

O, ba da, o încheiaseră. Cu toate acestea, Carlisle 
aruncă o crenguţă de măslin în semn de pace. 

— AŞ aprecia alte informaţii cu privire la St. Katharine. 

Mariah se opri când ajunse la uşă şi îi aruncă o privire 
iritată peste umăr, în timp ce el rămase în mijlocul biroului, 
cu picioarele depărtate şi un pumn încleştat la spate. 

Dar era mai bine ca ea să se obişnuiască cu prezenţa 
lui acolo. Pentru că Robert era hotărât să facă din această 
afacere scopul vieţii lui şi nimeni nu îl putea împiedica. Nici 
măcar o felină sălbatică, cu ochi de smarald şi păr de 
abanos, cu o gură care ar fi ispitit până şi un sfânt şi cu o 
atitudine pe măsură. Nici măcar femeia vulnerabilă de sub 
acea faţadă, pe care el o întrezărise puţin, dar suficient să îl 
uluiască. 

— Nu te face prea comod aici, Carlisle! îl avertiză 
Mariah în timp ce Whitby se grăbi să o conducă afară. 
Sezonul e departe de a se fi încheiat. 

Uşa se închise în urma ei. 

Robert răsuflă lung şi scăpă încet o înjurătură. 

Stătu la fereastră şi îl privi pe Whitby ajutând-o să 
urce în faeton, apoi aşezându-se lângă ea. In timp ce 
grăjdarul alergă în spate, filfizonul se aplecă să îi spună 
ceva la ureche lui Mariah, iar ea râse şi îi oferi un zâmbet 
radiant. Mâna ei se aşeză mult prea intim pe braţul lui. 


Robert simţi acea atingere de la şase metri distanţă, 
căldura ei gonind prin corpul lui de parcă Mariah l-ar fi atins 
pe el, nu pe filfizonul de lângă ea. 

Miji ochii în timp ce faetonul porni la drum. Ce vedea 
o femeie ca Mariah la un căţeluş ca Whitby? Robert nu 
putea înţelege pentru nimic în lume. Dar înţelegea al naibii 
de bine ce vedea Whitby la ea. Atracția magnetică pe care 
Mariah o stârnea în bărbaţi era de netăgăduit. El simţise pe 
propria piele cum îi stârnea cu inteligenţa ei, întotdeauna 
ţinându-i în alertă şi făcându-i să îşi dorească mai mult. Cât 
de mult îi incita să îşi dorească să o întindă în pat, să o 
dezbrace şi să îi provoace gemete de plăcere... 

„Dumnezeule!” Mariah era ultima femeie pe care el 
trebuia să o vadă ca pe... Ei bine, o femeie. 

Trecuse prea mult timp de când Robert nu mai simţise 
plăcere fizică, atâta tot. Din pricina orelor lungi pe care le 
petrecuse ocupându-se de afaceri, nu mai fusese cu o 
femeie de când se întorsese de la nunta lui Quinton din 
Cumbria, în urmă cu aproape patru luni. Asta se întâmpla 
cu el. Nimic altceva. 

Cea de-a doua explicaţie - faptul că el o dorea cu 
adevărat pe Diavoliţă - era de neconceput. 


* 


În după-amiaza următoare, Mariah stătea în fața unei 
oglinzi în mărime naturală, în salonul privat al lui madame 
Bernaise, purtând doar ciorapi, un corset şi o cămaşă largă. 
În jurul ei, o mică armată de asistente franceze se 
învârteau să îi ia măsurători, prezentându-i cupoane dintre 
cele mai elegante satinuri şi museline pentru aprobare şi 
asigurându-se că ceaiul nu avea timp să se răcească. 

Stând pe canapea şi sorbind cu calm din ceaiul ei, 
Elizabeth Carlisle părea să se simtă ca acasă în toată acea 
agitaţie. Întocmise o listă cu toate rochiile şi accesoriile de 
care Mariah avea nevoie pentru debutul sezonului, cu toate 
culorile şi materialele necesare, până la panglicile de la 
pantofi. 


Ducesa dădea ordine ajutoarelor din croitorie la fel de 
ferm şi fără compromis precum madame Bernaise însăşi. 

Între timp, madame Bernaise aşeza material după 
material pe umerii lui Mariah, ca Elizabeth să vadă care îi 
scotea mai bine tenul în evidenţă. Materialele acceptate 
erau luate de asistente şi duse în altă încăpere, printr-o uşă 
dosnică, unde cusătoresele se apucau imediat de croirea 
rochiilor. Materialele nepotrivite erau respinse de madame 
cu un gest nonşalant din mână şi duse din salon, fără a mai 
fi prezentate a doua oară. 

— Am materialul perfect pentru rochia ei de bal! 
şuieră madame Bernaise. 

Pocni din degete şi, într-o franceză de stradă, îi spuse 
cu asprime uneia dintre fete că, dacă nu aducea imediat 
cuponul de satin arămiu, avea să o încurce. 

Mariah se abţinu să nu zâmbească. Madame nu ştia 
că ea îi înţelegea fiecare cuvânt. Când franţuzoaica se 
plânse că nu ştia la ce material se referea, femeia îi spuse 
că era o vacă inutilă, pe care trebuia să o lase în Marsilia. 

— Îl voi aduce eu însămi, îi replică ducesei, de parcă 
materialul era prea special pentru a-l încredința unei 
asistente. Apoi ieşi din cameră cu aerul imperial al unei 
femei care îmbrăca cele mai elegante doamne de la curtea 
regală franceză, nu al unei croitorese deportate, care 
fusese norocoasă să rămână în viaţă şi să fugă din Franţa. 

Elizabeth puse ceaşca deoparte şi se ridică. Zâmbind 
cu căldură în timp ce se apropie de Mariah, se întinse după 
bucata de dantelă de culoare crem, împodobită cu un 
model bogat din perle mărunte şi panglici din mătase. 

— Te simţi bine? o întrebă ducesa în timp ce puse 
dantela pe umerii lui Mariah. 

Ducesa avea un simţ al modei şi al calităţii 
materialelor care îi putea face concurenţă lui madame. 

Mariah radia. 

— Da, răspunse ea. 

Şi era adevărat. Probele ei anterioare fuseseră făcute 
în grabă, cu înţepături de ace şi mustrări din partea 
croitoresei - că Mariah era prea înaltă ca să fie elegantă, că 


avea părul prea negru ca să se potrivească cu orice 
material şi că gusturile ei erau prea simpliste. Insă în acea 
zi nu se întâmplă nimic din toate acestea, iar Mariah era 
sigură că, dacă i-ar spune lui madame că voia să participe 
la balul de debut purtând o pânză de sac, franţuzoaica s-ar 
fi dat peste cap să îi recomande un sac pentru făină. 

Dar starea ei de bine se datora în mare parte lui 
Elizabeth. Femeia îşi iubea rolul de ducesă, iar ochii îi 
sclipeau de fiecare dată când menţiona viitoarele 
evenimente ale sezonului. De asemenea, îşi iubea foarte 
mult familia, radiind de mândrie de fiecare dată când 
vorbea despre ea. Aceeaşi mândrie cu care o privea acum 
pe Mariah. În toată agitația pregătirii pentru sezon, 
Elizabeth o făcea să se simtă specială, frumoasă şi, în mod 
straniu, chiar entuziasmată de acel sezon, aşa cum, cu 
siguranţă, ar fi făcut-o şi mama ei dacă ar fi trăit. 

De emoție, i se puse un nod în gât. Oare copiii Carlisle 
îşi dădeau seama cât de norocoşi erau să o aibă pe ea 
drept mamă? 

Elizabeth zâmbi. 

— Bun. La urma urmei, acesta este scopul unui sezon. 
Să te distrezi şi să te simţi bine. 

În timp ce ducesa îi înfăşură capătul materialului 
peste păr, asemenea unui voal de nuntă, Mariah bâigui cu 
subînţeles: 

— Atunci, scopul nu este să mă mărit? 

Tresărind când îşi dădu seama ce făcuse cu dantela, 
ducesa i-o luă rapid de pe cap cu o expresie tristă. 

— Da, presupun că şi asta. Apoi tăcu, fruntea 
încruntându-i-se în timp ce o privi îndeaproape pe Mariah. 
Robert a spus că vrei să ai peţitori, dar nu mi-ai împărtăşit 
niciodată acest lucru. Vrei să te măriţi, nu-i aşa? 

Mariah îşi feri stânjenită privirea. 

— Presupun că da. Nu era mare lucru, deşi nu fu în 
stare să o privească pe Elizabeth în timp ce îi răspunse. 
Pentru că ea chiar îşi dorea un soţ, o familie şi o casă a ei. 
Dar numai cu bărbatul potrivit, adăugă ea în cele din urmă. 

Unul pe care nu îl deranja să o împartă cu o companie 


comercială. 

Obrajii i se îmbujorară când recunoscu: 

— Vreau o căsătorie din iubire. 

Rosti acele cuvinte pe un ton ezitant. Evelyn fusese 
singura ei confidentă în chestiuni legate de iubire. Până la 
acel sezon, când Mariah începuse să aibă încredere în 
Elizabeth şi nu îndrăznea să îi spună lui Evie ce simţea cu 
adevărat în privinţa căsătoriei. Nu ar mai fi scăpat de sora 
ei exagerat de romantică dacă i-ar fi mărturisit! 

— Este stupid să îmi doresc asta? 

— Deloc. Elizabeth îi oferi un zâmbet melancolic, dar 
plin de afecţiune. Căsătoria mea a fost una din iubire. 

Cuvintele ducesei îi dădură speranţă lui Mariah. Şi 
căsătoria părinţilor ei fusese din iubire, dar cu mama 
murind de tânără şi papa muncind aproape mereu, ea nu îşi 
mai amintea când îi văzuse ultima oară împreună. Era prea 
mică pe vremea aceea ca să o întrebe pe mama ei despre 
aceste lucruri. Dar Elizabeth îi înţelese instinctiv nevoia de 
a învăţa despre căsătorie şi iubire, iar Mariah preţuia acest 
moment de intimitate feminină mai mult decât putea 
exprima în cuvinte. 

— Ducele te-a iubit? 

— Foarte mult, dar nu era duce când ne-am căsătorit. 
Richard nu era nici măcar baron. Ochii i se îmblânziră în 
timp ce priveau în gol. Era ofiţer în armată, continuă 
ducesa, iar eu eram foarte mândră că el era soţul meu. 
Apoi l-au trimis la război şi s-a întors erou, spuse ea 
zâmbind. Regele George l-a făcut baron. Deja îl aveam pe 
Sebastian pe vremea aceea. Pe Robert l-am născut în 
primăvara următoare, iar pe Quinton, la un an după aceea. 
Câţiva ani mai târziu, am adoptat-o pe Josephine. 

O adoptaseră? Nu era de mirare că Robert se purtase 
atât de straniu cu privire la orfanii pe care ea îi ajuta la 
şcoală. Descoperind acest lucru, iubirea pentru ducesă ce 
se înfiripa în sufletul lui Mariah deveni şi mai puternică. 

— Eram atât de fericiţi! În ciuda zâmbetului, glasul 
ducesei tremura de suferinţă. Richard a plecat dintre noi de 
mai bine de doi ani, dar dorul de el creşte cu fiecare zi ce 


trece. 

— Îmi pare rău, şopti Mariah, suferinţa ducesei 
umplându-i ochii de lacrimi. 

Ştia că durerea se stingea uşor, dar nu dispărea 
niciodată. Cu toate certurile lor, acesta era un lucru pe care 
Mariah şi Carlisle îl aveau în comun. 

Elizabeth se înduioşă când văzu lacrimile licărind în 
ochii lui Mariah. Cu o afecţiune maternă, îi dădu la o parte o 
şuviţă rebelă de pe obraz. 

— Am fost de acord să te ajut cu sezonul pentru că 
ştiam cât de greu va fi... Pentru mine să nu îl am pe 
Richard aproape, iar pentru tine să nu o ai pe mama ta, ca 
să împărtăşiţi aceste momente speciale. 

Ducesa zâmbi cu o asemenea iubire şi afecţiune, încât 
lui Mariah i se tăie răsuflarea. 

— Da, Mariah, îmi place să-mi petrec timpul cu tine. 
Ochii îi licăriră. Foarte mult. 

— Şi mie, şopti ea, incapabilă să-şi recapete glasul. 

În doar câteva zile, Elizabeth Carlisle îşi croise drum 
spre inima lui Mariah. În sfârşit, avea pe cineva cu care 
putea vorbi despre rochii şi dansuri, flori, iubire şi 
suferinţă... Despre toate acele lucruri pe care mamele şi 
fiicele obişnuiau să le împărtăşească. Poate că nu avea să-l 
placă vreodată pe Robert Carlisle, dar datorită lui îi 
cunoscuse mama. lar pentru acest lucru avea să îi fie 
veşnic recunoscătoare. 

O asistentă aduse o rochie de probă, pe care madame 
o croise pentru altă clientă. O mătase verde cu dantelă 
crem, un corsaj strâmt şi un corset de modă veche... Acea 
ţinută sclipitoare îi amintea lui Mariah de ceva din cărţile de 
poveşti. 

Stând în spatele ei pentru a putea privi reflexia lui 
Mariah în oglindă peste umărul ei, Elizabeth îi ţinu rochia în 
faţa corpului. 

Lui Mariah i se tăie răsuflarea. Cu siguranţă, nu era o 
pânză de sac. 

Ochii lui Elizabeth licăriră amuzaţi şi încântați de 
reacţia ei. 


— Aşadar, îţi place? 

Mariah adora rochia! Era cea mai brumoasă rochie pe 
care o văzuse vreodată. 

— Eu nu... Vreau să spun... Da, este minunată! O 
dorinţă egoistă îi împunse pieptul. Dar nu mai am nevoie de 
alte rochii. 

— Desigur că nu ai nevoie de ea. Buzele ducesei se 
schimonosiră într-un zâmbet conspirativ. Dar nu ar fi 
minunat să o iau, oricum? 

Mariah se privi în oglindă şi îşi muşcă buza. Era o 
rochie atât de frumoasă şi de ispititoare... Dar trebuia să o 
refuze. Deja comandase suficiente rochii şi accesorii cât să 
îi provoace lui papa o criză de apoplexie la vederea 
facturilor. 

Totuşi, era o rochie atât de frumoasă, culoarea 
asortându-se perfect cu ochii ei. lar Elizabeth îşi dorea atât 
de mult ca Mariah să o aibă... 

— Bine, acceptă ea oftând. 

— Bun. Pentru că tuturor ne-ar prinde bine câteva 
lucruri care să ne distragă atenţia în mod plăcut în acest 
sezon, chiar şi sub forma unei rochii. 

Elizabeth zâmbi când o văzu pe Mariah bucurându-se 
de rochie. 

— Şi cred că acest sezon va fi o bună distragere a 
atenţiei şi pentru Robert, adăugă ducesa. 

Mariah rămase cu gura căscată. „Carlisle?” Ei bine, 
Elizabeth se înşela amarnic în această privinţă! Interesul lui 
faţă de sezonul ei era total interesat. 

— De la ce ar avea e/nevoie să fie distras? 

— Oh, de la multe lucruri! Elizabeth îşi îndreptă 
atenţia spre materialul rochiei şi nu se mai uită lui Mariah. 
Ducesa începu să ajusteze corsajul, dar Mariah observă 
îngrijorarea întunecându-i ochii. 

— În primul rând, moartea tatălui lui, răspunse 
ducesa. 

Un fior de ruşine o săgetă pe Mariah; trebuia să se 
gândească la asta. Ea îşi pierduse mama în urmă cu 
cincisprezece ani, dar tot simţea în fiecare clipă suferinţa 


pierderii ei şi se temea că aşa avea să rămână pentru 
totdeauna. Robert încă deplângea pierderea tatălui său. 
Faptul că el avusese 25 de ani în loc de 10 atunci când îl 
pierduse nu îi alinase suferinţa. 

— Moartea lui Richard ne-a devastat pe toţi, îi explică 
Elizabeth. Evitând privirea lui Mariah, ducesa luă un şal din 
catifea de pe scaunul de lângă ea şi i-l puse peste umeri. A 
fost un accident, rosti Elizabeth. Nu ar fi putut face nimeni 
absolut nimic, dar... Glasul i se stinse, apoi ea trase adânc 
aer în piept înainte de a continua: Robert se învinuieşte 
pentru moartea lui. 

Mariah îşi îndreptă privirea spre reflexia ducesei în 
oglindă. Suferinţa pe care o văzu pe chipul ducesei îi umplu 
ochii de lacrimi. Dumnezeule, să se învinuiască pentru acel 
accident... Pentru prima dată, simţi o fărâmă de 
compasiune pentru Carlisle şi înţelese perfect de ce mama 
lui considera că Robert avea nevoie de ceva care să-i 
distragă atenţia. 

— El vorbeşte rar despre asta, continuă Elizabeth, dar 
accidentul l-a schimbat. Nu mai este acelaşi bărbat 
dinainte. Foarte multă vreme am fost tare îngrijorată pentru 
el. In cele din urmă, ducesa ridică privirea, iar când se uită 
la Mariah, speranţa licări din nou în ochii ei albaştri. Însă 
anul acesta, în sfârşit, Robert îşi croieşte un drum propriu. 

— Da? 

Teama pricinuită de ceea ce ar fi putut însemna 
cuvintele ducesei se învolbură înăuntrul ei. Mariah ştia prea 
bine că drumul lui Robert se intersecta cu alei. 

Elizabeth zâmbi când privi reflexiile lor în oglindă, fără 
a bănui că speranţa ca fiul ei să îşi croiască alt drum îi 
străpunse inima lui Mariah. 

— Această perspectivă de afaceri cu tatăl tău s-ar 
putea dovedi scopul pe care îl caută el în viaţă. 

Robert îşi dorea un scop în viaţă, iar Mariah putea să 
înţeleagă acest lucru. Dar oare preţul propriului ei vis? 

O trecu un nou fior de frustrare. De ce trebuia Carlisle 
să aleagă Winslow Shipping? Putea să găsească alt 
parteneriat foarte repede, în timp ce ea... Ei bine, Mariah 


voia afacerea familiei sau nimic. Îşi dorea ca Robert să îşi 
dea seama de acest lucru şi să renunţe cu eleganţă la 
planul lui. 

Elizabeth netezi faldurile rochiei pentru a verifica 
lungimea. 

— Apoi a fost Diana Morgan, desigur, rosti ducesa. 

— Desigur, bâigui Mariah. 

Cine naiba era Diana Morgan? 

— Se poate să o cunoşti. Cred că este de o vârstă cu 
sora ta. Blondă, foarte atrăgătoare... Ducesa aranjă 
materialul rochiei. O fată minunată, adăugă ea. 

— Nu, mă tem că nu o cunosc. Ce legătură avea o 
blondă foarte atrăgătoare cu Robert? 

— Robert a curtat-o sezonul trecut. Elizabeth se 
încruntă când privirea îi căzu pe tivul rochiei. Îţi place tivul? 
Modelul acesta este groaznic de împopoţonat. Dacă preferi, 
i-am putea cere unul simplu lui madame. 

— Este în regulă. 

Lui Mariah nu-i păsa nici cât negru sub unghie de tiv. 
Cum adică Robert curtase pe cineva? 

— Cu toţii am crezut că îi va face o propunere de 
căsătorie. 

O propunere de căsătorie din partea lui Robert 
Carlisle? Mariah simţi cum pieptul i se încordă, în mod 
sigur, din compasiune pentru biata fată. 

— Mă bucur că fata a scăpat, zise Mariah fără să vrea. 

| se tăie răsuflarea când îşi dădu seama ce spusese. 
Îşi puse îngrozită mâna la gură. Dumnezeule, cum de 
putuse să fie atât de nechibzuită? Să îl insulte astfel în faţa 
mamei lui, ca şi cum ar fi dat o palmă nemiloasă blândeţii 
ducesei... 

— Şi eu, fu de acord Elizabeth, coborându-şi 
conspirativ glasul. 

Mariah o privi cu gura căscată. În loc să fie furioasă, 
Elizabeth părea... uşurată. 

— Poftim? 

— Sunt perfect de acord cu tine, draga mea. 
Domnişoara Morgan nu este deloc genul de femeie de care 


Robert are nevoie ca soţie. 

Mariah îşi simţi mintea învârtindu-se, încercând să 
urmărească firul acestei întorsături stranii a conversaţiei. Şi 
cu mama lui, nici mai mult, nici mai puţin! 

— Minunată, atrăgătoare...? 

— Credulă, confirmă sobră Elizabeth. 

Mariah aproape că se înecă de surprindere. Poate că 
Robert Carlisle nu reuşise să o păcălească pe mama lui, aşa 
cum crezuse el. 

— Robert nu are nevoie de o soţie care să fie de acord 
cu el. Are nevoie de cineva care să nu ezite să îl ţină în 
frâu, care să ştie ce vrea şi să nu îi fie teamă să îşi spună 
părerea. Sper să găsească exact acest tip de femeie în 
acest sezon. 

Ducesa ezită, privirea ei căutând-o pe a lui Mariah în 
oglindă. 

— Ştiai că a fost o pacoste când era mic? Un zâmbet 
vag îi jucă pe buze, de parcă ar fi fost amuzată de 
comportamentul lui, fiindu-i teamă că un zâmbet larg ar fi 
fost nepotrivit. Intra în tot felul de belele, dar niciodată nu 
era prins. 

Asta părea să fie descrierea potrivită pentru Robert. 
Mariah nu îşi putu ascunde curiozitatea de a auzi mai multe 
detalii şi o îndemnă mieros pe ducesă: 

— Îmi povesteşti? 

Elizabeth ezită, de parcă nu ar fi fost sigură că trebuia 
să dezvăluie secrete despre copiii ei. Apoi îşi cobori glasul şi 
începu să spună o poveste despre preparatorul lui, care 
adormise după ce furase o chiflă glazurată din bucătărie şi 
se trezise cu degetele lipite de două rigle. 

— Rigle care erau murdare şi de glazură, încheie 
ducesa, aşa că bietul domn Fitzwater nu îl putea învinui pe 
Robert. 

Mariah râse. Suna exact ca şotiile pe care ea însăşi le 
făcuse la şcoala domnişoarei Pettigrew. 

— Şi apoi a fost incidentul cu purceluşii... 

Până când se întoarse madame, Elizabeth îi 
împărtăşise câteva poveşti straşnice despre Robert şi 


farsele făcute de el, atât acasă când era mic, cât şi mai 
târziu, ca student la Eton şi Oxford. Mariah începea să fii. 
Vadă într-o lumină cu totul nouă. Una în care Robert nu era 
ticălosul egoist care ar fi vrut ea să fie. 

Desigur, asta nu însemna că avea să pună capăt 
războiului dintre ei. Dacă el continua să creadă că putea 
ridica pretenţii asupra companiei, atunci ea avea dreptul să 
riposteze. lar Mariah, cu siguranţă, nu avea să îi permită să 
o tulbure din nou cu sărutările acelea păcătoase ale lui, 
care îi făceau genunchii să tremure. 

Madame ridică satinul de culoarea cuprului şi îl aşeză 
pe umerii lui Mariah. Părul ei negru strălucea într-un mod 
exotic pe lângă sclipirea materialului, iar ochii ei verzi 
licăriră. 

— Ah, mademoiselle, spuse mieros madame. Tres 
belle, non? 

— Este minunat! fu de acord Elizabeth, ochii ei 
sclipind aprobator. Vă rog să îi croiţi o rochie de bal din 
acest material, cu toate accesoriile. Orice consideraţi că are 
nevoie pentru debut. 

Madame zâmbi. 

— Desigur. 

Elizabeth gesticulă spre rochia din mătase verde şi 
crem pe care Mariah o ţinea în mână. 

— Şi pe aceea, şi şalul. Să o faceţi mai întâi pe 
aceasta, în regulă? 

Ducesa încuviinţă din cap spre Mariah, în timp ce 
madame se grăbi să adauge ultimele două ţinute pe lista 
lor din ce în ce mai lungă. 

— Rochia aceasta va fi perfectă pentru prima ta 
serată. Apoi licărul vesel din ochii ducesei se transformă în 
ceva mai intens, ceva ce Mariah nu putea înţelege... Toţi 
gentlemanii se vor înghesui să stea în preajma ta când te 
vor vedea în rochia asta. 

Mariah se privi lung în oglindă şi trase aer în piept, 
tremurând. Nu mulţimea de bărbaţi o îngrijora. Era un 
bărbat anume care îi distrăgea atenţia. Şi nu era genul de 
distragere pe care Elizabeth şi-l dorea pentru sezonul lui 


Mariah. 
Pentru că Robert Carlisle putea, cu siguranţă, să 
distragă atenţia - în cel mai rău chip. 


Capitolul 6 


O săptămână mai târziu 


Robert îşi încleştă maxilarul în timp ce o fixă cu 
privirea pe Mariah. Din cauza acelei feline, seara se 
transforma rapid într-un dezastru. 

Privirea lui nu o părăsi nicio clipă, în timp ce ea stătea 
în capătul îndepărtat al salonului lui Lady Gantry, nici 
măcar când Robert îşi luă un pahar cu vin de Madeira de la 
un servitor. Dacă o pierdea o clipă din ochi, Dumnezeu ştie 
ce ar fi făcut Mariah! Mai ales în acea seară, când era 
înconjurată de domni dornici să-i intre în graţii. 

„Oh”. Toată turma aceea de bărbaţi. Şi niciunul nu 
avea habar cine era cu adevărat lupoaica în mătase verde. 

— Nu eşti de acord, Robert? 

Atenţia îi fu distrasă de sora lui, Josephine, care stătea 
lângă el. 

— Poftim? 

Ea oftă pentru că era nevoită să repete, şi nu pentru 
prima dată în timpul scurtei lor conversații. 

— Soprana angajată de Lady Gantry în această seară 
cântă minunat, nu crezi? 

— Da, are o voce frumoasă, fu el de acord, tulburat. 

Îşi întoarse privirea spre Mariah, la timp pentru a o 
vedea zâmbindu-i unui bărbat pe care Robert îl ştia drept 
vânător de averi, cu o listă de datorii de acolo până în 
Yorkshire. Un bărbat pe care tatăl ei nu l-ar accepta 
niciodată. lar Mariah ştia acest lucru. Probabil acesta era 
motivul pentru care vorbea cu el. 

În tot timpul în care Robert fusese cu ochii pe ea, 
Mariah nu privise nici măcar o dată în direcţia lui. Dar, 


desigur, nici nu avea de gând, întrucât îl ignora intenţionat, 
aşa cum făcuse întreaga seară, cu excepţia momentului 
când sosiseră la eveniment, iar servitorii aduseseră tăvile 
cu şampanie. Fără îndoială, Mariah îi acordase atenţie lui 
Robert, întrucât îşi vărsase paharul cu şampanie pe braţul 
lui. 

Obrăznicătura chiar avusese îndrăzneala să pară 
copleşită de regret, deşi el ştia, din licărul ochilor ei, că nu îi 
părea atât de rău. Cel mai probabil, ea aşteptase prima 
ocazie de a-i murdări mâneca pentru a pleca de lângă el şi 
a scăpa. Dar Robert nu avea suficientă încredere în ea ca 
să plece, astfel că trată incidentul ca fiind unul minor, deşi 
încă simţea şampania rece pe braţ. 

O lăsase pe Mariah să îl facă să duhnească precum un 
birt din St. Giles. l-ar fi admirat îndrăzneala dacă nu ar fi 
vrut să o strângă de gât pentru asta. 

— Modul cum a cântat aria Regina nopții m-a lăsat, 
pur şi simplu, fără suflare, continuă Josie. 

Robert bâigui că era de acord, ascultând doar pe 
jumătate. Se putea crede că Mariah era ea însăşi Regina 
nopții după modul în care atrăgea atenţia. Din clipa în care 
sosiseră, ea captase interesul aproape al fiecărui 
gentleman din salon şi nu îl mai pierduse de atunci. Cu toţii 
voiau să i se prezinte înainte de începerea seratei muzicale 
şi, în timpul pauzelor, câţiva dintre filfizonii mai nerăbdători 
se făcuseră de râs furându-şi locurile unii altora pentru a 
sta mai aproape de ea. 

Că veni vorba de filfizoni... „Whitby”. 

Sosise îmbrăcat într-o vestă mov-portocalie şi cu un 
sacou atât de ţipător, încât Robert se întrebă dacă valetul 
lui era orb. Dar bărbatul părea să se distreze de minune, 
vorbind cu toţi cei din salon şi fără să se îndepărteze vreo 
clipă de Mariah. Oricine îi vedea pe cei doi împreună, atât 
de nepotriviţi, nu ar fi presupus niciodată că între ei ar fi 
fost ceva mai mult decât prietenie. Şi totuşi... 

Josie îi atinse braţul. 

Robert îşi cobori privirea spre ea. 

— Poftim? 


— Don Juan, repetă ea tăios. 

— Cine? 

Privirea lui Robert ţâşni din nou spre Mariah. Care 
dintre oile astea depăşise limita acum? 

— Gogomanule! Josie râse, scoțând un sunet care îi 
aminti lui Robert de toate farsele pe care şi le făcuseră unul 
altuia când erau copii. Don Giovanni, opera! 

Umerii i se plecară, apoi el clătină din cap. 

— Îmi pare rău, Josie, se scuză el sincer. Sunt distras 
astă-seară. 

— Ei bine, acceptă ea morocănoasă şi înţelegătoare, 
ştiu că nu-ţi mai vezi capul de treabă cu domnişoara 
Winslow. 

— Mai mult decât crezi, bombăni el. 

— Hmm. Sunetul fu o dezaprobare joasă, dar 
temperată de ţuguierea amuzată a buzelor. Biata Signorina 
Perjoli! Josie duse paharul cu şampanie la gură, în timp ce 
şopti astfel încât să poată auzi doar Robert: Pentru prima 
dată, nu mai este dumneaei singura divă din încăpere. 
Domnişoara Winslow o obligă să concureze pentru atenţie 
şi nu cred că ştie ce să facă în această privinţă. 

Nu, doar să trimită priviri nimicitoare în direcţia lui 
Mariah. 

— Mama pare să o placă totuşi, spuse Josie, 
încuviinţând din cap spre mama lor. 

— Da, o place. „Slavă Domnului!” 

Era un lucru care mergea bine până acum în acest 
sezon, că Mariah şi mama lui deja ţineau una la alta. lar 
astă-seară, ducesa părea foarte fericită şi mulţumită de 
întreaga situaţie. Chiar şi acum, în timp ce vorbea cu Lady 
Sydney Reed şi ducesa de Strathmore, părea mândră 
nevoie mare. Robert aproape că se înecase cu vinul mai 
devreme, când mama lui îi şoptise între actele muzicale: 
„Nu-i aşa că Mariah arată minunat?” 

La naiba, chiar arăta! 

Madame Bernaise se întrecuse pe sine cu acea rochie 
care îi punea perfect în evidenţă pieptul voluptuos, sub acel 
corsaj strâmt, care apoi se revărsa spre podea în valuri de 


mătase verde, ce îi accentuau înălţimea şi eleganța. O 
nuanţă de verde-închis care atrăgea atenţia asupra ochilor 
ei de felină şi a părului ca abanosul. Un verde pe care orice 
altă tânără domnişoară nu ar fi avut prezenţa de spirit să îl 
poarte, lucru pe care Mariah îl făcea cu naturalete. 

„Minunată?” Nu. De-a dreptul captivantă! 

Dar, dacă Mariah voia să evite căsătoria, i-ar fi stat 
mai bine îmbrăcată în lână, pentru că tot ce reuşise 
purtând acea rochie fusese să devină şi mai atrăgătoare. 
Niciun gentleman din turma adunată în acea seară nu ar fi 
fost de nasul ei. Cu toate acestea, avea să se ducă vorba 
despre ea, iar în curând, toţi gentlemanii curioşi din Londra 
aveau să o viziteze, ca să o vadă cu ochii lor pe femeia care 
era pe cale să devină Neasemuita sezonului. Exact aşa cum 
voia el. 

Atunci, de ce îl scotea din sărite acest lucru? 

— Şi tu o placi? întrebă Josie. 

Robert aproape că se înecă. 

— Poftim? 

— Nu ţi-ai luat privirea de la ea toată noaptea, spuse 
sora lui cu un licăr cu subiînţeles în ochi. 

Dumnezeule! Când venea vorba să îl însoare, Josie era 
aproape la fel de rea ca mama lui. 

— Pentru că nu am încredere în ea ca să o scap din 
ochi, răspunse el înverşunat, nevrând să existe vreun dubiu 
în această privinţă. El nu era captivat de Mariah Winslow. 
Un gentleman se uită insistent la o femeie pentru că este 
frumoasă, recunoscu el, ridicând uşor paharul spre ea, 
pufnind sarcastic. Apoi miji iritat ochii în timp ce o privi pe 
Mariah şi adăugă: Un bărbat o priveşte insistent pe 
Diavoliţă... 

— Pentru că nu se poate abţine? 

Licărul jucăuş din ochii surorii lui îi atrase o privire 
încruntată, care o făcu să râdă de el. Din nou. 

Robert nu spuse nimic şi duse paharul cu vin la buze. 
Nu exista vreun răspuns potrivit pentru asta. 

Josie redeveni repede serioasă în timp ce îşi plimbă 
privirea prin încăpere. 


— Mă tem că atenţia îţi este îndreptată spre persoana 
nepotrivită în seara aceasta. 

Robert se încruntă. 

— Ce vrei să spui? 

Ea gesticulă cu paharul de şampanie spre colţul 
salonului. 

— Aceea este sora ei, nu-i aşa? 

Privirea lui urmări direcţia indicată de sora lui. Da, 
aceea era Evelyn Winslow. El fusese prea preocupat să nu o 
scape pe Mariah din ochi şi nu îşi făcuse griji pentru 
cealaltă fiică Winslow, care acum purta o conversaţie cu 
Burton Williams, fiul cel mic al vicontelui Houghton. Nu era 
o alegere înţeleaptă pentru ea, cunoscând reputaţia 
bărbatului şi ura inexplicabilă pe care i-o purta Sebastian. 

Robert se strâmbă. Mariah era grija lui principală, dar, 
dacă avea să i se întâmple ceva lui Evelyn în acea seară, 
Henry Winslow pe el urma să-l învinuiască. 

— Josie, întrebă el, îmi faci o favoare? Asigură-te că 
Evelyn Winslow nu intră în belele în seara asta. 

— Desigur. 

Robert o sărută pe obraz. 

— Mulţumesc, şopti el recunoscător. 

Scăpând de o belea, îşi întoarse atenţia asupra lui 
Mariah. Şi găsi o belea şi mai mare. 

Whitby era lângă ea cu un pahar de şampanie pentru 
Mariah şi îi şoptea ceva la ureche - ceva ce o făcu să 
roşească puternic. 

„Destul!” 

Dând pe gât ultimul strop de vin, Robert puse paharul 
deoparte şi porni spre Mariah. 


* 


— Vai, domnule Lawton, probabil că sunteți foarte 
norocos că ați cumpărat un cal de vânătoare atât de 
straşnic! 

Complimentul lui Mariah nu fu altceva decât o falsă 
măgulire, dar bărbatul nu păru să observe. 


— Şi de la Jackson Shaw! 

— Nu a fost noroc, domnişoară Winslow, se lăudă 
Lawton. Sunt un furnizor de cai priceput. Bărbatul zâmbi 
larg şi arogant. Ştiu cum să îi aleg pe cei buni de cei slabi. 

— Da, bâigui ea cu fermitate, dar incapabilă să îşi 
abţină prefăcătoria din glas. Sunt convinsă că ştiţi. 

Obrajii ei erau pe punctul de a se rupe din pricina 
acelui zâmbet neîncetat pe care îl afişase întreaga seară. 
lar acum, la fel de aproape de a ceda era şi răbdarea ei. 

Se  simţise minunat mai devreme, ascultând-o 
cântând pe acea cântăreaţă de operă din ltalia. Mariah îi 
era recunoscătoare lui Elizabeth pentru că le permisese ei 
şi lui Evie să o însoţească la serata muzicală anuală a lui 
Lady Gantry, iar când femeia cântase aria Regina nopții, 
glasul îi răsunase atât de frumos, încât lui Mariah aproape 
că îi dăduseră lacrimile. 

Dar acum era înconjurată de vreo zece tineri domni, 
toţi educați la Oxford şi Cambridge, ale căror subiecte de 
discuţie nu aprindeau nici măcar o scânteie de interes în 
ea. Voiau să vorbească doar despre cine şi cărui club 
aparţinea, cine conducea cele mai rapide trăsuri, cine 
deţinea cei mai buni câini de vânătoare - de parcă 
abilitatea de a cumpăra lucruri era meritul cuiva. 

Desigur, Mariah nu se aşteptase la dezbateri profunde 
despre operă sau filosofie, însă niciunul dintre ei nu se 
gândea să aducă în discuţie subiecte de o importanţă reală, 
cum ar fi acţiuni caritabile, necazurile celor săraci, 
schimbările Angliei în ultimii ani, care fuseseră tumultuoşi. 
Ceea ce o făcu să se întrebe: oare o credeau prea proastă 
ca să converseze despre genul acela de subiecte, sau ei 
erau cei proşti? 

De fapt, toate conversațiile politicoase la care fusese 
forţată să participe în acea seară o plictisiseră de moarte, 
când ceea ce îşi dorea cu adevărat era să poarte genul de 
dispute verbale pe care le avea cu Carlisle. Ace/ tip de 
conversaţie îi plăcea la nebunie, iar Mariah încercă să nu se 
gândească prea mult la faptul că acel diavol enervant, 
dintre toţi gentlemanii prezenţi acolo în acea seară, era 


singurul capabil să îi reţină atenţia. O duru să recunoască 
asta, dar, în comparaţie cu el, gentlemanii din jurul ei nu 
puteau ţine pasul cu abilitatea pentru dezbateri a lui 
Carlisle, şi niciunul dintre ei nu avea agerimea tăioasă cu 
care spunea el lucrurilor pe nume, aşa cum făcea şi ea. 

Robert Carlisle... Bărbatul acela era un pericol. Cu 
toate acestea, Mariah îi admiră ascuţimea minţii. Și; 
autocontrolul. La urma urmei, el de-abia tresărise când ea 
inaugurase începutul sezonului vărsându-şi şampania pe el. 

— Călăriţi, domnişoară Winslow? o întrebă unul dintre 
fiii ducelui de Heatherton. 

— Deloc, răspunse ea, luând încă o gură de şampanie. 
Alcoolul era singurul lucru care îi putea salva judecata 
sănătoasă în acea seară. Dumnezeu s-o ajute! O aştepta un 
sezon foarte lung, plin de conversații superficiale şi dureros 
de politicoase, care caracterizau evenimentele sociale. In 
ritmul acela, nu trebuia să îşi facă griji pentru evitarea 
cererilor în căsătorie. Era convinsă că avea să moară de 
plictiseală până în martie. 

— Nu mi-au plăcut niciodată caii, adăugă ea. 

Tânărul îşi umflă pieptul ca un păun. 

— Doar pentru că nu aţi călărit niciodată cu mine. 

„Şi nu o voi face niciodată”. Mariah zâmbi politicos, 
apoi luă încă o gură de şampanie. 

— O plimbare prin salon, domnişoară Winslow? Din 
spatele ei, glasul intens se undui pe spinarea ei şi îi vui prin 
vene. Mariah nu trebuia să se întoarcă pentru a şti... 

— Carlisle, şopti ea. 

În sfârşit, seara luase o turnură interesantă. 

Mariah privi cu nonşalanţă peste umăr, de parcă el ar 
fi fost, pur şi simplu, unul dintre bărbaţii care se înghesuiau 
în preajma ei în acea seară, când, de fapt, prezenţa lui îi 
acceleră pulsul. 

— Îmi pare foarte rău, dar Lord Gregory era în mijlocul 
unei povestiri despre cai. 

Mariah îşi întoarse privirea înapoi spre filfizon şi îi 
zâmbi, îndemnându-l să continue. La urma urmei, dacă 
Robert Carlisle era hotărât să o supună la asemenea 


conversații plictisitoare cu aceşti tineri în actualul sezon, 
atunci ar putea să sufere şi el alături de ea. 

— Lord Gregory, ce spuneaţi? 

— V-am întrebat dacă... 

— O plimbare prin salon. Mâna lui îi prinse braţul din 
spate. Te rog! 

— Haide, Carlisle, interveni politicos Lawton, dar 
iritarea simțindu-se în glasul său. Deja ai avut-o pe 
domnişoara Winslow pentru dumneata suficient în acest 
sezon. Şi noi, ceilalţi, am vrea să ne bucurăm mai mult timp 
de compania sa încântătoare. 

Mariah se întoarse şi văzu expresia furioasă a lui 
Robert. 

Inima îi tresări. Vai, nu era prea fericit! „Bun”. 
Ticălosul ăsta blestemat merita orice supărare îi era 
pricinuită pentru că o etala astfel în societate. 

Carlisle îi ignoră pe bărbaţii din jurul ei şi o fixă cu 
privirea. 

— Acum. 

Furia ce clocotea sub acel singur cuvânt îi trimise un 
fior de avertizare rece ca gheaţa prin tot corpul, iar Mariah 
ştiu că nu trebuia să îşi forţeze norocul printr-un refuz. 
Poate că nu era cea mai prudentă persoană, dar nu era 
proastă. î 

— Desigur, Lord Robert. Işi puse mâna pe braţul lui, 
ignorându-i ochii mijiţi şi prefăcându-se că totul era în 
regulă. Aş fi onorată să fac o plimbare cu dumneata. 
Zâmbind grupului, făcu o plecăciune uşoară. Domnilor, vă 
rog să mă scuzaţi. 

Carlisle încuviinţă cu răceală spre ceilalţi şi o luă de 
acolo, aparent pentru o plimbare prin salon. O conduse spre 
uşile duble deschise, care lăsau să intre aerul rece al nopţii, 
domolind căldura sufocantă provocată de aglomeraţia de 
trupuri şi de lămpile ce ardeau în salon. 

Când ajunseră suficient de departe ca să nu poată fi 
auziţi de ceilalţi oaspeţi, Mariah bombăni: 

— Să înţeleg că pacea noastră a luat sfârşit? 

Unei părţi din ea îi părea rău. O parte foarte mică, 


pentru că restul ardea de dorinţă să îi tragă mama de 
bătaie pe care el o merita. 

Robert îi aruncă o privire piezişă. 

— A, cred că pacea a luat sfârşit în momentul când ai 
decis să îmi serveşti şampanie, nu-i aşa? 

Un junghi de regret o înghionti pe Mariah, dar ea nu 
ar fi recunoscut niciodată acest lucru în faţa lui. 

— Ei, haide, Carlisle! Cu siguranţă, au mai vărsat 
femei băuturi pe tine înainte. 

El strânse din dinţi şi spuse sarcastic: 

— Niciodată cu o ţintă atât de precisă. 

— Mulţumesc. 

Mariah radia, de parcă vorbele lui chiar avuseseră 
rolul unui compliment. Spre încântarea ei, reuşi să îl 
enerveze şi mai mult. 

Din păcate, Robert nu avea de gând să ignore acea 
înţepătură şi zâmbi cu răceală. 

— Porţi o rochie straşnică. 

— Vechitura asta? întrebă ea cu o inocenţă ironică. 

— Da, vechitura asta, spuse el tărăgănat. Apoi, cu 
toată gravitatea conservatoare a unui octogenar, adăugă: 
Care ar trebui să stea pe o curtezană franceză. 

Mariah oftă iritată, deşi nu îşi putu stăpâni fiorul de 
încântare care o străbătu la ideea că el observase cum 
arăta ea în acea seară. Că o considera suficient de 
atrăgătoare în rochia aceea cât să provoace vâlvă, deşi nu 
era nimic nepotrivit la ea. Mama lui nu i-ar fi permis 
niciodată să o poartă dacă ar fi fost aşa. 

Nu. Ceea ce îl supăra la rochie era că ea o purta. 
Mariah ar fi putut purta şi roba unei călugăriţe, că el tot i-ar 
fi găsit un cusur. 

Hotărând că ticălosul agasant merita să fie enervat în 
continuare, Mariah îşi plimbă mâna peste decolteu şi 
întrebă cu falsă naivitate: 

— Ce vrei să spui? 

— Ştii al naibii de bine, rosti el printre dinţii încleştaţi. 
Orice bărbat care se apropie suficient de mult de tine poate 
să îţi vadă până la buric pe sub rochie. 


Mariah îşi abţinu un râset victorios pentru că îl făcuse 
să îşi iasă din fire şi spuse cu indiferenţă: 

— Dacă doar până acolo poate vedea, înseamnă că nu 
stă destul de aproape! 

Ochii lui se aprinseră la auzul aluziei ei îndrăzneţe, 
apoi el şopti: 

— O, stau destul de aproape. 

Carlisle acceptă invitaţia pe care ea o lansase atât de 
nechibzuită şi îşi plecă privirea asupra sânilor ei. 

Un fior fierbinte străbătu pielea lui Mariah, iar 
sfârcurile îi împunseră corsajul. Ceva se încordă în stomacul 
ei, ceva fierbinte şi intens. Şi aproape că îi tăie răsuflarea. 

La fel şi dorinţa irezistibilă de a şopti: 

— Şi cum este priveliştea? 

Ochii lui ţâşniră spre ai ei, iar Mariah citi dorinţa din 
adâncul ca safirul, o dorinţă atât de brută, încât aproape 
rămase fără aer. 

„Imposibil!” Carlisle nu o putea dori. Niciodată nu ar... 

Cu toate acestea, felul în care Robert o fixă cu 
privirea trezi o palpitaţie surdă înăuntrul ei, când ceilalţi 
gentlemani de-abia reuşiseră să o facă să îi privească şi a 
doua oară în acea seară. Dar, la urma urmei, Carlisle nu o 
privea aşa cum o făceau ceilalţi bărbaţi. 

Nu, în spatele privirii lui clocotea o foame de lup, care 
era pur şi simplu prădătoare. De parcă el ar fi vrut să o 
întindă pe masă şi să se înfrupte din ea. 

Preţ de o secundă tensionată, Mariah vru să îi permită 
să facă întocmai acel lucru. Ceva misterios şi sălbatic 
dinăuntrul ei voia ca ea să se dăruiască goală acestui 
bărbat care o excita atât de mult şi care o făcea să danseze 
încontinuu pe marginea prăpastiei. 

Mâna lui se încordă pe braţul ei în timp ce o conduse 
în continuare prin încăpere. 

Mariah îi aruncă o privire pe furiş. Carlisle privea 
direct înainte, cu o expresie impenetrabilă pe chipul arătos, 
de parcă ar fi fost complet insensibil la întreaga lor 
conversaţie deplasată, când ea tremura tocmai din acest 
motiv. 


Unde era bărbatul binevoitor care părea să fie astfel 
cu toată lumea, în afară de ea? Când Carlisle nu era o 
bestie, putea fi chiar încântător. Văzuse ea însăşi acest 
lucru în seara aceea, când el vorbise cu mama lui, în felul în 
care răsese atât de nestingherit cu sora lui şi purtase o 
conversaţie plăcută cu cântăreaţa de operă. Şi Dumnezeu 
era martor că Mariah însăşi simţise pasiunea lui şi îi 
cunoştea prea bine farmecul acelei părţi a caracterului său. 

Nu, această parte a lui o enerva la culme. Bărbatul 
rece şi arogant îi declanşa furia. Mama lui era convinsă că 
el avea nevoie de o distragere în acest sezon, şi poate că 
era adevărat. Poate că Robert încă suferea de pe urma 
pierderii tatălui său şi se simţea descumpănit, având nevoie 
de un scop în viaţă. 

Dar de ce lipsa scopului lui trebuia să aibă drept ţintă 
suferinţa ei? 

— Te asigur, Carlisle, că există un singur bărbat a 
cărui atenţie vreau să o atrag, spuse ea. Astă-seară şi 
oricând. 

Chipul lui se înăspri, afişând o expresie pe care Mariah 
nu o putu descifra, iar el întrebă printre dinţii încleştaţi: 

— Cine? 

Oare era gelos? Nu, cu siguranţă se înşela. Singura 
emoție pe care Carlisle o putea simţi la auzul cuvintelor ei 
era uşurarea. 

— Tatăl meu, spuse ea tăios. Şi nu am nici cea mai 
mică intenţie să îmi risc alocaţia sau locul care mi se cuvine 
lângă el în companie provocând vreun scandal de orice fel. 

Când ajunseră la uşile duble, Carlisle îi eliberă braţul 
şi se îndepărtă uşor de ea. Suficient cât să înăbuşe orice 
bârfă care se putea isca pentru că se retrăseseră să discute 
în privat, dar suficient de aproape încât ea să îi simtă încă 
mirosul masculin, care o învăluia precum ceața în aerul 
rece al nopţii, ce se strecura în salon dinspre grădină. 

Apoi ticălosul avu îndrăzneala să se sprijine nonşalant 
de pragul uşii, într-o poziţie atât de libertină şi dezinvoltă, 
încât stomacul lui Mariah se încleştă. 

— Orice joc ai juca, o avertiză el şoptit, nu vei câştiga. 


— Ba da, ripostă Mariah, glasul fiindu-i tot o şoaptă. 
De fapt, totul merge perfect. 

— Pentru mine. Carlisle ridică din umeri, lucru care 
atrase atenţia lui Mariah la croiala elegantă a hainei din 
caşmir pe umerii lui laţi. Până la sfârşitul săptămânii, un 
număr mare de gentlemani îşi vor prezenta interesul pentru 
tine. 

Ceva straniu în tonul vocii lui îi dădu lui Mariah 
impresia că el nu era tocmai bucuros că avea să se 
întâmple acest lucru. Oare Carlisle regreta decizia de a-i 
găsi un soţ? 

Mariah clătină din cap. 

— Şi o vor rupe la fugă la fel de repede când vor afla 
că nu am zestre şi că papa nu îi va permite niciodată 
ginerelui său să intre în companie. 

Dacă totul mergea conform planului ei, destui dintre 
gentlemanii prezenţi în acea seară aveau să se intereseze 
de ea în zilele următoare şi apoi să împrăştie acea 
informaţie despre zestre în societate. Până la sfârşitul celei 
de-a doua săptămâni, niciun gentleman nu ar mai fi fost 
atât de prost să o curteze, iar luna august urma să vină fără 
nici un singur peţitor la orizont. „Perfect”. 

— Te subestimezi, o asigură Carlisle, privirea lui 
studiind-o în mod intenţionat. 

Ochii lui albaştri licăriră în lumina tremurândă a 
candelabrelor. Drept răspuns, unul stupid, ce-i drept, pulsul 
lui Mariah se înteţi. 

— Te înşeli, răspunse ea cât de indiferentă putu, deşi 
cuvintele îi ieşiră mai mult mieroase decât aspre. Niciun 
gentleman nu mă va dori când va descoperi că aş intra într- 
o căsnicie la fel de falită ca un cerşetor. 

— O femeie care arată ca tine, cu o minte ageră, care 
reprezintă o provocare constantă... Glasul lui se învolbură 
înăuntrul ei şi îi făcu pielea de găină. Eşti o frumuseţe 
imprevizibilă, care ţine un bărbat în alertă, şopti el, privirea 
căzându-i pe gura ei. Cu siguranţă că te vor dori. 

În timp ce o fixă cu privirea, un licăr lacom îi aprinse 
ochii, iar Mariah îşi aminti prea bine acea expresie! O mai 


văzuse... chiar înainte ca el să o împingă în perete şi să îi 
devasteze gura, parcă pentru a o devora încet, cu câte un 
sărut. 

— Să mă vrea şi să mă aibă sunt două lucruri foarte 
diferite, îi aminti ea, incapabilă să îşi abţină tremurul din 
voce. 

Mariah învățase acea lecţie din proprie experienţă, 
când tatăl ei nu îi permisese să lucreze cu el. Dar acum, cu 
fiecare moment petrecut în prezenţa lui Carlisle, începea să 
înţeleagă mult mai multe despre acea diferenţă. 

— Ce vrei de la mine, Carlisle? 

El încremeni. Doar pentru o secundă, insuficient ca 
altcineva să observe, dar Mariah văzu. La fel cum observă 
expresia înfierbântată ce îi întuneca privirea. Expresie care 
o făcea să tremure. 

— Vreau să îţi dai seama că tatăl tău şi cu mine avem 
cele mai bune intenţii în ce te priveşte, răspunse Carlisle, 
deşi Mariah avu impresia că el voise să spună cu totul 
altceva, dar se abţinu. Că nu are niciun rost să lupţi 
împotriva noastră. 

— Nu voi renunţa. 

Mariah nu avea de gând - nu putea - să renunţe la 
visul ei. 

— Ar trebui, ripostă el ferm, îndepărtându-se de 
pragul uşii şi oferindu-i din nou braţul lui Mariah, dar ea îl 
refuză. 

În ciuda senzaţiei că întărâta un tigru, Mariah fu 
încurajată de propria ei furie. Atât faţă de el, cât şi de ea 
însăşi, pentru că era atrasă, în mod inexplicabil, de un 
asemenea ticălos fără inimă, de fiorii atingerilor lui 
întâmplătoare şi de fierbinţeala sărutărilor nu atât de 
întâmplătoare. 

— Ce te frustrează cu adevărat, Carlisle? 

Mariah îşi retrase încet braţul de lângă el, dar, pentru 
că Robert nu îşi cobori mâna, degetele lui se plimbară pe 
braţul ei, provocându-i o senzaţie tulburătoare, care 
persistă chiar şi după ce nu o mai atinse. 

— Că fac exact ce ar trebui să facă orice tânără 


pentru a-şi găsi un soţ? întrebă ea, apoi adăugă şoptit: Sau 
faptul că ştii că, în cele din urmă, nu va funcţiona? 

Furia îi lumină privirea cu o sclipire atât de intensă, 
încât ochii îi străluceau mai tare ca o văpaie. 

— Nu te juca cu mine, Mariah! o avertiză el, glasul 
fiindu-i mai înfiorător din pricina autocontrolului rece. 

— Atunci anulează sezonul acesta stupid! 

Mariah zâmbi, de parcă ar fi discutat despre vreme. 

— Ştii că nu voi face asta, replică el tăios. 

— lar tu ştii că nu vei câştiga, ripostă ea cu asprime. 

Apoi Mariah plecă, nepăsându-i că îi adusese o ofensă 
publică lui Carlisle, chiar acolo, în salonul baronului Gantry. 
Bestia asta merita mai mult decât atât! 

În timp ce se îndepărta, Mariah simţea căldura privirii 
lui furioase asupra ei. Reuşise să îi arate lui Carlisle ce fel 
de inamic avea el în ea. Unul care nu ar accepta niciodată 
înfrângerea. 

Poate că Robert Carlisle îi declarase război, dar 
victoria avea să fie a ei. 


Capitolul 7 


Patru zile exasperante mai târziu 


— Te rog, unchiule Robert! 

Clara îl privi rugătoare cu ochii ei de nouă anişori, dar 
felul în care lui Robert i se frânse inima îi spuse că fetiţa 
stăpânea deja abilitatea feminină de a-i juca pe bărbaţi pe 
degete. Când micuța avea să fie suficient de mare ca să îşi 
facă debutul în societate, gentlemanii aristocrației nu aveau 
nicio şansă să îi reziste. 

— Daisy este singură şi speriată, spuse Clara. 

Parcă la un semnal, pisicuţa scoase un mieunat 
înduioşător din castanul din colţul grădinii, unde rămăsese 
cocoţată pentru că nu avea destulă judecată cât să îşi 
folosească ghearele ca să coboare din copac. Clara îl trase 


de mânecă pe Robert pentru a-l convinge să o ajute. 

— Scumpo, este pisică, încercă el să îi explice logic. 
Dacă se poate urca în copac, va cobori în cele din urmă. 

Clara oftă încet. 

— Te rog, unchiule Robert! 

Umerii lui se încovoiară. Se părea că logica nu 
funcţiona în cazul fetelor de nouă ani. 

— Da, strigă o voce amuzată, iar Robert privi spre 
alee şi o văzu pe Mariah venind înspre ei. Când ajunse 
lângă Clara, îngenunche ca să o ia pe fetiţă în braţe şi să o 
liniştească. Te rog, unchiule Robert! 

| se încleştă maxilarul. Diavoliţa se strecurase pe furiş 
de la ceaiul pe care sora lui, Josephine, îl găzduia în salonul 
de la Audley House şi venise direct la el, ca să îi provoace 
probleme. Robert ieşise în grădină ca să se bucure de aerul 
curat - şi să scape de femei, fiindcă majoritatea păreau să 
creadă că el avea nevoie să cunoască una dintre rudele lor 
necăsătorite -, doar pentru a fi asaltat de două exemplare 
ale speciei. 

— Tocmai îi explicam Clarei că pisicuţa va cobori din 
copac atunci când va fi pregătită, rosti el, arătând spre 
micul puf de blană albă agăţat de o creangă înaltă. 

Micuța continuă să plângă cu suspine, punându-şi 
mâinile după gâtul lui Mariah şi întorcându-i spatele lui 
Robert, pentru a-şi concentra farmecele asupra noii ei 
aliate. 

— Daisy este încă mică şi e speriată, zise încet Clara, 
cu acel glas gâtuit, care parcă spunea că este o domniţă 
neajutorată care are nevoie de un erou, rol pe care ÎI 
exersase până la perfecţiune pe toţi cei trei unchi ai ei, încă 
de când Josie şi Chesney o adoptaseră, la scurt timp după 
ce se căsătoriseră. Cu ochii mari albaştri şi bucle blonde, 
fetiţa învățase rapid cum să îi manipuleze pe cei trei 
bărbaţi ca să obţină orice îşi dorea. Gura i se schimonosi 
acuzator. Dar unchiul Robert vrea să o lase acolo sus! 

Robert clipi. Se părea că el şi fraţii lui creaseră un 
monstru. 

— Este o pisică, le aminti el exasperat. Se caţără în 


copaci. Asta fac pisicile. 

Mariah miji ochii şi îl privi dezaprobator. Se părea că 
logica nu funcţiona nici în cazul drăcoaicelor de 25 de ani. 

Mariah îi dădu Clarei o buclă după ureche. 

— Ei bine, se pare că Daisy s-a băgat singură în 
bucluc. 

— Da, oftă Clara, sunetul semănând cu cel al unei 
mame răbdătoare, al cărei copil făcea adesea năzdrăvănii. 

— Ai încercat să o strigi pe nume? 

Nepoata lui dădu aprobator din cap. 

— Dar să o ademeneşti cu mâncare? 

Clara încuviinţă din nou, de data aceasta arătând cu 
degetul spre o farfurioară cu lapte, aşezată pe iarbă, sub 
castan. 

— Am înţeles. Atunci, cred că pisicuţa este foarte 
înţepenită acolo, spuse cu multă seriozitate Mariah. 

Robert oftă exasperat. 

— Of, ce nai... 

— Unchiule Robert, îl întrerupse cu asprime Mariah, 
aruncându-i o privire menită să îl avertizeze în legătură cu 
înjurătura pe care el avea să o rostească nechibzuit în faţa 
nepoatei sale. Apoi Mariah zâmbi, un zâmbet pe care 
Robert îl simţi pe şira spinării. Se pare că singura cale de a 
o salva pe Daisy este să te urci după ea, adăugă Diavoliţa. 

Conştient de faptul că nepoata lui asculta, Robert se 
forţă să zâmbească şi spuse cât de amabil putu: 

— Chiar te aştepţi să mă caţăr într-un copac ca să 
salvez o pisică? 

— Să salvezi o domnişoară aflată la ananghie pare un 
lucru perfect eroic pentru un gentleman neînfricat, sublinie 
ea cu un aer inocent. 

Clara încuviinţă din cap, trăgându-şi zgomotos nasul. 

Zâmbetul lui Robert se încordă. 

— Este o pisică. Cu gheare. La şase metri în aer. 

Mariah afişă o expresie şocată. 

— Şi vei lăsa biata pisicuţă înţepenită acolo sus? 

Robert observă licărul amuzat din ochii ei. Afurisita 
asta de femeie se bucura de situaţie! El îşi înăbuși iritarea 


crescândă şi spuse printre dinţii încleştaţi: 

— O să coboare când va fi pregătită. 

— Când ar putea să o atace şi să o rănească ceva? 
Zâmbetul lui Mariah păli, şters de o expresie prefăcută de 
teamă. Inclusiv o haită de lupi sălbatici? 

— Lupi sălbatici? spuse el pe jumătate furios, pe 
jumătate surprins. Pentru Dumnezeu, suntem într-o grădină 
închisă, în mijlocul districtului Mayfair! 

Dar privirea îngrijorată a Clarei aproape că îi frânse 
inima lui Robert. 

„Dumnezeule!” Nu era destul de rău când doar una 
dintre ele îl asalta? Împreună erau fatale. 

— Bine, spuse el, dându-şi ochii peste cap. Mă voi 
urca după ea. 

Mariah oftă lung. 

— Eroul meu! 

Privirea încruntată pe care el i-o aruncă fu ucigătoare. 
Dar obraznica doar îşi înăbuşi un râset. 

— Mulţumesc, unchiule Robert! Clara îşi aruncă 
braţele în jurul picioarelor lui, pentru a-l îmbrăţişa. 

Umerii lui se încovoiară din nou. Nu fusese el învins 
încă de la început? 

— Când o să cad şi o să-mi rup piciorul, năzdrăvano, o 
tachină el, trăgând-o uşor de o buclă, tu vei fi cea care îmi 
va aduce micul dejun la pat în următoarele şase luni. 

Micuța chicoti şi îşi duse mâna la buze, într-un gest de 
feminitate pură, apoi se retrase lângă Mariah. Robert simţi 
un junghi de compasiune pentru tatăl Clarei, gândindu-se 
că, în zece ani, bărbaţii aveau să se înghesuie la uşa lui ca 
să o curteze. Dar cunoscând fosta reputaţie de crai a lui 
Chesney, Robert bănuia că universul avea un simţ ager al 
umorului şi îşi regla conturile cu Chesney. 

Mariah îi aruncă un zâmbet victorios în timp ce o 
îmbrăţişă pe Clara. 

El se strâmbă. Poate că universul nu avea un simţ al 
umorului atât de ager, la urma urmei. 

— Voi două staţi aici, le porunci el, în timp ce îşi 
scoase sacoul şi îl aruncă pe banca din piatră de pe 


marginea aleii. Nu vreau să fiţi rănite. 

— O, nu, fu de acord Mariah, clătinând din cap într-un 
mod exagerat. Cu siguranţă, vrem ca nimeni să nu fie rănit. 

Scrâşnind din dinţi, Robert ignoră momeala şi îşi 
suflecă mânecile până la cot. 

— Doar staţi aici, bine? 

Ambele încuviinţară cu seriozitate din cap, deşi una 
dintre ele era pe punctul de a izbucni într-un hohot de râs 
pe seama lui. „Obrăznicătură afurisită!” 

Robert se duse lângă castan şi sări pentru a se prinde 
de cea mai joasă ramură, apoi se trase în sus, spre vârf. In 
câteva secunde, ajunse în mijlocul coroanei copacului, 
apropiindu-se de ghemul de blană albă, care acum scotea 
nişte mieunaturi atât de tânguitoare, încât ai fi putut jura 
că o haită de lupi o pândea. Jos, pe alee, Mariah o ţinea pe 
Clara în siguranţă în braţele ei, pentru a o împiedica pe 
micuță să încerce să urce după el. Amândouă îl urmăreau 
atente. 

Incet şi cu grijă, stânjenit de tălpile moi ale ghetelor 
care nu era făcute pentru căţăratul în copaci, Robert se 
întinse spre ramurile din vârf, unde pisicuţa îşi înfipsese 
bine ghearele. Avea codiţa ascunsă între lăbuţe şi ochii 
bulbucaţi de teamă. 

— Gata, ghemotoc mic de blană, spuse el mieros 
pisicii, întinzând mâna spre ea. Este în regulă. Te-am prins! 

Pisica mieună din nou după ajutor, în timp ce Robert o 
apucă de ceafă şi o ridică. Dar, când o trase spre el pentru 
a-şi elibera mâinile şi a putea cobori din copac, pisoiul 
speriat îşi arătă colții şi îşi înfipse toate cele douăzeci de 
gheare în braţul lui. 

Lui Robert îi scăpă o înjurătură, dar pisica rămase 
neclintită, nelăsându-i altă cale decât să coboare din castan 
cu mica bestie agăţată de braţul său. Când Robert ajunse 
pe ramurile joase, pisica îşi retrase ghearele, îi sări din 
braţe pe trunchiul copacului şi apoi ajunse pe pământ. 
Alergă direct la Clara şi i se ghemui în braţe, torcând atât 
de tare, încât Robert o putu auzi când cobori. 

— O, mulţumesc, unchiule Robert! spuse bucuroasă 


Clara, în timp ce pisicuţa îşi freca uşor căpşorul de bărbia 
ei, coada lungă mângâind obrazul micuţei. Fata o strânse la 
piept de parcă ar fi fost un bebeluş. 

— Oh, da! adăugă Mariah în timp ce Robert se apropia 
de ele, cu sângele începând să se vadă pe zgârieturile de 
pe braţ şi cu dâre de pământ ce îi pătaseră cămaşa albă. Ea 
îi îndepărtă o frunză din păr. Mulţumesc, unchiule Robert! 

Înainte ca el să îi aplice mustrarea straşnică pe care 
ea o merita, Clara îl îmbrăţişă strâns, recunoscătoare, cu 
pisica încă în braţele ei mici. Apoi nepoata lui plecă ţopăind 
veselă spre casă. 

Când ajunse lângă terasă, Clara puse jos pisoiul şi 
intră grăbită în casă. Daisy alergă în cel mai apropiat copac, 
se opri la jumătatea lui şi, din nou înţepenită, începu să 
miaune după ajutor. 

Robert îi aruncă o privire mijită lui Mariah, care îşi 
duse mâna la gură pentru a-şi abţine râsul. 

— Mă bucur că te-am distrat, bombăni el, în timp ce 
se întinse după sacoul de pe bancă. 

— Uneori, Carlisle, recunoscu ea oftând, îmi arunci 
mingea la fileu. 

Mormăind o înşiruire de înjurături în barbă, Robert 
începu să îşi dea în jos mânecile cămăşii. 

— Stai! Mariah îşi puse mâna pe braţul lui, oprindu-l. 
Îţi vei murdări cămaşa de sânge. Haide în casă, să te curăţ! 

El ridică sceptic din sprâncene. 

— Îţi faci griji pentru mine? 

Mariah pufni şi îi eliberă braţul, de parcă ar fi fost 
insultată de acea idee. 

— Îmi fac griji pentru bietul tău valet, care trebuie să 
spele tot sângele acela. 

— Desigur. 

Dar Robert nu o credea. Pentru că, deşi Diavoliţa era 
înţepătoare ca un cactus în preajma lui, avea şi o parte mai 
blândă. Una care o făcuse să o aline în mod sincer pe Clara 
în urmă cu doar câteva clipe, să îi arate afecţiune mamei lui 
şi să se îngrijoreze pentru sora ei. Robert îşi dorea ca 
Mariah să îşi arate mai des acea parte blândă, mai ales faţă 


de el, şi fără să fie nevoie să sângereze. 

— Să mergem! Mariah porni spre casă. Sigur găsim 
nişte unguent în bucătărie. 

Robert o urmă în casă, observând cum ea ocoli cu 
grijă salonul şi pe cele treizeci de matroane aflate acolo. 

— Nu ar trebui să fii acolo, cu doamnele, întrebă 
Robert dând din cap în direcţia seratei, în loc să bântui prin 
grădină? 

— Presupun că da, răspunse Mariah, şoptind 
precaută. Dar o femeie poate tolera discuţiile despre 
muselină până la un punct, înainte de a o lua razna. 

Robert zâmbi. Umorul era unul dintre lucrurile care îi 
plăceau la ea. 

— Şi de ce erai tu în grădină? îl întrebă Mariah. 
Doamnele se întrebau unde a plecat chipeşul meu însoțitor. 

Robert era convins că, undeva în cuvintele ei, era 
ascunsă şi o înţepătură, dar nu vru să riposteze. In schimb, 
răspunse tărăgănat: 

— Un bărbat poate tolera discuţiile despre muselină 
până la un punct, înainte de a o lua razna. 

Când Mariah deschise gura ca să îi dea replica bine 
meritată, el o apucă de braţ. 

— Vino aici! 

Robert o trase după el pe coridor şi o conduse spre 
nişte uşi duble. Mariah se opri surprinsă şi cercetă 
încăperea cu privirea. 

— Biblioteca? 

Drept răspuns, Robert trase de cotorul unei cărţi. Cu 
un clinchet scurt, se deschise o uşă secretă, iar faţada falsă 
a raftului cu cărţi dezvălui o etajeră cu pahare din cristal şi 
sticle de toate felurile. Robert rânji. 

— Aici îşi ţine Chesney cele mai bune spirtoase. 

— Este uimitor, şopti ea, o umbră de mirare simţindu- 
se în glasul ei, în timp ce privirea i se plimbă în jur. Nu cred 
că am văzut în Londra o bibliotecă privată mai straşnică 
decât aceasta. 

— Familia mea crede în valoarea cărţilor. Robert luă o 
sticlă şi un pahar de cristal de pe raft şi le puse pe măsuţa 


de lectură din apropiere. Mai crede şi în valoarea unei 
băuturi bune. 

Când Mariah îl privi, ochii li se întâlniră chiar când un 
zâmbet amuzat ameninţa să răsară pe buzele ei, iar 
privirea femeii îl încălzi. Sub impulsul acelei apropieri 
tăcute dintre ei, Robert dezvălui una din părţile lui ascunse, 
mărturisind: 

— Sper să am şi eu o bibliotecă măreaţă într-o zi. 

— Cred că vei avea, şopti Mariah, întorcându-şi 
atenţia asupra încăperii. 

Pomi într-un tur al bibliotecii, admirând rafturile de 
mahon, înalte până în tavan, lambriurile castanii din lemn 
de nuc şi draperiile de culoarea vinului, covorul turcesc... 
Mariah se opri în faţa şemineului din marmură şi ridică 
privirea spre tabloul de deasupra lui. 

Privirea lui Robert o urmări pe a ei... 

Portretul tatălui său. Un junghi dureros îi străpunse 
inima. „Dumnezeule!” Pentru prima dată, Robert intrase în 
camera aceea şi uitase că portretul era acolo, iar el nu era 
pregătit pentru valul de vinovăţie care îl învălui la vederea 
lui. Sau pentru suferinţă. 

— Richard Carlisle, duce de Trent, baron Althorpe, 
explică el, sperând că nu îi tremura glasul. Apoi adăugă 
încet: Tatăl meu. 

Mariah îi aruncă o privire surprinsă peste umăr, apoi 
îşi întoarse atenţia asupra tabloului. 

— Este un portret minunat. 

Tabloul era o copie a celui pentru care tatăl său 
pozase când i se oferise ducatul şi fusese comandat de 
Josephine după moartea lui. Sora lui îl voise, pur şi simplu, 
pentru că voia să aibă în casă un portret care să îi 
amintească de tatăl ei, nebănuind că imaginea lui trimitea 
pumnale în inima lui Robert. Dar el nu avea de gând să îi 
dezvăluie vreodată acest lucru. Richard Carlisle fusese 
omul care o salvase din iadul orfelinatului, iubind-o şi 
crescând-o ca pe copilul lui, în timp ce Robert era omul care 
îi răpise toate acestea. 

— Tatăl tău a fost un bărbat foarte chipeş, spuse 


blând Mariah. 

Robert se forţă să zâmbească în timp ce deschise 
sticla şi îşi turnă whisky în pahar, nesimţindu-se deloc 
amuzat. 

— Lumea spune că semăn cu el. 

Ea pufni şi se întoarse cu spatele la portret. 

— Mie nu mi se pare. 

Robert îşi ţuguie buzele. Mariah, sinceră ca de obicei. 

— Stai jos ca să îţi curăţ braţul, îi porunci ea blând, 
gesticulând spre două scaune din piele trase lângă masa de 
lectură. 

Când el ezită, Mariah oftă exasperată. 

— Of, nu-ţi face griji! Eşti în siguranţă cu mine. 

Când Robert dădu să se aşeze, ea adăugă: 

— La urma urmei, nu am omorât pe nimeni într-o 
bibliotecă toată săptămâna. 

El încremeni pentru o secundă, apoi o ţintui cu 
privirea în timp ce se aşeză pe scaun. 

— Doar în grădină? 

Ochii ei licăriră neastâmpăraţi în timp ce Mariah se 
aşeză pe scaunul de lângă el. 

— Ucis de pisicuţă. 

„Femeie afurisită!” Când Robert îşi încleştă maxilarul 
şi dădu să se ridice de pe scaun, ea îi puse o mână pe umăr 
pentru a-l opri şi îşi îmblânzi privirea. O uşoară remuşcare îi 
licărea în ochi pentru că îl tachinase. 

Robert oftă răbdător şi se aşeză la loc. 

— Arată-mi braţul, îi zise ea blând. 

El întinse braţul spre ea, peste masa de lectură, apoi 
luă paharul şi bău o gură straşnică de whisky. Atât pentru a 
alina durerea zgârieturilor de pe braţ, cât şi pe cea surdă 
din inima lui. 

— Te-ai ales cu o rană pe cinste, nu-i aşa? Mariah 
scoase o batistă din buzunarul mantiei şi îi tamponă încet 
braţul, pentru a şterge picăturile de sânge de pe zgârieturi. 
Cine îşi imagina că o pisicuţă mică poate fi atât de 
periculoasă pentru un bărbat mare şi puternic? 

„Destul!” Oftând exasperat, Robert vru să se ridice de 


pe scaun. 

— Carlisle! 

Mariah îşi plimbă palma pe braţul lui înainte ca el să 
şi-l poată retrage complet, o mângâiere care îl excită şi îl 
făcu să respire sacadat. Mâna ei mică alunecă într-a lui, 
palmă pe palmă, iar Robert îi simţi pulsul bătând blând 
peste al lui, în locul unde li se atinseră încheieturile. Mariah 
îi strânse uşor degetele într-ale ei, parcă cerându-i scuze, 
iar mângâierea ei îi trimise un fior electrizant în spatele 
genunchilor. 

Robert se aşeză încet. 

Mariah îi întinse din nou braţul pe masă, dar mâna ei 
stângă nu dădu drumul mâinii lui, degetele lor rămânând 
împreunate în timp ce ea continuă să îi şteargă uşor braţul 
de sânge. 

— Ducesa vorbeşte foarte des despre tatăl tău, spuse 
ea încet, glasul devenindu-i serios, renunțând la tachinări. 

Mariah nu îl privi, ţinându-şi ochii aţintiţi asupra 
braţului lui, dar Robert bănuia că era perfect conştientă de 
reacţia pe care i-o provoca discuţia despre tatăl lui. Minţii ei 
agere nu îi scăpau prea multe lucruri. 

— Erau foarte îndrăgostiţi. Robert o privi pe Mariah în 
timp ce îşi concentra atenţia asupra braţului său. Fu nevoit 
să recunoască - era destul de frumoasă... când nu îşi punea 
în cap să îl tortureze pe el. Moartea lui a afectat-o foarte 
mult. 

— Şi pe tine, adăugă Mariah, neluându-şi ochii de la 
zgârieturi. 

Robert se încordă, teama îngheţându-i sângele în 
vene. Oare trădase vreo emoție prin tonul vocii lui? Cât de 
multe ştia Mariah? Cu siguranţă, mama lui nu împărtăşise 
cu ea detaliile morţii tatălui lui. 

— Pe noi toți, o corectă el, încercând să devieze 
discuţia. 

Când Mariah ridică privirea, întâlnind-o pe a lui, o 
rugăminte vagă de a-i împărtăşi mai multe detalii se citi în 
ochii ei. Dar nici că avea să se întâmple aşa ceva! Ultimul 
lucru despre care Robert voia să discute cu ea erau 


sentimentele lui cu privire la moartea tatălui său. 

— Mama ta a spus că a fost un accident, adăugă 
Mariah încet. 

— Da. 

O minciună blestemată. Moartea tatălui său nu fusese 
un accident. Ochii aceia verzi îl priviră pentru un moment 
îndelungat, de parcă ştiau că el tocmai o minţise. Dar, în loc 
să îl provoace, ea încuviinţă încet din cap, înțelegând, şi îşi 
plecă din nou privirea spre braţul lui. 

— Când a murit mama mea, spuse ea, şi moartea ei a 
fost neaşteptată. 

Având capul plecat, astfel încât el să nu îi poată 
vedea expresia feţei, Mariah îşi retrase încet mâinile. Dintr- 
odată, Robert fu cuprins de o dorinţă inexplicabilă de a-i lua 
mâinile într-ale lui şi de a le ţine strâns, ca ea să nu îi poată 
răpi alinarea atingerii ei. Dar dorinţa se stinse o secundă 
mai târziu, lăsându-l să se simtă ca un neghiob. 

Dumnezeule! Să caute alinare la fiara asta - ce naiba 
era în neregulă cu el? 

Nebănuind cât de mult îl tulbura pe Robert apropierea 
ei, Mariah se întinse după sticla cu whisky. 

— De fapt, ne-a dus pe mine şi pe Evie în parc exact 
în acea dimineaţă. Era o zi mohorâtă, rece şi umedă, dar 
noi nu voiam să stăm în casă şi am bătut-o la cap până ce 
am convins-o. 

Mariah rămase tăcută în timp ce acoperi gura sticlei 
cu batista ei şi o întoarse cu susul în jos, pentru a o umezi. 
Când continuă, glasul îi fu mult mai blând: 

— În acea după-amiază, ne-a spus că era obosită şi a 
urcat la etaj, ca să se odihnească. Nu s-a mai dat jos din 
pat niciodată. 

Robert simţi cum i se încordează pieptul de durere. El 
îşi pierduse tatăl, dar, pentru o fetiţă, să îşi piardă mama... 

— Îmi pare foarte rău, spuse el. 

Mariah îi acceptă compasiunea cu o singură 
încuviinţare din cap. 

— Doctorii au spus că avea friguri şi că nu putea face 
nimeni nimic pentru a o ajuta. 


Mariah nu îşi ridică privirea, stând perfect nemişcată 
când şopti: Până la răsărit, s-a dus. Umerii i se cutremurară 
în timp ce trase adânc aer în piept, pentru a se calma. Apoi, 
fără să îl privească, îşi reluă sarcina şi îi tamponă braţul 
zgâriat cu batista îmbibată cu whisky. 

Robert trase adânc aer în piept printre dinţii încleştaţi 
când simţi usturimea provocată de alcool. Cunoscând-o pe 
Diavoliţă, ar fi spus că îl tortura în mod intenţionat, cu 
excepţia suferinţei care i se citea pe chip. Nici măcar 
Mariah nu putea simula acea durere. 

— Cred că nimic nu te putea consola, rosti el blând, 
amintindu-şi ţipetele de durere ale mamei lui şi ale lui Josie 
când murise tatăl lor. Auzindu-le, Robert se simţise ca o 
bucată de sticlă, spartă în mii de cioburi pe dinăuntru. 

— Da, pentru că mă învinuiam, şopti ea. Dacă noi nu 
am fi insistat ca mama să ne ducă în parc, ea ar fi trăit şi 
acum. 

— Nu ai de unde să ştii, o asigură el şoptit. Frigurile 
vin din toate locurile. 

Mariah încuviinţă încet din cap. 

— lar cu timpul, am ajuns să accept acest lucru. : 

Se opri, fără să îşi ia privirea de la braţul lui Robert. In 
acea clipă de ezitare, el avu senzaţia că Mariah voia să 
spună ceva ce nu era convinsă că el voia să audă. 

În schimb, rosti: 

— A fost şi mai rău pentru Evelyn. Avea doar opt ani şi 
nu putea să înţeleagă ce însemna moartea, cu excepţia 
faptului că mama adormise şi nu se mai trezise niciodată. 
Multe săptămâni după aceea, lui Evie îi era frică să meargă 
la culcare. După toţi anii aceştia, încă are probleme cu 
somnul şi, chiar şi acum, stă cu mine în camera mea 
uneori, mai ales când are coşmaruri. 

Usturimea whisky-ului se domoli în timp ce Mariah 
continua să îi curețe zgârieturile, dar compasiunea lui 
pentru surorile Winslow crescu. Mai ales pentru Mariah, 
ştiind cât de apropiată era de Evelyn şi cât de mult o 
supăra faptul că nu o putea ajuta mai mult pe sora ei. 

— Presupun că de aceea petrec atât de mult timp la 


şcoală, continuă ea gânditoare. Vreau să îi ajut pe alţii să 
facă faţă suferinţei lor, să ştie că nu sunt singuri. 

„Nu sunt singuri”. Dar ea se înşela. În cele din urmă, 
fiecare om jelea singur. Chiar şi înconjurat de o mulţime de 
prieteni şi de familie. Fără îndoială, Robert învățase foarte 
bine acea lecţie. 

— Mi-ar plăcea ca Evie să poată găsi consolarea la 
şcoală, aşa ca mine. Dar copiii de acolo îi amintesc prea 
mult de mama şi nu poate suporta asta. Mariah tăcu, iar 
preţ de o clipă, rămase cu batista lipită de braţul lui. Mă 
întreb... Oare ducesa a simţit vreodată o astfel de durere? 
Când îşi priveşte fiii, probabil că îl vede pe tatăl vostru în 
voi şi îi simte teribil lipsa. 

— Sunt convins de asta, şopti Robert. 

Mama lui spunea adesea cât de mult îi aminteau fiii ei 
de tatăl lor. Mai ales el. Ducesa rostea mereu acest lucru cu 
mândrie, nedându-şi seama că acel simplu comentariu îl 
sfâşia pe Robert pe dinăuntru. Pentru că el se dovedise a 
nu fi deloc precum bunul şi respectabilul bărbat care fusese 
Richard Carlisle. 

Mariah puse batista deoparte. 

— Cum era el? 

Robert simţi un nod în stomac şi ezită să răspundă. 
Ultima persoană cu care voia să vorbească despre tatăl lui 
era Mariah Winslow. Dar ea cunoştea durerea pierderii unui 
părinte, iar el era măcinat de vinovăția care se tot aduna 
înăuntrul lui. În cele din urmă, răspunse scurt: 

— A fost un erou. 

— Da? Mariah ridică privirea spre el, ochii sclipindu-i. 

Văzându-i lacrimile nevărsate pentru el şi familia lui, 
Robert îşi simţi propriile lacrimi amenințând să curgă şi fu 
nevoit să îşi ferească privirea. 

— În primul război cu americanii. A luptat în bătălia de 
la Saratoga şi a dat un ordin datorită căruia au fost salvaţi 
aproape toţi cei din regimentul lui. Un zâmbet melancolic 
se aşternu pe buzele lui Robert. Era doar un ofiţer tânăr pe- 
atunci, dar, când s-a sfârşit războiul, regele George l-a 
răsplătit cu titlul de baron. 


— Aşa a ajuns familia ta în Chestnut Hill. 

Degetul ei se plimba cu blândeţe peste zgârieturi, 
pentru a se asigura că se îngrijise de fiecare dintre ele, dar 
Mariah nici nu bănuia că acele mângâieri liniştitoare îi 
dădeau lui Robert puterea de a-i împărtăşi atât de multe 
lucruri despre tatăl său. Habar nu avea cât de mult şi de 
inexplicabil îl consolau mângâierile ei. 

— Unde tatăl meu şi-a câştigat reputaţia de a fi un 
bun proprietar de pământ, adăugă el. 

Lui Robert i se făcu pielea de găină sub atingerea 
degetelor ei, dar Mariah nu spuse nimic când observă 
reacţia lui la o mângâiere atât de neînsemnată. 

— Şi un soţ şi un tată minunat, din câte am înţeles. 

— Cel mai bun, şopti el. 

Oare Mariah îi putea simţi pulsul gonind sub degetele 
ei? Era derutant că aceeaşi femeie care îl scotea din sărite 
îl făcea, de asemenea, să tremure la atingerea ei. 

— Cum a murit? 

Robert încremeni. Corpul lui amorţi la auzul întrebării 
ei neaşteptate. Nu asta... „Dumnezeule, nu asta!” El i-ar 
spune orice altceva ar vrea ea să ştie despre tatăl lui, dar 
niciodată asta. Dar întrebarea ei fu şoptită atât de încet şi 
de inocent, încât el nu putea să nu îi răspundă. Mariah îşi 
deschisese inima suferindă în faţa lui şi nu merita eschivări 
sau disimulări. 

Robert îşi retrase uşor braţul de sub mâna ei. 

— Era călare pe calul lui, când cineva a tras cu un 
pistol, spuse el încet. 

Era adevărul... Deşi Robert nu avea nici cea mai mică 
intenţie de a-i spune lui Mariah că motivul pentru care tatăl 
lui plecase călare era să îl scoată pe el însuşi din spelunca 
aia cu jocuri de noroc, unde Robert îşi irosise trei zile, în 
voia alcoolului, a jocurilor de cărţi şi a târfelor. 

— Calul s-a speriat, continuă el. Tata şi-a pierdut 
echilibrul şi a căzut. Luă o gură zdravănă de whisky. S-a 
lovit la cap. 

— Erai acolo când s-a întâmplat? întrebă ea încet. 

— Da. El stătuse la doar câţiva metri de el, dar ar fi 


putut la fel de bine să fi fost pe lună, nu ar fi contat. 

Mariah îi strânse blând degetele într-ale ei. 

— Îmi pare rău, Robert, şopti ea. Cred că a fost 
groaznic pentru tine. 

El dădu pe gât restul de whisky. Groaznic? Nu. Fusese 
iadul însuşi. 

Rămaseră tăcuţi pentru câteva momente lungi. Nu 
mai era nimic de spus, dar Robert, în mod straniu, se simţi 
liniştit în durerea lor împărtăşită. Oare era posibil ca Mariah 
Winslow, dintre toţi oamenii, să fie singura capabilă să 
empatizeze cu suferinţa şi vinovăția pe care el încă le purta 
în suflet şi nu avea să le alunge vreodată? Singura care să-i 
înţeleagă nevoia pe care el o simţea de a dovedi amintirii 
tatălui său că era demn de numele lui? La urma urmei, şi ea 
se lupta să îi dovedească tatălui ei de ce era în stare... 

Nu. Robert nu trebuia să aibă prea multă încredere în 
ea. Dacă i-ar fi împărtăşit mai multe, ar fi devenit vulnerabil 
la suferinţă când ea avea să decidă să îşi scoată ghearele la 
atac. 

El îşi lăsă mânecile cămăşii în jos, apoi se ridică şi îşi 
îmbrăcă haina. Trase de revere pentru a le aranja, să nu 
mai existe niciun semn vizibil că se căţărase într-un copac 
pentru a-i face pe plac unei fetiţe de nouă ani. Şi unei 
obrăznicături cu părul ca abanosul. 

— Ce urmează acum, Carlisle? întrebă ea, de parcă ar 
fi simţit schimbarea lui lăuntrică şi şi-ar fi dat seama că, 
odată cu acea schimbare, se sfârşise momentul tandru 
dintre ei. Mariah se întinse după sticla cu whisky şi îi umplu 
paharul. Încotro? 

Robert se forţă să rânjească. 

— Eu rămân aici, ascunzându-mă de femeile acelea 
tot restul după-amiezii. 

Dar seriozitatea expresiei ei nu se schimbă la auzul 
încercării lui de a o tachina, iar Mariah clătină cu gravitate 
din cap. 

— Nu la asta m-am referit. 

— Ştiu, răspunse el încet, rânjetul pierindu-i treptat. 

Erau câteva subiecte pe care el nu avea de gând să le 


discute cu ea în acea după-amiază, iar stabilirea termenilor 
înţelegerii cu privire la sezon şi parteneriat era unul dintre 
ele. Poate că Mariah deschisese subiectul legat de tatăl lui 
pentru a-şi împărtăşi unul altuia suferinţa, dar acea 
conversaţie doar îi aminti lui Robert cât de multe îi datora 
el amintirii lui Richard Carlisle. Şi cât de departe era încă de 
împlinirea acelui scop. 

Aşa că repetă, neacceptând nicio ripostă: 

— Eu stau aici, ascunzându-mă, iar tu te întorci la 
ceaiul tău. Robert îi smulse paharul din mână când ea îl 
duse la buze. Fără ca respiraţia să-ţi miroasă a whisky, 
altfel mama nu mă va ierta niciodată. 

— Ah! Ochii lui Mariah licăriră, iar Robert îşi simţi 
inima bubuindu-i în piept. Prefera acel licăr neastâmpărat 
din ochii ei în locul suferinţei. Atunci nu ai luat niciodată 
ceaiul cu Lady Agnes Sinclair, adăugă ea. 

El clătină din cap. 

— Poveştile acelea care spun că pune whisky în ceai 
nu sunt adevărate. 

— De fapt, sunt adevărate, îl corectă cumnatul său, 
Thomas Matteson, marchiz de Chesney, în timp ce intră în 
bibliotecă. Femeia aceea a pus o dată atât de mult whisky 
în ceai, încât ne-a băgat pe noi, doi bărbaţi, sub masă. 

Bărbatul îşi luă un pahar de pe raft şi îl umplu din 
sticla de pe masă. Când Robert şi Mariah îl priviră 
neîncrezători, el adăugă: 

— De ce crezi că se aşază Josie mereu lângă ea? 

Râzând încet, Mariah se ridică în picioare şi făcu o 
plecăciune tardivă. 

Chesney flutură din mână, nepăsându-i de formalităţi. 

— Vă rog, nu-mi daţi atenţie. Eu sunt aici doar pentru 
a-l salva pe Robert de doamne. Apoi îl fixă cu o privire 
serioasă. lar tu îmi vei întoarce favoarea la cina lui Lady 
Grenadine, săptămâna viitoare. 

— Desigur. 

Cina... Unul dintre multele evenimente din 
următoarele două săptămâni, la care mama lui insistase ca 
Robert să o însoțească pe Mariah. Se părea că ducesa nu 


înţelesese când el spusese că nu voia să fie implicat în 
sezonul ei. 

Un zâmbet apăru pe buzele ei roşii în timp ce privirea 
lui Mariah se plimba de la unul la altul. 

— Doamnele ştiu cât  uneltiţi dumneavoastră, 
domnilor, să le evitaţi? 

— Instinct de conservare, domnişoară Winslow, 
răspunse Chesney cu o profunzime exagerată. Dacă nu am 
face-o, masculii speciei noastre ar dispărea, şi ce s-ar alege 
atunci de Anglia? 

Mariah râse din nou, iar de data aceasta ochii lui 
Chesney se luminară, de parcă femeia i s-ar fi părut absolut 
încântătoare. 

Era încântătoare, în ciuda bestiei neîmblânzite care 
zăcea în ea, presupuse Robert. 

— Papa! Clara intră alergând în bibliotecă. 

— Prin casă se merge, îi porunci răbdător Chesney. 

Fetiţa încetini, dar, cumva, picioarele ei tot reuşiră să 
o ducă rapid lângă tatăl ei, în capătul celălalt al încăperii. 

— Papa, este vorba de Daisy! zise micuța cu un glas 
gâtuit. Işi puse rugătoare braţele în jurul picioarelor lui 
Chesney, cu buza de jos tremurând şi cu ochii mari 
îngrijoraţi. S-a căţărat din nou într-un copac şi a rămas 
înţepenită. Trebuie să o dai jos de acolo! 

— Pisica aia îşi va găsi singură drumul înapoi pe 
pământ cam într-o oră. Mereu o face, răspunse el ferm. 

Robert îi aruncă o privire piezişă lui Mariah, care, în 
mod înţelept, se uită fix înainte şi bâigui: 

— Mereu, zici? 

Chesney o sărută iubitor pe frunte pe fiica lui. 

— Acum, nu-ţi mai face griji pentru pisica aia şi caut-o 
pe Nanny. Spune-i că am zis eu că poţi mânca un fursec în 
plus în după-amiaza asta. 

Clara radie de bucurie, apoi se întoarse şi dădu să 
fugă din bibliotecă, fără nicio grijă pe lumea asta. 

— Mergi! 

Fetiţa merse încet până când ajunse pe coridor, unde, 
gândindu-se că nu mai este văzută, se lansă într-un ţopăit 


vesel în căutarea lui Nanny. 

Robert îşi dădu ochii peste cap. Femeile aveau să-i 
aducă pieirea. 

— Robert, însoţeşte-mă sus, în biroul meu. Femeile nu 
ne vor căuta în următoarea oră, cel puţin. Chesney 
încuviinţă politicos din cap spre Mariah. Domnişoară 
Winslow, a fost o plăcere să te revăd! 

— Asemenea, milord. 

Chesney îşi luă paharul şi sticla, apoi porni spre uşă. 
Clara începu să fredoneze un cântec vesel undeva pe 
coridor, iar el se opri şi clătină din cap cu o mândrie 
paternă, apoi privi înapoi spre Robert şi Mariah. 

— Clara îşi face griji pentru pisica aia, dar ghemotocul 
a rămas înţepenit într-un copac în fiecare zi din ultimele 
două săptămâni - uneori, de două sau trei ori pe zi. Totuşi, 
mereu reuşeşte să coboare. Chesney rânji în timp ce păşi 
pe coridor. Ar trebui să fiu prost să mă caţăr după ea! 

Robert o fixă pe Mariah cu o privire încruntată, buzele 
ei roşii schimonosindu-se, abţinându-se să nu râdă. 

— Vei plăti pentru asta, o avertiză el. 

— Cu siguranţă. Mariah încuviinţă cu o seriozitate 
prefăcută din cap, buza de jos tremurându-i în timp ce reuşi 
să spună: Unchiule Robert. 

„Obrăznicătură afurisită!” 

— Sper totuşi că braţul nu te doare prea tare, adăugă 
ea, simțindu-se în glasul ei că îi părea rău. Dacă aş fi ştiut... 

Robert ridică din sprâncene. 

— Tot m-ai fi trimis să mă caţăr în copacul acela? 

— A, fără îndoială, replică ea oftând, de parcă pur şi 
simplu nu s-ar fi putut abţine. 

— Mariah... 

Ea îi atinse braţul, făcându-l să tacă. Licărul jucăuş din 
ochii ei se domoli, parcă devenind serios, iar Mariah 
recunoscu şoptit: 

— Dar mă bucur că ai împărtăşit cu mine amintiri 
despre tatăl tău. 

Sinceritatea acelui comentariu îl surprinse enorm pe 
Robert. La fel şi modul afectat în care ea îşi încrucişă 


mâinile pe poalele rochiei, în timp ce privirea îi căzu în 
podea. 

— Şi îţi mulţumesc pentru că, la rândul tău, mi-ai 
ascultat poveştile despre mama mea, adăugă ea. Am 
descoperit că uneori ajută... să vorbesc despre ea. 

— Presupun că da. 

Deşi el nu ajunsese încă în acel punct. Să îi 
mărturisească lui Mariah cât de minunată fusese viaţa lui 
Richard Carlisle era mult mai uşor decât bănuise, dar încă 
nu era pregătit să îi dezvăluie adevărul despre moartea lui. 
Dacă avea să fie vreodată pregătit. 

— Nu pot să vorbesc cu Evie sau cu papa. Pentru că şi 
ei se confruntă cu propria lor durere pricinuită de pierderea 
ei. Presupun că şi ţie ţi se întâmplă la fel când vrei să 
vorbeşti cu familia ta. 

— Cu siguranţă. 

Doar că Robert nu încercase niciodată să vorbească 
despre tatăl lui cu familia. Şi nici nu avea de gând să o facă 
vreodată. 

Mariah încuviinţă încet din cap, întorcându-şi capul 
spre el, dar fără să ridice privirea. 

— Se poate să nu fim niciodată altceva decât 
adversari, îi mărturisi ea şoptit, dar poţi avea încredere în 
mine în această privinţă. Apoi ridică privirea, iar 
compasiunea care strălucea pe chipul ei îl izbi. Dacă ai 
vreodată nevoie să vorbeşti despre tatăl tău... 

— Nu am, se răsti el, duritatea răspunsului lui făcând- 
o să tacă. 

O tăcere încordată se aşternu în bibliotecă, spartă 
doar de ticăitul ceasului de pe şemineu, care pulsa 
asemenea unei inimi neliniştite. Mariah îl privi tăcută în 
ochi, fără să îl creadă. 

Dar, în loc să îl provoace, şopti blând: 

— In regulă. Işi lăsă mâna să cadă de pe braţul lui şi 
se retrase spre uşă. Atunci voi pleca, lăsând bărbaţii să îşi 
vadă de treburile lor. 

Robert îşi dădu ochii peste cap şi, strâmbându-se, 
spuse tărăgănat: 


— Mulţumesc. 

Mariah se opri în pragul uşii şi se întoarse spre el. 

— Chesney nu are dreptate în totalitate, să ştii, spuse 
ea, aproape ca un gând întârziat. Să lase o pisică să 
coboare singură... Ah, de obicei, ele se descurcă, ajung cu 
bine jos! 

Un zâmbet plin de înţeles, dar melancolic răsări vag 
pe buzele ei. Amândoi ştiau că Mariah nu vorbea despre 
pisici. 

— Dar uneori au nevoie de ajutor, încheie ea. 

Privirea îi zăbovi o clipă asupra lui, de parcă încă ar fi 
sperat ca el să nu o lase să plece şi să îi povestească totul 
despre acea noapte, dar apoi se întoarse şi dispăru pe 
coridor. Câteva momente mai târziu, Robert o auzi cântând 
suav, alăturându-i-se Clarei. 

Înjurând straşnic, dădu pe gât dintr-o înghiţitură 
paharul cu whisky. 

Blestemată să fie femeia aceea, cu insistența ei! Ea 
nu înţelegea prin ce trecuse el, cum îl afecta chiar şi acum. 
Nu înţelegea că el nu reuşise niciodată să îşi scoată din 
minte imaginea tatălui său căzând de pe cal, lovindu-se la 
cap, apoi rămânând nemişcat în timp ce o baltă de sânge 
se strângea pe pietre, sub el. Că, de fiecare dată când unul 
dintre membrii familiei lui îl menţiona pe Richard Carlisle, 
Robert se simţea de parcă noaptea aceea se întâmpla din 
nou. 

El nu avea nevoie de aberaţiile ei, cum că el ar putea 
să se descarce  împărtăşindu-şi suferința. Pentru 
Dumnezeu, ea nu îşi ucisese mama, iar el nu era o pisică 
neajutorată, înțepenită într-un copac. 

Robert îşi ucisese tatăl - parcă el însuşi apăsase pe 
trăgaci. Şi era în iad. 


Capitolul 8 


O foarte lungă săptămână mai târziu 


Robert se aşeză greoi în fotoliul din piele din faţa 
şemineului la White. Oftă în timp ce îşi lăsă capul pe spate, 
dar frustrarea dinăuntrul lui nu se domuoli. 

Ultimele trei zile, petrecute însoţindu-le pe doamne 
prin Londra, fuseseră chinuitoare. Reuşise să se sustragă în 
acea după-amiază doar pretinzând că are o întâlnire 
importantă la club, apoi trimițând un mesaj vărului său 
Ross să îl aştepte acolo; astfel că, practic, nu o minţise pe 
mama lui. 

De parcă faptul că fusese nevoit să o însoţească pe 
Mariah la ceaiul surorii lui nu fusese destul, săptămâna 
devenise din ce în ce mai rea. Plimbările zilnice de după- 
amiază cu ea prin parc, în landou. Micul dejun cu Lady 
Sydney Reed. Cina cu ducele şi ducesa de Chatham şi 
treizeci dintre cele mai apropiate cunoştinţe ale lor. O vizită 
matinală la Lady Elizabeth Mullins şi mătuşa ei, Lady Agnes 
Sinclair, unde Robert descoperi din proprie experienţă că 
poveştile despre ceaiul cu whisky erau adevărate. Prânzul 
cu doamna Peterson şi nepoata sa, Iphigenia Dunwoody, o 
fată foarte mioapă, foarte drăguță şi straniu de palidă, 
pentru care doamna Peterson îl avea pe el în vedere, în 
mod evident, spre groaza lui şi încântarea lui Mariah. 

Totuşi, ziua aceea fusese picătura care umpluse 
paharul. 

O întreagă dimineaţă petrecută la cumpărături pe 
Bond Street. „Dumnezeule mare!” Dacă trebuia să vadă 
încă o pereche de pantofi şi umbreluţe, Robert avea să o ia 
razna. Nici măcar nu se putea strecura să stea liniştit zece 
minute în librărie, ca să studieze noul roman al lui Walter 
Scott, Kenilworth, fără ca mama lui să trimită lacheul ca să- 
| aducă înapoi la modistă, pentru a-şi da cu părerea despre 
câteva bonete pe care cele două femei nu le puteau alege 
singure, doar pentru ca apoi să respingă înverşunate 
fiecare alegere a lui. 

Acela fusese momentul când îl trimisese pe paj să îi 
livreze mesajul lui Ross şi îndrăznise să scape. Şi nu se mai 
uitase înapoi. 


— Coniac, strigă el spre servitor. 

— Dumnezeule, arăţi groaznic! Ross Carlisle, conte de 
Spalding, se aşeză în fotoliul din faţa lui. Adu toată sticla, îi 
porunci el servitorului, un licăr amuzat pe seama vărului 
său luminându-i ochii. Seara asta s-ar putea transforma 
într-un priveghi. 

— Foarte amuzant, bombăni Robert. 

Intinzându-şi picioarele lungi în faţă, Ross îi aruncă un 
rânjet leneş. 

— Poţi să râzi cât vrei de mine, dar aveam nevoie de 
tine să îmi salvezi viaţa, Robert îşi flutură degetul spre el. Şi 
încă îmi erai dator pentru că şi eu te-am salvat pe tine în 
ziua aia, în York. 

— Te referi la scoţianul ăla? 

Ridică din sprâncene, ochii albaştri licărindu-i. Deşi 
membrii familiei din partea Spalding aveau tenul mai închis 
la culoare decât cei din familia Trent, cu toţii aveau aceiaşi 
ochi albaştri. Şi aceeaşi înclinaţie de a intra în bucluc. 

— M-aş fi descurcat singur. 

— Venea după tine cu o sabie... 

— Care a fost folosită ultima dată în bătălia de la 
Culloden, din 1746, interveni Ross. 

— Care era încă suficient de ascuţită ca să-ţi 
străpungă uşa... 

— Pe care el de-abia putea s-o ridice... 

— Suficient cât să te lipească de perete şi să te facă 
să te rogi. 

Ross rânji. Acelaşi rânjet fermecător care frânsese un 
lanţ de inimi pe continent, inclusiv două prințese, dacă 
zvonurile puteau fi crezute. 

— Poate că nu ar fi trebuit să fac acel comentariu 
despre kilturi şi oi. 

Robert replică tărăgănat: 

— Poate că nu ar fi trebuit să te culci cu soţia omului. 

Vărul lui scoase un oftat adânc şi fericit, pricinuit de 
acea amintire. Pe chipul lui se citi o urmă de vinovăţie, la 
fel ca în acea noapte în York. 

— M-am descurcat bine, convingându-l să nu mă 


omoare, trebuie să recunoşti. 

— Şi aşa s-a născut un diplomat de carieră, încheie 
ironic Robert, luând paharul de coniac de la servitor. 

— Scoţieni cu săbii, americani cu puşti, francezi cu 
tunuri... Ross ridică din umeri, luând sticla şi punând-o pe 
masa de lângă fotoliul său. Într-un final, e acelaşi lucru. 

Robert ridică sceptic din sprâncene. 

— Soţi furioşi, ne-englezi, care vor să te omoare? 

— Desigur, răspunse Ross inexpresiv. 

Dar Robert ştia adevărul. Deşi Ross îşi câştigase o 
reputaţie de libertin, care îl urmărise şi în viaţa de diplomat, 
îi era dedicat Angliei. Fusese întotdeauna, încă din ziua în 
care renunţase la universitate şi acceptase postul de ofiţer 
în armată. Faptul că moştenise titlul nobiliar nu îl împiedica 
să îşi continue munca patriotică, pentru că acum îşi slujea 
tara la Paris, sub conducerea ambasadorului britanic. 

Robert clătină din cap şi bâigui: 

— Măcar tu trebuie să îţi faci griji doar pentru 
războaie şi armate. 

— Şi duşmanii tăi? întrebă Ross şi îşi ascunse rânjetul 
cunoscut în spatele paharului, în timp ce luă o gură de 
coniac. 

Robert închise ochii, încercând să ignore durerea de 
cap. 

— Purtători de fuste. Gemu, clătinând chinuit din cap. 
Când scăpase de sub control viaţa lui perfect normală? 
Dumnezeule, habar nu ai în ce iad trăiesc! 

Era un iad, dar nu era vorba doar despre socializare şi 
cumpărături. Mai erau toate implicaţiile din spatele acestor 
lucruri. El era obligat să le însoţească pe mama lui şi pe 
Mariah prin oraş, ca să o prezinte tuturor prietenilor lor de 
familie, cu scopul de a răspândi vestea că Mariah îşi făcuse 
debutul în sezon - prin urmare, accepta peţitori. Fiecare 
mamă care plănuia o căsătorie o cerceta din cap până în 
picioare - cele cu fii pentru a decide dacă averea familiei ei 
ar putea fi suficientă având în vedere reputaţia sa, iar cele 
cu fiice pentru a-i da peste nas odată ce vedeau cu ochii lor 
cât de fermecătoare era. Cât de atrăgătoare era în rochia ei 


de zi din muselină galbenă şi în rochia ei de seară din satin 
verde. Cât de senin era râsetul ei şi cât de luminos îi era 
zâmbetul. 

Cât de plăcută era, cu adevărat, compania ei. 

Asta îl râcâia cel mai mult pe Robert, pentru că, 
atunci când voia, femeia aia putea să fie de-a dreptul 
încântătoare. 

— Păi, bâigui Robert cu sarcasm, am auzit că 
Wellington s-a gândit la un moment dat să le trimită pe 
domnişoare şi pe mamele lor la luptă, dar carnagiul 
provocat doar de umbreluţe ar fi fost prea mare. Clinchetul 
sticlei şi clipocitul lichidului indicară umplerea paharelor. 
Nici măcar francezii nu meritau asta, adăugă el. 

— Mulţumesc, spuse tărăgănat Robert, deschizând un 
ochi pentru a se încrunta fără prea multă tragere de inimă. 

Râzând pe seama lui Robert, Ross se ridică în picioare 
şi merse la bufetul din colţ pentru a lua două trabucuri. 

— Şi starea ta actuală are vreo legătură cu fusta asta 
a ta, cu care ai... 

— Nu este a mea, nu am nimic cu ea. 

Robert dădu pe gât coniacul dintr-o înghiţitură. 

— Deci această fustă care nu este a ta, dar pe care ai 
însoţit-o prin Londra de parcă ar fi, se corectă Ross, apoi 
chicoti amuzat când Robert se încruntă. Ea este motivul 
pentru care eşti la jumătatea unei sticle de coniac în miezul 
zilei şi îţi minţi mama că ai întâlnire la club? 

„La naiba, nu!” Robert nu permisese niciodată vreunei 
femei să îl impresioneze; în mod sigur, nu avea de gând să 
înceapă acum, cu Mariah. 

Dar când Ross punea problema aşa... Blestemă. 

— Este complicat, recunoscu el bombănind. 

— Aşa sunt cele mai bune femei. Ross tăie vârfurile 
celor două trabucuri şi îi întinse unul lui Robert, în timp ce 
se întoarse la locul său. Şi ce ai de gând să faci cu ea? 

Aplecându-se pentru a-şi aprinde trabucul, Robert 
clipi, luat prin surprindere de cuvintele vărului său. 

— Eu nu am de gând să fac nimic. „Doar să o 
transform în problema altui bărbat”. 


Ross îi aruncă o privire sceptică. 

— Şi ea ce are de gând să facă cu tine? 

— Să mă ucidă lent şi în chinuri, bombăni Robert, apoi 
îşi puse trabucul între dinţi. 

In ritmul acesta, în mod sigur, unul dintre ei avea să îl 
ucidă pe celălalt până în iunie. 

Râzând încet, Ross îşi aprinse trabucul, apoi îşi puse 
picioarele pe paravanul şemineului, făcându-se comod 
pentru restul amiezii. 

— Tatăl ei mi-a oferit un parteneriat la compania sa, 
recunoscu Robert, dar omise câteva detalii, pe care prefera 
să nu le împărtăşească. Nici măcar vărului său. În ultima 
vreme, provocarea pe care i-o încredinţase Winslow 
începuse să pară mai degrabă o înţelegere cu diavolul, nu 
şansa de a-şi dovedi potenţialul. 

— De aceea, am însoţit-o sezonul ăsta. Tatăl ei speră 
că ea îşi va găsi un soţ şi se va aşeza la casa ei. Nimic mai 
mult. 

Ross nu spuse nimic, dar expresia feţei lui îi zicea lui 
Robert că vărul său nu îl credea. 

— Lord Robert? Administratorul clubului intră în 
cameră, aducând un pachet mic, învelit în hârtie şi legat cu 
sfoară. A sosit acest pachet pentru dumneavoastră, 
domnule. 

— Mulţumesc. Confuz, Robert îl acceptă. Dezlegă 
sfoara, iar hârtia căzu. Kenilworth. Romanul lui Walter Scott 
pe care el îl răsfoise în librărie. 

— O carte? 

Ross se ridică în capul oaselor, curios. Domnii de la 
White erau faimoşi pentru premiere scandaloase. Primul 
bărbat care călărise cu spatele un cal până la Richmond, 
primul care purtase izmene la cină, primul care pariase pe 
o cursă de picături de ploaie alunecând pe geamul unei 
ferestre... Dar o carte livrată la club? Cu siguranţă, aceasta 
era prima dată când se întâmpla aşa ceva. 

— Cine ti-ar trimite asta aici? 

— Habar nu am, bâigui el, apoi scoase dintre paginile 
cărţii un bilet. 


În disperarea ta să fugi de noi, femeile, 

şi de cumpărăturile noastre, ai uitat asta. 

Priveşte-o ca pe un început al bibliotecii tale mărețe. 
M.W. 


— Mariah, şopti el, uimit că ea se gândise să facă 
acest lucru. 

— Diavoliţa îţi trimite daruri? întrebă surprins Ross. 

— Nu este un dar. Robert aruncă volumul pe masă, 
strâmbându-se. Este un semn rău. 

Clătinând din cap înţelegător, Ross arătă cu trabucul 
spre carte. 

— Aceasta nu pare fapta unei femei hotărâte să te 
ucidă lent şi în chinuri. 

Nu, cu siguranţă că nu părea astfel. Ceea ce îl făcu pe 
Robert să devină şi mai bănuitor. 

Dacă nu ar fi fost la cuțite cu ea, poate că Robert ar fi 
acceptat darul ca o simplă dovadă de amabilitate. Aşa cum 
ar fi considerat-o pe Mariah plăcută, în mod sincer. Dar, în 
lupta lui cu ea, chiar nu putea judeca o carte după copertă. 

— Sezonul acesta se va sfârşi rău pentru tine, îl 
asigură Ross, scuturând scrumul trabucului. Şi nu mă refer 
la interesele tale de afaceri. Clătină din cap, privirea 
îmblânzindu-i-se în timp ce îl studie pe Robert cu aceeaşi 
expresie meditativă şi diplomatică pe care o folosea la 
tribunal când voia să influenţeze numite păreri cu privire la 
noile poziţii politice pe care încerca să le adopte regele 
George. 

— Fie vei fi învinuit de tatăl ei când ea va încheia 
ultimul sezon ca fată mare şi vei pierde parteneriatul, fie 
Diavoliţa acceptă o cerere în căsătorie şi o vei pierde pe ea. 

— Nu fi prost! Nu o vreau pentru mine. Robert se 
încruntă pentru că vărul său îndrăznise să facă o asemenea 
sugestie. Este o fiară! 

Ross zâmbi viclean, studiind vârful aprins al 
trabucului. 

— Şi ce e în neregulă cu o femeie focoasă? 


Pentru o clipă, mintea lui Robert se goli, iar el nu reuşi 
să găsească un răspuns. 

Ce era în neregulă cu Mariah, în afară de faptul că ar 
fi făcut orice pentru a lucra împreună cu tatăl ei? Acel păr 
ca abanosul şi pielea ei palidă, acele buze roşii care erau la 
fel de dulci precum păreau... Şi, spre surprinderea lui, o 
minte sclipitoare. Ea nu era vreo tânără toantă, era o 
femeie care îşi sacrifica timpul şi mare parte din alocaţie 
pentru a ajuta nişte copii. Pentru Dumnezeu, femeia aia 
cunoştea strategii navale de luptă! Şi nu se temea să le 
folosească. 

Mariah era ea însăşi o provocare pură, fiecare 
milimetru din ea. 

Dacă Mariah ar fi fost orice altă femeie în afară de 
fiica lui Henry Winslow, Robert ar fi curtat-o. Fără ezitare. 

Dar ea nu era orice altă femeie. Mariah era singurul 
obstacol care îl împiedica să demonstreze că merita numele 
Carlisle. Şi nimeni, nici măcar o femeie inteligentă, 
provocatoare şi dureros de frumoasă, nu avea să îl 
oprească să îşi atingă acel scop. 

— Totul, bombăni el, ridicându-se de pe scaun şi 
plecând. 

Ross strigă după el: 

— Nu te deranjează că a refuzat invitaţia la balul St. 
James? 

Robert se opri brusc şi se întoarse cu gura căscată 
spre vărul lui. 

— Ce ai spus? 

— A refuzat invitaţia Oliviei Sinclair, spuse Ross în 
timp ce Robert reveni încet lângă el. 

— Imposibil. 

Pentru că îşi împărțea timpul între Parlament şi 
tribunal, adesea, Ross auzea veştile înainte tuturor din 
Mayfair. Dar de data asta se înşela, fără doar şi poate. Balul 
acela trebuie să fie introducerea ei formală în societate. 
Mama lui aranjase personal acest lucru cu Lady St. James. 

— Şi totuşi, domnişoara Winslow a refuzat, insistă 
Ross, răsucind trabucul între degete. St. james bombănea 


ceva despre asta ieri, în Camera Lorzilor. Contesa, se pare, 
se tot întreba care este protocolul potrivit pentru o 
debutantă la al şaptelea sezon care refuză propria 
introducere, în timp ce St. James nu ştia dacă trebuia să o 
ia ca pe o insultă sau ca pe un dezastru evitat. 

Clătinând din cap, Ross ridică paharul pentru un toast: 

— Armate străine şi femei, Robert! Cel mai bine este 
să le eviţi pe amândouă. 

Fără să scoată vreun cuvânt, Robert strânse atât de 
tare din dinţi, încât muşchii gâtului îi zvâăcniră. Se întoarse 
pe călcâie şi ieşi vijelios din club. 

De data asta, obrăznicătura mersese prea departe! 


* 


Două ore mai târziu, Robert urcă grăbit treptele 
principale ale Şcolii Gatewell, sărind câte trei deodată. 
Menajera care răspunsese la uşă îi spusese că o putea găsi 
pe Mariah la etajul al doilea, în sala de clasă. Şi s-o ferească 
Dumnezeu când el avea să o găsească! 

Cum îndrăznea să îşi distrugă în halul ăsta 
introducerea în societate, să refuze o invitaţie la propriul ei 
bal de debut? Şi ce spera să câştige cu asta? Să îi distrugă 
pe amândoi? Pentru că exact asta avea să se întâmple dacă 
vestea ajungea la urechile tatălui ei. Winslow avea să o 
învinuiască pentru că îşi sabotase intenţionat sezonul, apoi 
urma să îl învinuiască pe el pentru că nu reuşise să o ţină în 
frâu. 

Robert se opri în pragul uşii şi privi în încăpere. 
Încăperea care fusese cândva odaia copiilor într-o casă cu 
multe camere fusese transformată într-o sală de clasă plină 
cu bănci micuţe, care fuseseră împinse spre margini, iar 
catedra profesoarei era aşezată înaintea unei table de scris 
destul de mari. Rânduri de rafturi cioplite erau aliniate 
lângă pereţi, pline ochi cu cărţi şi tăblițe. Exista până şi un 
glob pământesc în colţ. 

lar în mijlocul podelei, în mâini şi genunchi, era 
Mariah. 


Ea freca viguros scândurile cu o perie mare, 
împrăştiind apa cu săpun în jurul ei, într-o băltoacă tot mai 
mare. Purtând o cămaşă veche şi un şorţ murdar, cu fusta 
legată în sus ca să nu o împiedice, arăta ca o spălătoreasă 
în toată regula, având şi o dâră de praf pe obrazul stâng şi 
o bonetă pe cap, pentru a-i ţine strâns părul de abanos. In 
timp ce înainta încet, milimetru cu milimetru, fredona 
şoptit, iar picioarele goale îi ieşeau de sub fusta suflecată. 
Felul cum arăta, ciufulită, transpirată şi plină de clăbuc, 
goală pe sub fustă, de la degetele de la picioare până în 
locul unde picioarele ei dispăreau sub tiv, chiar deasupra 
genunchilor... „Drace!” 

Doar Diavoliţa putea să arate mai erotic îmbrăcată ca 
o servitoare decât într-o rochie de bal. Asemenea unei 
sirene greceşti ademenindu-i pe marinari în apele 
periculoase, Robert avu puternica senzaţie că Mariah îl 
ademenea spre propria lui năruire. Pentru că el nu îşi dorea 
decât să i se alăture acolo, pe podea, să îi pună acele 
picioare dezgolite în jurul taliei lui, să o dezbrace de acea 
cămaşă udă... 

Mariah ridică privirea şi încremeni la vederea lui. 
Pentru o clipă, de parcă i-ar fi citit gândurile înfierbântate, 
ea îi răspunse privirii cu o expresie vădită de dorinţă, dar 
care dispăru imediat în spatele unei încruntături. 

Mariah se ridică pe călcâie. 

— Nu ar trebui să fii undeva citindu-ţi cartea? 

— Şi să ratez spectacolul ăsta? Robert gesticulă spre 
ea şi podea. Pentru nimic în lume! 

— Mă bucur că te-am putut distra. Mariah dădu 
drumul periei în găleata cu apă. E bine de ştiut că am un 
viitor la Vauxhall. 

Robert îşi ţuguie buzele. S-ar fi bucurat de umorul ei 
sec dacă nu l-ar fi enervat atât de tare. Şi dacă nu ar fi fost 
atât de atrăgătoare, chiar şi stând într-o băltoacă de apă 
murdară. 

— Eu mă gândeam la Covent Garden. 

— Înţeleaptă alegere. Acolo vin mai mulţi oameni. 
Ochii ei licăriră diabolic. Tot felul de oameni aliniindu-se ca 


să vadă ceva ce nu au mai văzut niciodată în Anglia. 

Peste cadavrul lui. Wimeni nu avea să o vadă vreodată 
arătând aşa. Robert se forţă să afişeze un zâmbet încordat 
şi spuse printre dinţii încleştaţi: 

— Ce anume? 

Ea ridică din sprâncene. 

— O lady din înalta societate muncind. Întinse din nou 
mâna în găleată şi luă peria. Probabil că este foarte 
tulburător pentru simţurile tale masculine. 

Nu simţurile lui erau tulburate. 

— Nu le cunoşti prea bine pe femeile din familia mea 
dacă asta crezi. 

Mariah pufni uşor şi începu din nou să frece podeaua 
cu peria, mai aprig decât înainte. Cel mai probabil, 
închipuindu-şi că sub toţi acei pori aspri era faţa lui. 

— De ce ai venit aici, Carlisle? 

— Ca să te salvez de tine însăţi. 

Ea se opri brusc. Cu ambele braţe întinse înaintea ei şi 
cu fundul rotund şi seducător uşor ridicat în aer, Mariah îl 
privi neîncrezătoare. 

— Ca o domnişoară la ananghie? Nu cred că am 
nevoie să fiu salvată. 

Apoi reluă frecatul podelei, de parcă el nici măcar nu 
era acolo, fredonând acelaşi cântec vesel pe care îl îngâna 
când el o întrerupsese. 

Blestemată să fie pentru că era atât de provocatoare! 
Şi blestemat să fie şi el pentru că îi permitea să îl împungă 
cu vorbele ei! 

— Domnişoară Winslow, începu el, rostind fiecare 
cuvânt printre dinţii încleştaţi, dacă dumneata crezi... 

— O, Dumnezeule! Frustrată, Mariah izbi peria de 
podea şi se lăsă pe spate, încruntându-se la el, de data asta 
atât de furioasă, încât îşi încrucişă braţele la piept, răpindu- 
i lui Robert imaginea acelei cămăşi umede şi ispititoare. Am 
apreciat foarte mult faptul că ţi-ai petrecut dimineaţa pe 
Bond Street, însoţindu-ne pe mine şi pe ducesă. Mariah 
pufni cu aroganță, de parcă ar fi durut-o să recunoască acel 
lucru. De fapt, pe alocuri, compania ta a fost surprinzător 


de plăcută. 

Măi să fie! Acela fusese cel mai nesincer compliment 
pe care îl primise el vreodată, dar măcar era un 
compliment. Ceea ce era mult mai mult decât se aşteptase 
de la ea. Buzele i se schimonosiră într-un rânjet vag. 

— Doar pe alocuri, zici? 

Ea îi ignoră cuvintele şi ridică din sprâncene. 

— De aceea ţi-am dăruit cartea aceea. Ai fost foarte 
amabil, spuse ea, ridicând din umeri fără prea multă 
tragere de inimă. Am crezut că îţi va plăcea. Şi acum iată-te 
aici, zise în timp ce gesticula cu mâna spre el. 
Întrerupându-mi după-amiaza și treaba, ca să îmi spui cât 
de nepoliticos a fost din partea mea. 

— De fapt, îmi place cartea, recunoscu el. 

Fusese un gest frumos. Şi foarte surprinzător venind 
din partea ei. Mariah clipi derutată. 

— Da? Clipi din nou, iar umerii i se relaxară din acea 
poziţie defensivă. Atunci, ce cauţi aici? 

Robert înaintă încet spre ea, oprindu-se la marginea 
băltoacei. 

— Olivia Sinclair. 

— Olivi... Oh! Obrajii ei aprinşi de furie păliră brusc, în 
timp ce Mariah înţelese. Apoi, într-o încercare frenetică de a 
evita mustrarea care urma, luă peria şi începu din nou să 
frece podeaua. Mă bucur că ţi-a plăcut cartea. A trebuit să 
trimit pajul să cumpere... 

— Olivia Sinclair, repetă Robert, de data aceasta mai 
tare şi mai lent. Contesa de St. James. 

Mariah freca de zor podeaua, refuzând să ridice 
privirea în timp ce bâigui: 

— Nu o cunosc. 

— Şi nici nu o vei cunoaşte dacă refuzi invitaţia la 
balul ei. Robert o privi încruntat. Acelaşi bal care reprezintă 
introducerea ta în societate. 

Mariah se opri, încremenind precum o căprioară 
speriată, dar el ştia că mintea ei ageră se învârtea cu un 
milion de kilometri pe minut pentru a găsi o cale de a ieşi 
din acel ultim bucluc în care intrase. Apoi, trăgând adânc 


aer în piept, se sprijini pe călcâie şi îşi împreună mâinile pe 
genunchi, plină de remuşcări. 

— Haide, Robert, te rog să înţelegi... 

— Propria ta introducere, o  întrerupse «el, 
nepermiţându-şi să fie distras de faptul că ea îi folosise 
numele de botez. Sau de amestecul captivant de inocenţă 
şi răutate cu care îl privi printre genele plecate. Incerci să 
pui capăt sezonului tău înainte să înceapă? 

Robert se lăsă pe vine şi o privi în ochi. Furia pe care 
probabil că Mariah o citi în ochii lui o făcu să rămână 
tăcută. Pentru prima dată. „Înţeleaptă femeie!” El era sătul 
de jocuri. 

— Lord şi Lady St. James au fost destul de amabili 
permiţând ca balul lor să fie un prilej de a te prezenta. Aşa 
că vei accepta invitaţia, îi porunci el, glasul fiindu-i mai 
controlat decât se simţea el însuşi. La urma urmei, Robert 
rar se simţea stăpân pe sine când era în preajma ei. Şi îi vei 
trimite un bilet contesei, cerând scuze pentru confuzie şi 
pentru orice neplăcere ai cauzat. 

Sfidarea licări în ochii ei. 

— Nu, nu o voi face. 

„A naibii femeie!” Provocatoare şi încăpăţânată la 
fiecare pas. 

— Şi mama mea? insistă el, scoțând asul din mânecă. 
Ar trebui să fie bârfită pentru că refuzi să participi? 

O umbră de vinovăţie apăru pe chipul lui Mariah, iar 
Robert simţi o urmă de satisfacţie. Dar când ea îşi muşcă 
buza de jos şi îi atrase atenţia asupra gurii ei desăvârşite, el 
simţi şi altceva pulsând prin el, de data aceasta urcând 
până în vârful mădularului şi lăsându-l dureros de 
nesatisfăcut. 

— Vei merge la balul acela, o avertiză el, sângele 
începând să îi clocotească în vene din pricina nervilor 
provocaţi de ea, dar şi din cauza felului în care hainele 
acelea ude se agăţau de corpul ei. Chiar de-ar fi să te arunc 
peste umăr şi să te duc eu însumi în sala de bal. 

Ea ridică încăpăţânată bărbia. 

— Mi-ar plăcea să te văd încercând! 


Robert rosti printre dinţii încleştaţi: 

— Mariah, dacă nu... 

— Domnişoară! strigătul piţigăiat al unui copil le 
întrerupse cearta, urmat de sunetul unor paşi tropăind pe 
scări. Un plânset tânguitor răsuna prin toate camerele. 

— Doomnişoarăăă! 

O fetiţă intră alergând în sală şi trecu pe lângă Robert 
fără să îi arunce vreo privire, apoi se aruncă direct spre 
Mariah, care o prinse pe copilă în braţe. O strânse la piept 
în timp ce suspine violente o zguduiau pe creatura pricăjită, 
cu plete blonde, care nu putea avea mai mult de patru sau 
cinci ani şi al cărei braţ stâng se înfăşură strâns în jurul 
gâtului lui Mariah, în timp ce în mâna dreaptă strângea o 
păpuşă fără cap. 

Mariah îi vorbi drăgăstos, încercând să o liniştească, şi 
o trase pe fetiţă în poala ei. O legănă încet în braţe, până 
când plânsetele se domoliră, devenind suspine gâtuite. 

Ea îşi ridică ochii spre Robert, iar privirile li se întâlniră 
pentru o clipă, peste capul micuţei. Grija ei pentru copilă şi 
îngrijorarea pentru faptul că el era martor la acel incident 
erau evidente. 

— Ce este, Polly? Îşi desprinse încet braţul fetiţei din 
jurul gâtului şi îi lăsă uşor capul pe spate pentru a-i putea 
privi chipul brăzdat de lacrimi. Cu o privire îngrijorată, îi 
dădu fetei deoparte părul de pe frunte. Ce s-a întâmplat? 

— Lu-Lucy, reuşi copila să spună printre suspine şi 
sughiţuri. Nasul îi era roşu şi lucea. Băieţii au luat-o şi au... 
au... împinse păpuşa fără cap spre Mariah, de parcă acela 
era răspunsul tuturor întrebărilor. Băieţii! 

Apoi copila aruncă o privire încruntată peste umăr la 
Robert, de parcă el ar fi întruchipat cele mai groaznice 
aspecte ale genului său. Cruzimea privirii ei aproape că îl 
dezechilibră. 

— Nu toţi băieţii sunt răi, o asigură Mariah, privirea 
fugară pe care i-o aruncă lui Robert fiind de nepătruns. Ce 
au făcut? 

— Au rănit-o! Polly împinse din nou păpuşa spre ea. 
Vezi? 


Pe Robert îl duru să vadă suferinţa micuţei pentru 
păpuşa ei. Băieţii nu răniseră grămada aceea patetică de 
cârpe, acoperită cu o rochie albastră, murdară, ci o 
decapitaseră. 

— Unde? întrebă Mariah, fruntea încreţindu-i-se. 

„Unde?” Dumnezeule, era evident! Dar Robert fu 
nevoit să îi recunoască meritul pentru că îşi păstra 
cumpătul în faţa copilei, că îi mângâia părul şi o calma, 
ştergându-i lacrimile. Era o parte maternă şi iubitoare a ei, 
care pe Robert îl uimi. 

— Chiar aici. Polly ridică păpuşa mutilată şi arătă un 
loc pe braţul ei. Vezi? 

— Vai de mine! spuse îngrijorată Mariah, luând 
păpuşa din cârpe cu blândeţe în mână. S-a tăiat la braţ! 

La braţ? Păpuşii îi lipsea capul, pentru Dumnezeu! Dar 
Mariah păru să ignore decapitarea păpuşii, la fel ca şi 
micuța. 

— Ei au rănit-o, şopti Polly atât de supărată, încât 
Robert se temu că avea să plângă din nou. 

— Sunt sigură că nu au vrut, o asigură cu blândeţe 
Mariah. 

lar Robert fu convins că intenţiile băieţilor fuseseră 
mult mai rele. El îşi amintea toate păpuşile lui Josie, pe care 
el şi fraţii lui le tunseseră la chelie, le legaseră cu frânghii 
de poneii lor şi de o ţintă spre care trăseseră apoi cu 
arcul... Chiar aruncaseră una în aer cu praf de puşcă. 
Băieții, într-adevăr. 

— O să se facă bine? întrebă Polly ştergându-şi ochii 
cu dosul palmei murdare. 

— Are nevoie de operaţie, dar sunt convinsă că va fi 
bine, îi spuse încet Mariah, blândeţea simţindu-i-se în glas. 
Mergi la bucătărie şi arată-i doamnei Smith. Spune-i că am 
zis eu că este în regulă să îţi dea un biscuit în timp ce 
aştepţi ca ea să îi coasă braţul lui Lucy, bine? 

Fetiţa încuviinţă, trăgându-şi zgomotos nasul. Mariah 
o îmbrăţişă din nou, o sărută pe frunte şi o ridică pe micuță 
în picioare. Aruncându-i lui Robert o ultimă privire 
încruntată, Polly ieşi alergând din sala de clasă, strângând 


păpuşa la piept. 

Privirea lui Mariah rămase fixată spre uşă mult timp 
după ce fetiţa dispăru, în timp ce tăcerea se aşternu peste 
ei. 

— Haide, îl îndemnă ea încet, fără să îl privească. 
Spune-o! 

— Păpuşii ăleia îi lipseşte capul, spuse Robert cu 
acelaşi glas solemn. 

Mariah oftă adânc. 

— Ştiu. Umerii i se posomorâră uşor. Tatăl lui Polly a 
murit când s-a scufundat Mary Grace anul trecut. Ea stă aici 
cu noi uneori, când mama ei nu îşi permite să o ţină acasă. 
Păpuşa aceea a fost ultimul cadou pe care l-a primit de la 
tatăl ei. Nu vrea să renunţe la ea, chiar dacă i-am promis de 
multe ori că îi cumpăr o păpuşă nouă. 

Robert înţelegea. Chiar şi acum avea cu el ceasul de 
buzunar pe care i-l dăruise tatăl lui după absolvirea de la 
Oxford. Acelaşi ceas de buzunar care nu funcţiona de ani 
întregi. 

— Poţi să spui şi celălalt lucru. Privirea ei se întoarse 
spre el, iar circumspecţia licări în ochii ei verzi, de parcă se 
aştepta ca Robert să iasă la atac. Spune-mi că îmi irosesc 
timpul şi banii pe şcoala asta. Că sunt o proastă pentru că 
am impresia că pot schimba ceva. Că o fetiţă nu înseamnă 
nimic, când mai sunt atât de multe pe străzi. 

Sub caracterul ei defensiv, Robert zări o urmă de 
vulnerabilitate care aproape că îi tăie răsuflarea. Nimeni din 
înalta societate nu ar fi bănuit vreodată că Diavoliţa avea 
această parte blândă. £/ cu siguranţă nu bănuise şi îl 
surprinsese foarte tare. La fel, revelaţia că îi plăcea această 
parte a ei. 

Robert se întinse şi îi acoperi mâna cu a lui. 

— Nu aş spune niciodată asta. 

Mariah privi în jos, la mâinile lor, de parcă ar fi fost 
surprinsă de gestul tandru, dar nu îşi retrase mâna. Apoi îl 
uimi pe Robert, acoperindu-i încet mâna cu cealaltă mână a 
ei. Legătura bruscă ce se înfiripă între ei era de netăgăduit. 

— De ce nu? îl provocă ea încet, privindu-şi degetul 


plimbându-se uşor pe dosul palmei lui. Tatăl meu ar spune- 
o. De fapt, mi-a spus-o deja de câteva ori. Aruncă o privire 
înfrântă băltoacei murdare din jurul ei. Poate că are 
dreptate. 

— Nu are, o asigură el şoptit, strângându-i încet 
degetele, în timp ce se gândi la sora lui şi la orfanii pe care 
ea îi ajutase în satul lor. 

Un suflet blând putea schimba calea oricărei vieţi pe 
care o influenţa. 

Mariah îşi retrase încet mâinile, iar Robert simţi 
imediat lipsa căldurii atingerii ei înţelegătoare. 

— Ai face bine să nu îl laşi pe papa să te audă 
contrazicându-l, Carlisle, îl avertiză ea, dar mai mult 
tachinându-l, nu mustrându-l. Vei pierde parteneriatul. Se 
opri pentru câteva secunde pentru un efect mai profund. 
Dacă mă gândesc mai bine... 

Robert ignoră acea înţepătură, nevrând să pornească 
o ceartă, nu când începeau, în sfârşit, să se înţeleagă unul 
pe altul. Dar faptul că îl tachina îl deranja. 

— De aceea îţi pasă atât de mult de locul acesta? 

Oare înţelesese el complet greşit relaţia complicată 
pe care ea o avea cu Henry Winslow? Pentru că îl 
enervează pe tatăl ei? 

— Nu. Un zâmbet conspirativ îi jucă pe buze. Acela 
este doar un bonus încântător. 

El rânji. Aceasta era obrăznicătura pe care o cunoştea 
el, cu licărul acela neastâmpărat în ochi şi cu acel rânjet 
diabolic pe buze. Robert îşi simţi stomacul încleştându-se la 
gândul unei asemenea încăpăţânări cu vulnerabilitate 
feminină. Combinația era fascinantă. 

— Mama mea a crescut la două străzi de aici. Mariah 
îşi întoarse capul pentru a-i evita privirea, dar nu suficient 
de repede ca el să nu observe strălucirea umedă din ochi. 
Robert cunoştea prea bine acea durere - aceeaşi pe care el 
o purta pretutindeni pentru tatăl lui. 

— Sună stupid, presupun, dar, după ce a murit, de 
fiecare dată când îmi era atât de dor de mama, încât 
credeam că o să mor şi eu, veneam aici, în St. Katharine, şi 


mă simţeam din nou aproape de ea. 

— Nu este deloc stupid, şopti Robert. 

La urma urmei, nu făcuse şi el acelaşi lucru trăind în 
Park Place, lucrând la acelaşi birou la care lucrase tatăl lui? 

Când Mariah îl privi, o compasiune înţelegătoare 
împărtăşită îi îmblânzi trăsăturile, iar el simţi din nou acea 
conexiune inexplicabilă între ei. Văzu din nou în ea acea 
vulnerabilitate pe care Mariah încerca din greu să o 
ascundă de cei din jur. 

— Când m-am întors de la şcoala domnişoarei 
Pettigrew, am vrut să ajut familiile din St. Katharine, îi 
explică ea. Aveam, în sfârşit, mijloacele financiare necesare 
şi mult timp la dispoziţie, aşa că am decis să deschidem 
Şcoala Gatewell. 

— Să deschideţi? întrebă el blând. 

— Hugh Whitby şi cu mine. 

Deci aşa îşi croise filfizonul drum spre inima ei la 
început. Cu toate acestea, chiar şi aflând de înclinările lui 
caritabile, lui Robert îi era al naibii de greu să îl placă. Sau 
să recunoască junghiul de gelozie pe care îl simţea. 

— Baronul Whitby ne lasă să stăm aici fără să plătim 
chirie, cu condiţia să întreţinem clădirea, astfel că toţi copiii 
ne ajută în această privinţă. Învață tâmplărie şi zidărie, 
treburi casnice, cum să cultive legume şi ierburi în 
grădină... 

In timp ce o privea vorbind despre şcoală, admiraţia 
pentru ea începu să crească înăuntrul lui Robert. Cu 
siguranţă, Mariah nu era vreo fiică leneşă din înalta 
societate, mulţumită să îşi irosească zilele cu invitaţii şi 
bârfe, ale cărei singure incursiuni în evenimentele caritabile 
erau găzduirea petrecerilor cu ceai şi a seratelor. Nu, 
Mariah prefera să muncească. Acesta era unul dintre cele 
mai neconvenţionale aspecte la ea, unul pe care Robert îşi 
dădu seama că îl place foarte mult. 

Mariah ridică din umerii zvelţi. 

— Oricând putem, transformăm munca într-o lecţie. 

— Este o educaţie neobişnuită. 

„Şi ingenioasă”. 


— Se potriveşte cu misiunea noastră. Înainte de toate, 
administrăm o şcoală vocaţională. Predăm meşteşuguri, dar 
oferim şi o educaţie de bază. Mariah îşi privi mâinile. De 
asemenea, asigurăm ceaiul de după-amiază, care, pentru 
unii copii, poate reprezenta singura masă din întreaga zi, şi 
oferim un mediu sigur în timpul zilei, în vreme ce mamele 
lor lucrează. 

judecând după expresia tristă de pe chipul ei şi după 
modul în care refuza să îi întâlnească privirea, Rober îşi 
dădu seama că şcoala oferea un spaţiu sigur pentru copii şi 
în timpul nopţii, pentru cei ale căror mame erau nevoie să 
îşi vândă trupurile pentru a supravieţui. 

— De îndată ce împlinesc vârstele potrivite, le găsim 
posturi... Fetelor, ca menajere sau vânzătoare, iar băieţilor, 
ca uşieri sau ucenici. Am plasat cinci copii doar în iarna 
asta. 

Mândria se citi pe chipul ei, dar se stinse la fel de 
repede precum apăru, cu un oftat obosit. 

— Putem să ajutăm doar câţiva copii, dar mi-ar plăcea 
să cred că munca pe care o facem aici este importantă. 

— Este, şopti el. 

Încet, Mariah ridică privirea şi o întâlni pe a lui. 

Pentru o secundă, vulnerabilitatea din adâncul ochilor 
ei de smarald ieşi nestingherită la suprafaţă, iar Robert o 
văzu ca fiind mai mult decât un adversar pornit să distrugă 
viitorul pe care el şi-l dorea, mai mult decât fiica ce lupta cu 
disperare pentru aprobarea tatălui ei. Ceea ce văzu era o 
femeie blândă şi capabilă, cu îndoieli şi visuri proprii, care 
se dăruia trup şi suflet oamenilor pe care îi iubea... Un 
trandafir frumos în mijlocul unei bălți cu apă murdară. 

lar el nu cunoscuse în viaţa lui o femeie mai 
captivantă decât Mariah. 

Ea clătină din cap. 

— Nu trebuie să te prefaci că îţi place şcoala. Ştiu ce 
crezi, de fapt, despre mine. 

Nu, Robert era convins că ea nu ştia. Pentru că, în 
acel moment, nici el nu mai ştia ce credea. Nici despre ea, 
nici despre Henry Winslow, nici despre sarcina de a-i găsi 


un soţ. Şi, în mod sigur, nu despre planul lui Winslow de a 
beneficia de pe urma distrugerii pe care voia să o provoace 
în St. Katharine. Tatăl ei era atât de sigur că Mariah ar 
accepta să mute şcoala, că ea ar pune compania pe primul 
loc! Dar acum, în timp ce Robert o privea, îndoielile 
începură să îl macine. 

Oare el şi tatăl ei se înşelaseră în privinţa ei? Oare 
dorinţa ei de a lucra alături de tatăl ei era mai importantă 
decât cea de a-şi impune punctul de vedere, dar mult mai 
importantă decât impulsul de a se revolta când Winslow 
încerca să o îndepărteze? 

— Te plac, Mariah. Ignorând balta care îi putea strica 
pantalonii, Robert se aşeză pe podea, foarte aproape de 
Mariah, privind-o. Suficient de aproape cât să o vadă 
înghițind agitată în sec în timp ce el îşi puse mâna pe 
podea lângă ea, aproape acoperindu-i trupul cu al lui. 
Dumnezeu să mă ajute, dar te plac! 

Ea făcu ochii mari, dar, pentru prima dată, nu atacă. 
Nici nu se retrase. Un mic fior victorios îl străbătu pe 
Robert. Încurajat, se aplecă şi mai mult spre ea. 

Gura lui era atât de aproape de a ei, încât fiecare 
răsuflare caldă îi tachina buzele, iar Robert simţi când 
respiraţia ei deveni sacadată. Delicata senzaţie era 
înnebunitoare. La fel şi modul în care ea se uita la gura lui, 
ca şi cum s-ar fi temut că el avea să o sărute din nou... sau 
nu. 

— Atunci, nu te deranjează câtuşi de puţin, îl provocă 
ea încet, că vrei să mă măriţi pentru propriul tău interes? 

— Nu este aşa. 

Şi ea o ştia foarte bine. Dar nu îşi putu înăbuşi furia 
care se aprinse în el la auzul acelei acuzaţii şoptite. Cel mai 
probabil, pentru că şi el se întrebase dacă făcea acel lucru 
încă de când Henry Winslow îl însărcinase cu acea 
provocare. Robert reuşise să justifice acceptarea provocării 
doar agăţându-se de ceea ce ştia că era adevărat... 

— Tatăl tău nu te-ar forţa niciodată să te căsătoreşti 
cu un bărbat pe care nu îl vrei. 

— Nu. Apoi în glasul ei şoptit se simţi exasperarea 


neputincioasă. Doar să îmi ia alocaţia şi să închidă şcoala. 

Ea îl privi în ochi fără ezitare, parcă provocându-l să 
nege. Dar el nu putea nega. Dacă Mariah hotăra să îşi 
sfideze făţiş tatăl şi să refuze să mai participe chiar şi o 
singură zi la acest sezon, era posibil ca Henry Winslow să 
facă exact acel lucru. Şi nu ar avea nicio legătură cu Robert 
sau cu parteneriatul. _ 

— Nu sunt duşmanul tău, Mariah. Incerc să te ajut. 
Robert îşi îmblânzi glasul, ştiind că, dacă ar lupta împotriva 
ei, ar întărâta-o şi mai tare. Spune-mi adevărul acum! De ce 
ai refuzat invitaţia Oliviei Sinclair? 

Îndoiala străbătu chipul lui Mariah; ea ezită, apoi 
recunoscu în şoaptă: 

— Evelyn. 

Robert clipi. Ce legătură avea sora ei cu asta? 

— Lady St. James nu a invitat-o pe Evie, îi explică ea, 
mândria şi indignarea simţindu-i-se în glas. Dacă sora mea 
nu este destul de bună să participe la balul ei, nici eu nu 
sunt. 

Robert îi studie chipul. Despre asta era vorba, 
umilinţa lui Evelyn? Atunci avu o revelaţie - Mariah îi era la 
fel de loială surorii ei precum şi el şi fraţii lui îşi erau loiali 
unii altora, iar Robert înţelese. Legăturile lui Mariah cu 
familia ei se dovedeau a fi mai profunde decât credea toată 
lumea. Inclusiv propria ei familie. 

Cu toate acestea, reputaţia surorii ei mai mici era la 
fel de şifonată ca a ei dacă era să dea crezare zvonurilor, 
din moment ce Evelyn era la fel de aventuroasă şi 
cutezătoare precum sora sa. Robert nu îi putea învinui pe 
soţii Sinclair dacă aceştia nu şi le doreau pe surorile 
Winslow la balul lor. Dar, ştiind cât de amabilă era contesa, 
el era convins că femeia pur şi simplu uitase de Evelyn. 

— Din neatenţie, sunt convins, o asigură el. Nimic 
altceva. 

Mariah pufni, semn că nu îl credea. 

— Mama îi va garanta şi ei o invitaţie. Eu însumi o să 
mă asigur de asta. Robert întinse mâna pentru a-i băga sub 
bonetă o buclă neagră rătăcită. Cântecul ei de sirenă era 


irezistibil, chiar şi aşa, când era murdară şi udă. E în 
regulă? 

Ea încuviinţă scurt din cap, de parcă îi era teribil de 
greu să facă tot ceea ce voia el. 

— Atunci, îi voi trimite un bilet lui Lady St. James. 

Robert zâmbi vag, uşurat. 

— Mulţumesc. 

— Dar numai pentru că nu vreau să o rănesc pe 
ducesă, avu ea grijă să clarifice. Apoi, pentru că războiul 
dintre ei o cerea, Mariah adăugă: Nici că mi-ar putea păsa 
mai puţin de ceea ce vrei tu. 

Desigur că nu. Gura lui se schimonosi într-un zâmbet 
trist. 

— Din partea ta, Mariah, nu m-aş aştepta la altceva. 

Buzele ei roşii părură să zâmbească. Fără îndoială, 
obrăznicătura luase comentariul lui ca pe un compliment. 
Poate că era. Deşi nu-i făcea plăcere să recunoască, lui 
Robert începuse să îi placă încăpăţânarea ei. Şi provocarea 
pe care o reprezenta ea din pricina acelei încăpăţânări. 
Nicio altă femeie nu îl ţinea ca pe arcuri aşa cum o făcea 
ea. 

Apoi Mariah îl lovi în joacă peste umăr, de parcă ar fi 
vrut să-l facă atent că acel moment tandru de înţelegere se 
sfârşise, iar ei îşi puteau relua certurile cu care se 
obişnuiseră. 

Dar Robert nu se retrase. Nici nu vru să o facă, atunci 
când observă că Mariah îşi dădu brusc seama că relaţia 
dintre ei tocmai se schimbase, fără cale de întoarcere. O 
scânteie de netăgăduit scăpără între ei. lar în loc să-l 
îndepărteze, mâinile ei începură să se plimbe pe reverul lui. 

— Este drăguţ când nu ne certăm, şopti el. Incapabil 
să se abţină să nu o atingă din nou, Robert îşi trecu degetul 
peste pata de murdărie de pe obrazul ei. Dacă o ţinem tot 
aşa, este posibil ca lucrurile între noi să devină aproape 
plăcute. 

— Eşti optimist, bombăni ea sec, apoi îl privi stând 
lângă ea în băltoacă. Se pare că te-am tras după mine şi te- 
am murdărit. 


Degetul lui continuă să îi mângâie obrazul lui Mariah 
chiar şi după ce pata de murdărie fu ştearsă, plimbându-se 
încet pe pielea ei fină şi caldă, apoi de-a lungul maxilarului, 
coborând pe gâtul zvelt. Mariah era o minunăţie, acum 
putea fi o fiară cu ghearele scoase, iar în clipa următoare 
putea fi delicată şi vulnerabilă. lar lui îi plăcea această 
parte blândă a ei. Foarte mult. 

— Poate că îmi place să fiu murdar, şopti Robert. 

Lui Mariah i se tăie răsuflarea şi degetele i se 
încleştară pe reverele lui. 

El nu intenţionase ca răspunsul lui să sune ca o aluzie, 
dar, când îi văzu obrajii roşind, fu bucuros că o spusese. Mai 
ales când privirea ei ţâşni spre gura lui, iar buzele i se 
întredeschiseră încet, parcă invitându-l. 

Inima lui Robert tresări de dorinţă. Mariah voia ca el 
să o sărute... Şi cine era Robert să îi refuze unei femei ceea 
ce îşi dorea? 

Strecurându-şi mâna după gâtul ei, pentru a o trage 
uşor spre el, Robert îşi înclină capul şi îi acoperi gura cu a 
lui. 

În timp ce o sărută, Robert vru să savureze clipa, să îl 
facă la fel de tandru şi de special precum acea parte 
ascunsă din Mariah pe care ea tocmai i-o arătase. Dar îl 
străbătu fierbinţeala din buzele ei, iar Robert nu se putu 
abţine să nu îi devoreze hămesit gura, mâinile lui 
cuprinzându-i faţa, pentru a o ţine sclava sărutului său. 
Nechibzuit din pricina acelei stări de frustrare şi excitare în 
care Mariah îl ţinuse încă din clipa în care se cunoscuseră, 
lui Robert aproape că nu îi păsa că un alt copil ar putea 
intra alergând în cameră şi să îi vadă. Robert îşi dorea acel 
sărut - şi o dorea pe ea - cu prea multă disperare ca să mai 
fie prudent. 

Când buzele ei se predară alor lui cu un oftat 
plângăreţ, lui Robert încetă să îi mai pese. 

El zâmbi în timp ce o sărută şi o tachină: 

— Băieţii? întrebă el, apoi îi mângâie buzele cu limba, 
provocând-o să le deschidă şi să îl lase să guste dulceaţa 
ascunsă înăuntru. 


— Băieţii, şopti ea aproape torcând. 

lar acel simplu cuvânt parcă fu o mărturisire despre 
cât de încântători i se păreau ei băieţii. lar el era cel mai 
încântător dintre ei. Mariah îşi strecură mâna după gâtul lui 
şi îşi deschise dornică buzele. 

Robert gemu şi se avântă înăuntru, unindu-şi limba cu 
a ei. Mariah era incredibil de iute la suprafaţă, dar atât de 
dulce în interior... Combinația aceea, pur şi simplu, crea 
dependenţă. 

Gâfâind, Robert îşi desprinse gura de a ei pentruao 
săruta pe gât, în timp ce o trase pe genunchii lui, iar 
mâinile începură să i se plimbe pe trup, explorând-o. 

— Nu toţi băieţii sunt răi, îi aminti el, îndrăznind să îşi 
treacă mâinile peste sânii ei, în lateral. Unii dintre noi pot fi 
drăguţi. Când Mariah îşi arcui spatele, venind mai aproape, 
invitându-l să facă mai mult decât atât, dorinţa vui prin el, 
iar Robert se supuse bucuros, cuprinzându-i sânii în palme. 
Foarte drăguţi. 

— Tu... nu eşti drăguţ, reuşi ea să spună printre 
suspine, în timp ce el îi cuprindea sânii voluptuoşi. Cu o 
mână, Mariah trăgea de reverul lui Robert pentru a-l ţine 
aproape, iar pe cealaltă şi-o plimba prin părul lui, 
încurajându-l în tăcere. Tu eşti imoral. 

— Foarte. Ca să îi demonstreze, Robert îşi cobori 
mâinile pe fundul ei şi strânse. Un icnet gâtuit îi scăpă lui 
Mariah, iar sunetul erotic se învolbură în corpul lui. Dar cred 
că şi ţie îţi place să fii imorală. 

Mariah se încordă, iar Robert se temu că ea ar putea 
să nege, că i-ar putea porunci să înceteze să o mai atingă. 
În schimb, privirea ei se fixă înfierbântată pe buzele lui, iar 
Mariah recunoscu: 

— Poate puţin. Cu tine. 

Robert gemu şi o sărută din nou. Nu înceta să se 
minuneze de ea, desfătându-se cu dulceata şi atingerea ei, 
pierzându-se în acea combinaţie năvalnică de dulce şi de 
înţepător, care spunea totul despre ea. În acea nepotrivire 
excitantă dintre o inimă blândă şi iubitoare şi o faţadă cu 
ghimpi. Mai mult decât orice, el voia să se strecoare sub 


acea faţadă şi să o dezvăluie pe adevărata Mariah, să o 
dezgolească de toate straturile, până când o găsea pe 
femeia pură de sub ele. 

Dar, pentru moment, el avea să se mulţumească doar 
scoţându-i cămaşa udă şi descoperind-o fără ruşine, atât 
cât îi permitea Mariah. 

Îi desfăcu primii trei nasturi ai cămăşii, apoi îşi 
strecură degetele în corset. Sânul ei drept se eliberă din 
strânsoare, dar rămase ascuns sub cămaşă. Frustrat că nu 
reuşea să o dezvăluie privirii sale fără să o dezbrace până 
la brâu, Robert întinse materialul cămăşii peste sânul ei, 
până când conturul rozaliu al sfârcului împunse bumbacul 
subţire. 

Incredibil de minunată... Robert îşi plimbă degetul 
peste cercul de un roz-închis şi fu încântat când Mariah 
tremură. Îi privi sfârcul întărindu-se sub atingerea lui, iar 
stomacul i se încleştă, odată cu erecţia. 

— Unui bărbat îi place cel mai mult o fărâmă de 
imoralitate la o femeie, şopti el, plecându-şi capul, până 
când respiraţia lui îi mângâie sânul. lar eu te plac imorală, 
Mariah. Foarte tare! li sărută uşor sânul şi zâmbi când ea 
tresări. Foarte tare! O muşcă uşor prin cămaşă, smulgându- 
i un icnet surprins. Mult! 

Apoi gura lui fierbinte cobori complet peste sânul ei şi 
supse cu îndrăzneală, gustând în sfârşit acea aromă 
interzisă a ei, după care tânjea. 

Gemând încet, Mariah se cutremură şi se arcui sub 
gura lui. Degetele i se înfipseră în părul lui, trăgându-i capul 
în jos, pentru a-i apropia şi mai mult gura de pieptul ei, într- 
o rugăminte tăcută de a-i oferi plăcere. El gemu, mânat de 
reacţia ei dornică, şi îi luă şi mai mult sânul în gură, cedând 
fericit dorințelor ei. 

Robert nu avea niciun drept să o atingă astfel cu gura, 
dar ea îl ispitise, răutăcioasă, de prea multă vreme. Acum, 
că el o prinsese, nu avea să rateze şansa de a se desfăta cu 
aroma ei, în timp ce Mariah se dăruia de bunăvoie gurii lui, 
fiecărei mângăâieri a limbii sale. Materialul cămăşii era acum 
aproape transparent, suficient cât să dezvăluie complet 


sfârcul rozaliu ochilor lui lacomi, în timp ce Robert sorbi 
acea privelişte. 

— Aşa mă crezi tu? Mariah se înfiora din nou şi 
tremură când Robert suflă un val de aer rece peste 
materialul umed şi sânul fierbinte de dedesubt. Imorală? 

El îşi plimbă mâinile în jos, pe corpul ei, iar fiecare 
mângâiere o făcea să se foiască pe genunchii lui. „Drace!” 
Ea răspundea cu atâta bucurie, era de-a dreptul 
fermecătoare... 

— Eşti o  diavoliţă veritabilă, recunoscu el cu 
sinceritate. 

Această diavoliţă luase, cu siguranţă, o formă plăcută, 
iar dacă ea continua să îşi zvârcolească fundul în poala lui, 
Mariah avea să înveţe, de asemenea, ce forme putea lua un 
bărbat excitat. O seducătoare care îi lasă pe bărbaţi să 
tânjească după ea. 

— Eu nu... fac asta, protestă Mariah, gâfâind şi 
gemând, diminuând astfel preţiozitatea mărturisirii lui. 

Mariah se desprinse din sărut pentru a lua o gură de 
aer, dar asta numai pentru a-l lăsa pe Robert să ajungă la 
gâtul ei zvelt. Când el îşi trecu limba peste pulsul ei agitat, 
mândrindu-se că el însuşi i-l făcea să gonească astfel, un 
geamăt ieşit din gâtul ei îl străbătu pe Robert din cap până 
în picioare. Dumnezeule, voia să îşi plimbe limba peste tot 
corpul ei, doar ca să audă gemetele ei de plăcere pe care el 
i le provoca! 

— O, ba da! o asigură Robert în timp ce ea se lipi mai 
tare de pieptul lui, atât de tare, încât el se temea că Mariah 
ar putea simţi cum inima lui bătea aşa de puternic din 
cauza ei. Îi ai pe bărbaţi la degetul mic oriunde mergi. 

Văzuse ce efect avea ea asupra bărbaţilor, cum îi 
excita şi apoi îi lăsa aşa, doar zâmbindu-le. Avea acelaşi 
efect şi asupra /ui. Dar Robert nu îi putea rezista, dorind-o 
mai mult decât pe orice altă femeie din viaţa lui, şi nu se 
putea opri din a o săruta. Precum ciocolata cu piper, fiecare 
sărutare interzisă îl învăluia într-o dulceaţă arzătoare, care 
îl făcea să îşi dorească mai mult, cu lăcomie. 

— Gândurile pe care le pui în minţile lor, spuse el 


răguşit, presărând o dâră de sărutări între sânii ei. Cum îi 
faci să ardă de nerăbdare să te atingă, cum tânjesc să fie 
singuri cu tine - îi înnebuneşti în încercarea lor de a ajunge 
la tine. 

Filfizonii care îi făcuseră ochi dulci pe Bond Street, 
bătrânii care o priviseră lacomi la toate seratele la care 
participaseră, până şi servitorii ăia blestemaţi, care 
încercaseră să tragă cu ochiul la rochia ei când se 
aplecaseră pentru a-i servi cina... Toţi o doreau, dar nici 
unul nu avea vreo şansă. O femeie ca ea îi mesteca şi apoi 
îi scuipa, de parcă nu erau buni de nimic. 

— Credeam că asta îţi doreşti, spuse ea răguşită, apoi 
îşi muşcă buza de jos pentru a-şi abţine un geamăt de 
plăcere când Robert reveni asupra sânului ei. 

— La naiba, nu! bombăni el cu gura pe sânul ei, 
gândindu-se că unul dintre filfizonii ăia ar putea-o săruta 
astfel. 

— Dar nu acesta era planul tău diabolic? îl tachină 
Mariah. 

În glasul ei se simţi excitarea, dar şi altceva... 
Fericire? Bucurie? Orice ar fi fost, lui Robert îi plăcea. Şi 
voia să o audă mai mult. 

— Să mă măriţi cu primul domn care se oferă? 

— Planul meu nu este ăsta. 

Robert îi cuprinse din nou gura într-un sărut sălbatic. 
În primul rând, pentru a o face să tacă şi să nu îl mai 
tachineze. Şi în al doilea rând, pentru a-şi alunga acel 
junghi de vinovăţie, provocat de faptul că şi el se gândise 
cândva la acel plan. 

Dar nu acum. Să o mărite cu unul dintre snobii ăia, 
care o vedeau doar ca pe un obiect pe care să îl posede, şi 
nimic mai mult? Ori să o lege de un filfizon mieros precum 
Whitby, care nu i-ar oferi niciodată provocările după care ea 
tânjea? „Niciodată! Acelor bărbaţi nu le păsa deloc de 
femeia iubitoare despre care el ştia acum că există sub 
acea faţadă. Mariah merita ceva mai bun, merita... 

— Atunci, cu cineva ca tine? 

El se retrase brusc, mâna încremenindu-i sub fusta ei, 


pe coapsă. Robert miji ochii în timp ce îi studie chipul şi 
încercă să îşi domolească inima care îi bubuia cu furie. De 
unde naiba venise acea întrebare? 

Râzând încet de expresia uluită de pe chipul lui, 
Mariah îl sărută pe nas. 

— Un depravat şi o puşlama? 

Dar stomacul lui se încleştă în loc să se simtă uşurat 
când îşi dădu seama că Mariah doar îl tachina. Fără să îşi 
permită să zăbovească asupra acestui lucru, Robert îşi 
ascunse chipul în părul ei, ca ea să nu poată vedea cât de 
mult îl neliniştea întrebarea ei nevinovată. 

— Nu cu cineva ca mine, o corectă el mâhnit. Treaba 
mea este să îi ţin pe bărbaţii ca mine departe de tine. 

— Nu, spuse ea tristă, iar Robert simţi imediat lipsa 
veseliei din glasul ei de mai devreme. Treaba ta este să mă 
măriţi, indiferent cine mă cere. 

„Niciodată!” El nu i-ar cere niciodată să se mărite cu 
un bărbat pe care nu îl iubeşte. Dar, bazându-se pe 
interesul pe care ea îl stârnea oriunde mergea, acest lucru 
nu avea să fie o problemă. 

— Până la sfârşitul balului, vei putea alege dintre cei 
mai buni gentlemani din Anglia. Vei cunoaşte pe cineva cu 
care vei dori să te măriţi, care îşi va petrece restul vieţii 
făcându-te fericită. 

Dar gândul că Mariah ar fi fericită nu îi alină junghiul 
care îi străpunse inima când şi-o închipui în braţele unuia 
dintre acei bărbaţi. 

Îi cuprinse chipul în palme şi o sărută pe obraji şi pe 
gură, încercând să alunge tristeţea de pe chipul ei şi să 
reînvie acea pasiune pe care o simţise în ea cu doar câteva 
clipe în urmă. 

— Domnii eleganţi fac deja coadă în jurul tău, şopti el, 
parcă pentru a se convinge şi pe el însuşi de rezultatul 
inevitabil al sezonului ei. Imploră să petreacă timp cu tine 
singuri, dându-se peste cap pentru a-ţi smulge un zâmbet. 

Robert îşi plimbă limba pe buzele ei, sorbindu-le 
dulceaţa, abţinându-şi un geamăt de plăcere când simţi 
câtă dorinţă se învolbura în trupul ei. Atât de multă, încât 


Mariah tremura. 

— Îi pui pe jar, Mariah, şopti Robert, fiind învăluit de 
focul pe care, cu siguranţă, ea îl stârnea în el. 

— Şi tu? Mariah îşi linse buzele - o mişcare nervoasă, 
involuntară, dar erotismul ei îl înfioră pe Robert. Te pun şi 
pe tine pe jar, Robert? 

„Dumnezeule, da!” Parcă fusese aprins un rug 
înăuntrul lui. El o crezuse o belea când nu fusese nimic mai 
mult decât o fiară. Dar acum, că îi văzuse şi cealaltă parte, 
cea iubitoare şi vulnerabilă, fericită şi relaxată, Mariah era 
de-a dreptul periculoasă. 

Dar, dacă ar recunoaşte acest lucru, ar fi blestemat 
pentru totdeauna. 

— Dacă te joci cu focul, te arzi, răspunse el evaziv, 
plecându-şi capul pentru a o săruta pe gât. 

Mariah se încordă în braţele lui. 

— Da? 

— lar eu nu am nicio intenţie să mă ard. 

Dar avea intenţia să simtă fierbinţeala focului. Mâna îi 
urcă pe piciorul ei cu îndrăzneală, iar Robert îşi dori cu 
disperare ca fusta să nu fi existat. Bine măcar că Mariah se 
gândise să şi-o ridice mai sus, astfel că lui îi fu mai uşor să 
exploreze... 

Un val de apă rece îi căzu în cap. 

— Ce naiba? Robert se ridică în picioare împleticindu- 
se, în timp ce apa murdară se scurgea pe el şi se aduna 
într-o băltoacă în jurul picioarelor lui. 

Cu hainele leoarcă şi ştergându-şi apa de pe faţă, o 
privi încruntat pe Mariah, care ţinea găleata goală în mâini. 

— Atunci, ce bine că ştiu să sting incendii! izbucni ea, 
apoi aruncă găleata şi îşi aranjă corsetul şi cămaşa cu 
degete tremurânde. 

In loc licărului triumfător pe care Robert se aştepta să 
îl vadă în ochii ei, el văzu furie şi... durere? 

Mintea începu să i se învârtă. Ea aruncase o găleată 
cu apă pe el, pentru Dumnezeu! Şi tot ea avea îndrăzneala 
să se simtă rănită? 

Confuzia şi un sentiment tăios de respingere se 


amestecară înăuntrul lui. Robert îşi încleştă dinţii. 

— Pentru Dumnezeu, de ce ai... 

Strigăte şi ţipete de copii străpunseră liniştea etajului 
în timp ce vreo zece elevi urcau în fugă scările. Tropăitul 
picioarelor lor răsună precum copitele vitelor când dădură 
iama în sala de clasă, căutându-şi fiecare banca lui, pentru 
ultima lecţie a zilei, oarecum fără să observe că Mariah 
stătea în mijlocul camerei şi că el semăna cu un şobolan 
înecat. 

Mariah ridică o sprânceană, parcă provocându-l să o 
atace acum, când era înconjurată de o haită de câini de 
pază de dimensiunea unor licurici. 

Ştiind că fusese învins - pentru moment - şi neavând 
nici cea mai vagă idee cu ce greşise, Robert trase adânc 
aer în piept pentru a se calma. Apoi îşi scutură braţele 
pentru a scăpa de cât de multă apă murdară putea. 

— Nu îţi face griji, Mariah! Nu te voi mărita cu primul 
bărbat care se oferă, îi promise el, în timp ce porni spre 
uşă, cât de nonşalant putu pentru un om care simţea apa 
murdară jucându-i printre degetele de la picioare. Dar cu al 
doilea, da, să fii sigură! 


Capitolul 9 


Când Mariah ajunse acasă, se lăsase seara. Îi zâmbi 
obosită majordomului care îi deschise uşa. Înfrigurată şi 
udă, era plină de praf - epuizată fizic şi - de la întâlnirea cu 
Robert - secătuită emoţional. În acel moment, nimic din 
lumea asta nu era mai bun decât să facă o baie fierbinte şi 
apoi să se întindă în pat. 

— Să o trimit pe Alice în camera dumneavoastră, 
domnişoară? întrebă Bentley, luându-i mantia şi pălăria. 

— Te rog, spuse ea, zâmbindu-i cu recunoştinţă. Apoi 
ezită, dar întrebă în cele din urmă: Ceilalţi sunt acasă? 

— Domnişoara Evelyn este la etaj, iar domnul Winslow 


e în biroul dumnealui. 

Mariah oftă. Sperase să aibă casa doar pentru ea, ca 
să îşi poată plânge în voie nefericirea. Şi pentru a încerca 
să dea de cap confuziei care o învăluise din clipa în care 
Robert Carlisle intrase în viaţa ei. 

— Mulţumesc. Spune-i lui Alice că urc imediat şi du-i 
asta lui Cook, te rog. Îi întinse majordomului coşul acoperit 
cu o bucată de pânză, pe care îl adusese din trăsură. 
Doamna Smith i-a trimis o plăcintă lui papa, spuse ea. Apoi 
zâmbi conspirativ şi adăugă în şoaptă: Şi am mai pus eu 
una pentru tine şi ceilalţi servitori. 

— Sunteţi  amabilă, domnişoară. Bentley îi făcu 
afectuos cu ochiul în timp ce luă coşul cu plăcinte, apoi îşi 
reluă atitudinea de majordom cuviincios şi îşi plecă formal 
capul, retrăgându-se spre scările din spate. 

Oftând adânc, Mariah porni fără tragere de inimă spre 
biroul lui papa. În curând, un servitor avea să aprindă 
lampa din foaier şi micile candelabre de perete de pe 
coridoare, dar, pentru moment, casa încă era întunecată şi 
liniştită, iar Mariah se bucura de asta. O durere de cap 
ameninţase să o biruie din clipa în care îşi luase la revedere 
de la cei de la Gatewell... 

Nu. Durerea de cap începuse în clipa în care Robert 
Carlisle distrusese un moment perfect, spunându-i că era 
genul de femeie cu care un bărbat s-ar putea arde. 

— Nu sunt de fier, pentru Dumnezeu, bombăni ea, 
lăsând furia să stingă orice durere mai rămăsese după acea 
acuzaţie. 

Pentru că duruse. Foarte tare. Şi tocmai când Mariah 
începea să creadă că ar putea avea încredere în el, că 
Robert ar putea, în sfârşit, să o înţeleagă. Se părea că nu o 
înţelegea deloc. 

Uşa biroului era deschisă, iar Mariah se opri şi se 
sprijini de cadrul uşii, privindu-şi tatăl. 

De fiecare dată când şi-l închipuia pe papa în biroul 
său, îl vedea astfel - stând exact acolo, în spatele mesei 
masive de scris, ocupat cu treburi. O piesă de mobilier din 
lemn de mahon, cu o inserţie de piele neagră pe tăblie, 


completată cu labe de leu sculptate pe post de picioare, 
biroul de scris era cel mai de preţ bun al lui papa, împreună 
cu verigheta lui, şi locul în care se simţea acasă. Câte ore 
petrecuse ea jucându-se pe covorul din faţa şemineului, în 
timp ce el studia registrele companiei stând la acel birou? 
Câte planuri şi speranţe de viitor îi împărtăşise el în timpul 
acelor amiezi liniştite? Dragostea ei pentru companie 
venise la fel de firesc precum iubirea pentru tatăl ei, ceea 
ce nu era deloc surprinzător, pentru că erau de nedespărţit, 
în timpul acelor ani în care ea îşi urmărea tatăl peste tot, 
chiar înainte de moartea mamei, lui Mariah îi plăcuse, pur şi 
simplu, să fie în aceeaşi cameră cu el, visând la vapoare şi 
locuri îndepărtate. 

Pieptul i se încleştă atât de tare, încât şi-l apăsă cu 
pumnul. Când se deteriorase atât de mult relaţia lor? Când 
încetase papa să fie bărbatul pe care ea îl admira şi când se 
transformase în adversarul ei? 

Umerii i se plecară. Era atât de sătulă să mai lupte cu 
el, să se chinuiască pentru a-i atrage atenţia... înainte 
lucrurile nu stăteau aşa. Când era mică, Mariah era bucuria 
lui, iar el o lua cu el oriunde mergea, fie că era vorba de o 
plimbare în parc sau de o întâlnire cu căpitanii de vas şi cu 
administratorii depozitelor. Până când împlinise 
treisprezece ani, iar el o trimisese la şcoala domnişoarei 
Pettigrew. Când se întorsese acasă, nimic nu mai era la fel. 
Ea era o femeie în toată firea, iar papa nu îşi putea imagina 
de ce voia Mariah să îşi petreacă timpul la sediul companiei 
sau la docuri, când putea să şi-l piardă la cumpărături sau 
la petreceri. La fel cum ea nu îşi putea închipui o viaţă în 
care să nu lucreze alături de tatăl ei. 

Poate că Robert avea dreptate. Poate că era timpul ca 
ea să nu mai încerce să reînvie acele zile de demult. 

Dar cum să renunţe la un vis pe care îl avea de atâta 
vreme şi cum să supravieţuiască după aceea? 

Parcă simţindu-i prezenţa, tatăl ei ridică privirea din 
hârtiile pe care le citea şi îi zâmbi. 

— Ai ajuns acasă, spuse el. 

— lar tu lucrezi, îi reproşă ea blând. Ca întotdeauna. 


— Pentru că întotdeauna e treabă de făcut, răspunse 
el cu un oftat obosit, dar fericit, zâmbetul crescându-i. 

Inima lui Mariah se strânse, amintindu-i că nu erau 
întotdeauna la cuțite, că adesea împărtăşeau momente 
liniştite ca acesta. Din nefericire, acele clipe păreau să fie 
din ce în ce mai rare şi mai preţioase, şi nu durau niciodată 
prea mult. 

Mariah clătină din cap. 

— Atunci nu te voi deranja. Voiam doar să ştii că am 
ajuns acasă. 

— Prostii. Papa lăsă hârtiile deoparte şi se lăsă pe 
spate în scaun. Să îmi văd fiica nu este niciodată un deranj. 

Mariah ridică surprinsă din sprâncene la auzul 
cuvintelor lui, dar, cu toate acestea, trecu de pragul uşii şi 
intră în cameră. 

— Oricum, un deranj bine-venit, recunoscu el, în timp 
ce se ridică de la birou şi merse la bufetul cu băuturi. Ai fost 
la Gatewell? 

— Da. Şi mulţumesc pentru că le-ai trimis pungile 
acelea de făină şi de zahăr. 

Papa turnă bourbon în două păhărele de cristal, dar se 
opri brusc şi îi aruncă o privire tăioasă. 

— Şi? 

Un zâmbet plin de înţeles se aşternu pe chipul lui 
Mariah. 

— Şi doamna Smith ţi-a trimis o plăcintă de gutui în 
semn de mulţumire. 

— Ah! răspunse el bucuros, oferindu-i lui Mariah unul 
dintre pahare. Doamna Smith are un suflet bun. 

Mariah îl acceptă, ţuguindu-şi buzele. 

— Şi ştie exact cum să ajungă la bunătatea din 
sufletul tău. 

Papa râse - un sunet cald şi senin, care îi aminti lui 
Mariah de bărbatul care fusese înainte de moartea mamei, 
când râdea mai mult şi se îngrijora mai puţin. 

— Să nu subestimezi niciodată valoarea descoperirii 
bunătăţii din sufletul unui bărbat, draga mea. Papa îşi 
ciocni paharul de al ei, mai mult pentru a-şi sublinia punctul 


de vedere, decât pentru a toasta. Poate duce la încheierea 
unor afaceri mai favorabile şi la o căsnicie mult mai fericită. 

Mariah râse slab şi luă o gură din lichidul auriu, 
savurându-i dulceaţa caldă, apoi gesticulă spre birou. 

— Cum merge afacerea? 

— Ca de obicei. Prea multe bunuri vin, prea puţine 
pleacă. Papa se trânti greoi în scaunul său, lăsându-se pe 
spate şi împreunându-şi mâinile peste burtă, cu paharul 
sprijinit de nasturii vestei. Blestemul unui comerciant. 

— Vom putea să cumpărăm un vas nou în primăvara 
aceasta? Intrebarea ei părea obişnuită, dar Mariah verifica 
situaţia companiei, aşa cum făcea întotdeauna când avea 
ocazia. Nu se putea abţine. lubea compania şi asta nu avea 
să se schimbe. In ciuda chinului la care tatăl ei o supunea în 
acel sezon, încă îl iubea, oricât de mult greşea în privinţa 
ei. 

Papa îşi plecă privirea spre hârtiile de pe birou şi se 
strâmbă. 

— Mă tem că nu în primăvara aceasta. Trebuie să pun 
deoparte nişte bani pentru un alt proiect pe care îl iau în 
calcul. 

Curiozitatea o împunse pe Mariah. 

— Este vorba despre proiectul acela imobiliar din St. 
Katharine? 

El ridică privirea, încruntându-se. 

— Ce ştii despre asta? 

— Nu prea multe. Mariah ridică din umeri şi luă încă o 
gură de bourbon. Carlisle mi-a spus că l-ai pus să 
investigheze nişte proprietăţi şi m-a întrebat dacă i-aş 
putea da nişte informaţii. 

Papa o studie cu atenţie. 

— Şi? 

— Nu i-am fost de mare ajutor, spuse ea, zâmbind cu 
tristeţe. Aş fi mai pricepută la aprovizionarea vitrinelor 
decât la cumpărarea lor. 

— Ai fi minunată la asta. 

In ciuda afecțiunii din vocea lui, complimentul nu o 
impresionă. Pentru că el încă nu era dispus să o lase să 


încerce să facă acel lucru - ori să îi dea o şansă cu orice alt 
proiect al companiei. Mariah îşi înghiţi amărăciunea cu o 
gură de bourbon şi întrebă: 

— Deci ne extindem depozitele? 

— Doar studiem posibilităţile, care s-ar putea dovedi 
extrem de profitabile pentru companie. 

— Acesta e un lucru minunat. 

Şi chiar era. Doar că Mariah îşi dorea să aibă un rol 
mai important în treaba asta. 

— Aşa cum spunea mereu bunicul tău, îi aminti el, ce 
este bun pentru Winslow Shipping... 

— Este bun şi pentru familia Winslow, spuseră ei la 
unison, apoi zâmbiră cu nostalgie. 

Mariah era convinsă că iubirea de pe chipul ei 
strălucea la fel de tare precum cea pe care o citea pe chipul 
lui papa. 

— Incă nu am stabilit nimic, adăugă el, aplecându-se, 
punând paharul pe birou şi întinzându-se după hârtii pentru 
a-şi relua munca. Dar, când o voi face, îţi voi spune şi ţie. 

Mariah ştia că avea să îi spună. Mereu o informa cu 
privire la schimbările din companie, luând întotdeauna în 
seamă părerile ei. 

— Cum stăm cu rezervele din depozite? 

— Favorabil. Vom începe să exportăm cafeaua 
săptămâna viitoare şi vom aduce bumbac din Alexandria şi 
mătase din China. Avem un cumpărător din Boston pentru 
tot stocul. 

— Bun, spuse ea, încântată de acele veşti. 

Marfa fusese întotdeauna partea ei preferată din 
afacere, toate acele bunuri exotice, din colţuri îndepărtate 
ale lumii. Fiecare vas era un tezaur. La gândul tuturor 
acelor mii de kilometri parcurşi de acele bunuri, Mariah 
bâigui: 

— Mătăsuri chinezeşti în Boston... uimitor! 

— O să-ţi păstrez un cupon de mătase, dacă vrei. 

— Dacă nu este prea mare deranjul. 

Mariah plănuia să i-o ofere lui Elizabeth Carlisle, în 
semn de apreciere pentru tot ce făcuse pentru ea. Ajunsese 


să o placă foarte mult pe Elizabeth. Fiul ei, pe de altă 
parte... Ei bine, era convinsă că l-ar plăcea şi pe el dacă 
Robert nu ar enerva-o la culme. 

— Şi Robert Carlisle? întrebă ea, neputând să se 
abţină. l-ai încredinţat proiectul acela, deci probabil crezi că 
este promiţător. 

O duru să spună acele cuvinte, având în vedere că 
papa nu îi dăduse nici măcar o şansă să dovedească şi ea 
de ce era în stare. 

El mormăi aprobator. 

— Da, este. 

Umerii ei se plecară. Desigur. Robert era capabil şi 
muncitor, cu legături solide şi o minte ageră, care putea 
ajuta compania să prospere. Mariah nu îi putea purta pică 
pentru această şansă de a-şi dovedi valoarea. Doar că nu 
voia ca el să o împiedice să facă şi ea acelaşi lucru. 

— Deci crezi că se descurcă destul de bine pentru un 
parteneriat? 

— Vom vedea, răspunse el evaziv. 

Dar inima ei naivă nu tresări plină de speranţă la 
auzul ezitării lui. În schimb, Mariah trase adânc aer în piept 
şi încercă să îşi păstreze hotărârea care o mâna de când 
începuse planul nebunesc al lui papa pentru sezonul ei. 

— Atunci, încă eşti de părere că ar trebui să-mi 
găsesc un soţ? 

— Un soţ ar fi bun pentru tine. Glasul lui se îmblânzi. 
Şi ceea ce şi-a dorit mama ta pentru tine, să ai propria ta 
casă şi familie. Nefiind conştient de durerea pe care i-o 
provocă fiicei lui acel comentariu, tatăl ei ridică ochii şi îi 
întâlni privirea. O expresie de afecţiune şi îngrijorare îi 
întunecă brusc chipul. Te distrezi sezonul acesta, da? 

Mai mult decât ar fi crezut Mariah posibil, dar asta 
numai datorită ducesei. Şi, într-o oarecare măsură, datorită 
lui Robert, îşi dădu ea seama. li p/ăcuse compania lui la 
ceaiurile şi cinele la care participaseră, iar când le însoţise 
la cumpărături, fusese mai răbdător decât mulţi bărbaţi. Şi 
sărutările lui... Oh, îi plăceau foarte mult! 

— Da, răspunse ea cu sinceritate, mă simt foarte bine. 


El încuviinţă scurt din cap, plecându-şi din nou 
privirea asupra hârtiilor, mulţumit de răspunsul ei. Dar apoi 
fruntea i se încruntă. 

— Burton Williams a venit pe aici în după-amiaza asta, 
în vizită la Evelyn. 

— Poftim? întrebă Mariah îngrijorată. 

Evie petrecuse destul de mult timp cu Williams în 
ultima vreme, vorbind singură cu el la toate evenimentele 
la care participaseră. Deşi Mariah nu putea spune exact ce 
anume o făcea să nu aibă încredere în Williams, nu îi plăcea 
că acesta îi făcea vizite surorii ei. Sigur, Evie merita să aibă 
peţitori, dar Mariah ar fi preferat pe altcineva în locul lui. 

— Cred că are de gând să îmi ceară permisiunea să o 
curteze. 

Mariah simţi cum pieptul i se strânge de grijă. 

— Şi ce vei spune? 

— Presupun că voi accepta, oftă el greoi. Evelyn îl 
place. Deşi, ca să fiu sincer, nu îmi place foarte mult. Ceva 
la el mi se pare în neregulă. 

— Da, aşa este, confirmă ea şoptit, bucuroasă că erau 
amândoi de acord în această privinţă. 

Dar Evie era inteligentă şi chibzuită; nu l-ar lăsa pe 
Williams să profite de ea. Cel puţin, aşa spera Mariah. 

— El ştie că nu va fi adus în afacerea familiei dacă se 
însoară cu ea? întrebă papa. Nu voi permite să se repete 
ceea ce s-a întâmplat cu mătuşa ta Charlotte şi cu bărbatul 
acela cu care s-a căsătorit. 

„Bărbatul acela”. Mariah zâmbi. Trecerea anilor îl 
îmblânzise pe papa. De obicei, obişnuia să-l descrie pe 
unchiul ei printr-un limbaj mult mai colorat. 

— Nu ştiu, Mariah clătină din cap, neştiind ce îi 
spusese sora ei lui Williams - asta, dacă îi spusese ceva. 
Dar nu cred că trebuie să ne facem griji în privinţa asta. 

Williams nu i se păruse niciodată a fi genul de bărbat 
dornic să muncească la docuri. Sau, pur şi simplu, să 
muncească. 

Papa răspunse cu un pufnet scurt, apoi o întrebă: 

— Ai planuri pentru seara asta? 


Ea clătină din cap. 

— Stau acasă. 

— De-abia aştepţi să te aşezi în faţa şemineului cu o 
carte bună, nu-i aşa? 

O carte bună... „Robert”. Mariah îşi abţinu un oftat de 
frustrare şi bâigui: 

— Sau măcar una enervantă. 

Bău ultima picătură de bourbon, apoi puse paharul 
deoparte şi se întoarse ca să plece în camera ei. 

— Fii amabilă cu Carlisle, strigă papa cu blândeţe. 

— Voi fi, răspunse ea. Deşi, gândindu-se la ceea ce 
împărtăşiseră în acea după-amiază, Mariah se îndoia că 
putea fi mai amabilă cu el fără să fie compromisă cu totul. 

Se opri în pragul uşii, o dorinţă disperată aprinzându- 
se înăuntrul ei. Una care îi spuse că acum era momentul - 
acum ori niciodată. Intorcându-se spre tatăl ei, trase adânc 
aer în piept, pentru a-şi găsi curajul de a da glas, în sfârşit, 
celor mai dragi visuri ale ei... 

— Intotdeauna mi-am dorit să lucrez cu tine, papa, 
spuse ea, ferindu-şi privirea când el ridică ochii la auzul 
acelei declaraţii şoptite şi neaşteptate, incapabilă să facă 
faţă unui şoc sau unor acuzaţii pe care le-ar putea citi pe 
chipul lui. Sau pură dezamăgire. De când eram mică, am 
vrut să fac parte din Winslow Shipping. O parte adevărată 
din companie, adăugă ea grăbită, temându-se că, dacă se 
oprea, nu mai putea rosti acele cuvinte. 

La urma urmei, cum putea să îl preseze pe Robert în 
continuare să vorbească despre tatăl lui, dacă ea nu avea 
curajul să discute cu al ei? 

— Există vreo modalitate, oricare... 

Glasul i se sugrumă. Frângându-şi agitată mâinile, 
Mariah se forţă să îl privească pe tatăl ei. Regretul şi 
durerea pe care le văzu în el aproape că o distruseră. 

— Of, Mariah, şopti el. Umerii i se prăbuşiră. Aş vrea 
ca lucrurile să fie diferite, chiar mi-aş dori asta. Bărbatul îşi 
feri privirea, dar nu înainte ca ea să îi observe lacrimile 
sclipindu-i în ochi. Dar comerţul naval este o lume 
periculoasă, deloc potrivită pentru orice femeie, darămite 


pentru o lady, aşa cum meriţi să fii. Aşa cum şi-a dorit 
mama ta să fii! 

Tatăl ei clătină din cap. 

— Nu am putut niciodată să îi refuz ceva mamei tale. 
Se pare că încă nu pot. Dregându-şi glasul pentru a-şi 
alunga nodul din gât, el îşi privi mâinile împreunându-se 


peste  teancul de hârtii,  încrucişându-şi degetele 
tremurânde într-o încercare eşuată de a-şi ascunde 
emoţiile. 


— Poţi să înţelegi? 

Încuviinţând scurt din cap, Mariah clipi pentru a-şi 
stăpâni lacrimile fierbinţi de epuizare şi frustrare care îi 
împăienjeneau ochii. Trecuseră săptămâni bune de când 
tatăl ei luase decizia că ea ar trebui să se căsătorească, iar 
Mariah nu era mai aproape de a-l convinge să se 
răzgândească. Dar, în loc de suferinţa cruntă la care ea se 
aşteptase după acest nou refuz, Mariah simţi doar un gol 
încleştându-se înăuntrul ei. Se cutremură la gândul că, 
poate, ajungea să accepte inevitabilul. Că nu avea să 
deţină niciodată un rol adevărat în companie. 

Cu spatele drept, prea mândră ca să îşi lase umerii să 
coboare, Mariah plecă din birou şi se îndreptă spre camera 
ei de la etaj. În mod surprinzător, nu plânse, dar nu ar fi 
putut spune cu siguranţă că lipsa lacrimilor se datora 
faptului că încă se agăța, cu naivitate, de visul ei sau că 
deja renunţase şi nu mai avea lacrimi să plângă. 

Nepermiţându-şi să se gândească prea mult care din 
motive era adevărat, Mariah se aşeză la masa de scris şi se 
întinse după o foaie de hârtie, pentru a-i scrie Oliviei 
Sinclair şi a-i cere scuze, aşa cum o instruise Robert să 
facă. Scrise cu grijă biletul, îl împături şi îl sigilă. 

Camerista ieşi din camera ei de garderobă, 
ştergându-şi mâinile pe şorţ. 

— Baia este gata, domnişoară. 

— Mulţumesc, Alice, spuse Mariah, întinzându-i biletul. 
Vrei să rogi un lacheu să ducă asta la reşedinţa St. James? 
Trebuie să fie livrată în această seară. 

— Da, domnişoară. Femeia porni grăbită spre uşă. Mă 


întorc imediat să vă ajut să vă dezbrăcaţi. 

— Nu este nevoie. Mă voi descurca singură în seara 
asta, o asigură ea pe cameristă. Nu voia compania nimănui 
în acea seară, preferând să fie singură, ca să îşi poată pune 
gândurile în ordine. Doar spune-i lui Cook să îmi trimită o 
tavă cu cina, în regulă? 

— Da, domnişoară. Alice făcu o plecăciune, apoi ieşi. 

Mariah se ridică şi merse în camera de garderobă pe 
care o împărțea cu Evelyn, al cărei dormitor era dincolo de 
această încăpere. Aceste camere ar fi trebuit să fie pentru 
domnul şi doamna casei, dar papa, înţelept, renunţase la 
ele, ştiind că fiicele lui aveau nevoie de ele mai mult decât 
el. Desigur, papa ştia că ele se strecurau una în dormitorul 
celeilalte, stând treze până târziu în noapte şi vorbind. 
Slavă Domnului că el îşi dăduse seama cât de mult aveau 
fetele nevoie de asta! 

Apa pregătită pentru baie o aştepta în cada mare, 
care fusese instalată permanent acolo, cu ţevi speciale de 
scurgere - unul dintre numeroasele avantaje ale faptului de 
a locui într-o casă nou construită în Londra. Servitorii nu 
erau nevoiţi să coboare la parter toată apa pe care o 
aduseseră la etaj, iar datorită acestui lucru, aveau camere 
de baie mai mari şi mai luxoase. Mariah îşi permitea acest 
răsfăţ special în acele zile când ştia că avea să lucreze la 
Gatewell, iar Alice primise instrucţiuni speciale să îi 
pregătească baia la ora 17. Aşa cum se întâmplase în acea 
zi, când cada o aştepta cu apă fierbinte şi înmiresmată cu 
ulei de portocale şi scorţişoară, pe care unul dintre căpitanii 
lui papa i-l dăruise când adusese câteva sticle din India. 

Inspirând mirosul dulce-înţepător, Mariah zâmbi. Să fii 
fiica unui comerciant însemna să beneficiezi de lucruri 
foarte plăcute. 

Se simţi mai bine cu fiecare strat de îmbrăcăminte pe 
care şi-l scoase, iar când intră în cadă şi se scufundă în apa 
fierbinte până la gât, senzaţia de căldură fu splendidă. 
Mariah nu îşi dăduse seama cât de obosită şi de înfrigurată 
era - cât de secătuită fizic şi emoţional - până în acel 
moment, când putu să se elibereze de toată oboseala şi 


confuzia. 

Închise ochii... şi văzu din nou chipul lui Robert 
Carlisle. 

Gemu de frustrare. Chiar şi atunci, când în sfârşit se 
încălzise şi se simţea bine acasă, pregătită să lase acea zi 
în urmă, bărbatul acela încă îi invada gândurile. Oare nu 
exista nicio cale să pună capăt modului în care el o putea 
irita? Sau o deruta? 

Robert o zăpăcea de-a dreptul. Ba era convinsă că el 
era diavolul în persoană, venit să îi distrugă viaţa, iar în 
clipa următoare părea un înger care îşi iubea familia mai 
mult decât orice alt bărbat cunoscuse ea vreodată. Intr-o 
secundă, Carlisle putea trece de la ipostaza de a fi 
încântător şi elegant la cea de bărbatul care arunca foc 
asupra ei - deşi, dacă era să fie sinceră, Mariah îl incitase. 
lar acum el era hotărât să o mărite cu orice bărbat îi ieşea 
în cale, însă în clipa următoare o săruta el însuşi... şi îi 
plăcuse. 

Cel puţin, aşa spera Mariah. Pentru că ei, cu 
siguranţă, îi plăcuse! 

În sinea ei, nu voia să recunoască faptul că, atunci 
când era cu Robert, se simţea atrăgătoare, inteligentă, 
plină de viaţă... şi foarte feminină, chiar şi în timp ce stătea 
într-o băltoacă cu apă murdară. El o făcea să se simtă aşa 
cum nu o mai făcuse alt bărbat vreodată, iar ei îi plăcea. 
Foarte mult. Şi l-ar fi plăcut şi pe e/ foarte mult, de 
asemenea, dacă nu ar fi fost hotărât să îi fure visul. 

Ei bine, poate că nu i-l fura. La urma urmei, era 
imposibil să furi ceva care nu exista. Dar, în mod sigur, i-l 
călca în picioare. 

Cu toate acestea, lui Mariah îi era greu să îi poarte 
pică pentru acest lucru. În ultimele săptămâni, ajunsese să 
îl cunoască destul de bine datorită lucrurilor pe care i le 
împărtăşise Elizabeth despre el, dovedindu-se a fi un bărbat 
loial, amabil şi generos cu prietenii şi familia sa, în ciuda 
unei reputaţii care îl înfăţişa drept un ticălos şi un 
desfrânat. Din câte ajunsese ea să îl cunoască personal, 
cuvintele mamei lui se adeveriseră, întrucât Robert părea 


fermecător şi elegant cu toată lumea. 

Cu toată lumea în afară de ea. Pentru ea, Robert era 
un mister blond-auriu, de 1,80 m, nervos pe ea într-o clipă 
şi sărutând-o pasional în următoarea... sărutând-o pasional 
mai ales când era nervos pe ea. 

lar în acea după-amiază, la Gatewell, pentru un 
moment nebunesc, nu fuseseră duşmani, iar legătura dintre 
ei fusese uluitor de tandră. Atât de tandră, încât Mariah 
fusese pe punctul de a recunoaşte că greşise să Îl 
chinuiască în toate acele dăţi... Până când el distrusese 
momentul şi făcuse acel comentariu dureros, spunând că 
ea punea bărbaţii pe jar. Şi, mai rău, că el nu avea să îşi 
permită să se ardă cu ea. 

Cât de mult duruse! Acea parte arogantă din el se 
întorsese în forţă şi, înfuriată peste măsură, Mariah îi 
turnase apa murdară din găleată în cap. 

Simţi un junghi de vinovăţie. Poate că nu ar fi trebuit 
să facă asta. Dar la naiba, o înfuriase atât de tare! Şi era 
furioasă mai ales pe ea însăşi, pentru că cedase farmecelor 
lui. Pentru că, atunci când fusese în braţele lui, îşi dorise 
mult mai mult de la el decât câteva sărutări. 

Era periculos să gândească astfel, dar Mariah nu se 
putea abţine. Când se gândea la el, simţea acea durere 
plăcută între picioare, unde ea bănuia că Robert voise să o 
atingă atunci când mâna lui se strecurase sub fusta ei. 
Dacă Mariah nu l-ar fi oprit, ar fi atins-o acolo? 

Permise acelui gând păcătos să zăbovească în mintea 
ei, iar Mariah se întrebă cum ar fi fost să îi simtă mâna între 
coapsele ei şi, cu ochii închişi, îşi imagină exact acel lucru... 
Mâna lui mângâind-o acolo, până când cel mai intim loc al 
corpului ei începea să zvâcnească fierbinte. Şi, mai mult, 
gura lui sărutând-o acolo, făcându-i ceea ce le făcuse 
sânilor ei... 

Mânerul uşii se răsuci, sunetul speriind-o. Mariah 
deschise brusc ochii şi icni, de parcă ar fi fost prinsă făcând 
ceea ce doar îşi imagina. 

Slavă Domnului că aburul apei fierbinţi îi ascundea 
obrajii îmbujoraţi, deşi nu îi puteau ascunde şi sentimentul 


de vină. Să aibă asemenea fantezii cu Robert Carlisle - o 
luase razna? 

— Aici erai. 

Evelyn intră în încăpere, zâmbindu-i cu afecţiune. Se 
aşeză cu eleganţă pe podea lângă cadă, pentru a vorbi cu 
Mariah, aşa cum făcuseră de când erau copii, în timpul 
băilor. In trecut, asemenea vizite erau făcute pentru a o 
enerva pe cea care era în cadă şi nu putea scăpa, dar, de 
când se întorseseră de la şcoala domnişoarei Pettigrew, 
vizitele în timpul băilor deveniseră prilej de conversații 
intime între surori. 

Pieptul lui Mariah se încordă cu tristeţe. Asemenea 
momentelor de linişte cu papa, şi aceste discuţii cu Evie 
deveniseră din ce în ce mai rare. 

— Bentley mi-a spus că ai venit acasă. Evie îşi 
cufundă degetele în apă, pentru a încerca temperatura. 
Cum a fost la Gatewell? 

— A fost bine, răspunse ea scurt, nevrând să intre în 
detalii. 

Buzele lui Evie se ţuguiară, parcă ştiind. 

— De ce nu te cred? 

Pentru o clipă, Mariah se gândi să se prefacă, dar 
Evelyn o cunoştea prea bine pentru a-i recunoaşte 
minciunile de la o poştă. 

— Robert Carlisle a trecut pe acolo. 

Ochii surorii ei se aprinseră cu un licăr romantic. 

— Să te vadă? 

— Să îmi spună că a avut loc o omisiune, o corectă ea 
ferm. Ultimul lucru de care avea nevoie era ca Evie să facă 
pe peţitoarea. Până la urmă, ai fost invitată la bal. 

Evie ridică din umerii zvelţi. 

— Ţi-am spus că nu mă deranja. 

— Dar pe mine, da, replică ea încet, apoi se forţă să 
vorbească mai vesel. Aşa că acum poţi fi atracţia serii, şi 
nimeni nu îmi va mai arunca mie vreo privire. Este perfect 
pentru amândouă. 

Sora ei oftă visătoare. 

— Sau am putea cunoaşte amândouă gentlemani 


minunati, care să ne facă să ne simţim de parcă ne-a fugit 
pământul de sub picioare. 

— Pantofii de cleştar te vor tăia, Cenuşăreaso, o 
avertiză crispată Mariah. 

— Nu şi dacă ne fuge pământul de sub picioare. 

— Mai ales atunci. 

Ignorând-o, Evelyn îşi plimbă alene degetele prin apă. 
O expresie visătoare îi lumina chipul. 

— Şi că tot vorbim de gentlemani chipeşi... 

Mariah se încruntă. 

— Nu mi-am dat seama că asta făceam. 

— Robert Carlisle. 

Mariah oftă şi închise ochii, încercând din răsputeri să 
îşi ignore sora în timp ce se scufundă mai adânc în apă. 
Evie era o romantică incurabilă, dar, dacă voia să facă pe 
zâna cea bună, trebuia să încerce în altă parte. 

— Nu cred că este nici pe departe atât de neplăcut pe 
cât îl faci tu să pară, Mariah. Evie îşi cobori secretoasă 
glasul. De fapt, eu cred că este chiar minunat. 

Mariah deschise un ochi şi o privi bănuitoare pe Evie. 

— De unde ştii tu? 

— Am vorbit de câteva ori cu el şi cu ducesa de la 
începutul sezonului, şi a fost foarte şarmant. Pare să ştie 
foarte multe despre transportul naval şi comerţ... 

Dacă era posibil să îşi dea un singur ochi peste cap, 
Mariah o făcu, dar îl închise din nou. 

— Şi este foarte captivat de tine. 

Asta o făcu pe Mariah să deschidă larg ochii. 

— Prostii, negă ea, ignorând zvâcnirile bruşte ale 
inimii ei naive. Bărbatul acela nu mă suportă. 

— O, te suportă mai mult decât crezi, spuse Evie 
mieroasă, atât de prinsă de ideea de romantism, încât nu 
îşi dădea seama de imposibilitatea a ceea ce sugera ea. 

„Eu şi Carlisle - absurd”. 

— Nu îşi ia ochii de la tine când sunteţi împreună. 

„Ha!” 

— Doar pentru că are impresia că născocesc ceva 
împotriva lui. 


Surprinderea se simţi în glasul surorii ei. 

— Şi născoceşti? 

„Bineînţeles, dar...” 

— Asta nu are nicio importanţă. Mariah se încruntă, 
ignorând junghiul dureros pe care îl simţi în piept când 
recunoscu: Pentru el, nu sunt altceva decât o problemă în 
privinţa căreia trebuie să ia măsuri. 

— Hm. Evie îşi odihni obrazul pe braţul ei, întins pe 
marginea căzii, şi îşi privi sceptică sora. Atunci, pentru 
binele tău, Mariah, sper că omul ştie să ia măsuri bune în 
privinţa ta. 

Mariah se încruntă. Evelyn putea fi enervantă, mai 
ales când avea dreptate. Dar nu mai voia să discute despre 
Robert Carlisle. 

— Şi tu ce măsuri ai de gând să iei în privinţa lui 
Burton Williams? 

Zâmbetul lui Evie străluci de încredere. 

— Bune. 

Inima lui Mariah tresări, în semn de avertisment. Se 
părea că Evie era mai ataşată de Williams decât îşi 
dăduseră seama ea şi tatăl ei. 

— Şi care sunt, mai exact, intenţiile lui faţă de tine? 

— Onorabile, răspunse Evie scurt, ofensată că Mariah 
insinua altceva. 

Cu toate acestea, când venea vorba despre intenţiile 
lui Burton Williams, Mariah bănuia că bărbatul era mai 
motivat de avere, decât de afecţiune. 

— Şi îl plac, adăugă Evie. Ochii visători i se îmblânziră. 
Este atât de chipeş şi de elegant! 

O, Mariah era convinsă de asta. 

— Vine dintr-o familie bună şi are perspective bune. 

Mariah nu era atât de convinsă de asta. 

— Ştie că nu i se va permite să facă parte din Winslow 
Shipping? 

Mariah era convinsă că, atunci când papa îl privea pe 
Williams, el îl vedea pe unchiul ei şi bănuia că Williams ar 
putea provoca aceeaşi harababură în familie ca şi el. La fel 
credea şi ea. 


— Nu este un vânător de averi. Simţindu-se rănită, iar 
acest lucru citindu-i-se în ochi, Evie o mustră: Chiar ar 
trebui să îl cunoşti mai bine înainte să îl respingi de la bun 
început! 

Remuşcarea o înghionti pe Mariah. Poate că îl 
judecase prea repede pe Williams. 

— Aşa voi face, fu de acord Mariah, deşi era puţin 
alarmată că Evie deja se gândea la posibilitatea de a se 
căsători cu acel bărbat. 

— Bun, spuse sora ei, în timp ce un zâmbet radiant îi 
lumină chipul. Pentru că am impresia că şi el mă place pe 
mine. 

— Sunt convinsă, aprobă Mariah cu sinceritate. 

Ceea ce o uimea pe Mariah nu era că un bărbat ca 
Burton Williams o găsea interesantă pe Evie, ci că mai mulţi 
bărbaţi încă nu descoperiseră cât de minunată era sora ei. 

Chiar şi acum, stând sprijinită alene de cadă, Evelyn 
avea o alură atrăgătoare, izvorâtă dintr-o eleganţă naturală 
şi o prezenţă de spirit pe care nici măcar domnişoara 
Pettigrew şi toate lecţiile ei de conduită nu reuşiseră să i le 
schimbe. În loc să moştenească ochii verzi ai mamei lor şi 
buclele negre, ca ale lui Mariah, Evelyn avea tenul mai 
albicios al tatălui ei, cu ochii de chihlimbar şi păr castaniu- 
deschis, care nu se putea hotărî niciodată dacă să 
sclipească blând în lumina soarelui, ca mierea, ori să 
strălucească de-a dreptul, precum cuprul. Şi, în ciuda 
tuturor notelor ei proaste la şcoală - despre care Mariah 
bănuia că erau rezultatul plictiselii pure -, mintea lui Evelyn 
era suficient de ageră ca să ţină orice prinţ în alertă. La fel 
şi entuziasmul ei, simţul aventurii şi dorinţa exuberantă de 
a îmbrăţişa din plin viaţa. Şi toate acestea erau înghesuite 
în inima unei romantice incurabile. 

— Nu ar fi grozav dacă ne-am găsi amândouă soţi în 
sezonul acesta? întrebă visătoare Evie. 

— Muşcă-ţi limba! 

Mariah o stropi cu apă. Evie râse şi se îndepărtă de 
cadă. 

— Dă-i o şansă lui Burton, o îndemnă ea. Îl vei plăcea, 


îţi promit! Nu seamănă deloc cu ceilalţi nerozi din societate. 

Exact motivul pentru care Mariah era îngrijorată în 
privinţa lui. 

Cu toate acestea, Williams era exact ceea ce puteai 
spera pentru o tânără de statutul lui Evelyn. Fiul cel mic al 
unui nobil, care se încadra perfect în societate şi aparţinea 
unei familii respectabile, Burton Williams trebuia să îi poată 
oferi o poziţie socială bună şi un trai confortabil lui Evie şi 
copiilor lor. 

Şi totuşi... 

— Ai grijă cu el, Evie! o avertiză blând Mariah. 

Zâmbind, Evie ridică o sprânceană. 

— Voi avea grijă cu Burton atâta vreme cât şi tu ai 
grijă cu Robert Carlisle. 

— Carlisle trebuie să aibă grijă cu mine, bombăni ea. 

Evelyn scoase un sunet dispreţuitor, tachinând-o cu o 
compasiune prefăcută pe sora ei: 

— Ce groaznic trebuie să fie când eşti nevoită să îţi 
petreci timpul cu fiul chipeş al unui duce, unul care te 
însoţeşte la baluri şi la cine sofisticate, valsează cu tine 
ţinându-te cu braţele lui puternice şi împărtăşiţi conversații 
serioase despre comerţ şi politică. 

— Tortură pură, răspunse Mariah oftând. 

Evelyn tăcu pentru o clipă, tonul îmblânzindu-i-se: 

— Chiar este Carlisle atât de rău în toate privinţele 
astea, Mariah? 

Auzind tonul serios al lui Evie, Mariah ridică încet 
privirea, iar insulta ironică ce îi stătea pe limbă la adresa lui 
Robert se stinse văzând licărul de speranţă şi îngrijorare 
pentru ea din ochii lui Evie. Poate că sora ei era o 
romantică  incurabilă, hotărâtă să găsească pentru 
amândouă un final fericit, ca în basme, cu un cavaler în 
armură strălucitoare, dar iubirea ei pentru Mariah era de 
netăgăduit. 

— Nu, răspunse ea, călcându-şi pe mândrie şi 
recunoscând. De fapt, este un bărbat foarte amabil, care îşi 
iubeşte foarte mult mama şi îşi adoră nepoata şi nepotul. 
Mariah îşi aminti cuvintele lui papa despre el şi o duru şi 


mai mult să recunoască: Şi va aduce mari beneficii 
companiei. 

— ÎI placi? o întrebă Evie. 

Ceea ce simţea Mariah pentru Robert era mult mai 
complicat decât un simplu a-/ plăcea. Clătină din cap. 

— El vrea parteneriatul pentru el însuşi. 

Evelyn zâmbi blând şi repetă: 

— Dar tu îl placi, nu, Mariah? 

— Da, răspunse ea şi se simţi ca o trădătoare atât 
faţă de companie, cât şi faţă de ea însăşi pentru că 
recunoscu acel adevăr cu voce tare. 

— lar el te place pe tine? 

Fusese mai mult o afirmaţie decât o întrebare, 
observă Mariah, la fel cum sesiză şi licărul de speranţă din 
ochii surorii ei. Evelyn nu avea să fie mulţumită până nu 
erau amândouă căsătorite şi cu câte un copil în fiecare 
braţ. 

— Cred că da, şopti ea, temându-se ca nu cumva, 
recunoscând cu voce tare, să tenteze soarta să îi 
demonstreze că se înşală. 

Evie insistă, şoptind la fel ca Mariah: 

— Atunci, ce vei face în privinţa lui? 

— Nu ştiu, răspunse ea cu sinceritate, toată confuzia 
ei cu privire la Robert fiind cuprinsă în acele două cuvinte. 
Când zâmbetul lui Evelyn începu să se lărgească, Mariah se 
încruntă. Dar e mai mult decât suficient pentru azi. Gata cu 
Robert Carlisle, gata cu tine, aşa că pleacă de-aici şi lasă- 
mă să mă spăl liniştită! Fugi, fugi! Flutură cu mâna udă, 
gesticulând spre uşă. Apoi se înduplecă, aşa cum făcea 
mereu, şi adăugă: Dar spune-i lui Cook să aducă două tăvi 
şi vom lua cina împreună, în faţa şemineului. 

Evie îi zâmbi peste umăr, în timp ce închise uşa în 
urma ei. 

Oftând adânc, Mariah închise ochii şi se scufundă în 
apă până când doar nasul îi mai rămase la suprafaţă, 
mulţumită să sufere singură în acea  harababură 
sentimentală. 

În lupta cu Robert, ea câştigase ultima lor ceartă. 


Atunci, de ce se simţea de parcă pierdea războiul? 

În ultimele câteva săptămâni, luptase până la 
epuizare şi se temea de îndelungatul asediu al sezonului 
care nu era nici pe departe gata să se încheie. Nu îşi 
dăduse seama niciodată cât de greu şi de epuizant putea fi 
să lupte pentru un vis ori să se împotrivească sentimentelor 
ei crescânde pentru un bărbat - iar ea chiar avea 
sentimente pentru el, blestemat să fie! Mariah nu o minţise 
pe Evie. Cu cât petrecea mai mult timp cu el, cu atât îi era 
mai greu să îl vadă ca pe un diavol fără suflet. Şi de fiecare 
dată când îl vedea muncind în biroul de la docuri, 
convingerea că nu era destul de bun pentru companie 
scădea câte puţin. 

Mariah gemu, frustrată. Ce avea să facă? 


Capitolul 10 


Seara balului lui Mariah 


Notele de final ale cadrilului se stinseră treptat, iar 
Mariah făcu o reverență înaintea partenerului ei, apoi zâmbi 
recunoscătoare când el îi luă mâna şi i-o puse pe braţul lui, 
pentru a o conduce de pe ringul de nas. 

Balul se dovedi a fi un succes şi avea toate şansele să 
fie evenimentul sezonului. Societatea londoneză se 
înghesui în sala de bal într-o mare de satinuri sclipitoare şi 
bijuterii, sub candelabre strălucitoare, întâmpinată de o 
armată de servitori ducând tăvi cu şampanie şi distrată de 
orchestra care cânta de pe palierul de la etaj. O întreagă 
cameră laterală de lângă sală fusese dedicată băuturilor şi 
răcoritoarelor, în timp ce numeroase alte camere serveau 
în acea seară drept saloane de recepţie, camere de jocuri, 
fumoare pentru domni şi foaiere pentru doamne. Trei seturi 
de uşi duble stăteau larg deschise spre terasă şi spre 
grădina întunecată, pentru a permite aerului rece de iarnă 
să intre şi să domolească acea căldură înăbuşitoare. 


Era o festivitate grandioasă pentru introducerea ei, pe 
care Mariah nu ar fi crezut-o posibilă în urmă cu şase 
săptămâni, nici măcar în vis, darămite să creadă că ar 
putea chiar să îi facă plăcere să participe. Dar, spre 
surprinderea ei, îi plăcea. Foarte mult. Mai ales datorită 
faptului că Evie era acolo şi putea să împărtăşească 
această petrecere cu ea. Tatăl ei rămăsese acasă, refuzând 
invitaţia pe motiv că voia să o lase să se bucure de seară 
fără să fie agitată de prezenţa lui acolo. Dar Mariah ştia 
adevărul. Papa nu se simţise niciodată în largul lui printre 
aristocrați, iar ea simţi o durere surdă în piept la gândul că 
el era atât de hotărât să o transforme într-o lady de 
societate, adică să devină parte dintre oamenii care nu l-ar 
accepta niciodată pe el drept unul de-al lor. 

Balul nu era doar pentru ea, desigur. Petrecerea 
anuală a lui Lady St. James era întotdeauna una dintre cele 
mai aşteptate evenimente ale sezonului, dar amabilitatea 
contesei, permițându-i lui Mariah să fie oaspete de onoare, 
o impresionă. La fel şi modul în care Lord St. James opri 
festivitatea pentru a-i permite lui Elizabeth să îi facă o 
prezentare specială lui Mariah, apoi închină un toast în 
cinstea ei. Momentul fusese de-a dreptul magic! Se simţise 
ca o prinţesă într-un basm şi nu avea de gând să lase 
această noapte minunată să treacă fără să se bucure de ea. 

Nici măcar proasta dispoziţie nefirească a lui Robert 
Carlisle nu o putea supăra în acea seară. 

Fusese supărat încă de când venise să le ia pe ea şi 
pe Evelyn la bal. Mariah crezuse că ajunseseră la o 
înţelegere în privinţa păstrării distanţei dintre ei doi sau cel 
puţin la o îmblânzire a resentimentelor, în ciuda acelei 
găleți cu apă murdară. Se părea că nu era aşa, întrucât, din 
momentul în care el o văzu coborând scările în rochia ei de 
bal, îl cuprinsese o nervozitate stranie. Carlisle nu adresase 
nimănui niciun cuvânt în drum spre reşedinţa St. James, iar 
odată ajunşi acolo, rămăsese tăcut şi gânditor, inclusiv în 
timpul dansului inaugural, când, fiind însoţitorul ei, fusese 
obligat să îi fie partener lui Mariah. Nimic nu părea să îl 
mulţumească. Se încrunta supărat de fiecare dată când 


cineva o complimenta pe Mariah, spunându-i că arată 
splendid, că avea să ia societatea cu asalt şi, cu siguranţă, 
avea să atragă zeci de gentlemani la uşa ei, de parcă acele 
complimente erau cumva din vina e. 

Dumnezeule, avea să îl înţeleagă vreodată pe acest 
bărbat? 

Elizabeth o luă de braţ. 

— Te simţi bine la bal, draga mea? 

— Mă simt minunat, răspunse ea sinceră, cu un 
zâmbet radiant. 

— Adevărat? 

— Da. Mariah gesticulă cu mâna înmănuşată spre 
salon. Dacă aş fi ştiut că balurile pot fi atât de distractive, 
aş fi implorat să particip la unul cu mult timp înainte. Îşi 
puse cu afecţiune mâna peste a lui Elizabeth, apoi adăugă: 
Dar ţie îţi datorez toate acestea. Nu îţi pot spune cât de 
recunoscătoare îţi sunt! 

Elizabeth radie la auzul complimentului, apoi îi aruncă 
o privire vicleană. 

— Chiar dacă scopul jocului este căsătoria? 

— Poate că aceasta este destinaţia săgeţii, ripostă 
Mariah cu un zâmbet la fel de viclean, dar mai este cale 
lungă până ce va atinge ţinta. 

Râzând vioaie, Elizabeth îi strânse uşor braţul. 

— Mai sunt oameni pe care aş vrea să îi cunoşti, 
spuse ea, conducând-o spre un grup de doamne adunate la 
mică distanţă de ele. 

În timp ce îşi croiră drum prin mulţime, Mariah aruncă 
o privire fugară prin salon, dar nu îl zări nicăieri pe Robert. 
Nu că ar fi vrut să îl vadă în mod special, mai ales dacă 
rămăsese atât de posomorât. Voia doar un moment cu el, 
să îi mulţumească pentru ceea ce făcuse pentru Gatewell, 
atâta tot. De la vizita lui de săptămâna trecută, Robert o 
surprinsese trimițând câteva transporturi cu bunuri pentru 
copii, inclusiv rechizite pentru sălile de clasă şi un cufăr plin 
cu haine şi încălţăminte de toate mărimile. 

De asemenea, trimisese un cadou special pentru Polly 
- o păpuşă cu obrajii rozalii şi buclele blonde, purtând o 


frumoasă rochie albastră. Dar bileţelul fu cel care o făcu pe 
Mariah să plângă. O scrisoare în care Robert explica faptul 
că numele păpuşii era Charlotte, că o întâlnise chiar în acea 
dimineaţă, pe o idee în Clerkenwell, că păpuşa îi spusese că 
ar vrea să meargă la şcoală ca să fie cu alţi copii, dar îi era 
teamă că nu avea să-şi facă niciun prieten... „Ar putea fi 
Lucy prietena ei?” După acea introducere, Polly luase 
imediat păpuşa, iar acum, oriunde mergea, o ducea cu ea 
pe blonda Charlotte sub un braţ şi pe Lucy cea fără cap, 
sub celălalt. Era cel mai atent cadou pe care îl văzuse 
Mariah vreodată. 

Incapabilă să se abţină, ea întrebă cât de nonşalant 
putu: 

— Unde este Robert? 

— Cel mai probabil în camera de jocuri, ascunzându- 
se de mame hotărâte să îşi mărite fiicele şi de fetele lor, 
care erau în căutarea soţilor, fără neruşinare. 

Mariah îi aruncă o privire bănuitoare, ştiind cât de 
mult îşi dorea Elizabeth ca Robert să se aşeze la casa lui şi 
să îi ofere mai mulţi nepoți. 

— Nu eşti şi tu o mamă hotărâtă pentru căsătorie? 

— În seara asta sunt una, dar prin procură, pentru 
tine, draga mea. Elizabeth îi strânse cu o afecţiune maternă 
braţul. Ceea ce nu este deloc acelaşi lucru. 

— Înţeleg. Mariah îşi reţinu un zâmbet observând că 
ironia situaţiei îi scăpa ducesei. 

Nu conta. În acea seară, avea de gând să se simtă 
bine şi să îl ignore pe Robert, dar să-i urmărească fiecare 
mişcare. 

Şi, cumva, să fie cu ochii pe Evelyn în aglomeraţia de 
la petrecere. 

În rochia ei de un roz pal, sora ei nu era uşor de 
urmărit într-o mare de domnişoare îmbrăcate în culori 
pastel. Probabil că Evelyn alesese acea rochie în primul 
rând pentru ca lui Mariah să îi fie greu să stea cu ochii pe 
ea. Din acest motiv, ea îl însărcinase pe Whitby cu 
supravegherea lui Evie în acea seară, pentru a se asigura 
că sora ei nu intra în necaz la primul ei bal. 


Din fericire, Evie fu mai uşor de urmărit decât 
anticipase ea, pentru că, din nefericire, sora ei nu se 
îndepărta mai deloc de Burton Williams. Dar măcar fata 
ţinea cont de sfatul lui Mariah, de a fi precaută. Evelyn 
dansase o singură dată cu el până atunci, ştiind ce însemna 
dacă îi acorda prea multe dansuri, şi nu încercase să se 
retragă undeva singură cu el. Nu încă. 

Luându-şi privirea de la sora ei, Mariah zâmbi cu 
eleganţă în timp ce Elizabeth o prezentă unui nou grup de 
doamne ale căror nume ea nu avea să şi le amintească, 
adăugându-se celorlalţi o sută de oameni pe care deja îi 
cunoscuse în acea seară. De fiecare dată, era la fel... Toată 
lumea făcea ochii mari pentru o secundă, în timp ce îşi 
dădeau seama brusc cine era ea şi îşi aminteau reputaţia 
pe care şi-o construise, dar o acceptau imediat, pentru că 
ducesa de Trent o însoțea. Mariah bănuia că ar fi putut 
dansa printre ei în cămaşă de noapte şi tot i-ar fi fost 
iertată îndrăzneala atâta vreme cât Elizabeth garanta 
pentru ea. 

In timp ce se ridică din plecăciunea pe care o făcu, 
mulţimea se despărţi în două înaintea ei. Briza aceasta 
între oameni dură doar o secundă, dar fu suficient ca 
Mariah să îl zărească pe Robert în capătul opus al salonului. 
In ţinuta lui formală, Robert aproape că îi tăie răsuflarea. 
Pantaloni albi ca zăpada îi acopereau coapsele musculoase, 
haină din satin, lavalieră cu un nod complicat, vestă din 
caşmir de un albastru-închis şi un ac de lavalieră de 
culoarea safirului, asortându-se cu albastrul ochilor lui, 
părul lui de crai, puţin ciufulit licărea auriu în lumina 
candelabrelor, făcând-o pe Mariah să îşi dorească să îşi 
treacă degetele prin el... „Dumnezeule!” 

Parcă simţindu-i ochii asupra lui, Robert ridică 
privirea, întâlnind-o pe a ei din capătul încăperii. O străbătu 
un fior de dorinţă atât de fierbinte, încât Mariah tremură. 

— Aici erai, Mariah! Te-am căutat peste tot. 

O mână pe cotul ei îi distrase atenţia. Când privi din 
nou în direcţia lui Robert, el dispăruse. 

Alungând o senzaţie surprinzătoare de pierdere, 


Mariah se întoarse şi zâmbi... 

— Whitby, ştii... Mariah îşi înghiţi cuvintele, pieptul 
strângându-i-se de teamă. Ţi-ai părăsit postul. Ce a făcut 
Evie? 

— Nimic. El gesticulă cu degetul spre un colţ al 
salonului. Stă la bârfă cu marchiza de Chesney. 

Whitby îi aruncă un rânjet nătâng ce îi adânci 
gropiţele şi îl făcu să arate chiar mai copilăros decât de 
obicei. Nici hainele nu îl ajutau. Purta acelaşi stil de ţinută 
de seară ca toţi ceilalţi domni din încăpere - deşi în culori 
mult mai stridente şi cu o puzderie de modele, care o 
făcură pe Mariah să se întrebe dacă nu cumva croitorul lui 
orbise -, dar pe Whitby hainele acelea îl făceau să arate de 
parcă cineva l-ar fi întins pe Beau Brummell? pe o roată de 
tortură. 

— Sunt aici pentru dansul nostru, spuse el, făcând o 
plecăciune complexă din talie, aproape căzând în cap, apoi 
întinse mâna ceremonios. Domnişoară Winslow, valsul 
nostru. 

Lui Mariah i se înmuie inima pentru el. 

— AŞ fi onorată, domnule Whitby. 

Cu un zâmbet radiant, Whitby îi luă mâna şi o puse pe 
braţul său, apoi o conduse pe ringul de dans, în timp ce 
maestrul de ceremonii anunţă primul vals. Alte cupluri îşi 
ocupară locurile în jurul lor, până când ringul deveni la fel 
de aglomerat ca restul salonului. Dar, când începu muzica, 
iar bărbaţii îşi învârtiră partenerele pe primele acorduri, 
ceilalţi îi făcură loc unui Whitby exuberant, în timp ce el 
valsa în lungul podelei cu Mariah la pas dublu faţă de 
tempoul melodiei. 

Râzând de entuziasmul lui şi întrebându-se dacă 
metronomul era stricat atunci când Whitby învățase să 
danseze, Mariah se lăsă în voia distracţiei pure a 
momentului şi încercă, pur şi simplu, să ţină pasul. Işi 
croiseră o cărare înainte şi înapoi, timp în care ea îl spiona 
pe Robert pe ringul de dans. Întinse gâtul pentru a vedea 

mai bine, chiar când Whitby o învârti, iar ea o văzu pentru o 
secundă pe frumoasa femeie din braţele lui Robert... 

Priveliştea o izbi asemenea unui fulger. Icnind, Mariah 
se împiedică, iar Whitby îşi mişcă braţele necoordonat, în 
încercarea de a o prinde. Asta îi făcu pe amândoi să se 
oprească brusc, dar câteva cupluri, care fuseseră destul de 
curajoase încât să încerce să ţină pasul cu ei, se împleticiră 
în toate direcţiile în jurul lor. 

Îngrijorarea brăzdă chipul lui Whitby. 

— Eşti bine? 

Mariah ridică sfioasă privirea spre el. Slavă Domnului 
că şocul imaginii lui Robert dansând cu altă femeie, care o 
făcuse să roşească, fu ascuns de stânjeneala pe care o 
simţi din pricina faptului că se împiedicase. 

— Sunt bine. Doar m-am împiedicat în propriul meu 
picior. Mariah îşi reluă poziţia. Continuăm? 

Whitby  încuviinţă din cap, dar fruntea îi era 
încruntată. Conducând-o mai lent acum, el aruncă o privire 
în spatele ei, în direcţia în care privise ea când se 
împiedicase. 

— Te uitai la Carlisle. 

— Mă poţi învinui? 

Tulburată de faptul că fusese prinsă cu atâta uşurinţă 
uitându-se după Robert, Mariah ridică din sprâncene, 
prefăcându-se că asta făcea parte din războiul lor. Un 
amiral înţelept ştie întotdeauna unde este ancorată flota 
inamicului. 

Whitby încuviinţă din nou, dar, pentru ca ea să nu se 
împiedice din nou, menţinu un ritm mai lent, care era acum 
sub tempoul orchestrei, făcând celelalte cupluri să se 
îmbulzească în urma lor. Mariah îi strânse cu afecţiune 
mâna într-a ei. Whitby îi era un prieten drag, dar un pericol 
adevărat pe ringul de dans. 

— Nu te aşteptai să îl vezi valsând? întrebă el 
stăruitor, ca un câine urmărind un os. 

„Deloc”. Dar Mariah refuză să recunoască. 

— Sunt doar îngrijorată pentru partenera lui 
ghinionistă, spuse ea pufnind şi dându-şi capul pe spate 


într-un gest arogant. Biata fată trebuie să îi suporte 
atenţiile grosolane. 

Whitby izbucni într-un hohot de râs. 

— Eşti geloasă! 

O cuprinse groaza. 

— Sunt foarte sigură că nu sunt! 

— O, ba da! Whitby rânji asemenea unei pisici care 
prinsese un canar. Doamna Smith va cânta de bucurie când 
îi voi spune! 

— Nu sunt interesată de Carlisle, şuieră ea printre 
dinţi, încă având un zâmbet ferm lipit pe faţă, pentru 
oricine care îi privea, şi simțind un mic fior de vinovăţie 
pentru că îşi minţea cel mai bun prieten. Whitby nu merita 
eschivarea sau minciunile ei, dar Mariah nu voia să 
vorbească despre Robert Carlisle cu el. 

— Bărbatul acela mi-a dat viaţa peste cap din clipa în 
care a intrat în ea, spuse ea. 

lar asta nu era, în mod sigur, o minciună. 

— Da. Dar tot eşti geloasă că valsează cu altcineva, în 
timp ce tu ai avut parte doar de cadrilul de început cu el. 

Blestemat să fie pentru că avea dreptate! £ra 
geloasă. Whitby o cunoştea prea bine ca să nu observe că 
acel detaliu o măcina. Dar ea nu avea să îi spună niciodată 
că începuse să fie atrasă de Carlisle, suficient cât să îl lase 
să o sărute pasional în sala de clasă. Sau să recunoască 
suferinţa pe care el i-o provocase cu uşurinţă când făcuse 
acel comentariu răutăcios, că nu voia să se ardă cu ea. 

Dar cealaltă femeie era bine-venită pentru el. Cu 
siguranţă că Mariah nu îl voia pe acel bărbat nesuferit 
pentru ea însăşi... Dar, la naiba, nu voia nici ca altcineva să 
îl aibă! 

— Voi recunoaşte, răspunse ea, alegându-şi cu atenţie 
cuvintele, că Robert Carlisle este un bărbat atrăgător, dacă 
unei femei îi place acest tip de Adonis blond. 

Care ei îi plăcea. Foarte mult. 

— Şi pare să aibă nişte calităţi elegante, dacă poţi 
trece cu vederea personalitatea lui înţepătoare, continuă 
ea. 


— Înţepătoare? Whitby privi curios în direcţia lui 
Robert. Asta chiar este un truc desăvârşit. 

Mariah fu nedumerită. 

— Care anume? 

— Cum poate un bărbat să se transforme într-un 
cactus, o tachină el. Dar, la urma urmei, Adonis era zeul 
plantelor. 

Mariah îşi dădu ochii peste cap, răbdarea dispărându-i 
treptat. 

— Nu al plantelor, Whitby. Al primăverii şi al 
renaşterii. 

— Deci recunoşti că Robert Carlisle este un zeu? 

— Robert Carlisle nu este un Adonis! 

Cuvintele ofensatoare ieşiră din gura ei înainte să le 
poată împiedica şi, iritată, le rosti destul de tare ca să 
poată fi auzite de cuplurile din preajma lor. Femeile 
chicotiră pe seama stânjenelii ei, în timp ce bărbaţii 
zâmbiră încrezuţi, pentru că părerile geloase despre Robert 
le fuseseră confirmate. 

Mariah simţi cum o arde ceafa. Pentru prima dată, 
poznele lui Whitby nu erau amuzante. Mariah îşi cobori 
glasul şi îl străfulgera cu o privire încruntată, care doar îl 
făcu să rânjească mai larg. Blestematul! 

— Robert Carlisle încearcă să îmi fure compania, îi 
aminti ea. lar scopul lui este să mă mărite, nu uita! 

Aceste cuvinte îi şterseră rânjetul lui Whitby, care 
spuse sumbru: 

— Nu şi dacă nu vrei tu. 

— Şi să risc să îmi pierd alocaţia? 

Umerii ei se prăbuşiră sub greutatea acelui gând. 
Aceea era încă o ameninţare reală. Papa nu ar obliga-o 
niciodată să se mărite cu primul bărbat care apărea doar ca 
să o ştie căsătorită şi plecată din casa lui, dar, dacă un 
gentleman potrivit, cu o reputaţie solidă şi resurse 
financiare o cerea în căsătorie, atunci el ar putea să îşi 
pună ameninţarea în practică decât să îi permită să refuze. 

— Atunci, ce s-ar alege de Gatewell? continuă ea. ŞI 
de toţi copiii? Unde ar merge dacă nu ne-ar avea pe noi să 


îi protejăm? Ce s-ar întâmpla cu ei? 

Când el nu răspunse, Mariah îşi feri privirea, 
cuprinzând-o un nou val de frustrare. Trecuse o lună de 
când papa îi dăduse ultimatumul, şi nimic din situaţia ei nu 
se schimbase. Alocaţia ei era la fel de insuficientă ca 
întotdeauna. Cu siguranţă, Whitby nu o ajuta cu toate 
comentariile lui răutăcioase despre Robert. 

— Atunci, mărită-te cu mine! se oferi el foarte serios. 

Pieptul lui Mariah se încordă la auzul ofertei lui 
amabile. Una pe care ea nu ar accepta-o niciodată. Deşi nu 
voia să fie forţată să se căsătorească, Mariah încă spera că 
într-o zi şi-ar putea găsi un soţ care să o iubească. Şi pe 
care ea să îl iubească la rândul ei. lar acel bărbat nu era 
Hugh Whitby. 

Scuturând din cap, Mariah răspunse blând: 

— Tu nu mă iubeşti. 

— Nu într-un mod romantic, recunoscu el, strângându- 
i mâna într-a lui, dar ţin la tine. Şi nu vreau să fii rănită de 
Carlisle. 

Ochii lui Mariah se înceţoşară. Whitby nu mai avea 
rânjetul acela nătâng, ci o privea cu o expresie sinceră, 
ceva între nerăbdare temătoare şi groază pură că ea ar 
putea accepta cererea în căsătorie. 

Cerere care dovedea doar ce om bun era el. lar într-o 
zi, avea să fie un soţ minunat. Pentru altă femeie. 

— O, Whitby, şopti ea, te iubesc. 

El păli. 

— Tu... da? 

Mariah râse. 

— Ca pe un prieten drag. Îi cuprinse obrazul în palmă, 
apoi îşi înăbuşi un alt râset, în timp ce îl simţi pe Whitby că 
se relaxează uşurat, iar culoarea îi revine în obraji. Faptul 
că te-ai oferit să mă iei de soţie ca să mă ajuţi înseamnă 
mai mult pentru mine decât pot exprima în cuvinte. Dar nu 
cred că aceasta este soluţia potrivită. 

— Eşti sigură? Chiar în timp ce întrebă, Mariah ştiu că 
el trimitea spre cer o rugă tăcută ca ea să nu se 
răzgândească. 


— Pot să îi ţin piept singură lui Robert Carlisle, îl 
asigură ea. 

Valsul se sfârşi. În timp ce Mariah făcu un pas înapoi 
şi se aplecă într-o reverență potrivită cu cea exagerat de 
entuziasmată a lui Whitby, ea aruncă o privire în capătul 
opus al ringului de dans... direct în ochii lui Robert, în timp 
ce el luă mâna partenerei lui pentru a o conduce la locul ei. 
In ciuda furiei la adresa lui, o forţă de atracţie se învolbură 
în Mariah, doar pentru a se transforma într-o gelozie de 
gheaţă când el se aplecă să îi şoptească ceva la ureche 
femeii, care zâmbi. 

Să îi ţină piept? Mariah îşi muşcă buza. De-ar putea să 
se convingă pe sine de acest lucru la fel de uşor cum îl 
convinsese pe Whitby... 


Două dansuri mai târziu, Robert o privea pe Mariah 
peste marginea paharului său de vin, în timp ce îl ducea la 
buze. |n seara aceea, arăta ca o zeiţă plutind printre 
oameni, complet conştientă de efectul tulburător pe care îl 
avea asupra fiecărui bărbat din încăpere. 

Cu excepţia lui. El devenise imun la farmecele ei 
alegând calea cea grea. 

Mariah era vedeta sclipitoare a balului din acea seară, 
iar toată lumea voia să stea lângă ea. Câţiva bărbaţi 
norocoşi avuseseră onoarea de a-i fi parteneri pentru un 
dans. Chiar în clipa aceea, Mariah dansa cu eleganţă cu 
ducele de Wembley. Excelenţa Sa avea de două ori vârsta 
ei, dar ea îi zâmbea de parcă bărbatul ar fi fost un june- 
prim, înrobindu-l. Aşa cum făcuse cu fiecare bărbat cu care 
dansase în acea seară. Aşa cum sperase mama lui. La urma 
urmei, ducesa fusese foarte ocupată, asigurându-se că 
toate dansurile lui Mariah aparţineau celor mai eligibili 
gentlemani. 

Şi lui Whitby. 

Robert miji ochii în timp ce îl privi pe filfizon stând 
lângă Evelyn Winslow, în colţul salonului. Mariah se dăduse 


în spectacol cu el, învârtindu-se atât de nesăbuită prin sala 
de bal cu el, râzând voioasă şi radiind de bucurie. Robert 
era convins că toată lumea din încăpere văzuse modul în 
care ea flirtase... Fiecare atingere relaxată pe umerii lui 
Whitby în timp ce străbătuseră ringul de dans, fiecare râset 
şi zâmbet pe care i le oferise, dansând atât de apropiaţi, 
încât faldurile rochiei ei atingeau picioarele lui cu fiecare 
rotaţie. Şi cum îi atinsese obrazul, privindu-l de parcă restul 
lumii nu ar fi existat - cu neruşinare. 

Tot cu neruşinare încercau să îi atragă atenţia şi 
Whitby, şi ceilalţi bărbaţi. Chiar atunci, vreo şase bărbaţi 
aveau să se năpustească asupra ei, să îi ofere pahare cu 
punci de îndată ce dansul se încheia, iar Wembley o 
conducea la marginea ringului. Idioţii nici măcar nu se 
deranjaseră să o cunoască destul de bine, cât să ştie că ea 
prefera şampania. 

— Turmă de oi, bombăni el, în timp ce Mariah întorcea 
capete trecând prin mulţime. 

Totuşi, până atunci, Robert fu nevoit să admită că 
planul lui Mariah pentru acel sezon funcţiona - domnii care 
o vizitaseră acasă renunţaseră la ideea de a o curta în clipa 
în care descoperiseră că ea nu le deschidea nicio cale spre 
averea familiei Winslow. Dar nu avea să fie astfel de fiecare 
dată. Trebuie să fi existat unul sau doi bărbaţi, dintre toţi 
cei care îi căutaseră atenţia astă-seară, cărora nu le păsa 
deloc de bani. Unul sau doi care aveau să fie destul de 
curajoşi ca să o viziteze. Cel mai probabil, chiar a doua zi. 
Apoi ar mai dura doar câteva săptămâni până la sosirea 
primelor oferte de căsătorie. 

Mariah cu peţitori serioşi şi oferte de căsătorie... Exact 
ceea ce sperase Robert când Henry Winslow îl provocase cu 
această sarcină - Mariah căsătorită, parteneriatul asigurat 
pentru el însuşi şi dovada indiscutabilă că el era demn să 
fie fiul lui Richard Carlisle. 

Atunci, de ce naiba era atât de deranjat de treaba 
asta? 

O privi pe Mariah croindu-şi drum de pe ringul de dans 
împreună cu Wembley, apoi se îndepărtă de mulţime, 


pentru a se bucura de un moment de singurătate lângă 
uşile duble deschise. 

Nu era frumoasă - în acea seară, era, pur şi simplu, 
inegalabilă. lar rochia aceea... 

Cu o croială elegantă, din satin arămiu, faldurile 
rochiei i se revărsau teatral din talie până în vârfurile 
pantofilor şi licăreau precum aurul topit. Fără mâneci, 
îndrăzneață, dar cu un decolteu modest, care doar îţi dădea 
un indiciu vag despre sânii de dedesubt, contradicţia 
tentantă dintre satin şi pielea dezgolită era izbitoare. Dar 
lipsa totală a podoabelor fu cea care îi atrase cel mai mult 
atenţia. Frumuseţea simplă a rochiei îţi tăia respiraţia. 

La naiba, ea îţi tăia respiraţia purtând rochia! lar 
Robert ardea de dorinţă să o dezbrace de rochie. Cu dinţii. 

Dar, amintindu-şi cu câtă furie îi aruncase Mariah o 
găleată cu apă în cap pentru că el îndrăznise să îi sărute 
sânul, Robert se temea că, cel mai probabil, avea să moară 
în încercarea de a o dezbrăca. 

Era extrem de tentat să încerce oricum. Pentru că 
încă putea simţi acea aromă dulce-înţepătoare, acel 
amestec exotic de portocale şi scorţişoară care îl 
înnebunea. Încă tânjea să îi dezlănţuie acea agerime şi să 
se lanseze împreună în acel schimb de replici care îi 
accelera pulsul... 

Mariah se întoarse zâmbind cu eleganţă în timp ce 
orchestra cântă o fanfară, iar dorinţa se învolbură atât de 
intens înăuntrul lui, încât aproape îi tăie răsuflarea. 

„Drace!” Unele victorii meritau sacrificiul vieţii unui 
bărbat. 

Dând pe gât ultimul strop de vin, Robert îşi puse 
paharul gol pe tava unui servitor care trecu pe lângă el, luă 
o cupă cu şampanie şi porni direct spre ea. 

Mariah era cu spatele la el, îndreptându-se spre uşile 
deschise, astfel încât să se bucure de aerul curat şi de o 
pauză de la petrecere. 

Strecurându-şi braţul peste umărul ei, Robert ţinu 
cupa cu şampanie în faţa ei. 

Un râset melodios îi scăpă printre buze lui Mariah. 


— Whitby, îl mustră ea veselă în timp ce se întoarse, 
dacă îmi place şampania franţuzească nu înseamnă că sunt 
o trădătoare a... 

Când îl văzu, râsetul i stinse brusc. Zâmbetul 
prietenos i se transformă într-o privire surprinsă, apoi într-o 
încruntătură. 

— Şampanie. Preferata ta, spuse el, alungându-i pe 
ceilalţi bărbaţi cu punciul lor. 

— Da, este. Mulţumesc. În timp ce luă cu răceală 
cupa, Mariah întrebă încordată: Este mită ca să continui să 
mă comport frumos în această seară? 

Robert dădu din cap spre şampanie. 

— Dacă doar de asta ar fi nevoie ca să te ţin în frâu, 
aş cumpăra o podgorie întreagă. 

Remarca lui îi smulse un zâmbet amuzat lui Mariah, 
care şopti sec: 

— lar eu care credeam că buna mea purtare merită 
doar o ladă cu struguri. 

— Sau zece, o corectă el, incapabil să se abţină să nu 
îi răspundă la zâmbet. 

Ochii ei îl măsurară din cap până în picioare. Pentru 
prima dată, Robert nu se simţea sub privirea ei de parcă ar 
fi fost un inamic evaluat înaintea unei lupte. Dar era 
evident că Mariah încă era furioasă pe el. lar pe Robert încă 
îl scotea din sărite că ea îl tot pedepsea pentru ceea ce 
fusese puţin mai mult decât un sărut. O întâlnire de care şi 
ea păruse să se bucure, până când obrăznicătura îi vărsase 
apă murdară în cap. 

— Despre ce voiai să vorbeşti cu mine? întrebă ea, 
punând capăt tachinărilor lor. 

Dar lui îi plăcea să o întărâte şi să poarte un duel 
verbal. Nicio altă domnişoară prezentă la acest bal, în acea 
seară, nu avea focul pe care îl ascundea Mariah înăuntrul 
ei. Robert nu se putu abţine şi zise: 

— Am auzit că mă crezi un Adonis. 

Ochii ei sclipiră, citindu-se în ei, pentru o clipă, o 
stânjeneală evidentă. Apoi Mariah îşi reveni fără prea mult 
efort şi luă cu nonşalanţă o gură de şampanie, doar o urmă 


vagă de roşeaţă în obraji trădându-i ruşinea. 

— Încă o dată, bârfele deformează povestea. 

El ridică amuzat din sprâncene. 

— Atunci, crezi că sunt Venus? 

lronia lui o făcu să clocotească. Mariah răsuflă 
îndelung. 

— Cred că eşti cel mai arogant şi mai enervant bărbat 
care... 

— Arăţi minunat astă-seară, o întrerupse el. 

Ochii ei se aprinseră. 

— Ha! Spui asta doar pentru că... 

— Pentru că eu cred că arăţi minunat, repetă el încet. 

Niciodată în viaţa lui, Robert nu fusese mai sincer. 

Mariah încremeni, rămânând fără cuvinte pentru o 
clipă, în timp ce îl privi lung. Cu toate acestea, ea refuză să 
îi mulţumească, parcă ştiind că el nu o spusese că un 
compliment. Şi nu era un compliment. Astă-seară, 
frumuseţea ei era blestemul lui. 

— La fel cred toţi ceilalţi bărbaţi din acest salon. 

Fiecare dintre cei pe care ea îi onorase întreaga seară 
cu zâmbetele ei radiante, cu dansul ei grațios şi 
conversațiile abile - cu excepţia lui. Chiar şi acum, privirile 
lungi şi evident interesate ale domnilor din preajma lor îi 
dovedeau lui Robert că avea dreptate. O doreau. 

La fel şi el, Dumnezeu să îl ajute! 

— Ai grijă, Mariah! Robert simţi o dorinţă misterioasă 
de a o avertiza în privinţa bărbaţilor care îi dădeau târcoale 
asemenea unor lupi în căutarea prăzii. Acelaşi avertisment 
care i se aplică şi lui însuşi. Gentlemanii din aristocrație 
sunt obişnuiţi să obţină ceea ce vor doar pentru că sunt 
cine sunt. 

Ea oftă nerăbdătoare. 

— Desigur că... 

— lar ce vor eşti tu, şopti el, glasul fiindu-i mult mai 
aspru decât intenţionase. 

Buzele ei se întredeschiseră într-un mod delicat în 
timp ce îl privi lung, de parcă nu îi venea să creadă 
îndrăzneala lui de a afirma aşa ceva. Dar, din fericire, nu îl 


plesni pentru asta. Nici nu îi întoarse spatele, rămânând 
perfect nemişcată, cu excepţia ritmului respirației ei, care 
deveni sacadată, şi privindu-l fix în ochi. 

Apoi Mariah sorbi încet o gură de şampanie, dându-şi 
silinţa să nu pară că vorbele lui o tulburaseră, dar nu îşi 
putu ascunde roşeaţa din obraji sau tremuratul mâinii în 
timp ce duse cupa cu şampanie la gură. De data aceasta, îi 
luă mult mai mult să îşi revină şi nu reuşi să alunge 
complet roşeaţa din obraji. 

Când luă cupa de la gură, recăpătându-şi cumpătul 
suficient cât să îi poată răspunde, Mariah îl asigură: 

— Atunci, vor fi foarte dezamăgiţi să descopere că nu 
pot avea ceea ce îşi doresc. 

Robert era convins că ea ar fi vrut ca glasul să îi sune 
dispreţuitor, dar, în schimb, cuvintele îi ieşiră de parcă ar fi 
tors, făcând-o şi mai atrăgătoare decât era - dacă era 
posibil -, în ciuda licărului de furie din ochii ei. 

— Nu am nevoie de avertizările tale. În seara asta, mă 
port exact cum vrea toată lumea să mă comport. Degetele i 
se încleştară pe piciorul cupei de şampanie. O mulţumesc 
pe mama ta dansând cu duci şi angajându-mă în cele mai 
plictisitoare discuţii cu matroane despre ceaiuri şi grădini 
de trandafiri. Îi fac pe plac tatălui meu încurajând 
gentlemani să mă viziteze, în timp ce o ţin pe sora mea 
departe de belele cu Burton Williams. 

Cuvintele ei erau calme, dar Mariah punctă fiecare 
aspect bătând frustrată cu vârful degetului în paharul cu 
şampanie. 

— Şi fac toate acestea cu zâmbetul pe buze pentru 
că, până acum cinci minute, mă simţeam bine. Fac pe plac 
tuturor în această seară. Apoi Mariah ridică din sprâncene, 
afişând acea expresie exersată de dispreţ, care îl scotea din 
sărite pe Robert. Cu excepţia ta. Dar, la urma urmei, pe tine 
te-ar mulţumi doar dacă aş fugi în Scoţia cu vreun iubit. 

Fără să îşi dea seama, orchestra îi sublinie cuvintele, 
intonând primele note bombastice pentru următorul dans, 
trimițând un fior de entuziasm printre cei prezenţi în salon. 
Un vals. 


Mariah se întoarse şi dădu să plece, dar Robert o 
prinse de braţ şi o opri. El simţi tensiunea gonind ca 
fulgerul prin ea, când Mariah încremeni şi icni. Ea tremură 
sub atingerea lui, iar acel uşor tremur vibră prin degetele 
lui Robert, urcându-i în braţ şi apoi străbătându-i corpul, 
asemenea unei panglici fierbinţi, care îi unea pe amândoi. 

— Dacă vrei să îmi faci pe plac, îi spuse el în şoaptă, 
în timp ce mulţimea începu să se foiască, iar cuplurile 
porniră spre ringul de dans, muzica învăluindu-i asemenea 
unui curent grăbit, dansează cu mine! 

Mariah îl privi uimită peste umăr şi reuşi să spună: 

— Poftim? 

— Oferă-mi plăcerea companiei tale astă-seară, rosti 
el ademenitor. Îi fură o mângâiere pe braţ, coborând spre 
încheietură, şi îi simţi pulsul gonind sub vârfurile degetelor 
lui, apoi repetă încet: Dansează cu mine, Mariah! 

Ea ezită, o expresie nesigură de dorinţă întunecându-i 
chipul, începutul unui zâmbet satisfăcut răsări pe buzele lui, 
Robert ştiind că Mariah era pe punctul de a ceda. 

Dar mândria ei învinse, iar felina cea încăpăţânată 
clătină scurt din cap. 

— Nu vreau să dansez cu tine. 

Robert scrâşni din dinţi, înăbuşindu-şi frustrarea 
crescândă. „Oh, nu!” Micuța obrăznicătură nu avea să 
reuşească să îl respingă atât de uşor. Nu în seara aceea! Nu 
când el ardea de dorinţă să o aibă aproape! 

Ştiind că ea nu putea rezista unei provocări, Robert se 
aplecă şi îi şopti la ureche: 

— Ce te împiedică, Mariah? Mirosul exotic de 
portocale şi scorţişoară îl ameţi, simțind un fior de dorinţă. 
lar singurul lucru pe care şi-l dorea era să danseze cu ea. 
Ţi-e teamă că s-ar putea să îţi facă plăcere să fii în braţele 
mele? 

Ochii ei licăriră cu o intensitate furibundă. 

— Încă te temi să nu te arzi? ripostă ea. 

Robert se îndreptă brusc la auzul acelei acuzaţii 
neaşteptate. 

— Să mă ard? repetă el confuz. Despre ce... 


„Dumnezeule!” 

Revelația îl izbi pe Robert la fel de puternic de parcă 
Mariah l-ar fi plesnit peste faţă. Cuvintele ei răsunară 
înăuntrul lui, aceleaşi pe care el le folosise împotriva ei la 
şcoală când se apropiase prea mult. Când atracţia lui 
pentru ea devenise mai mult decât fizică - atât de 
puternică, încât Robert avea nevoie cu disperare să i se 
amintească cine era ea şi ce ameninţare reprezenta. 

Pieptul i se îngreună de remuşcări când citi suferinţa 
în ochii ei verzi, Mariah ridicând defensivă bărbia în 
încercarea de a înlocui durerea cu mândria. Ea îşi 
deschisese inima în faţa lui, împărtăşindu-i iubirea pentru 
copiii din St. Katharine şi preocuparea pentru sora ei, doar 
ca Robert să spulbere insensibil acea încredere. Şi îi 
permisese să o sărute, crezând în el atât de mult, încât să i 
se dezvăluie ochilor şi gurii lui... 

A Nu fusese de mirare că îi făcuse un duş cu apă rece. 
In momentele ei cele mai vulnerabile, el fusese un ticălos 
nechibzuit. 

— A fost greşit să gândesc asta şi am fost un măgar 
că am spus-o, recunoscu el trist. Apropiindu-se cât de mult 
îi permise decenţa, Robert o simţi înmuindu-se la auzul 
scuzelor şi înfiorându-se la apropierea lui. Mă refeream la 
ceilalţi bărbaţi care nu pot face faţă focului din tine, nu se 
ridică la nivelul provocării. Care nu sunt suficient de bărbaţi 
să facă faţă unei femei ca tine. Robert tăcu pentru o clipă, 
apoi recunoscu, cu glas răguşit: Ştii ce efect ai asupra mea. 
Nu pot să gândesc limpede când sunt în preajma ta. 

Surprinderea îi tăie răsuflarea lui Mariah, dar Robert 
nu putea nega. Ea îl scotea din minţi, până când el nu mai 
ştia ce să creadă sau să spună. Pentru Dumnezeu, el nu îşi 
dorea altceva când era singur cu Mariah decât să se 
lanseze amândoi într-un duel verbal şi apoi să o strângă în 
braţe şi să o sărute din cap până în picioare! lar spre 
surprinderea lui, ea era singura femeie pe care o întâlnise 
vreodată care avea abilitatea nefirească atât de a-l excita 
fizic, dar şi de a-i da speranţa că şi el ar putea, în cele din 
urmă, să depăşească moartea unui părinte. 


Chiar şi acum, nu era în stare să se abţină să nu o 
atingă şi îndrăznea să îşi plimbe mâna pe spatele ei. 

— Tânjesc după focul pasiunii tale, Mariah. 

Ea înghiţi în sec. O cuprinse o nervozitate bruscă, 
amestecată cu acea vulnerabilitate ispititoare care îl 
atrăgea atât de mult. Cu toate acestea, Mariah reuşi să 
riposteze aspru. 

— Şi să rişti încă un duş cu apă rece? 

— Ca să îţi simt iar aroma? spuse el tărăgănat, 
privirea căzându-i dornică pe gura ei voluptuoasă. Absolut! 

Mariah trase sacadat aer în piept. Preţ de o secundă, 
un licăr de dorinţă sclipi în adâncimile verzi ale ochilor ei, 
iar pulsul îi goni în scobitura de la baza gâtului. In acel 
moment efemer, el zări în ochii ei acea expresie de 
fragilitate care o făcuse să îşi împingă comportamentul 
spre limita decenţei, acea pasiune care o făcuse să Îi 
întoarcă îndrăzneață sărutările - o expresie a tentaţiei pure. 

Dar dispăru dintr-o suflare, iar mândria ei blestemată 
ieşi din nou la suprafaţă. 

Mariah îşi retrase mâna din strânsoarea lui şi îi întinse 
cupa de şampanie pe jumătate goală. Gestul era unul de 
refuz, dar modul în care degetele ei tremurau îi spuse lui 
Robert că scurta lor conversaţie o răscolise. 

— Atunci vei fi foarte dezamăgit să afli că nici tu nu 
poţi avea ceea ce îţi doreşti. 

Mariah se răsuci pe călcâie şi, fără o singură privire 
înapoi, ieşi pe uşă şi dispăru în noaptea întunecată. 

Robert miji ochii în timp ce o urmări cu privirea, mult 
timp după ce silueta ei zveltă dispăru în umbrele grădinii. 
„Afurisita!” Să creadă că îl poate întărâta cu atâta uşurinţă, 
că îi poate pune inima pe jar, să-i facă sângele să 
clocotească de dorinţă şi furie şi apoi să plece, pur şi 
simplu... 

Nu de data asta! 

Robert dădu pe gât restul de şampanie şi porni cu 
paşi mari după ea. 


Mariah se ascunse sub o salcie dintr-un colţ 
îndepărtat al grădinii, umbrele întunecate şi ramurile 
groase şi aplecate ale copacului ferind-o de orice privire. 

Recunoscătoare că era singură, se sprijini de trunchiul 
sălciei şi trase în piept aerul atât de rece, încât îi înţepă 
plămânii. Din fericire, grădina era pustie, nu era nimeni în 
jur care să-i vadă nedumerirea şi frustrarea. Din cauza 
mirosului de zăpadă proaspătă ce plutea în aer, doar 
câteva cupluri se aventuraseră afară, dar rămăseseră pe 
terasă sau în apropierea casei. Mariah avu impresia că o 
văzu pe Evie împreună cu Burton Williams printre acele 
cupluri, dar nu se putu opri ca să se asigure. Nu când voia 
cu disperare să fugă de acolo înainte să ţipe. 

Ce crai era Robert! Să îi spună toate lucrurile acelea, 
să o privească în modul acela înfierbântat, făcând-o să 
tânjească după lucruri pe care ea nu le putea avea 
vreodată. Nu de la e/, în ultimul rând. Pentru că ar fi fost 
foarte simplu să capituleze în faţa dorinţei pe care Mariah o 
citise în ochii lui albaştri, în faţa şarmului şi inteligenţei lui, 
a iubirii şi loialității de nestrămutat pentru familia lui, în faţa 
gestului minunat de a-i trimite o păpuşă unei fetiţe. 

Mariah gemu de frustrare. Blestemat să fie pentru că 
o deruta atât de tare! Şi să-l ia naiba pentru că o făcea să 
îşi dorească să îl sărute, să îl lase să o atingă şi să o facă să 
se simtă specială! Mariah îşi dorea să râdă cu el şi să vadă 
cum i se încreţea pielea din jurul ochilor atunci când 
zâmbea. Voia, pur şi simplu, să petreacă timp în compania 
lui, făcând orice altceva în afară de a se certa. 

Dar, chiar dacă ea îl dorea pe Robert, el îşi dorea 
Winslow Shipping. Şi era timpul ca ea să accepte, o dată 
pentru totdeauna, că cele două dorinţe nu aveau să se 
intersecteze vreodată. 

— Mariah! 

Tresări, inima stând să-i sară din piept. Prin umbrele 
negre ale ramurilor dezgolite de frigul iernii, se zărea o 
siluetă întunecată, dar totuşi inconfundabilă... 

— Robert, şopti ea. 


El se strecură pe sub ramuri, alăturându-i-se în locul 
ei secret. Spaţiul deveni brusc mai mic şi mult mai intim, iar 
inima lui Mariah o luă la goană din cu totul alt motiv. 

— M-ai urmărit, îl acuză ea încet, dar până şi acea 
şoaptă păru asurzitoare în tăcerea încremenită a grădinii 
iernatice. 

El ridică provocator din sprâncene. 

— Nu am avut de ales. Ai plecat. 

— Ţi-am spus. Mariah tremură mai mult din pricina 
apropierii lui, decât a frigului. Nu vreau să dansez cu tine. 

— Păcat! Ochii lui albaştri sclipiră imposibil de 
luminoşi în întuneric, în timp ce Robert se apropie încet de 
ea, pas cu pas. Glasul lui deveni mieros, în timp ce privirea 
lui o străbătu din cap până în picioare, dar Mariah nu se feri 
- unei părţi neruşinate din ea îi plăcea când el o privea 
astfel. De parcă ar fi fost o prăjitură dulce pe care Robert ar 
fi vrut s-o devoreze. 

— Pentru că eu vreau foarte mult să dansez cu tine, 
adăugă el. 

Aluzia lui o cutremură, chiar în timp ce Carlisle se opri 
în faţa ei, iar Mariah se rugă ca el să nu poată vedea, în 
umbră, aceeaşi dorinţă fierbinte pe chipul ei pe care ea o 
auzea în glasul lui. 

— Nu îţi poţi croi drum spre parteneriat prin farmece, 
Robert. 

„Sau spre inima mea...” Deşi Mariah bănuia că 
bărbatul acesta exasperant ajunsese deja acolo. Când el 
veni şi mai aproape, parcă luând cuvintele ei ca pe o 
provocare, nu ca pe o acuzaţie, îl avertiză: 

— Nu îţi voi permite! 

— Nu aş îndrăzni să încerc. Stătea atât de aproape de 
ea acum, încât căldura trupului lui o încălzea şi pe ea, 
făcând-o să se înfioare. Nu cu o femeie formidabilă ca tine. 

Fără ca ochii lui să îi părăsească vreo clipă pe ai ei, 
Robert îşi scoase haina. 

Mariah deveni agitată. 

— Ce faci? întrebă ea pe un ton poruncitor. 

Ochii lui licăriră la auzul vorbelor ei temătoare. 


— Este frig. Îi puse haina pe umeri. lar tu ai ieşit afară 
fără şal. 

Partea interioară a jachetei încă era caldă de la trupul 
lui, iar mirosul său masculin rămăsese în materialul 
mătăsos. Mariah voia să se înfăşoară în haina lui ca într-o 
pătură, însă protestă vag: 

— Nu am nevoie de grija ta. 

Buzele lui se schimonosiră într-un rânjet trist, dar 
totuşi amuzat. 

— Cu toate acestea, ai parte de ea. 

O altă dovadă dureroasă despre cât de atent era. 

— Te rog să pleci, şopti Mariah fără prea multă 
convingere, lucru evident până şi pentru ea. Am venit aici 
să fiu singură. 

În loc să plece, el veni şi mai aproape şi spuse răguşit: 

— lar acum eşti singură cu mine. 

Blestemat să fie pentru că îi răstălmăcea cuvintele! Şi 
pentru că arăta atât de elegant în umbră, atât de cald şi 
îmbietor în noaptea rece. Mariah se forţă să spună: 

— Nu te vreau aici. 

— Nu te cred. 

Robert îşi plecă încet capul, până când gura lui ajunse 
lângă a ei. Răsuflarea lui caldă îi mângâie buzele. |ţi place 
să fii singură cu mine, la fel de mult ca şi mie. Cu privirile 
încleştate în umbră, el îndrăzni să îşi treacă degetul peste 
buza ei, iar Mariah tremură. 

— De ce te temi, Mariah? Glasul lui o străbătu cald, un 
sunet masculin, care o tachina şi o umplea de dorinţă. Că 
voi încerca să te sărut din nou... sau că nu o voi face? 

— Nu este asta. 

Dacă ea ar fi vrut doar un sărut din partea lui, Mariah 
l-ar fi lăsat să i-l ofere şi s-ar fi bucurat de el, nedorindu-şi 
mai mult decât îi oferea Carlisle în acel moment. Dar 
atracţia ei pentru el depăşise acea limită. Mariah voia să 
împărtăşească momente liniştite cu el, plimbări matinale 
prin parc şi seri la teatru. Voia să discute despre politică la 
micul dejun, să îi afle părerile despre muzică şi artă şi să o 
înveţe să călărească. Mariah îl voia tot, pe deplin! Mintea 


lui, râsetul lui, iubirea lui... 

— Ai prefera să fii singură cu Whitby, întrebă el, chipul 
înăsprindu-i-se când ea ezită. Asta este? 

Mariah clipi uimită. 

— Whitby? repetă ea, nevenindu-i să creadă. Doar 
Robert nu credea că... Hugh Whitby? 

Ochii lui se fixară pe ai ei în umbră, mâinile lui 
strecurându-se pe sub haină şi poposind pe mijlocul ei. 

— Văd cum eşti cu el, cum râdeţi şi cum vă daţi în 
spectacol. Robert o trase uşor spre el. 

Lui Mariah i s-ar fi tăiat răsuflarea dacă nu ar fi fost 
atât de uimită de cuvintele lui. 

— Cum îţi dai frâu liber când eşti cu el. 

Cu Whitby? Dumnezeule, Carlisle era nebun! Şi 
ispititor de încordat în timp ce o împinse în trunchiul 
copacului, ţinând-o captivă între el şi corpul său. 
Contradicţia dintre acuzaţia lui absurdă şi căldura degetelor 
lui trasând cercuri lente pe rochia ei îi făcu mintea să se 
învârtă. 

— Ai o înţelegere cu el? 

Carlisle se împinse în ea, nelăsându-i altă opţiune 
decât să îşi pună braţele după gâtul lui. Când Mariah făcu 
acest lucru, el o răsplăti cu o mângâiere lentă, care lăsă 
fiori în urma ei. 

Mariah ar fi râs de gelozia din spatele acuzaţiei lui 
dacă focul din stomacul ei nu ar fi ars atât de puternic când 
buzele lui trasau sărutări fierbinţi pe obrazul ei. 

— Whitby este... doar un prieten, se forţă ea să 
spună, respiraţia devenindu-i din ce în ce mai sacadată, 
apoi icni când degetele lui îi mângâiară sânii. 

— Nu te cred, îi şopti el la ureche, apoi îşi trecu vârful 
limbii peste o buclă şi îi trimise un fior fierbinte prin corp. 
Am văzut cum dansaţi împreună. 

— Doar dansam. Mariah se strădui să îşi menţină 
vocea fermă. Să nu scâncească de dorinţa de a-i simţi gura 
răvăşind-o pe a ei. Vorbeam. _ 

— Sunt convins de asta. lţi şoptea tot felul de lucruri 
scandaloase, nu-i aşa? 


Cuvintele lui păreau o acuzaţie, în mod sigur, dar 
gelozia din ele învolbură dorinţa crescândă înăuntrul ei, iar 
capul începu să i se învârtă. Robert Carlisle era gelos din 
cauza ei - incredibil. 

— Îţi spunea cât de frumoasă eşti când dansezi, cât 
de suplă şi graţioasă... 

Mariah îşi muşcă buza. Dacă ar nega, el s-ar opri, iar 
ultimul lucru pe care şi-l dorea ea era ca Robert să se 
oprească. Nu când mâinile lui o mângâiau cu mişcări lente 
şi fierbinţi. Nu când ea putea închide ochii şi îşi putea 
închipui că el nu făcea acuzaţii, ci îi şoptea vorbe 
seducătoare. 

— Şi cât de mult vrea să te sărute, şopti Carlisle, în 
timp ce buzele lui le găsiră în sfârşit pe ale ei. Exact aşa! 

Lui Mariah i se tăie răsuflarea sub gura lui 
înfierbântată şi se topi în braţele lui, fiind nevoită să se 
agaţe mai strâns de umerii lui pentru a nu cădea. Când 
limba lui îi tachină buzele, făcându-le să se deschidă şi 
pătrunzând înăuntru, Mariah simţi gustul geloziei fierbinţi 
din sărutul său. Şi era de-a dreptul încântată. 

Incapabilă să îşi refuze plăcerea de a fi în braţele lui, 
Mariah îşi trecu degetele prin părul lui mătăsos şi îi 
întâmpină bucuroasă limba între buzele ei. Modul impetuos 
în care o săruta o făcu să se simtă ameţită, de parcă s-ar fi 
îmbătat cu şampanie. 

Apoi sărutul se schimbă. Robert îi cuprinse ceafa cu 
palma şi îi ţinu capul nemişcat, în timp ce limba lui începu 
să îi exploreze gura, tachinându-i limba, până când Mariah 
îndrăzni să îi răspundă la fel. 

El gemu, excitat de îndrăzneala ei, şi o împinse şi mai 
mult cu spatele în trunchiul sălciei. Scoarța aspră zgâria 
haina de caşmir a lui Robert, dar lui Mariah nu îi păsa. Se 
arcui spre el, desfătându-se în senzaţia decadentă a 
corpului lui încordat peste al ei, tânjind şi mai mult după 
acea durere delicioasă dinăuntrul ei... 

Şi gemând de satisfacţie când mâinile lui îi cuprinseră 
sânii. 

Zâmbind la auzul reacției ei, Robert îi tachină 


sfârcurile prin satinul delicat, până când se întăriră. Pielea 
ei se încălzi sub dogoarea mâinilor lui, de parcă nu ar fi 
existat nicio barieră între palmele lui şi pielea ei dezgolită. 
Mariah trase adânc şi sacadat aer în piept. Slavă Domnului 
că haina îl împiedica să îi descheie rochia şi să îi 
dezgolească sânii, pentru a-i săruta aşa cum o făcuse 
înainte, altfel ea l-ar fi implorat să o facă. Şi ar fi depăşit 
limita la care ar fi trebuit să se oprească. 

De parcă Robert îşi dăduse seama de asta, o eliberă 
fără prea multă tragere de inimă. Punându-şi o mână pe 
trunchiul de copac, deasupra umărului ei, în timp ce 
cealaltă îi alunecă pe talie, se opri doar pentru o secundă, 
înainte de a se strecura între trupurile lor şi a rămâne pe 
abdomenul ei inferior. La doar câţiva centimetri de dorinţa 
pulsândă dintre picioarele ei. 

Lui Mariah i se tăie respiraţia. Craiul din el nu 
înţelegea deloc liniile de demarcare. 

— Ţi-a spus cât de tulburătoare eşti, Mariah? şopti el 
înfierbântat pe tâmpla ei, cu glasul răguşit. Ce provocare 
absolută eşti? Ce tentaţie minunată pentru simţurile lui? 

Gura lui alunecă din nou pe a ei, presărându-i pe buze 
sărutări mărunte, care erau chiar mai erotice datorită 
purității lor, iar mâna lui trasa cercuri lente pe pântecul ei. 

— Pentru că eşti toate astea la un loc, obrăznicuţo. ŞI 
mult mai mult! 

Inima lui Mariah bubuia sălbatic. Fiecare cerc lent pe 
pântecul ei ducea mâna lui Robert mai aproape de durerea 
pulsatilă ce aştepta atingerea lui. 

Mariah închise strâns ochii într-o încercare disperată 
de a alunga tentaţia ce creştea înăuntrul ei, de a se lăsa 
complet pradă dorințelor. Indiferent cât de multă plăcere îi 
oferea, Robert încă era duşmanul ei... Sau nu era? 

— Te înşeli, se forţă ea să şoptească, aproape fără 
suflare. Era disperată să găsească un refugiu în calea 
furtunii, înainte ca această ceaţă a dorinţei să o învăluie din 
nou, înainte să se piardă complet în braţele lui. Whitby nu a 
spus nimic din toate astea. Tânjind să vadă în el orice 
reacţie care ar putea să o facă să înţeleagă ce simţea 


pentru ea, Mariah declară: M-a cerut în căsătorie. 

Mâna lui încremeni pe ea. Pentru o secundă, niciunul 
dintre ei nu se mişcă. 

Mariah îşi ţinu răsuflarea şi aşteptă ca gelozia pe care 
o simţise în el mai devreme să iasă la suprafaţă, ca Robert 
să îi spună că nu avea să îi permită niciodată să se mărite 
cu Whitby sau cu alt bărbat - că o voia pentru el însuşi. 
Winslow Shipping şi tatăl ei puteau să se ducă naibii! 

Oh, cât de minunat ar fi dacă Robert ar face asta! 
Dacă ar ignora reputaţia ei pătată şi poznele straşnice, 
dacă ar vedea dincolo de faţada aspră pe care ea o arăta 
lumii, ca să descopere cine era ea cu adevărat. Dacă elo 
putea accepta aşa cum era, nesigură, confuză şi dorindu-l 
în viaţa ei aşa cum nu dorise niciodată vreun alt bărbat... 

Dacă el ar renunţa la parteneriat şi ar alege-o pe ea. 

In schimb, Robert îşi lăsă mâna să cadă pe corpul ei şi 
se retrase în spate, suficient cât să o poată privi în ochi. 
Suficient cât să nu o mai atingă, iar absenţa bruscă a 
trupului lui o făcu pe Mariah să se simtă înfrigurată şi 
inexplicabil de singură, deşi el era la doar câţiva centimetri 
distanţă. Spaţiul îngust dintre ei se căscă larg, asemenea 
unei prăpăstii. 

El întrebă în şoaptă: 

— Ai acceptat? 

Respingerea parcă o străpunse pe Mariah, iar flăcările 
pe care le aprinsese înăuntrul ei mai devreme acum se 
stinseseră, lăsând-o rece ca noaptea din jurul lor. Dar, chiar 
în timp ce Mariah clipi pentru a alunga lacrimile care îi 
amenințau brusc ochii, ştia că era naivă dacă spera la altă 
reacţie. Lupul îşi schimbă părul, dar năravul, ba. 

Simţindu-şi inima naivă frângându-se, mândria lui 
Mariah învinse. 

— i-ar plăcea asta, nu-i aşa? şopti ea, ştiind că vocea 
i s-ar sparge dacă ar vorbi mai tare. Slavă Domnului pentru 
umbrele care îi ascundeau orice urmă de suferinţă vizibilă 
pe chip şi cât de mult o durea indiferența lui. Cât de naivă 
fusese să creadă că ar putea fi specială pentru el! 

— Aşa ai câştiga foarte uşor parteneriatul, adăugă ea. 


— Acum nu este vorba despre afaceri. Robert întinse 
mâna şi mângâie o şuviţă rebelă din părul ei. Vreau să fii 
fericită cu oricine decizi să te măriţi. Deşi, după cum o 
spusese, nu părea deloc încântat de idee. După o pauză, 
Robert recunoscu: Dar te cunosc, Mariah, şi nu ai fi 
niciodată fericită cu un bărbat ca Whitby. 

Ea înghiţi în sec, în timp ce el îşi plimbă degetele pe 
gâtul ei, de parcă nu s-ar fi putut abţine să nu o atingă. 
Carlisle era mult mai puţin periculos când era doar 
duşmanul ei. 

— Nu mă cunoşti. 

— Te cunosc mai bine decât crezi, ripostă el, 
aplecându-se spre ea atât de aproape, încât căldura 
buzelor lui le mângâie pe ale ei. Ai nevoie de un soţ care să 
te iubească, să te provoace... să scoată pasiunea din tine la 
suprafaţă. 

Inima ei tresări. Mariah îşi dorea foarte mult un soţ 
care să îi ofere toate acele lucruri. Şi nu doar plăcerile 
intime pe care el le insinuase atât de dezinvolt, ci şi 
momente  liniştite, izvorâte din râsete şi tachinări, 
conversații interesante, susţinere şi sfaturi... o compasiune 
împărtăşită pentru pierderea unui părinte. lar când Mariah 
se gândea la copii şi la cât de atent şi de grijuliu fusese 
Robert cu Polly, la câtă iubire şi devotament le arăta 
nepoatei şi nepotului său... 

Ea îşi dorea să aibă acele lucruri cu e/. 

Acea revelație o străpunse atât de brusc şi 
neaşteptat, încât îi tăie răsuflarea. 

Mariah îşi dorea o viaţă cu Robert Carlisle... cel mai 
imposibil bărbat din lume pentru ea. Se înfioră gândindu-se 
la toate implicaţiile acelui lucru, tremurând atât de violent, 
încât i se făcu pielea ca de găină, şi, din pricina şocului, nu 
putu să facă altceva decât să se uite la el cu ochii mari şi 
buzele întredeschise, amintindu-şi cumva să şi respire. 

Toată viaţa ei îşi dorise să lucreze pentru Winslow 
Shipping. Cu toate acestea, în ultimele câteva săptămâni, 
acel vis se schimbase, iar acum îşi dorea mai mult decât un 
rol în companie. Voia compania şi pe Robert, îşi dorea atât 


o familie şi o casă cu el, cât şi un loc lângă tatăl ei în 
companie. Dumnezeule, îşi dorea tot! 

In loc să o umple de fericire, acel gând ameninţă să îi 
provoace lacrimi, iar gâtul i se încordă. Mariah îşi apăsă 
pieptul cu pumnul încleştat, încercând să domolească 
durerea. Dar fiecare răsuflare îi ardea plămânii, fiecare 
bătaie a inimii ei era chinuitoare... 

Pentru că acea viaţă nu avea să fie niciodată a ei. 
Pentru că Robert nu o voia pe ea. El voia Winslow Shipping. 

Interpretând tăcerea ei drept loialitate faţă de Whitby, 
Robert o întrebă în şoaptă, dar pe un ton poruncitor: 

— Te provoacă din punct de vedere intelectual sau te 
face să te simţi în siguranţă cu el? Te face să râzi cu poftă 
şi să zâmbeşti până ce te dor obrajii? 

— Nimic din toate astea nu contează, minţi ea, clipind 
repede, iar glasul fiindu-i o şoaptă răguşită. 

În tot acest timp, Mariah luptase împotriva lui Carlisle, 
iar acum, când el stătea în faţa ei, era singurul bărbat pe 
care şi-l dorea drept soţ. Singurul capabil să îi ofere toate 
bucuriile şi plăcerile pe care el le enumerase. 

— Contează mai mult decât crezi. Robert făcu un pas 
spre ea, făcând-o să tânjească după ceea ce nu putea avea 
vreodată - iubirea lui. Te trezeşti câteodată că vrei să alergi 
la el ca să-i împărtăşeşti ceva amuzant? Este bărbatul la 
care te gândeşti când eşti supărată şi ai nevoie să fii 
consolată? 

„Tu eşti! Mă gândesc la tine...” Dar, dacă Robert ar fi 
descoperit ceea ce simţea ea cu adevărat, Mariah nu ar fi 
putut trece peste acea umilinţă. Aşa că se forţă să spună: 

— Da! 

— Minti. 

Făcu încă un pas spre ea, care îl aduse atât de 
aproape, încât îi putea simţi căldura radiind din pieptul lui, 
şi îşi dorea să facă şi ea un singur pas înainte să ajungă în 
braţele lui. 

— Ştiu sigur că el nu te face să tânjeşti după 
atingerea lui. Glasul lui Carlisle deveni aspru în timp ce el 
îşi cobori gura lângă urechea ei, respiraţia lui caldă 


mângâindu-i atât de minunat pielea, încât Mariah tremură. 
Că nu mâinile lui sunt cele pe care le visezi noaptea, 
dezbrăcându-te uşor şi făcându-te să ţipi de plăcere. 

— Nimic din toate astea nu contează. Mariah îşi 
încleştă pumnii pe lângă corp, pentru a se abţine să nu se 
întindă spre el. Whitby este un bărbat blând şi generos. 
Spre deosebire de tine, îl acuză ea pe nedrept, dar dorindu- 
şi cu disperare să îl înfurie. Când erau furioşi unul pe 
celălalt, Mariah nu ardea de dorinţă să fie în braţele lui, nu 
tânjea după gura lui şi după atingerea mâinilor lui, după 
cuvintele lui de iubire. Tu crezi că ai dreptul să stăpâneşti 
orice îţi doreşti, adăugă ea. 

Ochii lui licăriră, aprinşi de o căldură prădalnică, ce o 
făcu să se înfioare. 

— Da. Robert acoperi distanţa dintre ei, punându-şi 
braţele în jurul mijlocului ei şi trăgând-o violent spre el. 
Gura lui ajunse atât de aproape de a ei, încât Mariah îi simţi 
fiecare cuvânt mângâindu-i buzele, când şopti: Şi te vreau 
pe tine. 

Gura lui o acoperi pe a ei, fierbinte şi lacomă, 
făcându-i din nou capul să se învârtă. Sărutul lui îi tăie 
răsuflarea, iar Mariah tremură când mâinile lui îi cuprinseră 
chipul în palme, pentru a-i ţine gura nemişcată sub 
intensitatea sărutului. Cu sânii lipiţi de pieptul lui încordat, 
Mariah îi putu simţi inima bătându-i cu putere, fiecare 
bătaie reverberând prin corpul ei, până când Mariah nu mai 
ştiu dacă inima ei bătea atât de tare sau a lui. 

Ea se desprinse din sărut şi încercă să îşi recapete 
răsuflarea, având nevoie disperată de aer pentru a alunga 
confuzia ameţitoare care o învăluise. Mâinile ei cuprinseră 
încheieturile lui Robert, pentru a-l împiedica să o atingă din 
nou, pentru că, de data aceasta, nu era convinsă că ar mai 
avea puterea să îl oprească. 

— Dar vrei şi parteneriatul, şi nu le poţi avea pe 
amândouă, şopti ea tristă, în timp ce brutalul adevăr o izbi. 
Ce îţi doreşti mai mult, Robert? Pulsul ei gonea nemilos în 
timp ce îi amintea variantele, temându-se că avea să 
piardă - Winslow Shipping sau pe mine? 


Robert o privi lung, chipul fiindu-i impenetrabil în 
umbră. 

Dar acea indecizie de moment îi străpunse sufletul lui 
Mariah asemenea unui pumnal de gheaţă. Clătinând din 
cap, lacrimile înceţoşându-i ochii indiferent cât de mult clipi 
ea pentru a le alunga, Mariah îl împinse de lângă ea, 
plecând din braţele lui... 

— Mariah? O voce feminină brăzadă liniştea grădinii. 
Unde eşti? 

Ea tresări, icnind surprinsă. Apoi se îndepărtă de 
Robert câţiva paşi. Nu exista loc în întreaga Londră să 
ascundă ceea ce făcuseră ei dacă îi prindea cineva. 

— Robert? strigă femeia. Apoi iritarea îi brăzdă vocea: 
Pentru Dumnezeu! Unul din voi trebuie să fie pe aici. Am 
căutat peste tot. 

„Oh, Dumnezeule, ducesa!” Un sentiment de groază o 
străbătu atât de violent, încât Mariah crezu că avea să i se 
facă rău. Tremurând din toţi rărunchii, îşi scoase cu 
disperare haina lui Robert şi i-o împinse. 

— Pleacă, îl grăbi cu o şoaptă violentă. Du-te la ea! 

El clătină din cap şi se întinse spre ea. 

— Mariah... 

— Du-te! spuse ea cu glasul sugrumat. Nu o putem 
lăsa să ne găsească aşa. Tu vei pierde parteneriatul, iar 
eu... 

„Voi pierde tot”. Obrajii i se îmbujorară de umilinţă. Şi 
panică. Dacă ducesa îi găsea astfel, ar fi fost obligaţi să se 
căsătorească; Mariah l-ar face să piardă parteneriatul, iar 
Robert ar uri-o pentru asta. Nu putea suporta acel gând! 

— Spune-i că sunt în camera de toaletă sau cu Evie pe 
undeva. Spune-i orice. Mariah îl împinse. Voi veni şi eu 
după câteva minute. Te rog, Robert... pleacă! 

Când mama lui strigă din nou, de data asta mult mai 
de aproape, fu nevoit să cedeze, înjurând în sinea lui. Se 
aplecă sub ramurile sălciei şi se opri doar pentru o clipă, 
pentru a privi o ultimă dată înapoi, printre ramurile 
dezgolite. Ochii lui albaştri licăriră precum un cer înstelat. 

— Asta nu se termină aici, o avertiză el, apoi porni 


spre ducesă prin grădină. 

Trăgând sacadat aer în piept, Mariah se sprijini, 
epuizată, de trunchiul copacului şi îşi puse capul în mâini. 
Tremura violent, în timp ce emoţiile se învolburau înăuntrul 
ei, iar umilinţa, dorinţa şi senzaţia de eşec amenințau să o 
copleşească. 

„Nu se terminase între ei...” Exact asta o îngrijora. 

Când respiraţia i se calmă, iar inima nu îi mai bubuia 
atât de tare, şi fiecare bătaie nu mai era un junghi în 
pieptul ei, Mariah îşi îndreptă spatele şi ieşi de sub copac. 
Grădina era din nou tăcută şi pustie. Pentru o clipă, privi 
spre casă, care lumina noaptea ca un far strălucitor. 

Apoi se întoarse şi se pierdu în întuneric. 

Capitolul 11 


O oră mai târziu, Robert deschise uşa biroului 
companiei şi întâlni privirea lui Mariah în lumina vagă a 
cărbunilor aprinşi din sobă. Petrecuse ultima oră traversând 
Londra în întunericul nopţii - şi ultima jumătate din acea 
oră sub o ninsoare puternică -, dar, când o văzu, simţi cum 
frigul se topeşte, iar el se încălzi imediat. 

— M-ai găsit, şopti ea, glasul fiindu-i slăbit, ca o 
umbră. 

— Ţi-am spus. Robert intră în birou şi închise uşa. Te 
cunosc mai bine decât crezi. 

Când ea nu se întorsese din grădină, el o căutase, 
doar pentru a descoperi, în cele din urmă, că plecase de la 
bal. Ştia că Mariah nu mersese acasă. Ştia că avea să fie 
aici, căutând alinare în locul pe care îl iubea cel mai mult pe 
lume. 

Cu toate astea, nu era pregătit pentru junghiul tăios 
care îl străbătu când o văzu stând pe podea, în faţa focului 
din şemineu, încă purtând rochia de bal şi părând atât de 
vulnerabilă. Nici pentru dorinţa copleşitoare pe care o simţi, 
de a o strânge în braţe, de a-i da forţă şi de a o alina până 
când fragilitatea ei rănită dispărea. 

Acea senzaţie îl ului. Robert cunoscuse multe femei, 


dar niciodată nu îşi dorise să protejeze sau să o consoleze 
pe vreuna dintre ele. lar faptul că femeia pe care voia să o 
aline era Mariah, dintre toate femeile, îl uimi de-a binelea. 
Dar obrăznicătura îl făcea să îşi dorească să facă întocmai 
acel lucru. Dorinţa de a o proteja, de a o auzi râzând şi de 
a-i vedea licărul de amuzament din ochi, de a împărtăşi idei 
şi discuţii cu ea - toate acestea eclipsau dorinţa mult mai 
banală de a face dragoste cu ea. Robert o dorea pentru 
femeia care era ea. În întregime. Fiecare milimetru 
enervant, răutăcios şi provocator din ea. 

Când o privi, Robert ştiu adevărul. După acea noapte, 
într-un fel sau altul, nu avea să mai existe cale de 
întoarcere. 

Se sprijini de cadrul uşii, păstrând distanţa. Pentru 
moment. 

— Unde ai fi putut merge în altă parte decât aici? 

— La şcoală. Mariah ridică vag bărbia, parcă sfidându- 
| cu mândrie, iar Robert zâmbi, simțind lupta din ea chiar şi 
în acel moment. 

— Nu la miezul nopţii, ripostă el blând. Copiii nu sunt 
acolo. Copiii aceia îi dădeau putere lui Mariah. Şcoala aceea 
era inima ei. 

Dar acest birou... aici era sufletul ei. 

Mariah îşi întoarse privirea spre cărbunii ce ardeau în 
foc. 

— Probabil mă crezi ridicolă şi naivă pentru că am 
venit aici. 

— Deloc, răspunse el încet. 

Ea îi aruncă o privire sceptică peste umăr, dar, pentru 
prima dată, nu îl contrazise. În schimb, îşi ridică genunchii 
la piept şi recunoscu: 

— lubesc locul acesta, ştii? Papa nu înţelege asta. El 
crede că este un birou ca oricare altul, dar nu este aşa. 
Este mult mai mult. 

Robert nu spuse nimic, temându-se să nu trădeze 
încrederea fragilă pe care ea o avea acum în el. Dar când 
Mariah ridică mâna pentru a-şi scoate agrafele din păr, el 
aproape gemu. 


Seara aceea îl scosese din sărite şi îi stârnise dorinţe 
nebănuite, din momentul în care o văzuse prima dată pe 
Mariah când ajunsese acasă la ea pentru a o conduce la 
bal. Tensiunea dinăuntrul lui nu fusese domolită de 
întâlnirea aprinsă din grădină sau de faptul că fusese nevoit 
să îşi mintă mama cu privire la dispariţia ei după aceea. 
Cumva, reuşise să o convingă pe ducesă că Mariah se 
simţise rău, iar el o trimisese acasă cu trăsura, doar pentru 
a fi nevoit apoi să găsească o scuză pentru el însuşi, ca să 
poată pleca după ea. 

Acum, Mariah stătea acolo pe podea, înaintea lui, iar 
imaginea ei intensifică frustrarea pe care o simţea. Cum era 
posibil ca ea să pară atât de ademenitoare şi atât de 
inabordabilă în acelaşi timp? Să îl răscolească şi să îl înfurie 
până la dorinţă? Când o văzuse dansând cu ceilalţi bărbaţi 
şi zâmbindu-le aşa cum lui nu îi zâmbea, asta aproape că îl 
distrusese. 

Nu era de mirare că Robert îşi pierduse minţile în 
grădină. Ea pur şi simplu îi dădea lumea peste cap! 

— Când eram mică, de fiecare dată când mă supăra 
ceva, începu ea să îi împărtăşească în timp ce îşi scotea 
agrafele din păr, veneam mereu aici. Locul ăsta mă liniştea. 
Toate mirosurile şi sunetele familiare, toate posibilităţile 
aduse de vase din jurul lumii. Pentru că nu aduceau doar 
bunuri. Mariah îşi puse agrafele pe podea. Aduceau visuri. 
lar dacă puteau aduce asemenea promisiuni exotice din 
colţuri îndepărtate ale lumii, ei bine, puteam să cred că 
orice era posibil. 

Mariah îşi trecu degetele prin păr, iar stomacul lui 
Robert se încleştă. Ea habar nu avea ce reacţii stârnea în 
el, ce flăcări ardeau înăuntrul lui chiar acum, în timp ce ea 
îşi scutură părul despletit, până ce îi căzu pe spate în valuri. 

— Am venit aici când a murit mama, recunoscu ea în 
şoaptă. Am fugit de acasă şi nu m-am oprit până când nu 
am ajuns la birou. Am stat aici toată ziua şi toată noaptea, 
refuzând să merg acasă. Papa a venit până la urmă, şi m-a 
dus cu forţa în trăsură. Dar, de îndată ce am ajuns acasă, 
m-am întors iarăşi aici. 


Robert zâmbi vag, închipuindu-şi-o cu uşurinţă făcând 
acel lucru. Ştiind cât de încăpăţânată putea fi ca adult, nu 
avea nicio îndoială că fusese foarte îndărătnică în copilărie. 
O altă parte din femeia puternică şi independentă care 
devenise. 

— Afacerea asta a fost viaţa mea, îi explică ea încet. 
Este aici de când mă ştiu - prima mea amintire este despre 
papa venind acasă de la birou cu o marionetă chinezească. 
Mariah zâmbi melancolică, apoi continuă: Unul dintre 
căpitani o adusese cadou pentru mine şi Evie. Era cel mai 
amuzant lucru, să îl privim pe papa stând acolo, pe 
podeaua din odaia copiilor, cu noi, încercând să facă 
marioneta să danseze, scuturând toate sforile acelea. 
Zâmbetul lui Mariah pieri, iar privirea îi deveni intensă. 
Toată viaţa mea, am ştiut doar de afacerea asta, Robert. 
Nu aş face nimic să o pun în pericol. 

— Nici eu, îi promise el. 

— Dar nu este parte din tine. Mariah clătină din cap, 
închizând ochii. Tu nu o iubeşti. 

— Nu aş spune asta, şopti el, plimbându-şi afectuos 
privirea pe corpul ei, observând totul la ea... de la linia 
graţioasă a gâtului până la modul în care îşi ghemuise 
genunchii la piept, de la felul delicat în care buzele îi erau 
întredeschise la genele lungi ale ochilor închişi în acel 
moment de vulnerabilitate. 

Mariah era mai mult decât Diavoliţa, iar el era un 
netrebnic că nu îşi dăduse seama mai devreme. Ca şi tatăl 
ei, Robert se convinsese pe sine că ea nu avea ce căuta la 
conducerea companiei. Că o femeie cu limba ascuţită ca un 
pumnal şi o personalitate înţepătoare ca un cactus merita 
orice idiot îi arunca soarta pe cap drept soţ. 

Dar asta fusese înainte ca el să descopere cum era ea 
cu adevărat, înainte să îşi dea seama cât de inteligentă era, 
cât de mult îi păsa de muncitorii de la docuri şi de familiile 
lor. Înainte să afle de munca ei la şcoală. 

Înainte să ajungă să îi pese de ea. 

Umerii ei zvelţi se încovoiară, iar Mariah şopti: 

— Nu vreau să mă mai cert cu tine, Robert. 


— Păcat, spuse el încet, ştiind că înflăcărarea lui 
Mariah îl atrăgea aşa cum nu o făcuse nicio altă femeie. 
Toate celelalte păleau în comparaţie cu pasiunea ei. Pentru 
că mie îmi place înverşunarea ta. 

Ea deschise ochii şi ridică sceptică din sprâncene. 

— Îţi place să mă săruţi când eu te înfurii. 

El încuviinţă din cap, inexpresiv. 

— Şi asta. 

Ea râse încet, apoi ridică privirea în timp ce îl studie, 
parcă văzându-l, în sfârşit, ca pe bărbatul care era, nu ca 
pe duşmanul ei. 

— Ai venit după mine tocmai din Mayfair, când ai fi 
putut să renunţi. Mariah clătină din cap. Când ar fi trebuit 
să renunţi. Ochii ei licăriră în lumina cărbunilor aprinşi. De 
ce? 

Pieptul lui Robert se încleştă, văzând-o atât de 
vulnerabilă şi de delicată, incredibil de atrăgătoare, chiar şi 
stând în mijlocul podelei, îşi aminti gustul dulce-înţepător al 
buzelor ei şi delicateţea liniilor corpului ei lipit de trupul lui 
încordat, la fel cum îşi amintea felul în care Mariah o 
îmbrăţişase şi o consolase pe Polly la şcoală, grija pentru 
sora ei, afecțiunea pentru mama şi nepoata lui... Robert nu 
cunoscuse în viaţa lui o femeie mai complicată şi mai 
intrigantă. 

Nu îşi controlă răguşeala din glas când îi răspunse: 

— Pentru că nu m-am putut abţine. 

Din capătul încăperii, Robert o simţi ţinându-şi 
răsuflarea, atât de legat era de această femeie şi de fiecare 
mişcare pe care ea o făcea. 

— Când eram în grădină, şopti Mariah, privirea ei 
nepărăsind-o pe a lui, ai spus că mă vrei. 

— Da, recunoscu el încet. 

Nu avea rost să nege. 

— Dar nu mă vrei, ripostă ea. 

El ridică din sprâncene. 

— O, ba cred că da! 

— Nu, şopti ea. Vrei parteneriatul. 

— La fel şi tu, ripostă el, tot în şoaptă. De ce este ăsta 


un lucru greşit? 

Obrajii ei se îmbujorară în umbră, dar Mariah nu îşi 
feri privirea. 

Nici nu negă faptul că îl dorea, iar inima lui bubui de 
încântare, chiar dacă nu recunoştea asta. 

— Pentru că tu mai vrei şi... noaptea asta. 

— La fel şi tu, rosti el încet. 

Mariah ezită, iar tăcerea ei îi dovedi lui Robert că era 
adevărat. 

— Vreau parteneriatul acesta, îi explică el încet, 
hotărârea de a-l obţine fiind la fel de fermă. Voi continua să 
lupt pentru parteneriat, orice s-ar întâmpla între noi. 
Privirea lui o susţinu pe a ei, refuzând să îi permită să îşi 
ferească ochii. Dar să nu ai nicio îndoială, Mariah, că la fel 
de mult te vreau şi pe tine. 

Clipind, ea întrebă de-a dreptul uimită: 

— De ce? 

Robert îşi abţinu un zâmbet afectuos. Doar Mariah 
putea să îl întrebe aşa ceva. 

Un rânjet pe care nu reuşi să şi-l înăbuşe îi apăru pe 
buze. 

— Nu ar trebui să te vreau. Eşti ultima femeie din 
lume pe care ar trebui să o găsesc atrăgătoare. Eşti 
încăpăţânată şi provocatoare, mult prea inteligentă pentru 
binele tău, o femeie care nu îşi cunoaşte lungul nasului... 

— Mulţumesc, spuse ea sec, pufnind iritată. 

— Cu toate astea, sunt atras de tine tocmai pentru 
eşti o femeie provocatoare şi inteligentă, care nu îşi 
cunoaşte lungul nasului. Privirea lui căzu pe gura ei 
seducătoare. Ştiu că şi tu mă vrei la fel de mult cum te 
vreau eu pe tine. 

Buzele ei se întredeschiseră într-un mod delicat la 
auzul vorbelor lui îndrăzneţe, iar Mariah îl privi lung, 
rămasă fără cuvinte. 

— Sunt un desfrânat, ai uitat? Cunosc femeile şi te 
cunosc pe tine, mai bine decât oricine. 

Pe toţi sfinţii, era atât de uimitoare în timp ce îl 
privea, atât de uluită în acea tăcere agitată, încât îi tăie 


răsuflarea. Niciodată... niciodată nu văzuse o femeie mai 
frumoasă! 

— Te-am ţinut în braţe şi am simţit cum tânjeşti după 
sărutul meu. Ţi-am simţit pulsul gonind sub buzele mele 
când te-am sărutat pe gât şi ţi-am simţit respiraţia 
sacadată când te-ai lipit de mine. lar când am îndrăznit să 
te ating în grădină, am simţit cât de mult mă vrei. De aceea 
sunt aici, Mariah. 

Robert o privea cu lăcomie. Mariah tremură la auzul 
acelor vorbe, iar stomacul lui Robert se învolbură când citi 
dorinţa din ochii ei. 

— Ca să terminăm ce am început. 

Preţ de câteva clipe, niciunul din ei nu se mişcă. Se 
priviră în ochi în camera slab luminată, iar tăcerea din jurul 
lor fu întreruptă doar de sunetul sângelui vuind prin 
urechile lui Robert. Afară, zăpada continua să cadă, 
acoperind străzile,  amuţind zgomotele oraşului şi 
aducându-i împreună în umbrele blânde ale cărbunilor din 
foc. 

În timp ce Robert o privea, gândurile lui se învolburau 
printre îndoieli. Afecţiunea pe care o simţea pentru ea nu 
era pur şi simplu fizică - se transformase în dorinţa de a fi 
cu ea, o dorinţă pe care nu o mai simţise pentru nicio altă 
femeie. O voia pe Mariah în braţele lui, voia să alunge 
confuzia dinăuntrul lui cu sărutările şi atingerile ei blânde. 
Voia să găsească consolare în uniunea trupurilor lor, să se 
piardă în mângăâierile ei. 

Se rugă ca şi ea să vrea acelaşi lucru. 

— Da, şopti Mariah, acel singur cuvânt aprobator 
străpungându-l pe Robert cu forţa unui fulger. 

Cu mâna tremurându-i, Robert se întinse spre uşă şi o 
încuie. 


Lui Mariah i se tăie respiraţia când Robert traversă 
încăperea spre ea. 
Se ridică în picioare, clătinându-se. Tensiunea dintre 


ei era atât de puternică, încât Mariah simţi că nu avea 
stare, iar entuziasmul şi neliniştea o învăluiră, făcând-o să 
tremure. Dar nu dădu înapoi, nu când Robert îşi strecură 
mâinile pe mijlocul ei şi o trase spre el. Nu când gura lui 
cobori peste a ei într-un sărut fierbinte atât de tandru, încât 
ea aproape scânci sub forţa lui. 

— Dacă nu vrei asta, spune acum, Mariah. El îi 
cuprinse obrazul în palmă, iar în timp ce buzele îi gâdilară 
urechea, degetul lui se plimba peste buza ei de jos, deja 
fierbinte şi umedă de la sărutul lor. Fiecare cuvânt aprindea 
o dorinţă primitivă înăuntrul ei. 

— Opreşte-mă înainte să îmi pierd complet controlul 
asupra ta! 

— Nu te voi opri, şopti ea, glasul fiindu-i prea plin de 
dorinţă şi nerăbdare ca să vorbească mai tare. Vreau 
noaptea asta... cu tine. 

Robert o ridică în braţe şi porni spre scările ce duceau 
într-o cameră mică de la ultimul etaj, unde îi aştepta un pat 
simplu şi îngust. 

Cu o saltea subţire peste cadrul legat cu frânghie 
veche, cu pături aspre din lână, patul era folosit în acele 
nopţi când tatăl ei sau asistentul lui munceau până târziu, 
prea târziu pentru a mai merge acasă. Când Robert o puse 
pe pat şi apoi se aşeză lângă ea, sărutând-o lacom în timp 
ce ea îşi trecea degetele tremurânde şi agitate prin părul 
moale de pe ceafa lui, Mariah nu îşi putea închipui un loc 
mai special. 

— Tremuri, şopti el, coborându-şi mâna pe lângă 
corpul ei. 

— Mi-e frig, minţi ea, nevrând să recunoască, de fapt, 
cât de agitată era. 

El era un Carlisle, la urma urmei. Fusese cu mai multe 
femei decât voia ea să accepte, iar dacă sărutările şi 
atingerile lui de dinainte erau un indiciu, bărbatul era 
expert când venea vorba de intimitate. In timp ce ea... 
Dumnezeule, cât de tare tremura! 

— Nu îţi va fi frig pentru mult timp, o tachină el cu un 
rânjet drăcesc. 


Roşind, Mariah îl lovi peste umăr. 

— Robert! 

Când el râse şi îi înghionti gâtul cu nasul, acel gest o 
linişti, iar Mariah chicoti încet. Nervozitatea ei se domoli 
treptat, până ce înăuntrul ei rămaseră doar fericirea şi 
certitudinea că îşi dorea acea noapte cu acest bărbat. 

Robert o sărută din nou, de data asta trecându-şi 
rugător limba peste buzele ei, până când ea le 
întredeschise cu un suspin. Limba lui începu să împingă 
într-un ritm acaparator, inima lui Mariah o luă la goană într- 
un ritm alert, iar ea începu să respire greoi, uitând de frig şi 
de întuneric, existând doar căldura şi forţa trupului lui lângă 
al ei. 

Dar nici măcar asta nu era de ajuns. Mariah îşi dorea 
căldura pielii lui dezgolite pe a ei şi tânjea din ce în ce mai 
mult după flăcările pasionale pe care el le stârnea înăuntrul 
ei. Voia ca bariera rochiei ei şi a costumului lui să dispară, 
odată cu toate certurile şi competiţia, până când nu mai 
rămâneau decât ei doi... bărbat şi femeie, goi unul în faţa 
celuilalt. 

Mariah se dădu jos din pat pentru a-şi scoate pantofii, 
apoi întinse mâna la spate, după nasturii micuţi... 

— O, nu, nu ai voie! Robert o prinse din spate şi îşi 
strecură braţele pe mijlocul ei. Eu am plăcerea de a te 
dezbrăca în noaptea asta. 

Nerăbdarea se învolbură în stomacul ei, iar Mariah îi 
porunci, aproape cu răsuflarea tăiată: 

— Atunci, dezbracă-mă! Era de-a dreptul încântată de 
controlul pe care îl avea asupra lui Carlisle. Şi fă-ți 
plăcerea! 

El gemu, cu un amestec de afecţiune şi apreciere 
diabolică. 

— Obrăznicuţo! 

Ea râse, desfătându-se cu entuziasmul nesăbuit care 
gonea prin trupul ei. Dar, când Robert îi descheie primul 
nasture şi presără un sărut fierbinte între umerii ei 
dezgoliţi, râsetul i se opri în gât. Apoi se transformă într-un 
suspin adânc atunci când el cobori cu sărutările pe spatele 


ei, mângâind fiecare porţiune de piele pe care o dezgolea. 

Corsajul îi alunecă pe umeri, iar Robert îi împinse 
rochia în jos, lăsând-o să cadă pe podea, în jurul picioarelor 
ei. Mariah se înfioră când el îngenunche în spatele ei şi o 
sărută în scobitura spatelui, închise ochii. Gura lui pe corpul 
ei... Oh, pur şi simplu divin! 

Mâna lui cobori pe picioarele ei, mângâindu-le... 

Mariah tresări. 

— Robert! 

Îşi puse mâinile pe şoldurile ei pentru a o calma, în 
timp ce îi explică răguşit: 

— Ciorapii. 

Acel singur cuvânt fu suficient ca ea să înţeleagă de 
ce mâinile îi coborâseră pe picioare, dar nu îi domoli fluturii 
agitaţi din stomac. 

— Desigur, spuse ea, gâfâind, nevrând ca el să o 
creadă o neştiutoare când venea vorba de bărbaţi. 

— Dacă preferi, îi păstrăm. Robert o sărută tandru pe 
mijloc şi apoi începu să urce din nou, trasând o dâră de 
sărutări, făcând-o să tremure. La urma urmei, nu ciorapii 
contează, ci femeia din ei. 

Mariah simţi lacrimile ameninţându-i ochii la auzul 
acelui compliment delicat şi şopti: 

— Atunci, scoate-i... dacă vrei. 

— Vreau foarte mult, şopti el, iar mâinile i se 
strecurară din nou pe picioarele ei. 

Trăgând uşor cu degetele, Robert desfăcu jartiera 
care ţinea ciorapii. Îşi trecu degetele peste marginea din 
dantelă ce îi înconjura coapsa, apoi derulă încet, în jos 
materialul mătăsos pe piciorul ei, până i-l scoase. Un picior, 
apoi celălalt, într-un ritm torturant de seducător... 

Când termină, el se ridică şi îşi plimbă mâinile pe 
trupul ei, trecând blând pe lângă sânii voluptuoşi. 

Lui Mariah i se tăie răsuflarea. Nu îndrăznea să creadă 
că se întâmpla asta. Că Robert o dorea. Dar, când el începu 
să îi dezlege corsetul cu ambele mâini, din ce în ce mai 
grăbit, dorinţa lui o învălui într-un dor atât de intens, încât 
ochii i se înceţoşară de emoție. Acesta era momentul la 


care visase, momentul în care avea să stea în faţa lui goală 
şi fără pretexte, ca o iubită, nu ca un duşman. lar acum, că 
se întâmpla cu adevărat... era pur şi simplu divin! 

Mariah închise ochii, copleşită de nerăbdare şi emoţii 
în timp ce corsetul îi căzu pe podea, lăsând-o doar în 
cămăşuţa subţire. Apoi şi aceea îi fu scoasă uşor. Aerul rece 
îi învălui pielea dezgolită, iar emoţiile se învolburau 
înăuntrul ei, în timp ce stătea goală în faţa lui, în umbrele 
camerei întunecate. 

— Dumnezeule, Mariah! Robert trase sacadat aer în 
piept. Eşti atât de frumoasă... 

Apropiindu-se de ea şi cuprinzând-o în braţe, din 
spate, Robert îi cuprinse sânii în palme şi o trase spre 
pieptul său. Nasturii hainei lui erau reci pe spinarea ei, în 
timp ce el îi frământa sânii voluptuoşi, iar senzaţia 
desfrânată pricinuită de atingerea lui goni prin corpul ei, 
înfiorând-o. Lui Mariah nu îi venea să creadă cât de 
minunată era căldura mâinilor lui mari pe sânii ei, cum îi 
tachina sfârcurile cu degetele. Apoi o ciupi uşor, iar un fior 
de plăcere o străbătu, oprindu-i-se violent între picioare. 

— Robert, şopti ea plină de dorinţă, în timp ce îşi arcui 
spatele pentru a-şi împinge şi mai mult sânii în mâinile lui. 

Nu era nicio ruşine să i se dăruiască cu atâta 
îndrăzneală. Nu era nicio ruşine să îl încurajeze să găsească 
plăcere cu ea, aşa cum era convinsă că avea să o găsească 
şi ea la el. Furnicături delicioase dansau pe corpul ei, iar 
senzaţia mâinilor lui pe pielea dezgolită îi depăşea cele mai 
sălbatice fantezii. 

— Vreau... vreau ca tu să... 

— Fac asta? Robert îşi cobori mâna pe abdomenul ei, 
strecurându-se blând în valea dintre coapsele sale. 

— Da, gemu ea, în timp ce degetele lui o mângâiau, 
fiecare mişcare pătrunzând mai adânc şi înfierbântându-i 
vârfurile degetelor. 

Robert o atingea cu multă încredere, de parcă deja o 
cunoştea în intim. În loc să o sperie, acest gând îi alungă 
teama.  |nchise ochii şi ea lăsă capul pe spate, 
abandonându-se în voia plăcerii pure. 


— O, da... exact aşa! 

— Eşti minunată, Mariah, şopti el excitat, gura lui 
odihnindu-se pe tâmpla ei, în timp ce mâinile continuau să 
îi exploreze corpul şi să stârnească pasiunea ce ardea în ea. 
Ai atât de multă viaţă în tine, atâta îndrăzneală... şi totuşi 
eşti atât de delicată şi feminină. 

Incurajată de cuvintele lui, Mariah trase adânc aer în 
piept, pentru a-şi calma bătăile inimii, şi îşi depărtă mai 
mult picioarele. Pulsul începu să îi gonească atunci când 
Robert scoase un geamăt slab, pricinuit de îndrăzneala ei, 
iar un fior o cutremură. Mângâierile lui tandre măriră ritmul, 
până când un deget pătrunse înăuntrul ei. 

Mariah icni, încordându-se. Fu o senzaţie cum nu mai 
trăise niciodată, făcând-o să se simtă atât vulnerabilă, cât 
şi încurajată. Atât depravată, cât şi dorită. lar când Robert 
începu să mişte degetul înăuntrul ei, Mariah se topi cu un 
suspin blând şi se înfioră în timp ce o căldură minunată o 
străbătu până în vârful picioarelor. 

— Atât de multe nopţi am avut fantezii cu tine, şopti 
el, în timp ce o sărută tandru pe obraz. Închipuindu-mi că te 
ţin în braţe, că te fac fericită. 

— La fel şi eu, recunoscu Mariah, lacrimile 
ameninţându-i ochii la auzul cuvintelor lui. 

O făcea atât de fericită în acea noapte, cum ea nu îşi 
imaginase vreodată că avea să fie. Fiecare mişcare a 
degetului său era o mângâiere tandră, care îi provoca fiori 
de plăcere şi dorinţă, făcând-o să tânjească după mai mult. 
Mariah nu ştia exact după ce, dar simţea că acel ceva se 
apropia cu intensitatea unei furtuni. 

— Ai visat şi că te sărut? Buzele lui îi ciupiră uşor 
urechea, smulgându-i un tremur. Că îţi sărut fiecare 
milimetru din corp? 

Mariah ştia la ce se referea el, iar obrajii i se 
îmbujorară, căldura coborându-i până pe sâni. 

— Da, şopti ea, şi asta. 

Intorcând-o cu faţa spre el, Robert o sărută lacom în 
timp ce o ghidă cu spatele spre pat. De data aceasta, când 
o întinse pe pat, presără sărutări fierbinţi pe chipul ei. Îi 


supse sânii până când ea gemu şi îşi arcui spatele pe pat, 
într-o dulce tortură. Apoi cobori spre abdomenul ei, mai jos, 
mai jos... 

Mariah îşi ţinu răsuflarea când gura lui găsi locul 
sensibil dintre coapsele ei, icnind încet când el o sărută 
tandru acolo. lar când Robert continuă să o sărute intim, ea 
închise ochii strâns şi îşi înăbuşi un geamăt. Niciodată... Oh, 
niciodată nu îşi închipuise că putea fi atât de divin şi atât de 
păcătos în acelaşi timp să fii cu un bărbat! Numai datorită 
lui Robert. El o făcea să se simtă frumoasă şi dorită, aşa 
cum nu reuşise niciun bărbat. lar ea ştiu, în inima ei, că 
niciunul nu avea să mai facă vreodată acest lucru. 

Alternând sărutările şi micile mângâieri cu limba, 
Robert stârni focul dinăuntrul ei, până când Mariah tremură 
cu o dorinţă crescândă, care cerşea să fie eliberată. Fiecare 
nerv din corpul ei fu învăluit de furnicături electrizante. 
Lumea dispăru, până când ea nu mai ştiu nimic în afară de 
senzaţia minunată a gurii lui pe corpul ei, părul lui moale în 
timp ce ea îşi trecea degetele prin el, mâinile lui puternice 
mângâindu-i coapsele şi  dezvăluind-o buzelor lui 
răvăşitoare. 

Când Robert închise gura peste micul miez ascuns 
între faldurile ei şi supse, Mariah îşi înălţă şoldurile de pe 
pat. 

— Robert! ţipă ea, unghiile săpând în umerii lui. 

— Relaxează-te, Mariah, îi spuse el ademenitor, 
fiecare cuvânt fiind un fior fierbinte, care îi învolbura 
stomacul din ce în ce mai tare. Bucură-te de senzaţie! 

Să se relaxeze? Dumnezeule, dacă se mai bucura 
mult de senzaţia aceea, avea să îşi iasă din piele! Dar nu se 
putu împotrivi limbilor de foc ce îi cuprinseseră degetele de 
la picioare, în timp ce Robert continua să o sărute între 
coapse. Sau nevoii copleşitoare de a-şi legăna şoldurile sub 
gura lui, pentru a-l face să o sărute din nou... chiar acolo. 

Un geamăt scăpă din gâtul lui Robert. 

— Este doar vina ta, să ştii, şopti el. 

— De ce... este... vina mea? întrebă ea, respirând 
sacadat. 


— Pentru că eşti atât de delicioasă, încât mă faci să 
vreau să te devorez. 

Îndrăzneala neruşinată a cuvintelor lui parcă turnă 
flăcări lichide prin ea, iar când Robert o mângâie din nou cu 
limba, un val cutremurător de plăcere o izbi. Lui Mariah 
aproape că i se tăie răsuflarea, iar coapsele îi tremurau pe 
umerii lui. Se simţea de parcă ar fi zburat, uşoară ca un 
fulg, de pe pat, doar mâinile încleştându-i-se pe pătura de 
sub ea pentru a o împiedica să se înalțe. 

Când minunatul orgasm se domoli, ea rămase 
vlăguită pe saltea. Pleoapele îi erau prea grele ca să le mai 
deschidă, în timp ce se desfăta cu rămăşiţele valului de 
plăcere care o străbătuse. 

Apoi mintea ei înceţoşată percepu că el nu mai era 
lângă ea. 

— Robert? şopti ea neliniştită, temându-se că el se 
răzgândise. 

— Sunt chiar aici, o asigură el. Nu te las în noaptea 
asta. 

Se întoarse lângă ea câteva clipe mai târziu, corpul lui 
gol fiind cald, încordat şi masiv în timp ce se strecură înapoi 
în pat. În fiecare punct în care corpurile lor se atingeau, 
căldura îi gâdila pielea, iar o dorinţă nouă mult mai intensă 
se aprinse înăuntrul ei. 

— Eşti frumoasă, Mariah, şopti el. 

Ea deschise ochii. Robert o privea, iar ochii lui albaştri 
erau bântuitori în întuneric. Duşmanul pe care ea îl 
cunoscuse dispăruse complet, iar în locul lui era acest 
bărbat minunat, care îi dăruia acea noapte minunată. 

Robert o sărută cu mai multă tandreţe şi dorinţă 
decât îşi închipuise că era posibil. Fără duşmănie, fără 
haine, fără cuvinte... doar piele pe piele, amândoi expuşi şi 
vulnerabili. Convinsă că această noapte cu el era ceea ce 
trebuia, mai convinsă decât fusese vreodată de ceva în 
viaţa ei, Mariah îşi puse braţele în jurul lui şi îl primi între 
coapsele ei. 

Robert îşi strecură mâna între corpurile lor pentru a o 
mângâia tandru, în timp ce se aşeză uşor deasupra ei. 


Pielea ei deja sensibilă se înfioră dureros la atingerea lui 
delicată, dar tânjea după mai mult. Mariah ştia cum îşi 
provocau plăcere bărbaţii şi femeile, iar dacă gura lui pe 
corpul ei fusese atât de minunată, atunci corpul lui 
înăuntrul ei avea să fie, cu siguranţă, extaz pur. 

Mâna lui încetă să o mai atingă. Simţindu-se 
abandonată, un scâncet de protest scăpă de pe buzele ei... 

Apoi simţi ceva tare apropiindu-se de locul ei sensibil, 
iar Mariah se încordă când Robert îşi cobori şoldurile şi 
alunecă înăuntrul ei, milimetru cu milimetru. Îşi ţinu 
răsuflarea, încercând să se obişnuiască încet cu senzaţia 
nefamiliară, în timp ce corpul ei se lărgea în jurul lui. 

Mariah se foi sub el. Nu era tocmai o senzaţie 
incomodă, dar nici nu era aceeaşi plăcere minunată pe care 
Robert i-o oferise cu mâna şi gura lui. Clipi pentru a-şi 
alunga lacrimile fierbinţi de dezamăgire care amenințau să 
curgă, nevrând ca el să le vadă. 

Sprijinindu-se în braţe deasupra ei, Robert îşi ridică 
şoldurile pentru a se retrage, apoi le cobori din nou, de data 
aceasta pătrunzând mai adânc, făcând-o să îşi depărteze 
mai mult picioarele în jurul şoldurilor lor, pentru a sta mai 
confortabil. Robert tremură, iar modul în care corpul lui se 
încordă peste al ei intensifică disconfortul lui Mariah. Ea se 
abţinu să îi spună să se relaxeze, exact aşa cum îi spusese 
el ei. 

Un geamăt slab scăpă din gâtul lui Robert. 

— Dumnezeule, eşti atât de fierbinte şi de strâmtă! 

— Îmi pare rău, reuşi ea să spună cu glasul sugrumat, 
nemaiputând să îşi abţină lacrimile pentru că el era 
dezamăgit de ea. 

În ciuda zâmbetului crispat de pe faţa lui, Robert râse 
încordat şi o sărută scurt pe buze, pentru a o linişti. 

— Acesta este un lucru bun, obrăznicuţo. 

Ea nu îl crezu. 

— Da? 

— Un lucru foarte bun. Închise ochii strâns şi repetă 
mişcarea de du-te-vino. De data aceasta, pătrunse şi mai 
adânc, iar corpul ei fu obligat să se întindă şi mai mult, ca 


să îl primească. 

Ea îşi legănă şoldurile sub el, pentru a domoli 
presiunea... 

— Mariah, scrâşni el din dinţi. Apoi pierdu lupta cu 
autocontrolul şi îşi împinse  şoldurile înainte, intrând 
aproape complet în ea. 

Bariera subţire dinăuntrul ei se rupse, iar Mariah icni, 
cu răsuflarea tăiată. El încremeni, de parcă durerea ei îl 
străpunsese. Când ea reuşi în cele din urmă să respire din 
nou, iar bubuitul din urechile ei se stinse odată cu durerea, 
Mariah îl auzi pe Robert şoptindu-i iar şi iar cât de specială, 
cât de frumoasă era... 

De data aceasta, lacrimile ei nu avură nicio legătură 
cu dezamăgirea. 

Încet, Robert începu să îşi mişte din nou şoldurile, dar 
acum nu mai era nici urmă din presiunea aceea incomodă, 
din senzaţia aceea de a fi întinsă până la limita rupturii. 
Acum, trupul lui aluneca într-un mod delicat şi puternic în 
corpul ei. O, cât de minunat era! Bărbăţia lui o umplea pe 
deplin, iar fiecare mişcare de du-te-vino crea furnicături 
înăuntrul ei, care îi dădeau o senzaţie mult mai plăcută 
decât ce îi făcuse el înainte. Atunci fusese minunat, dar 
acum, oh, era divin! 

— Robert! Numele lui ieşi dintre buzele ei ca un singur 
cuvânt de satisfacţie şi încurajare. 

Mariah îşi încleştă gleznele pe mijlocul lui şi se arcui, 
ridicându-şi spatele de pe saltea, pentru a întâmpina 
impulsurile şoldurilor lui, fiecare venind mai repede şi mai 
adânc decât cel dinainte. Se agăţă de el, savurând 
încordarea corpului lui musculos, mirosul lui familiar, care îi 
învăluia simţurile, şi greutatea minunată a corpului lui 
peste al ei. Niciodată nu îşi imaginase că putea fi atât de 
eliberator şi de dezinhibant să fii cu un bărbat cumva 
tandru şi brutal în acelaşi timp. 

Tandreţea dintre ei se intensifică, transformându-se în 
ceva mai pasional. Mariah nu ştia ce era, dar acea senzaţie 
se învolbură înăuntrul ei, până când ar fi vrut să explodeze 
de tensiune. 


— E atât de bine, îi şopti el în păr. Incredibil de bine... 
Doar cu tine, Mariah. 

O lacrimă de bucurie i se prelinse pe obraz. Mariah îşi 
ascunse chipul în umărul lui, în timp ce un val de fericire o 
străbătu, iar inima începu să îi cânte. 

Apoi Robert schimbă ritmul. Acum, cu fiecare 
împunsătură adâncă, el îşi freca pelvisul de locul ei sensibil, 
unde mai înainte o mângâiase cu limba. Fiecare mişcare îi 
trimitea furnicături fierbinţi prin tot corpul, asemenea unor 
scântei. Ea se încordă în braţele lui, trupul ei încolăcindu-se 
cu neruşinare în jurul lui... 

Flăcări goniră prin venele ei, iar Mariah ţipă când 
orgasmul se dezlănţui. 

Toţi muşchii ei se încleştară, apoi se relaxară într-un 
val vibrant, care se năpusti asupra ei şi îi inundă sufletul. 
Nu mai putea face altceva decât să se agaţe de el, 
neputincioasă şi cu răsuflarea tăiată, în timp ce vederea îi 
deveni înceţoşată. Trupul i se zgudui într-o contradicţie 
minunată între lipsa raţiunii şi o bucurie nesfârşită. 

Robert se împinse cu putere în ea, îndreptându-se 
către propria eliberare. O dată, de două ori - rămase adânc 
înăuntrul ei, iar coapsele şi fesele i se încordară, în timp ce 
un mormăit aspru ieşi din gâtul lui. Mariah îi simţi esenţa 
vărsându-se înăuntrul ei, umplând-o într-un mod minunat, 
de parcă şi-ar fi revărsat sufletul în ea. Apoi se prăbuşi 
peste ea, gâfâind violent, în timp ce inimile lor băteau la 
unison. 

Punându-şi braţele după gâtul lui, Mariah voia să îl 
ţină aproape cât mai mult. Nu ştia ce avea să se întâmple 
între ei la sosirea zorilor. Dar în noaptea aceea era al ei, şi 
refuza să renunţe la el mai devreme decât trebuia. 

În noaptea aceea, pentru prima oară în viaţa ei, 
îndrăznise să îşi închipuie un viitor diferit faţă de cel pe 
care şi-l dorise întotdeauna. Un viitor în care nu conducea 
Winslow Shipping, ci unul cu Robert, unul în care râdeau 
împreună în timpul zilei şi îşi împărtăşeau pasiunile în 
timpul nopţii. 

Inima o duru, copleşită atât de fericirea pe care i-o 


oferise el, cât şi de nesiguranta zilei de mâine. Pentru că, 
printre toate certurile şi luptele, cumva, în timpul acelor 
cine, baluri şi petreceri cu ceai, Mariah se îndrăgostise de 
Robert Carlisle. 


Capitolul 12 


Robert îşi cufundă nasul în părul lui Mariah, în timp ce 
ea stătea ghemuită lângă el, şi o strânse mai tare în braţe. 
Să facă dragoste cu ea fusese uimitor, dar să o ţină aşa 
după aceea, când el nu îşi dorise niciodată înainte să 
rămână cu o femeie după încheierea actului în sine... 

„Raiul pe pământ”. _ 

Dar ce urma? Totul se schimbase între ei. Incă aveau 
să se mai certe - Robert nu avea nicio îndoială în această 
privinţă. Dar acum spera să poată transforma acea furie în 
pasiune, pentru că, deşi el nu ştia ce avea să se întâmple 
între ei mai departe, era sigur că nu putea renunţa la ea. 

Să renunţe la ea? Drăcie, Robert nu se putea 
convinge nici măcar să părăsească patul! Chiar şi în clipa 
aceea, prefera să tremure în întunericul rece, decât să se 
despartă pentru o clipă de ea ca să aprindă focul. lar acest 
lucru îl îngrijora, pentru că, dacă el se simţea atât de legat 
de Mariah, oare ce simţea ea faţă de el? 

Un gentleman adevărat s-ar căsători cu ea pentru că 
îi răpise inocenţa. Ar da fuga direct la tatăl ei, i-ar cere 
mâna, apoi ar obţine un permis special şi s-ar căsători cu 
ea cât mai repede posibil, mai ales că Robert, într-un mod 
de-a dreptul stupid, nu îşi luase nicio măsură de precauţie. 
Dar el nu putea să o ceară fără să pară un vânător de avere 
oportunist în ochii lui Winslow. lar asta îl deranja mai mult 
decât voia să recunoască. lar dacă ar cere-o în căsătorie, 
cel mai probabil ar pierde-o atât pe Mariah, cât şi 
parteneriatul. 

Ea se foi şi se trase pe marginea patului. 

— Nu pleca. Robert o luă înapoi în braţe, dar inima îi 


bubuia îngrijorată, temându-se că deja o pierdea. Te vreau 
lângă mine! 

Mariah se rostogoli pe spate şi îl privi, pe chipul ei 
frumos citindu-se un moment de ezitare. 

Robert îşi tinu răsuflarea, aşteptând ca ea să 
vorbească. Să spună orice. Mariah fusese tăcută de când 
ţipase de plăcere, iar el nu era obişnuit cu o asemenea 
tăcere din partea femeilor cu care se culcase. Sau din 
partea lui Mariah. 

Oare ce îi trecea prin minte? Fusese virgină, nu vreo 
lady de societate blazată, căutând să scape de plictiseala 
unei seri. În ciuda reputației lui de crai, Robert nu 
dezvirginase nicio femeie înainte şi nu ştia la ce să se 
aştepte acum de la ea. Lacrimi, furie... regret? 

Când Mariah zâmbi şi se întinse să îi dea o şuviţă de 
păr de pe frunte, Robert scăpă de grijile apăsătoare. 

— Dar este frig, îi explică ea. Din cauza ta. 

El rânji. Tipic pentru Mariah, să dea vina pe el pentru 
că era iarnă. 

— De ce este vina mea? 

— M-ai dezbrăcat şi m-ai întins în pat înainte să pot 
aprinde un foc. 

Robert rânji şi îi mângâie umărul dezgolit. 

— Ai aprins unul atât de mare, că a izbucnit un 
incendiu, obrăznicuţo! 

— Robert! Obrajii i se îmbujorară puternic. Apoi 
Mariah chicoti şi zâmbi fericită, chiar când el o sărută. 

— Atunci, voi aprinde focul, în regulă? se oferi el. 

Ea îl privi printre genele uşor plecate, cu o expresie 
jucăuşă şi inocentă, care îi tăie răsuflarea lui Robert. 

— Te rog. 

Cu un mormăit jucăuş la auzul aluziei ei, Robert o 
sărută din nou, fierbinte, cu gura deschisă, răvăşindu-i 
buzele, până când Mariah gemu. 

Apoi ieşi de sub pătura aspră şi se ridică de lângă ea. 
Se întinse după cutia cu cremene de pe mica sobă din colţ. 
În câteva minute, Robert aprinse focul, unul mic, dar 
suficient cât să o încălzească pe Mariah. 


— Robert? 

— Hm? 

El împunse cărbunii din sobă cu vătraiul. 

Ea se ridică în capul oaselor, strângând pătura de lână 
la piept, pentru a-şi acoperi sânii. Simţi o undă de regret 
pentru că Mariah îşi pierduse puritatea în acel pat jalnic, 
lâna şi paiele zgâriindu-i pielea delicată, când ar fi trebuit 
să aibă satin, catifea şi puf. Dar ar fi arătat ca o zeiţă chiar 
şi înfăşurată într-o pânză de sac. 

— Ai curtat-o pe Diana Morgan sezonul trecut, spuse 
ea încet. Glasul ei căpătă o notă stranie. Aţi petrecut 
vreodată timp împreună... aşa? 

Robert înţelese brusc şi îşi dădu seama că, de fapt, 
ceea ce auzise în glasul ei era o nesiguranţă pe care nu o 
mai simţise niciodată la Mariah. Până în acel moment, nu îi 
trecuse nicio clipă prin minte că Diavoliţa ar fi putut fi 
geloasă pe Diana, exact cum el era gelos pe Whitby. 

— Nu s-a întâmplat nimic între noi, o asigură el cu 
blândeţe. Puse jos vătraiul şi oftă greoi, apoi recunoscu: De 
fapt, nici nu ar fi trebuit să o curtez vreodată. Robert clătină 
din cap. Privind înapoi acum, îşi dădu seama cât de mult 
greşise. Am crezut că trebuie să pun capăt zilelor sălbatice 
din tinereţea mea şi să mă aşez la locul meu, continuă el. 
Diana părea o opţiune bună pentru asta, dar m-am înşelat. 
Slavă Domnului că ne-am dat amândoi seama de asta la 
timp. 

— Să încetezi cu zilele sălbatice? Mariah ridică 
sceptică din sprâncene. Nu ai închiriat tu un elefant pentru 
o petrecere anul trecut, în mai? 

Robert rânji şi închise uşa sobei. 

— Incercam să renunţ treptat. 

Când el se ridică şi se întoarse pentru a se aşeza din 
nou în pat lângă ea, Mariah icni. Făcu ochii mari, iar pe 
buzele ei roşii se citea mirarea. 

Robert se opri şi se încruntă. Ce naiba...? 

Apoi privirea ei cobori încet pe corpul lui, iar Robert îşi 
dădu brusc seama că ea îl vedea clar pentru prima dată. În 
întregime. Din reacţia ei surprinsă, Mariah vedea pentru 


prima oară un bărbat gol. Şi dacă mai continua să îl 
privească astfel, cu ochii fixaţi pe bărbăţia lui, curiozitatea 
ei stârnind un val de plăcere în Robert, ea avea să vadă 
pentru prima oară şi un bărbat gol pe deplin excitat. 

Când Mariah îşi linse în mod nervos buzele, Robert 
gemu şi pierdu lupta cu încercarea de a nu se excita sub 
privirea ei. Se duse spre ea, apoi se urcă în pat, înaintând în 
genunchi şi în mâini, până când Mariah se întinse pe spate 
sub el. Ea încă strângea timidă pătura la piept. 

Dar Mariah insistă cu discuţia lor, de parcă ar fi fost 
perfect normal să aibă deasupra ei un bărbat gol, stând în 
toate cele patru membre. 

— Dar Diana este atât de minunată, şi tu... 

Robert o făcu să tacă acoperindu-i gura cu un sărut. 

— Mi-am dat seama că Diana nu este genul de femeie 
pe care să o vreau ca soţie, încheie el subiectul. 

Ultimul lucru pe care şi-l dorea era ca în noaptea 
aceea să se gândească la o relaţie trecută. Nu când o avea 
pe Mariah goală în pat şi restul nopţii înainte. Strecură un 
deget pe sub marginea păturii şi trase de ea în jos, până îi 
dezgoli un sân. 

Mariah închise ochii şi începu să respire sacadat în 
timp ce el îşi plimbă degetul peste sânul ei, întărindu-i 
sfârcul ca prin magie. 

Mariah îşi arcui spatele şi întrebă, cu răsuflarea tăiată: 

— Atunci, ce... vrei... la o soţie? 

El rânji. 

— Ce vreau... 

„Pe tine”. 

Robert încremeni, uluit de ceea ce aproape îi scăpase 
din gură. 

Dumnezeule, de unde venise asta? E adevărat, dacă 
ea ar fi fost altcineva, nu fiica lui Winslow, i-ar fi propus să 
se căsătorească fără să stea pe gânduri. Pentru că voia să îi 
protejeze reputaţia, dar şi propria lui onoare. Pentru că 
Mariah îl provoca din punct de vedere intelectual, dar îi 
stârnea şi pasiunea. Pentru că lui ajunsese să îi pese de ea 
mai mult decât îi păsase vreodată de altă femeie. 


Dar să o vrea de soţie implica un devotament de 
durată, pe care Robert nu se putea convinge pe sine să îl 
accepte. Indiferent cât de mult începea să o placă. 

— O cântăreaţă de operă italiancă, răspunse el, 
forţându-se să adopte un ton amuzat şi jucăuş, în timp ce îi 
sărută sânul. 

Mariah îl lovi uşor peste umăr. 

— Fii serios! 

— Sunt. Îşi plimbă limba peste sânul ei, smulgându-i 
un tremur lui Mariah care îi făcu inima să tresară. Nu am 
fost niciodată în viaţa mea mai serios decât acum. 

— O cântăreaţă de operă italiancă? îl provocă Mariah, 
trecându-şi gânditoare degetele prin părul lui, în timp ce el 
îi cuprinse sfârcul cu gura. 

— Nimic nu îi face unui bărbat sângele să clocotească 
mai tare decât să audă toate acele note înalte de pe buzele 
unei femei. Cealaltă mână începu să îi mângâie sânul drept, 
în timp ce continuă să o tachineze. Nu îi poţi cere unui 
bărbat să renunţe la asta pentru ceva atât de lipsit de 
importanţă precum căsătoria. 

— Desigur că nu, fu Mariah de acord, cu o solemnitate 
ironică. Ar fi ca şi cum ai cere fluxului să nu aibă loc sau 
soarelui să nu apună. 

El rânji cu gura pe sânul ei. 

— Un act zadarnic? 

— Un act împotriva naturii. Când Robert se pregătea 
să treacă la celălalt sân cu gura, Mariah oftă şi îşi puse 
braţele pe după gâtul lui, pentru a-l ţine aproape. Nu aş 
schimba nici măcar un singur lucru la tine. 

Uluit, Robert  încremeni, în timp ce simplul 
compliment îl încălzi pe dinăuntru. Poate că ea ţinea la el, 
la urma urmei. lar la acel gând, inima lui tresări dintr-un 
motiv cu totul nou. 

Îşi îngropă chipul în umărul ei. Robert se simţea 
satisfăcut şi relaxat. Nu. Mai mult decât atât - era mai 
fericit decât fusese de foarte multă vreme. Faptul că 
Mariah, dintre toate femeile, era responsabilă pentru 
fericirea lui îl făcu să i se învârtă capul. 


Ea trase adânc aer în piept, apoi mărturisi încet: 

— Cred că Diana era îndrăgostită de tine. 

La auzul tonului ei serios, Robert ridică uşor capul şi o 
privi, apoi se încruntă. Pentru că acum nu mai vedea în 
expresia ei gelozie nesigură, ci altceva... ceva plin de 
căldură şi afecţiune, care îl făcu să tremure. 

— Ce te face atât de sigură? 

Ea îl privi în ochi atât de intens, încât lui Robert 
aproape că i se tăie răsuflarea. 

— Pentru că eu... Se opri. Indiferent ce ar fi vrut să 
spună, fu pierdut în spatele unui zâmbet. Pentru că am 
auzit toate poveştile mamei tale despre tine şi... 

Robert o sărută pentru a o face să tacă, apoi zăbovi 
cu gura lui peste a ei, sorbindu-i dulceaţa buzelor până ce 
se îmbătă de excitare. 

— Te rog, nu vorbi de mama mea când eşti goală 
lângă mine. 

Ea râse, apoi se foi într-un mod depravat sub el, 
smulgându-i un geamăt. 

— Atunci, te aştepţi ca asta să se mai întâmple? 

Robert rânji. 

— Drace, sper că da. 

Mariah trase scurt aer în piept, în timp ce el îşi plimbă 
tandru degetele peste sânii ei, apoi închise ochii şi şopti: 

— Aşadar, am devenit iubiţi. 

— Presupun că da. 

El îşi plecă încet capul pentru a-i săruta sânii goi, 
incapabil să se sature de ea. lubiţi... Iubita /ui. O senzaţie 
satisfăcătoare de  posesivitate masculină se aprinse 
înăuntrul lui. 

— Bine, şopti ea, iar Robert fu încântat de acel singur 
cuvânt, savurând lipsa ei de inhibiţii în prezenţa lui. 

Asta îl atrăgea la ea, faptul că aceeaşi femeie 
frumoasă, care putea fi atât de tăioasă şi de distantă, 
ascundea înăuntrul ei o pasiune sălbatică, aşteptând să fie 
eliberată, şi o inimă vulnerabilă, pe care o lăsase acum în 
grija lui. Mariah avea atât de multe feţe... fiecare moment 
aducea cu sine o nouă descoperire despre femeia care era 


cu adevărat. 

— Dar nu voi... capitula, spuse ea gâfâind, glasul 
fiindu-i plin de hotărâre, chiar în timp ce se arcui sub trupul 
lui Robert. Orice s-ar... întâmpla... între noi... 

— Orice? Cu un rânjet viclean, îşi strecură mâna între 
picioarele ei. Chiar şi asta? Robert îşi trecu degetul peste 
locul ei sensibil, iar şoldurile lui Mariah tresăriră. 

Ea îşi împreună braţele peste umerii lui şi îşi ascunse 
faţa în gâtul său. 

— Chiar şi asta, se forţă ea să spună. Apoi icni şi 
tremură. 0, Robert, fă-o din nou! 

Muşcându-şi interiorul obrazului pentru a-şi înăbuși 
zâmbetul, Robert se supuse. De data aceasta, un scâncet 
de dorinţă scăpă dintre buzele ei. 

— Tu nu eşti duşmanul meu, Mariah, şopti el pe 
tâmpla ei, în timp ce îşi retrase uşor mâna. Era foarte 
tentant să facă din nou dragoste cu ea. Dar era prea 
curând, ar durea-o. Ultimul lucru pe care şi-l dorea era să o 
rănească în vreun fel. Însemni mult mai mult pentru mine. 

Ea îşi retrase capul, suficient cât să îl privească pe 
Robert, iar ochii ei îi cercetau chipul, de parcă nu îi venea 
să creadă... 

— Da? 

— Foarte mult, o asigură el, dându-i tandru deoparte 
o buclă de abanos de pe obraz. 

Cu toate acestea, chipul ei se întristă, iar Mariah şopti: 

— Dar nu ai încredere în mine. 

— Am, insistă el, fără să îi fi dat vreun motiv să se 
îndoiască de el în acea privinţă. 

Mariah clătină încet din cap, iar tristeţea îi întunecă 
brusc chipul când ea şopti: 

— Nu şi în privinţa tatălui tău. Încă nu mi-ai spus totul 
despre ziua când a murit. Ezită. Sau de ce mama ta crede 
că te învinuieşti. 

Robert încremeni, oprindu-se cu mâna pe obrazul ei. 
Blânda acuzaţie din cuvintele ei îl străpunse ca nişte cioburi 
de sticlă, iar el ezită, având nevoie de un moment pentru a 
se calma înainte de a-i explica: 


— Nu vreau să te împovărez când ştiu că nu vei 
înţelege. 

Ochii se îmblânziră în timp ce îi cercetau chipul, 
degetele ei plimbându-se cu tandreţe prin părul lui. 

— Eşti atât de greu de înţeles, Robert? 

Pieptul i se încordă, nu pentru a ţine înăuntru toată 
durerea care îl chinuise în ultimii doi ani, ci din dorinţa 
disperată de a o mărturisi. Poate că ea ar înţelege groaza 
acelei zile şi greutatea sentimentului de vinovăţie pe care îl 
purta pretutindeni cu el. La urma urmei, Mariah ştia ce 
însemna să fii frustrat pentru încercarea de a-ţi mulţumi 
tatăl, aşa cum făcuse şi el, iar ea aflase cum era să pierzi 
un părinte. 

— Richard Carlisle, începu el precaut, punând la 
încercare sentimentul de încredere ce se înfiripase între ei, 
a fost un om şi un soţ bun, un tată preocupat... Trase adânc 
aer în piept. lar eu l-am dezamăgit. 

Mariah îşi puse mâna pe obrazul lui, compătimitoare. 

— Nu l-ai dezamăgit. 

— Ba da, foarte mult. Robert clătină din cap, 
învinuindu-se. Eu am fost mereu cel care a provocat cele 
mai multe probleme, care scornea farsele, care plănuia 
toate jocurile şi pariurile. Quinton era de acord cu orice 
născoceam eu, iar Sebastian ni se alătura ca să nu ne 
rănim prea tare. Dar eu eram capul răutăţilor, cel care 
imagina cele mai nebuneşti farse. 

— Erai tânăr, şopti ea. Băieţii sunt mereu sălbatici, 
greu de controlat. 

— Dar nu m-am oprit când am crescut. Situaţia a 
devenit mai gravă. Când observă urma de îngrijorare care 
străbătu chipul lui Mariah, el întoarse capul şi o sărută în 
palmă. Îi aprecia preocuparea, dacă nu chiar suferinţa că îl 
forţa să i se destăinuie. 

— Eram bărbat în toată firea, destul de matur cât să 
ştiu că trebuia să mă opresc, dar, cu toate astea, am 
continuat să iau parte la depravarea sălbatică de la 
universitate, pierzând sume uriaşe la pariuri şi pătând 
reputaţia familiei. În cele din urmă, lui papa i-a ajuns. 


Un licăr înţelegător de compasiune lumină ochii verzi 
ai lui Mariah. 

— A vorbit cu tine despre asta? 

— Mai degrabă mi-a ţinut o predică, în public, cu 
intenţia de a încerca să îmi bage minţile în cap. 

Chiar şi atunci auzea vocea profundă a tatălui său 
rostind răspicat acele cuvinte, de parcă le-ar fi spus cu doar 
câteva minute în urmă, nu în urmă cu doi ani... „Te-am 
crescut să devii bărbat. Dar când te găsesc aşa, 
comportându-te în halul acesta, sunt dezamăgit de tine”. 

— De ce ţi-a ţinut o predică? întrebă ea blând. 

— Pentru că o ţineam tot într-o petrecere, cu alcool, 
pariuri, jocuri de noroc şi femei uşoare, o debandadă de 
asemenea proporţii, încât ameninţa reputaţia familiei 
Carlisle şi noul titlu. 

Robert nu exagera şi îşi dădu seama după emoția din 
ochii ei că înţelegea. 

— Lipseam de trei zile, când tata a plecat să mă 
caute. Când m-a găsit, tocmai pierdusem cinci sute de lire 
într-un joc la care eram prea beat ca să văd cărţile clar şi 
încercam să-mi alin durerea pierderii lăsând-o pe chelneriţă 
să mă... consoleze în foaier. 

Mariah înghiţi în sec la auzul acelei mărturisiri - 
singurul semn că acţiunile lui o şocară. 

— Era îngrijorat pentru tine. 

Sentimentul de vinovăţie îi strânse pieptul lui Robert. 

— Şi ce fiu îşi face tatăl să fie îngrijorat pentru el? 

— Toţi fiii, şopti ea, mângâindu-i obrazul, încercând să 
îl consoleze. 

El clătină din cap. 

— Nu aşa. 

Mariah ştiu că nu trebuia să insiste şi continuă să îl 
mângâie pe obraz. 

— Ce s-a întâmplat apoi? 

— M-a scos din iadul acela, împleticindu-mă, beat şi 
furios, îi povesti Robert cu glasul gâtuit de emoție. Mi-a 
poruncit să mă întorc în Park Place cu el, dar eu aveam de 
gând să rămân şi să îmi termin treaba. Simţi gustul amar al 


durerii. La urma urmei, nu eram un copil care să primească 
ordine de la tatăl lui - eram bărbat în toată regula şi aveam 
de gând să demonstrez asta pariind şi mai mulţi bani şi 
cucerind cât mai multe femei posibil. Apoi Robert adăugă în 
şoaptă: O oră mai târziu, era mort. 

Lui Mariah i se tăie răsuflarea, iar ea icni, surprinsă şi 
îndurerată. 

Robert închise strâns ochii, incapabil să o privească, 
de teama şocului pe care l-ar putea citi pe chipul ei sau a 
milei. Sau, şi mai rău, aceeaşi dezamăgire acuzatoare pe 
care o citise pe chipul tatălui său. 

Se forţă să continue: 

— În timp ce încăleca pe cal ca să plece, cineva a tras 
cu un pistol. Calul s-a speriat şi l-a aruncat din şa, iar tata s- 
a lovit la cap. Era brutal să îi împărtăşească ceea ce se 
întâmplase în acea noapte, dar el trebuia să îi spună totul 
acum. Să îi mărturisească lui Mariah era singura cale de a 
se elibera de tremurul care îl cuprinsese şi de gustul amar 
al neputinței. 

— Am auzit împuşcătura şi l-am văzut căzând de pe 
cal, am văzut cum s-a lovit cu capul de pavaj, sângele 
formând o baltă în jurul lui... 

Robert tremură violent. Simţi aceeaşi neputinţă care îl 
mistuise în noaptea aceea, iar imaginea îi reveni în minte, 
fiind întipărită acolo pentru totdeauna. Atât de multă 
neputinţă, încât îi tăia răsuflarea chiar şi acum, chinuindu- 
se să vorbească din pricina nodului care i se formase în gât: 

— Pentru Dumnezeu! Eram la mai puţin de şase metri 
de el şi nu am putut face nimic să-l salvez! 

Mariah îl îmbrăţişă strâns, în timp ce încercă să îl 
consoleze în tăcere, dar nici măcar îmbrăţişarea ei iubitoare 
nu fu suficientă ca să îi aline sentimentul de vină pe care el 
îl avusese din acea noapte. Şi de care nu avea să scape 
vreodată. 

— Nu am avut ocazia să îi cer iertare, să îi promit că 
mă voi schimba, şopti el, îngropându-şi faţa în umărul ei. A 
murit crezând că sunt un beţiv şi un ticălos. Că nu eram 
altceva decât o puşlama inutilă, căreia nu îi păsa nici cât 


negru sub unghie de reputaţia familiei. Sau de a mea. 

— El nu credea asta, şopti ea, încercând să Îl 
liniştească. Ştia că te vei schimba. 

— Da? spuse el cu asprime. Pentru că eu sunt al naibii 
de sigur că nu ştia. Nu până când nu a fost prea târziu. 

Mariah îi cuprinse faţa în mâini şi i-o ridică uşor, 
pentru a-l săruta, buzele ei atingându-le pe ale lui într-un 
sărut atât de tandru şi de liniştitor, încât Robert tremură. 

Când ea se desprinse din sărut, el deschise ochii, 
aşteptându-se să vadă mila pe chipul ei. In schimb, ceea ce 
văzu îi tăie respiraţia. Ochii ei licăreau de lacrimi nevărsate 
pentru el, iar compasiunea ei îi învălui inima. 

— De aceea munceşti atât de mult, de aici toată 
hotărârea asta, şopti ea atât de încet, încât el de-abia o 
auzi. Pentru că încerci să dovedeşti că eşti demn de numele 
Carlisle. Şi de iubirea tatălui tău. 

Robert suspină epuizat, umerii i se încovoiară, apoi îşi 
plecă privirea. 

— Da. 

Mariah ezită, apoi şopti blând: 

— Dar nu vei reuşi niciodată. 

Inima lui tresări dureros, apoi Robert miji ochii. La 
urma urmei, ea avea o părere atât de proastă despre el? 

— Sunt pe drumul cel bun spre succes... 

— Nu vei reuşi niciodată, repetă ea, mai tare acum, în 
ciuda tremurului din voce, dar de data aceasta clipind, 
pentru a-şi alunga lacrimile. 

Surprinderea se transformă în furie la gândul că ea 
era preocupată, chiar şi acum, de parteneriatul ăla 
blestemat. Cum putea Mariah să îi spună asta tocmai în 
acea clipă? El avusese încredere în ea, la naiba! Doar ca 
apoi să i-o arunce în faţă. 

Robert îşi abţinu o înjurătură şi întrebă printre dinţii 
încleştaţi: 

— Din cauza companiei Winslow Shipping? 

— Nu, răspunse ea. O lacrimă îi curse pe obraz. 
Pentru că el este mort, Robert. Indiferent cât de mult 
munceşti, cât de mult succes ai, el nu va şti niciodată, iar tu 


îţi vei fi petrecut viaţa alergând după o aprobare care nu va 
veni niciodată. Nu se poate, nu acum... Un suspin îi blocă 
glasul. Niciodată. 

Robert fu cuprins de un sentiment de vinovăţie că îi 
provoca suferinţă lui Mariah, dar ea nu înţelegea. Nu putea 
înţelege niciodată... 

— Atunci, ar trebui să renunţ, pur şi simplu, spuse el 
cu amărăciune, să cedez parteneriatul şi să mă întorc la 
viaţa fără rost pe care o duceam înainte? 

— Nu! Mariah îi cuprinse iar chipul în mâini şi îl trase 
spre ea pentru încă un sărut, să îl facă să tacă, dar şi să îl 
liniştească. Nu spun asta. 

Robert îşi întoarse capul înainte ca buzele lor să se 
atingă, iar Mariah se încordă din pricina respingerii lui. 

— Ba da, asta spui. 

Indepărtându-i braţele de pe umerii săi, Robert se 
dădu jos din pat. Mariah se ridică în capul oaselor, 
strângând pătura la piept pentru a se acoperi, în timp ce el 
se îndepărtă. 

— Poate că da, îi explică ea cu calm, dar frustrarea 
din glasul ei era evidentă. Dar nu din motivul pe care îl 
crezi. 

— O, cred că exact acela este motivul, bombăni el. Îşi 
luă furios pantalonii şi se îmbrăcă. Nici măcar acum nu poţi 
suporta gândul că eu voi putea să dovedesc memoriei 
tatălui meu de ce sunt capabil, când tu nu vei putea 
niciodată să îi dovedeşti asta tatălui tău. 

Mariah tresări din pricina asprimii atacului său, dar 
Robert se simţi vinovat doar pentru o clipă că o rănise. Ea 
depăşise foarte mult limita, iar înţepătura pedepsei pe care 
i-o aplicase el era nimic în comparaţie cu durerea pe care o 
stârnise ea înăuntrul lui. 

Robert îşi trase cămaşa peste cap şi nu se obosi să îşi 
pună lavaliera după ce îmbrăcă vesta. Cu cât se îmbrăca 
mai repede, cu atât putea pleca mai iute... lar în urmă cu 
nici măcar o oră, nu voia să îi dea drumul din braţele sale... 

— Ce s-a întâmplat cu tatăl tău a fost un accident, 
încercă ea din nou. Şi trebuie să încetezi să te mai învino... 


— Nu, scrâşni el din dinţi, mijind ochii în timp ce o 
privi. Nu îmi spune ce trebuie să fac, Mariah! Ce s-a 
întâmplat între noi în această seară nu îţi dă dreptul ăsta. 

Mariah tăcu. Robert se aştepta ca ea să ridice bărbia 
semeaţă, ca mândria din ea să iasă la suprafaţă, aşa cum 
se întâmpla întotdeauna când se certau, ca ea să riposteze 
cu vreo replică tăioasă, dar Mariah nu o făcu. Ea doar 
stătea în pat, nemişcată, ochii licărindu-i în lumina slabă a 
sobei. 

Robert se întoarse pentru a-şi încălţa ghetele, 
luptându-se să ignore presiunea pe care o simţi în piept la 
vederea lacrimilor ei. Şi gândul insuportabil că el le 
provocase. Bâigui: 

— Nu înţelegi. Nu vei înţelege niciodată. 

— Şi eu am pierdut un părinte, şopti ea încet, atât de 
încet, încât sunetul străpunse inima lui Robert, şi au existat 
vremuri când mă învinuiam. Dar ştiu că... 

— Nu ştii nimic, la naiba! Se întoarse furios spre ea, 
încleştându-şi dinţii atât de tare, încât muşchii gâtului îi 
tresăriră. Tu nu ţi-ai ucis mama! 

Ea icni, căscând ochii mari. Pentru o secundă, Mariah 
nu spuse nimic, uluită, în timp ce îl privea. 

Apoi trase aer în piept, atât de încet, încât glasul îi era 
mai slab decât o şoaptă. 

— Şi nici tu nu ţi-ai ucis tatăl. Mariah se aplecă spre 
el, de parcă ar fi putut să îl convingă fizic. Moartea lui a fost 
un accident... 

— Nu a fost un accident că a trebuit să îşi scoată fiul 
dintr-o speluncă de jocuri de noroc, duhnind a gin şi a 
prostituate! Robert începu să se plimbe furios prin cameră, 
prea furios pe el însuşi pentru a sta locului. Tata nu trebuia 
să fie acolo. Trebuia să fie în siguranţă, acasă, cu mama! 

Mâna îi tremură violent când îşi trecu degetele prin 
păr, iar Robert adăugă: 

— Dacă eu nu aş fi fost acolo, dacă aş fi fost fiul pe 
care îl merita... 

— Dar eşti, Robert, insistă ea blând. 

— Nu am fost în noaptea aceea. Nu doar că am fost 


fiul care l-a dezamăgit... Cuvintele i se blocară în gât. Trase 
sacadat aer în piept, apoi recunoscu răguşit: Eram prea 
beat ca să îl ajut. 

— S-a lovit la cap, şopti Mariah. Nimic din ce ai fi 
putut face... 

— Tu nu ai fost acolo! Nu i-ai văzut expresia, nu i-ai 
auzit vorbele şi nu vei putea niciodată să înţelegi iadul pe 
care îl trăiesc de atunci. 

Mariah se întinse spre el. 

— Robert, te rog... 

— Încetează, şuieră el printre dinţi, retrăgându-se, 
ferindu-se de atingerea ei - nu ar fi suportat-o. 

Robert se îndreptă spre uşă. Dorinţa de a fugi era 
copleşitoare... Voia să fugă de fantomele acelei nopţi 
fatidice, de blândeţea şi compasiunea ei, care îi provocau 
mai multă durere, de a fi obligat să se confrunte cu 
adevărul celor spuse de Mariah. 

Din momentul în care aflase că îşi pierduse mama, 
sperase că Mariah ar putea să îi înţeleagă durerea, acesta 
era singurul lucru pe care şi-l dorise - înţelegere. In niciun 
caz nu căuta iertarea păcatelor în braţele ei. 

Se opri lângă uşă, cu mâna pe clanţă, gândindu-se ce 
să îi spună, ceva de rămas-bun, care să o facă să înţeleagă, 
dar nu îi trecu nimic prin cap. Mintea i se învârtea prea 
repede pentru a înţelege tot ce se întâmplase între ei în 
acea seară. Aşa că rămase în pragul uşii, respirând greoi şi 
încercând să îşi găsească drumul prin învălmăşeala de 
emoţii care îl înghiţise. Care ameninţa să îl tragă în 
adâncuri şi, în cele din urmă, să îl înece. 

— Nu a fost vina ta, spuse blând Mariah. 

Robert îi simţi căldura în timp ce ea veni în spatele lui, 
iar el închise strâns ochii, încercând să alunge durerea. 

— A venit acolo din cauza mea. 

— A fost un accident, dragul meu. 

Mariah îşi strecură braţele pe mijlocul lui şi se lipi uşor 
de el. Îşi puse obrazul pe spatele lui, iar Robert trase adânc 
aer în piept, printre dinţii încleştaţi, încercând să aline 
tortura atingerii ei mângâietoare. 


— Un accident oribil, îngrozitor, adăugă ea. 

— Mariah... 

— Nu a fost vina ta, repetă ea, strângându-l şi mai 
tare în braţe, nefiind dispusă să îl lase să plece. Aşa cum nu 
a fost nici vina mea că mama ne-a dus în parc şi apoi s-a 
îmbolnăvit de friguri. Morile lor nu au fost din vina noastră. 
Oamenii mor, iar noi nu putem face nimic să împiedicăm 
asta. Indiferent cât de mult îi iubim. Indiferent cât de mult... 

Un suspin îi scăpă printre buze, iar cuvintele i se 
înecară în lacrimi... Sunetul acela îi străpunse inima lui 
Robert. 

El se întoarse şi o luă în braţe, strângând-o la piept în 
timp ce ea începu să plângă încet. Pentru el. Pentru 
pierderile lor. Robert îşi îngropă chipul în părul ei, pentru a- 
şi lua alinarea, puterea şi certitudinea din ea. Pentru a jeli 
împreună. În timp ce o ţinea în braţe, lacrimile îi înţepară 
ochii şi, pentru prima oară de la moartea tatălui său, Robert 
se eliberă de vina pe care o purtase înăuntrul lui. 

Răsuflă adânc, eliberând toată durerea, apoi încheie 
fraza lui Mariah într-o şoaptă răguşită: 

— Indiferent cât de mult ne iubesc. 

Ea încuviinţă din cap, incapabilă să vorbească, apoi îi 
cuprinse faţa în mâini, se ridică pe vârfurile picioarelor 
pentru a-i şterge cu un sărut lacrimile de pe obraji. Apoi îl 
sărută pe buze cu o asemenea tandreţe, încât el simţi 
primii fiori ai vindecării, adânc, în inima lui. Treptat, durerea 
se stinse, până ce nu mai rămase decât Mariah. 

Când Robert o ridică în braţe şi o duse înapoi în pat, el 
ştiu că se înşelase. Găs/se iertarea în braţele ei şi se ruga 
ca Mariah să îl ajute să găsească mântuirea în zilele 
următoare. Chiar mai mult decât atât. In timp ce o puse în 
pat şi se aşeză şi el ca să facă dragoste cu ea, Robert ştiu 
adevărul. 

Mariah îl marcase pentru totdeauna. 

Robert nu simţise niciodată o asemenea legătură cu 
altă femeie, precum cea pe care o simţea cu ea. Fizic, 
emoţional... Niciodată. Şi niciodată nu împărtăşise o astfel 
de eliberare sufletească. Niciodată nu devenise atât de 


vulnerabil în faţa cuiva, aşa cum tocmai făcuse în faţa ei. 
Era pierdut cu totul. Pentru că acum nu îl tenta doar 
parteneriatul. Îl tenta însăşi Diavoliţa. 
Şi habar nu avea ce să facă în această privinţă. 


Capitolul 13 


Inima lui Mariah tresări. Robert o privea lung. Din nou. 

Stând la un birou de scris în dimineaţa următoare la 
sediul companiei Winslow Shipping, Mariah încercă să nu îi 
dea atenţie, dar el o fixa cu privirea. De parcă ar fi putut 
vedea direct prin rochia ei fiecare milimetru de piele de 
dedesubt. La naiba cu roşeaţa aceea fierbinte care 
ameninţa să i se extindă pe ceafă din pricina a tot ceea ce 
implica privirea lui. Şi cât de multe implica! 

Chiar şi acum, înconjurată de muncitorii din birou, 
Mariah nu se putu abţine să nu îşi amintească plăcerea de 
a fi fost în braţele lui cu o noapte în urmă şi cum o făcuse 
să se simtă specială şi frumoasă. La fel cum nu îşi putea 
domoli dorinţa crescândă de a rămâne cumva singură cu el, 
în mod scandalos, în toiul amiezii, când trebuia să parcurgă 
listele cu bunurile din depozite, să vadă dacă papa ar fi 
dispus să doneze ceva şcolii. Fusese o scuză neîntemeiată 
de a veni la birou - adevărul era că, pur şi simplu, îşi dorise 
să fie aproape de Robert. 

Dar, de fiecare dată când îl privea - şi de fiecare dată 
când îl surprindea privind-o şi îi vedea acele buze senzuale 
-, mintea lui Mariah se golea, iar corpul îi era cuprins de 
furnicături în toate modurile desfrânate. 

Nouă ore, şase minute şi câteva secunde de când 
fusese în braţele lui... Ştia pentru că numărase fiecare 
clipă. Pentru că niciodată în viaţa ei nu fusese mai fericită. 

Mariah nu ştiuse la ce să se aştepte în acea 
dimineaţă, când se revăzură, după ce se dezvăluiseră 
reciproc, atât fizic, cât şi emoţional, cu o noapte în urmă. 
Fără îndoială, aveau să se certe mereu. Un tigru rămâne tot 


felină, chiar dacă ar reuşi să-şi schimbe dungile. Dar nu mai 
erau duşmani. 

Cât despre ce simţea el pentru ea ca femeie... Ei bine, 
la această întrebare Mariah nu avea răspuns. Deşi îşi 
petrecuseră noaptea îmbrăţişaţi, el nu recunoscuse nici 
măcar o dată că ar avea sentimente pentru ea. lar Mariah 
nu îl întrebase, de teamă să nu audă un răspuns care putea 
să o dărâme. Pentru că, indiferent de ce simţea Robert 
pentru ea, Mariah se îndrăgostise. 

El ridică privirea şi o surprinse privindu-l. Ochii li se 
întâlniră, iar pe Mariah o străbătu un fior fierbinte pe şira 
spinării. 

„Oh, Dumnezeule!” 

Când simţi că se îmbujorează, Mariah îşi feri privirea. 
Dar nu îşi putu împiedica fluturii din stomac să danseze 
fericiţi. 

Atunci, Robert se ridică de la birou şi merse nonşalant 
lângă ea. Se aplecă peste umărul ei, parcă întinzându-se 
după hârtiile din faţa lui Mariah. Apropierea lui o făcu să 
simtă un fior electrizant prin tot corpul. 

— Arăţi minunat, şopti el atât de încet, încât ceilalţi 
muncitori să nu îl poată auzi. 

Blestemat să fie pentru că o făcea să roşească! Dar 
Mariah reuşi să îşi dea ochii peste cap la auzul 
complimentului său. 

— Port o rochie de anul trecut. 

— Ce pot să fac, dacă tu ai arăta minunat şi într-o 
cârpă ponosită? Mâna lui o atinse fugar pe a ei, când Robert 
pretinse că studiază inventarul, trimițând un fior cald în 
braţul lui Mariah. Vreau să te văd diseară. 

— O să mă vezi diseară, îi aminti ea, uşor obraznică. 
Luăm cina cu Lord şi Lady Hammond. 

— Atunci va trebui să cerem dispensă, replică Robert, 
ochii licărindu-i diabolic. Pentru că nu la genul acela de 
festin mă gândeam. 

La auzul aluziei lui obraznice, Mariah îşi plecă privirea 
şi îşi drese glasul, pentru nu se îmbujora şi mai tare, apoi 
întrebă mieros: 


— La ce te gândeai, mai exact? 

— Cină în doi, la Park Place. 

Mariah se răsuci în scaun pentru a-l privi, inima 
dansându-i de fericire. Nu îndrăznea să creadă... 

— Park Place? 

Asta însemna mai mult decât intimitate fizică! Robert 
o primea în cele mai intime aspecte ale vieţii lui şi, cu 
siguranţă, asta însemna că ţinea la ea... nu-i aşa? 

— Hm. El se întinse după hârtii, prefăcându-se în 
continuare că discutau despre afaceri, deşi, după zâmbetul 
amuzat care ameninţa să apară pe buzele lui, Robert ştia 
exact la ce se gândise Mariah. Le-am dat servitorilor o 
seară liberă, până la ultimul spălător de vase. Au fost 
avertizaţi să nu pună piciorul în casă până la miezul nopţii. 
Se prefăcu din nou că analizează listele. Doar noi doi, 
râzând, vorbind şi... alte lucruri. 

Exact ceea ce îşi dorea Mariah. Încă o noapte în 
braţele lui, încă o noapte petrecută făcând dragoste cu el... 

— Divin, spuse ea, aproape gâfâind. Fericirea care îi 
făcuse inima să-i sară din piept aproape că o împiedică să 
vorbească. 

Cu o uşoară ezitare, Robert puse hârtiile pe birou. 

— Chiar este divin? 

— Da.  Nervozitatea se învolbură instantaneu în 
stomacul ei. De ce te-ai îndoi de asta? 

Robert îşi feri cu vinovăţie privirea. 

— Nu aş îndrăzni să presupun asta după noaptea 
trecută, după lucrurile pe care ţi le-am mărturisit... 

— Să presupui, şopti ea cu răsuflarea tăiată. 

Ochii lui licăriră uşuraţi, apoi se întoarseră spre ea 
plini de afecţiune în adâncurile ca safirul şi treziră focul 
dinlăuntrul ei. 

— Deci mă placi, la urma urmei. 

— Am fost de-a dreptul uluită să înţeleg asta, 
îndrăznesc să spun. Mariah zâmbi când el râse. Dar apoi fu 
rândul ei să ezite înainte de a întreba agitată: Te 
deranjează acest lucru? 

In acea simplă întrebare se ascundea o semnificaţie 


mult mai profundă. O explorare a emoţiilor pe care niciunul 
din ei nu îndrăznise încă să o abordeze. 

— Există multe feluri în care mă deranjezi, Mariah 
Winslow, spuse el cu glasul răguşit şi slab. Multe feluri 
ispititoare... Sper să te învăţ şi mai multe diseară. 

Mariah pierdu lupta cu îmbujorarea, care îi învălui 
rapid tot chipul şi cobori până în decolteu. 

— Dar faptul că mă placi, o asigură el în şoaptă, nu 
mă deranjează absolut deloc. 

Speranţa se aprinse înăuntrul ei. 

— Mă bucur. Foarte mult. 

Ochii lui se aprinseră într-un mod posesiv, iar din felul 
în care corpul i se încordă, Mariah ştiu că şi el era la fel de 
frustrat ca şi ea că nu o putea atinge. Nu avuseseră nicio 
clipă singuri toată ziua, de când plecaseră de la birou 
noaptea trecută, iar faptul că nu îl putea îmbrăţişa sau 
săruta o înnebunea. Pentru un moment de disperare, 
Mariah avu gândul neruşinat de a născoci o scuză pentru a-l 
însoţi la etaj, unde să poată fi singuri, chiar şi pentru câteva 
minute... 

Clopoţelul de deasupra uşii sună când o rafală de aer 
rece suflă din stradă, aducându-l pe Whitby cu ea. Bărbatul 
îşi trăsese pălăria din blană de castor pe urechi, încercând 
să se apere de vântul aprig, ceea ce îi făcea urechile deja 
mari să pară şi mai mari. Rânjetul lui tont, obişnuit îi lumina 
faţa. 

— Whitby, ai venit! Mariah se îndreptă spre el, mai 
mult pentru a se calma şi a-şi domoli inima, decât pentru a- 
| întâmpina. Robert tocmai recunoscuse că ţinea la ea şi, 
deşi era cale lungă de la a o plăcea la a o iubi, inima ei tot 
făcea salturi vesele. Nu mă aşteptam să treci... 

Uşa de la biroul lui papa se deschise, iar domnul 
Ledford ieşi din cameră cu teancuri de rapoarte în braţe, ca 
întotdeauna. Distras, îi salută încuviinţând din cap în timp 
ce trecu grăbit pe lângă ei, spre propriul birou, din camera 
alăturată. 

— Carlisle, strigă tatăl ei din pragul uşii biroului său, 
privirea lui serioasă ocolind-o pe ea şi poposind asupra lui 


Robert. Vreau să discut cu tine. 

Mariah se încordă. Tatăl ei voia să discute cu Robert? 
Cu siguranţă, despre afaceri. Nu putea fi despre noaptea 
trecută. Era imposibil ca tatăl ei să fi descoperit ce 
făcuseră. Nu când Robert o adusese acasă la ora când balul 
ar fi trebuit să se termine. Nu când mamei lui îi oferiseră 
scuza că Mariah se simţise rău şi că fusese nevoită să plece 
devreme. Nimic nu păruse nelalocul lui. 

Dar dacă erau descoperiţi... O, Dumnezeule, o aştepta 
mănăstirea! 

— Desigur. Robert întâlni solemn privirea lui Mariah, 
chipul lui ferm netrădând nicio emoție, când ea era 
convinsă că pe al ei se citeau vinovăția şi teama. 

Fără să mai schimbe vreo privire care să îi dea de gol, 
Robert îl urmă pe tatăl ei în birou. 

Robert închise uşa în urma lui. Dacă această 
conversaţie cu Henry Winslow era despre ceea ce se 
întâmplase noaptea trecută, atunci el nu voia să existe 
martori la uciderea lui. 

Trase adânc aer în piept. 

— Voiai să îmi vorbeşti? 

Făcându-i semn să ia loc, Winslow merse la vitrina din 
colţ şi scoase o sticlă de bourbon. 

— Evenimentul acesta merită o băutură. 

Robert se încordă. 

— Da? 

— Şi o implică pe Mariah, bâigui Winslow. 

Inima lui Robert tresări. Nu era pregătit pentru 
această discuţie. 

După noaptea trecută, el intenţiona să câştige şi 
parteneriatul, şi pe Mariah. După ce o dusese acasă, Robert 
se plimbase până în zori pe străzile acoperite de zăpadă din 
Mayfair, lăsând aerul îngheţat să îi domolească fierbinţeala 
dorinţei fizice, până când fu în stare să gândească limpede 
cu privire la ceea ce se întâmplase, la ceea ce îşi dorea 
pentru viitorul lui, la ceea ce merita Mariah pentru viitorul 
ei. lar când privise soarele răsărind peste Hyde Park, ştia 
exact ce îşi dorea. Şi nu avea de gând să se mulţumească 


cu mai puţin. 

Dar mai ştia că trebuia să fie precaut pe ambele 
fronturi. Pentru că, în ceea ce îl privea pe Henry Winslow, 
cele două se excludeau reciproc. Bărbatul care avea 
pretenţii la fiica lui nu-şi putea asuma vreodată o poziţie în 
companie. Cu toate acestea, Robert spera că Winslow era 
destul de inteligent cât să recunoască atât talentul lui 
pentru afaceri, cât şi afecțiunea pentru Mariah, şi să îl 
primească deopotrivă în familie şi în afacere cu braţele 
deschise. 

Tocmai din acest motiv Robert voia să petreacă seara 
cu Mariah. Voia mai mult decât timp împreună pentru a 
râde şi a vorbi în voie, mai mult decât o ocazie de a face 
din nou dragoste cu ea - seara aceea era o ocazie să 
discute despre viitorul lor. 

Dar să fie confruntat cu tatăl ei nu făcea parte din 
plan, cu siguranţă. 

— Vreau doar ce este mai bun pentru ea, recunoscu 
în şoaptă Robert. Dacă Winslow îşi dădea seama de asta, 
poate căsătoria cu forţa şi excluderea din Winslow Shipping 
puteau fi evitate. 

— Şi asta va avea! Mai mult decât în cele mai 
frumoase visuri ale ei. 

Asta fu ceva neaşteptat. Robert clipi confuz. 

— Poftim? 

Winslow râse în timp ce turnă lichidul auriu în două 
pahare, iar râsul parcă era sunetul unei victorii arogante. 

— Ledford tocmai mi-a dat vestea cea bună despre 
proiectul cu docurile. 

— Docurile. Robert simţi un val de uşurare. Va trebui 
să poarte această conversaţie cu tatăl ei, în cele din urmă, 
dar, din fericire, nu astăzi. Ce veste? 

Cu un zâmbet triumfător, Winslow îi întinse un pahar 
lui Robert. 

— Prima rundă de ofertare a proprietăţilor a ajuns la 
proprietari. Am primit răspunsuri de la câţiva - zece dintre 
ei sunt dispuşi să vândă şi alţi cinci vor să negocieze. Ciocni 
paharul cu al lui Robert, toastând pentru succesul lor. Nimic 


nu ne mai poate opri acum! 

— Ai trimis oferte? Îl izbi un val de nedumerire, dar şi 
o senzaţie cruntă de teamă. Dar nu s-a finalizat nimic în 
Parlament. Este posibil ca docurile acelea să nu fie 
niciodată construite, darămite în St. Katharine... 

— Dar vor fi. Winslow luă o gură zdravănă de 
bourbon, ochii strălucindu-i a certitudine. Acum este mai 
mult decât un simplu zvon. Firma lui Thomas Telford a fost 
contactată de Coroană. Chiar acum, în timp ce vorbim, ei 
fac planuri pentru dragarea terenului. Şi vor fi nevoiţi să 
achiziţioneze proprietăţi Winslow ca să poată face asta. 
Proprietăţi Winslow pe care comercianții şi căpitanii vor fi 
obligaţi să le folosească drept depozite. Am reuşit! Winslow 
ridică din nou paharul. 7u ai reuşit, Carlisle. 

Dumnezeule, Robert nu voia să fie responsabil pentru 
asta! 

— Nimic nu este sigur, spuse el precaut, rugându-se 
ca Winslow să fie raţional. Ar fi trebuit să aşteptăm... 

— Şi să dăm altcuiva ocazia de a interveni şi de a ne 
lua profiturile? Winslow clătină din cap şi se aşeză pe 
scaunul mare din piele din spatele biroului de scris. li făcu 
din nou semn lui Robert să ia loc, dar el rămase în picioare, 
prea îngrijorat de vestea dată de Winslow pentru a se 
aşeza. Docurile acelea vor fi construite. 

— Şi dacă nu vor fi construite? 

Pieptul lui Robert se încordă. Una era să faci speculaţii 
cu privire la mofturile regelui şi să analizezi perspective 
imobiliare, dar era cu totul altceva să aloci capital pentru 
acele planuri. Un capital imens. 

— Vom rămâne cu proprietăţile acelea din mahala 
poate ani întregi. 

Winslow flutură nepăsător din mână. 

— Atunci vom profita de pe urma arendaşilor până 
când Parlamentul îşi dă acordul pentru docuri. 

— Şi dacă nu şi-l dă? repetă îndârjit Robert. 

Expresia exuberantă a lui Winslow se stinse, zâmbetul 
înăsprindu-i-se în timp ce privirea îi deveni rece. 

— Atunci, îi faci să şi-l dea, răspunse el, glasul 


devenindu-i încordat. De aceea eşti aici. Legăturile tale în 
Parlament. Urmă o pauză - atât de scurtă, încât putea trece 
neobservată -, dar Robert o percepu şi înţelese tăcerea din 
spatele ei. Doar dacă nu cumva nu eşti în stare, la urma 
urmei. 

Robert îi întoarse privirea aspră, cu bărbia încordată. 
Winslow voia ca el să nege, să se angajeze şi mai aprig în 
acel proiect, pentru a-şi demonstra vrednicia. Dar Robert 
nu avea de gând să se lase jucat pe degete. Nu şi de data 
asta. 

— Reputația mea - şi acum întregul lui viitor - se 
bazează pe succesul companiei. Nu îmi voi asuma vina 
când planurile tale vor da greş, nici nu voi deveni un paria 
pentru familie şi prieteni forţându-mi norocul cu aceste 
docuri doar pentru profit. 

Ochii lui Winslow licăriră cu o furie rece, pricinuită de 
faptul că fusese provocat. Dar ar face bine să se 
obişnuiască cu asta. Când Robert avea să devină atât 
partenerul bărbatului, cât şi ginerele său, el plănuia să îl 
provoace cu fiecare ocazie care se ivea. 

— Planurile noastre nu vor da greş, ripostă ferm 
Winslow. Poate că tu ai hotărârea unui om în ascensiune, 
dar eu mi-am şlefuit instinctele în afaceri într-un număr de 
ani de două ori mai mare decât ai tu de viaţă. Instinctul îmi 
spune cu certitudine că vom avea succes dacă avem 
curajul să ducem proiectul până la capăt. Aşadar, fie eşti cu 
mine în asta, fie poţi să pleci chiar acum. Winslow miji ochii. 
Deci ce vei alege, Carlisle? 

Să plece şi să îşi distrugă viitorul? „La naiba!” Şi 
totuşi, avea o presimţire rea, care îi trimise un fior rece pe 
şira spinării, neputând să-l ignore. 

— Ai spus că asta o implică pe Mariah, insistă el. Ce 
legătură are cu ea? 

— Cealaltă veste bună a lui Ledford pentru noi. 
Winslow se lăsă pe spate în scaun. Baronul Whitby a fost de 
acord să ne vândă proprietatea. 

„Şcoala”. Robert simţi cum întregul corp îi amorţeşte. 
Rugându-se să fi înţeles greşit, întrebă: 


— O să închizi Gatewell? 

— Nu, şcoala va fi mutată într-o altă proprietate pe 
care Ledford tocmai a găsit-o. Una pe care Winslow 
Shipping o poate achiziţiona şi o poate oferi şcolii. Un 
zâmbet larg înflorise pe faţa bărbatului, încântat să poată 
face un asemenea gest măreț pentru fiica sa. 

— Şi de două ori mai mare decât clădirea actuală, 
continuă el. Construcţie nouă, de asemenea, fără crăpături 
şi găuri în pereţi, fără ferestre sparte. Şi într-o parte mult 
mai respectabilă a oraşului. 

— Unde? întrebă poruncitor. 

Robert se temea că o nouă clădire nu va fi suficientă 
pentru a compensa ataşamentul lui Mariah faţă de cea 
veche. Ea iubea casa aceea dărăpănată, iubea fiecare 
crăpătură şi spărtură din ea. 

— Lambeth, chiar lângă palatul vechiului episcop. 

Şi la mama naibii. Aplecându-se peste birou, 
sprijinindu-se în palme, Robert scutură din cap. 

— Nu există docuri în Lambeth. 

Winslow râse. 

— Tocmai asta este ideea, băiete! 

Robert bătu cu un deget în birou, pentru a-l face pe 
Winslow să asculte. 

— Ceea ce înseamnă că nu există nici marinari sau 
docheri. 

— Dar tot există o mulţime de copii săraci. Winslow se 
încruntă în timp ce bău ultimul strop de bourbon. Deşi sper 
că, după acest sezon, Mariah nu va mai simţi nevoia să 
petreacă atât de mult timp printre ei. Că va înţelege că este 
mai bine să fie o lady elegantă, decât o revoluţionară. 

— Este deja o lady elegantă, ripostă Robert. 

Dacă Winslow nu putea vedea asta, atunci nici că 
avea să îşi înţeleagă vreodată fiica. 

— Una care va aprecia ce vor face noile docuri din St. 
Katharine pentru registrele contabile ale companiei, adăugă 
Winslow. Ce înseamnă o mahala şi o şcoală dărăpănată în 
comparaţie cu asta? 

Robert îl privi lung, simțind cum pământul îi fuge de 


sub picioare. De-abia în acel moment, Robert înţelese cu 
adevărat dimensiunea ramificaţiilor planului imobiliar al lui 
Winslow, dându-şi seama ce însemna asta pentru Mariah. 
Să vadă clădirile din St. Katharine dărâmate, străzile 
dragate... 

„Dumnezeule, ar distruge-o!” 

— Nu este bine ce facem, spuse el încet, amintindu-şi 
de vulnerabilitatea lui Mariah când venea vorba despre 
şcoală şi mama ei. Nu-i putem face asta lui Mariah. 

— Când ai fost de acord să mă ajuţi cu acest proiect, 
ştiai că va însemna distrugerea cartierului St. Katharine, îi 
aminti Winslow, îndreptându-se în scaun. Ştiai rolul pe care 
îl vei juca în împlinirea acestui proiect. 

— Da, am ştiut. 

Dar, Dumnezeule, Robert nu crezuse că proiectul 
avea sorţi de izbândă, ştiind cât de capricios putea fi 
regele... Se gândise la distrugerea şcolii şi a cartierului ca 
fiind ceva foarte îndepărtat şi abstract, un lucru la fel de 
tangibil ca orice alt plan făcut la întâmplare de domni în 
timp ce beau şi fumau. 

În plus, Robert aflase de curând adevărul despre 
Mariah. Nu şcoala sau compania contau pentru ea, ci ceea 
ce reprezentau - prin intermediul lor, putea fi aproape de 
părinţii ei, se putea întoarce la acele zile fericite de 
dinaintea morţii mamei sale, când tatăl ei îi era aproape şi 
o proteja. 

Dacă distrugeau toate acestea, era ca şi cum ar fi 
stins flacăra vie din sufletul ei. 

— Am făcut tot ce mi-ai cerut, recunoscu Robert, 
rugându-se ca Winslow să îl asculte şi să înţeleagă. Le-am 
dat de urmă proprietarilor, am aflat valorile proprietăţilor, 
am urmărit evoluţia vânzărilor şi drepturile de sechestru - 
pentru Dumnezeu, am aranjat totu/ ca să putem face profit 
când St. Katharine va fi demolat şi vor fi construite docurile. 

Şi fusese convins că făcea lucrul corect în tot acel 
timp. Că avea să îşi asigure parteneriatul şi va căpăta 
reputaţia unuia dintre cei mai de succes oameni ai Angliei. 
Dar asta fusese înainte ca Mariah să îi între pe sub piele, 


înainte ca el să îşi dea seama cât de importante erau şcoala 
şi întreaga zonă pentru ea... înainte să îşi dea seama că 
ţine la ea. 

— Dar asta... cât o va supăra pe Mariah... Trase adânc 
aer în piept şi clătină din cap. Niciodată nu m-am... 

— Robert? şopti Mariah. 

El se întoarse brusc. Mariah deschisese uşa în timp ce 
el şi Winslow se contraziceau, însă niciunul dintre ei nu o 
auzise. 

Ea stătea în prag, suficient de aproape cât să îi fi 
auzit, iar o expresie îngrozită îi întuneca faţa. O expresie 
care îi spunea lui Robert că Mariah înţelesese pe deplin de 
ce Winslow Shipping fusese interesată să cumpere atât de 
multe proprietăţi în St. Katharine. De ce tatăl ei îl alesese 
pe el, dintre toţi afaceriştii din Anglia, să fie partener în 
companie. 

Ea îl privea lung, de parcă nu îi venea să creadă... 
Apoi rosti încet, atât de încet, încât Robert aproape cănuo 
auzi, dar simţi cum cuvântul îi străpunse inima: 

— Ticălosule! 

Mariah se întoarse pe călcâie şi vru să plece. 

— Nu! spuse el ferm, apucând-o de umeri pentru a o 
opri şi a o face să-l asculte. Nu este ceea ce crezi. 

Ea se luptă să se elibereze din strânsoarea lui, dar 
Robert refuza să îi dea drumul. 

— Toate acele proprietăţi, biserica... Scoala, spuse ea 
cu glasul gâtuit. Toate distruse şi inundate, copiii 
abandonaţi... şi tu ştiai! 

Dumnezeu să îl ajute, pentru că el ştiuse tot timpul. 

— Mariah... 

— Ştiai! 

Ţipătul ei furios răsună în întreg biroul, iar asistenții 
se opriră din ceea ce făceau ca să se uite la ei. Winslow se 
ridică în picioare. 

— Nu... mult mai rău decât faptul că ştiai... Glasul lui 
Mariah deveni o şoaptă plină de tristeţe. Dumnezeule, tu ai 
făcut să se întâmple! 

Robert nu putea nega - făcuse exact lucrurile de care 


îl acuza ea, iar el o respecta prea mult ca să o mintă. Daro 
putea face să înţeleagă de ce. lar din acel moment, nu mai 
voia să fie implicat în asta. 

O apucă de braţ şi o trase într-un colţ, unde puteau 
vorbi mai feriţi. Dar Mariah tresări şi se retrase de lângă el. 
Suferinţa din ochii ei verzi aproape îl distruse pe Robert. 

— Ascultă-mă, te rog, o imploră el în şoaptă, cu 
disperare. Dacă aveau o şansă la un viitor împreună, 
Mariah trebuia să aibă încredere în el. Îţi pot explica... 

— Tot timpul pe care l-am petrecut împreună, ce am 
făcut... Mariah îşi acoperi gura cu dosul palmei, în timp ce 
umilinţa îi îmbujoră obrajii. M-ai folosit, rosti ea printre 
degete. 

Robert făcu ochii mari, uluit. 

— Nu te-am folosit, se forţă el să spună printre dinţii 
încleştaţi. 

Dar ea nu spuse nimic, tăcerea ei fiind o acuzaţie 
grea. 

Robert simţi un junghi în inimă. Tot ceea ce obținuse 
muncind din greu în ultimii doi ani îi scăpa de sub control, şi 
se simţea de parcă totul atârna de un fir de aţă. Cu cât 
încerca mai disperat să se agate de tot, cu atât îi scăpau 
printre degete. 

— Ţin la tine, Mariah. Robert încercă să se abţină să o 
rănească în singurul mod în care ştia că poate, aruncându-i 
adevărul în faţă. Foarte mult. 

— Dar îţi pasă mai mult de parteneriat, îl acuză ea 
într-o şoaptă care-i sfâşie inima lui Robert. Chiar şi acum, 
după tot ceea ce am împărtăşit... Mariah clătină tristă din 
cap. Încă încerci să îţi dovedeşti vrednicia tatălui tău. 

Robert îşi abţinu o înjurătură frustrată. 

— Nu este atât de simplu cum... 

— Atunci pune capăt proiectului chiar acum! îl 
provocă ea. Se eliberă din strânsoarea mâinii lui, apoi 
alergă spre biroul lui de scris şi luă toate hârtiile de pe el. 
Distruge-ţi toate notițele, rupe toate ofertele de vânzare! 
Fă-o! Mariah îi împinse hârtiile în faţă. El nu le luă, însă ea i 
le împinse în braţe. 


— Dacă St. Katharine înseamnă ceva pentru tine - 
dacă eu însemn ceva pentru tine... Glasul i se stinse cu o 
speranţă disperată. Atunci, pleacă! 

Dacă pleca, distrugea toate posibilităţile de a dovedi 
familiei lui de ce era capabil. 

In timp ce o privea, nefiind în stare să facă ceea ce Îi 
cerea Mariah, între ei tăcerea se simţea asemenea unei 
salve de tun. Expresia ei rănită de trădarea lui îi frânse 
inima - o expresie atât de pură şi de chinuită, încât îi tăie 
răsuflarea. 

In acea clipă de tăcere, el ştiu că o pierduse. 

Pierderea inevitabilă era agonizantă. Robert se întinse 
spre ea... 

Mariah păşi înapoi şi ridică o mână pentru a-l opri. 

— Mi-ai spus cât de mult însemna acest parteneriat 
pentru tine, că ai face orice ca să îţi dovedeşti valoarea... 
Glasul ei răguşit se sparse de emoție, în timp ce încerca să 
îşi înăbuşe suspinele. O lacrimă i se vărsă pe obraz, în timp 
ce şopti: Dar am subestimat cât de departe erai dispus să 
mergi. 

— Te înşeli. Dumnezeule, de ce nu îl credea? Robert 
lăsă hârtiile deoparte şi întinse mâinile spre umerii ei. 
Mariah, ascultă-mă... 

Ea îl plesni atât de tare, încât sunetul palmei ei pe 
obrazul lui răsună în tot biroul. 

— Felicitări, Carlisle! reuşi ea să spună în timp ce se 
îndepărtă de el. La urma urmei, te-ai dovedit a fi o 
adevărată bestie. 


Capitolul 14 


O, fusese aşa o fraieră! 

Ştergându-şi ochii cu dosul palmei, Mariah se opri pe 
holul pivniţei şcolii Gatewell şi se rezemă de perete. 

„Respiră... doar respiră...” Dacă se concentra la 
simplul gest de a respira, atunci poate că nu s-ar prăbuşi pe 


podea în lacrimi. 

Dar fiecare bătaie a inimii ei îi străpungea pieptul cu 
durerea ei şi îi amintea cât de proastă fusese pentru că 
cedase în faţa farmecelor lui Carlisle. Dumnezeule, ce 
făcuse cu acel bărbat! Comportamentul ei nu fusese mai 
presus de al unei târfe, crezând prosteşte că el o considera 
frumoasă şi dorită. Că îi păsa de ea... 

Mariah închise strâns ochii, recunoscătoare că în 
şcoală era linişte, că toţi cei mici erau la lecţii la etaj şi că în 
pivniţă era linişte, cu excepţia câtorva sunete vagi care 
veneau din bucătărie. Dar nici măcar acel moment de 
linişte nu era suficient ca să îi domolească emoţiile ce se 
învolburau înăuntrul ei atât de tare, încât îşi apăsă 
stomacul cu mâna ca să îşi împiedice starea de vomă. 

O, cât de naivă fusese să aibă încredere în el! Să i se 
dăruiască orbeşte şi, mai rău, să se îndrăgostească de el, 
doar pentru ca trupul să-i fie folosit şi inima zdrobită. 
Dumnezeule, cum avea să se vindece vreodată? 

În cazul lui papa, profitul de pe urma noilor docuri 
avea sens. El oricum nu înţelesese prea mult ce însemnau 
Gatewell şi St. Katharine pentru ea, iar faptul că muncea 
pentru a creşte profitul companiei era modul lui de a-şi 
proteja familia. Pentru el, viitorul companiei era viitorul 
familiei. 

Dar Robert... El nu era vreun soldat fără minte, care 
urma orbeşte ordinele tatălui ei. Avea mai multă hotărâre 
decât orice bărbat pe care îl cunoscuse ea vreodată - în 
mod sigur, suficientă pentru a-l înfrunta pe papa în legătură 
cu acel proiect. Mariah fusese convinsă că Robert 
înţelesese ce însemna locul acela pentru ea. Şi el pierduse 
un părinte, ştia cât rău putea provoca suferinţa acelei 
pierderi. Ea crezuse că ajunsese să îl cunoască, dar se 
părea că nu îl cunoscuse deloc. 

Nu. Mariah ştia exact ce era el. Era diavolul, iar ea îl 
lăsase să îi ia sufletul. 

— Mariah, slavă Domnului că eşti aici! 

Mariah deschise ochii şi o văzu, prin ceața 
înlăcrimată, pe doamna Smith venind grăbită spre ea. Nu 


răspunse, de teamă să nu înceapă iar să plângă. 

Menajera se opri brusc şi o privi lung. Văzându-i ochii 
roşii şi nasul uşor umflat, doamna Smith ţuguie buzele, iar 
expresia i se îmblânzi, compătimitoare. 

— Să înţeleg că ai auzit deja? 

Confuzia se adăugă emoţiilor ei învolburate. 

— Poftim? 

— Evelyn. Îngrijorarea se citi pe chipul femeii. Tocmai 
am primit biletul ei. 

Cu un junghi de teamă, Mariah se împinse de lângă 
perete. Ce mai făcuse sora ei acum? 

— Despre ce? 

Doamna Smith clipi, ea însăşi confuză acum. 

— Nu ştii? Dar lacrimile tale... 

— Nu sunt importante. Ultimul lucru pe care şi-l dorea 
Mariah era să-i explice de ce plângea. Ce s-a întâmplat? 

Doamna Smith scoase biletul din buzunarul şorţului şi 
i-l întinse lui Mariah, apoi începu să vorbească în şoaptă, de 
teamă să nu fie auzită: 

— A fugit. 

„O, Dumnezeule!” Mariah despături grăbită biletul şi 
citi. Cu fiecare cuvânt, numai se frângea şi mai tare. 

— În Scoţia, ca să se căsătorească, şopti ea, 
incapabilă să vorbească mai tare din pricina şocului. 

— Să fugă aşa... Doamna Smith îşi frământă mâinile 
în şort, îngrijorată. Nu îi stă în fire. 

Din păcate, era exact ce îi stătea în fire lui Evie. Să îşi 
urmeze inima şi să se arunce fără să se uite înainte. Dar 
acest salt îi putea distruge viaţa. 

— Mariah! Glasul lui Whitby răsună prin şcoală, în 
timp ce el cobora treptele spre pivniţă. Porni grăbit spre ea, 
îngrijorarea citindu-i-se pe chipul bronzat, acum mult mai 
roşu decât alergase după ea din Wapping. Eşti bine? Ai 
fugit din birou înainte să pot... 

— Este vorba de Evelyn, 
suporta mila lui Whitby acum. 
fugit cu Burton Williams. 

— Williams? Whitby se încordă surprins. Vânătorul 


întrerupse ea. Nu putea 


îl 
Îi puse biletul în mână. A 


acela de averi? Dar cu siguranţă ştie că Evelyn nu are 
zestre. 

— Nu, nu cred că ştie. 

Sau că papa se aştepta ca ginerii lui să muncească 
pentru banii lor. Burton Williams nu era genul de bărbat 
care părea dispus să muncească pentru ceva. Nici măcar 
pentru o femeie. Se părea că, atunci când putea, pur şi 
simplu, voia să o fure. 

— Evie face o greşeală groaznică, continuă Mariah. 
Privi disperată când la doamna Smith, când la Whitby 
deznădăjduită. Trebuie să îi oprim! 

Doamna Smith interveni: 

— li vom spune tatălui tău, iar el poate să trimită un 
om după ei. 

Umerii lui Mariah se înclinară. 

— Sunt plecaţi deja de o jumătate de zi. Întocmai 
motivul pentru care Evie trimisese biletul la şcoală, nu 
acasă, pentru ca Mariah să nu afle ceea ce făcuse decât 
când era prea târziu ca să o mai oprească. Îşi frecă fruntea 
şi gemu de disperare. Până când angajează papa pe cineva 
să meargă după ea, vor fi traversat deja jumătate de Anglie 
şi vor fi imposibil de ajuns din urmă. 

— Mă duc eu după ea, spuse vioi Whitby, bravada din 
cuvintele lui fiind contrazisă de incertitudinea de pe chipul 
său. Voi lua faetonul meu şi o voi ajunge din urmă... 

— Şi să mai aruncăm un gentleman burlac în necaz? 
Mariah clătină din cap. Reputația ei nu ar mai putea fi 
salvată. 

— Nu va fi salvată dacă nu o oprim într-un fel sau 
altul, bâigui îngrijorată doamna Smith. 

— Tocmai de aceea trebuie să mă laşi să mă duc 
după ea, se rugă Whitby. 

Mariah simţea cum i se învârte capul de atâtea griji, 
lăsând deoparte propriile ei probleme cu Robert. Pentru 
moment. Tot ce conta în acea clipă era să îşi salveze sora 
de la a face cea mai mare greşeală a vieţii ei. Şi nu avea 
cum să o împiedice, doar dacă nu... 

— Vin cu tine! 


Doamna Smith icni, de-a dreptul uimită de idee. 

— Sub nicio formă! Ultimul lucru de care avem nevoie 
este ca şi reputaţia ta să fie distrusă, pe lângă cea a lui 
Evelyn. 

— Eu nu contez acum. Un junghi de vinovăţie îi 
străpunse pieptul. Ea era deja distrusă, iar inima ei nu mai 
putea fi salvată. Dar dacă cineva află că Evelyn a fugit... 

— Atunci, vin şi eu, spuse doamna Smith cu o 
expresie hotărâtă. Voi fi însoţitoarea voastră, iar atunci 
nimeni nu poate spune că voi două, fetelor, aţi făcut ceva 
neadecvat. 

— Vom lua trăsura tatălui meu, se oferi Whitby, deja 
alergând spre uşă. Are cea mai bună trăsură din întreaga 
Londră. Merg să o iau, mă întorc în mai puţin de o oră. O 
să-i prindem înainte să ajungă în Leicester! 

O oră mai târziu, toţi trei urcaseră în trăsură şi 
porniseră spre Great North Road. Nu avuseseră timp să 
împacheteze prea multe, în afară de un săculeţ cu lucruri 
esenţiale pentru cele două femei, iar în goana lui de a face 
pe eroul curajos, Whitby nu se gândise să îşi ia ceva cu el. 
Dar, chiar în graba lor de a pleca şi de a-l înfuria pe tatăl ei, 
Mariah se asigurase că Whitby trimisese vorbă acasă că 
plecaseră după Evelyn. El nu avusese timp să scrie mai 
mult de câteva vorbe, dar erau suficiente să îl liniştească 
pe papa până când Mariah avea să îi trimită ea însăşi un 
mesaj detaliat de la un oficiu poştal. Important era să pună 
distanţă între ei, ca să o ţină pe Evie în siguranţă, departe 
de furia aprigă a lui papa, până când avea să se încheie 
totul, iar sora ei să ajungă înapoi în camera sa din Mayfair. 
De data aceasta, Mariah era convinsă că aveau să fie 
trimise amândouă în Cornwall, la domnişoara Pettigrew. 

Se lăsă pe spate, pe pernele banchetei, şi încercă să 
se concentreze asupra oraşului care trecea pe la fereastra 
ei. Dar gândurile ei goneau prea sălbatic pentru a-şi putea 
calma inima agitată sau a-şi domoli teama ce îi apăsa 
pieptul. 

— Eşti bine, Mariah? întrebă Whitby, îngrijorarea 
citindu-i-se pe chipul lunguleţ. 


Ea încuviinţă din cap. 

— Îi vom prinde din urmă înainte să ajungă la Gretna 
Green. Vor fi nevoiţi să oprească aproximativ din oră în oră. 
încercă să zâmbească. Evelyn nu poate să călătorească 
prea mult fără să meargă la toaletă. 

— Nu, o corectă el blând. Mă refeream la Carlisle. 

Trupul îi amorţi la auzul numelui lui Robert, apoi o mie 
de ace o străpunseră, alungând amorţeala şi trezind la 
viaţă durerea cu toată forţa. Totuşi, îşi păstră cumpătul, în 
ciuda preocupării pe care o citi pe faţa lui Whitby. Şi a 
milei. 

Mariah pufni şi se întoarse spre fereastră. 

— Nu ştiu despre ce vorbeşti. 

Stând lângă ea, doamna Smith puse încet deoparte 
împletitura pe care o tricota. Mariah îi simţi privirea 
îngrijorată asupra ei. 

— Deci de-asta plângeai. 

— Mariah plângea? întrebă sceptic Whitby. 

Ea îşi dădu ochii peste cap, dorindu-şi ca în acel 
moment să fi fost singură cu durerea ei. 

— Nu a fost nimic. 

— A fost Carlisle, îi spuse el doamnei Smith 
aplecându-se, reuşind cumva să stea pe marginea 
banchetei, în ciuda picioarelor lui lungi şi a spaţiului mic. S- 
au certat. 

Of, Mariah chiar îşi dorea să fie singură! Ridică din 
umeri. 

— Mereu ne certăm. 

— Este adevărat, fu de acord doamna Smith, dar se 
încruntă la Mariah, uitând de împletitura de pe genunchi. 
Dar nu te-a făcut niciodată să plângi până acum. 

— A plâns şi când s-au cunoscut, îi aminti Whitby. 

— A, da, îmi amintesc, spuse femeia mai în vârstă. Ei 
bine, nu te-a mai făcut să plângi de atunci. 

— De obicei, doar o înfurie... 

— Aşa cum faceţi voi doi acum? îi întrerupse Mariah, 
lăsând frustrarea şi iritarea să ia locul durerii dinăuntrul ei. 

Regretă imediat ieşirea furioasă. Prietenii ei încercau 


doar să o ajute, fără să îşi dea seama că o făceau să se 
simtă şi mai rău. Mariah ştia cum să facă faţă furiei, dar nu 
ştia cum să facă faţă iubirii. Mai ales când, din partea lui 
Robert, acea iubire nu fusese altceva decât manipulare 
calculată. 

— Da, ne-am certat, recunoscu ea. Dar nu a fost 
nimic. 

Doar îi fusese inima zdrobită. 

— L-a plesnit, adăugă solemn Whitby, de dragul 
doamnei Smith. 

Menajera o privi curioasă pe Mariah. 

— Asta îmi pare mai mult decât o simplă ceartă. 

— Da, a fost o ceartă, bine? Simţi cum lacrimile stau 
să curgă, iar Mariah clipi, în timp ce vederea începu să i se 
înceţoşeze din nou. A fost o ceartă groaznică şi l-am plesnit. 

Doamna Smith o mângâie blând pe mână. 

— Din ce motiv, draga mea? 

— Pentru că îl iubeşte, explică Whitby. 

Mariah îi privi lung pe cei doi buni prieteni, groaza 
învolburându-se înăuntrul ei, în timp ce o priveau cu milă şi 
nedumerire. Deschise gura, pregătită să se prefacă, să le 
ascundă adevărul... 

— Da, şopti ea atât de încet, încât cuvântul aproape 
că se pierdu sub sunetul roţilor trăsurii. Îşi plecă privirea 
spre propriile mâini, împreunate în poală, neputincioase. 
Rămase încordată, fără să se mişte, în ciuda balansului 
trăsurii. Nu avea rost să nege ceea ce era atât de evident 
pe chipul ei. 

— Îl iubesc - l-am iubit... Dar acum nu contează ce 
simt eu. 

— O, scumpo! Doamna Smith îşi puse braţul pe umerii 
ei, dându-i o îmbrăţişare maternă. Sunt convinsă că el ţine 
la tine. Puteţi rezolva orice mici probleme există între voi. 

Mici probleme? Distrugerea unui întreg cartier era 
între ei. Mariah râse din pricina acelei ironii amare, dar 
sunetul pe care îl scoase fu mai degrabă un suspin slab. 

— Nu. Nu avem niciun viitor. Mariah îşi şterse ochii cu 
mâna şi recunoscu: Nu am fost decât un obstacol între el şi 


parteneriat. M-am lăsat vrăjită de farmecele lui şi am uitat. 

Vizavi de ea, Whitby nu spuse nimic, dar rămase cu 
gura căscată, chiar înainte ca trăsăturile lui să devină 
înceţoşate sub lacrimile care îi umplură ochii lui Mariah. 
Slavă Domnului, pentru că ea nu credea că mai putea 
îndura mila din privirile lor. 

— Am fost o proastă, reuşi ea să spună, dând glas, în 
cele din urmă, celor mai chinuite sentimente. Mi-a spus că 
sunt frumoasă, că sunt specială, iar eu am crezut... am 
crezut... Of, nu contează! 

— Ţi-a făcut promisiuni? insistă cu blândeţe doamna 
Smith. 

Inima lui Mariah s-ar fi frânt la auzul întrebării 
nevinovate a femeii dacă nu ar fi fost deja ruptă în bucăţi. 
Chiar şi acum, doamna Smith avea o părere bună despre 
ea, iar femeii nu îi trecuse prin cap că era posibil ca Mariah 
să fi pierdut mai mult cu Robert decât mândria şi visurile 
pentru viitor. 

Fără să scoată vreun cuvânt, clătină din cap şi o 
străbătu un nou val de umilinţă. 

— La întoarcere, îl voi provoca la duel, o asigură 
Whitby, făcând-o să se uite la el cu ochii mari. Cu pistoalele 
la răsărit. Imediat după ce făcu acea promisiune, chipul îi 
păli când îşi dădu seama ce spusese. Cred... 

— O, Whitby! Mariah zâmbi printre lacrimi şi se întinse 
să îl îmbrăţişeze. Mulţumesc! 

El se încordă. 

— Adică... tu chiar vrei să mă duelez pentru tine? 
Panica îl gâtui când reuşi să adauge: Cu Carlisle? 

— Nu, prostuţule! Au te duelezi cu el. Mariah nu ştia 
ce era mai amuzant - să şi-l închipuie pe Whitby încercând 
să se dueleze sau expresia panicată de pe chipul lui. Îţi 
mulţumeam pentru că îmi eşti un prieten atât de bun. 

— Ah, asta. Whitby se lăsă pe spate, vizibil uşurat, 
revenindu-i culoarea în obraji. Oricum, bine că nu mă laşi să 
mă duelez cu el. Pentru că l-aş fi ciuruit. Sunt un trăgător 
destul de bun, să ştii. 

— Ha! Doamna Smith ridică sceptică din sprâncene, în 


timp ce începu din nou să tricoteze. Nu mai bun decât 
Robert Carlisle. 

— Ba sunt, cu siguranţă. 

— Domnule Whitby, ştii măcar să tragi cu un pistol? 

— Desigur că ştiu! Am câştigat concursul de trageri 
din primăvara anului trecut, la Oxford, dacă vreţi să ştiţi. 

— Din câţi trăgători? 

— Asta nu contează... 

În timp ce prietenii ei se contraziceau cu privire la 
dibăcia lui Whitby cu armele de foc - sau lipsa ei -, Mariah 
se rezemă de fereastra trăsurii şi privi din nou spre oraşul 
de afară, fără să îl vadă cu adevărat. Era prea îngrijorată 
pentru Evelyn şi prea rănită de Robert ca să acorde atenţie 
oraşului. 

Doar hotărârea fermă o făcu să îşi înăbuşe un nou val 
de lacrimi, împreună cu prietenii ei, avea să o găsească pe 
Evelyn şi să o împiedice să se mărite cu Williams - asta era 
tot ce conta acum. Nu se putea întoarce în timp şi nu se 
putea opri pe ea însăşi să se îndrăgostească de Robert, dar 
o putea opri pe sora ei. Şi nu avea de gând să o lase pe 
Evelyn să facă aceeaşi greşeală pe care o făcuse ea. 

Niciodată. 


Robert îşi aduse umerii în faţă în timp ce mergea prin 
Mayfair, înfrigurat, dar sentimentul amar de vinovăţie care 
îl învăluise ardea fierbinte înăuntrul lui. 

„Femeie enervantă!” Să îl plesnească şi apoi să fugă 
înainte să o poată opri... 

Nu. Nu palma îl deranjase, ci faptul că Mariah plecase. 
Cu toate acestea, dacă el ar fi putut să o împiedice să fugă 
- cel mai probabil, fiind nevoit să o lege de mâini şi de 
picioare -, ea nu ar fi ascultat de vorbă bună. Era prea 
furioasă şi rănită ca să îl înţeleagă şi să îi accepte scuzele. 
Ori să îi creadă promisiunea că nu avea să se mai implice în 
acel proiect cu docurile. 

Blestemat să fie Henry Winslow pentru că îl atrăsese 


în dezastrul ăsta! 

Şi blestemată să fie Mariah pentru că nu avusese mai 
multă încredere în el! 

Oare Robert îi dăduse prea multe motive să aibă 
încredere în el? La urma urmei, intrase de bunăvoie în acea 
înţelegere cu tatăl ei - să îi găsească un soţ, în ciuda a ceea 
ce îşi dorea ea. O înţelegere pe care, în primul rând, nu ar fi 
trebuit să o accepte. Sigur că Mariah crezuse ce era mai 
rău despre el atunci când îl auzise vorbind despre St. 
Katharine. 

Dar, cu toate acestea, ea nu se înşela. El făcuse toate 
lucrurile de care îl acuzase - încercând să obţină profit, 
distrusese ceea ce iubea ea. Soluţia să abandoneze acel 
plan venise prea târziu, când răul fusese deja făcut. 

Tocmai de aceea Robert alergase după ea de îndată 
ce reuşise să scape de Henry Winslow, după ce ocolise 
răspunsurile la întrebările curioase ale bărbatului cu privire 
la cearta lui cu Mariah - ca să o liniştească şi să o facă să îl 
asculte. Era posibil ca ea să nu îl înţeleagă şi să nu Îi 
accepte niciodată scuzele. Era aproape sigur ca ea avea să 
îl urască, să îl învinuiască pentru distrugerea cartierului St. 
Katharine şi a şcolii. Dar, la naiba, Mariah avea să îl asculte! 
Chiar de-ar fi nevoie să o lege de scaun. 

Dar ea nu era acasă, iar până când ajunsese el la 
şcoală, ea plecase, şi nimeni de acolo nu ştiuse să îi spună 
unde se dusese sau când avea să se întoarcă. După două 
ore petrecute traversând Londra în frig, Robert hotărâse să 
se întoarcă la Park Place, să îi lase timp să se calmeze. Şi 
să îşi ofere lui însuşi timp să îşi dea seama ce să îi spună 
când avea să o vadă. 

Urcă grăbit treptele casei şi intră valvârtej pe uşa din 
faţă, având cu disperare nevoie de un pahar de tărie, ca să 
îşi calmeze frustrarea care îi apăsa pieptul şi să îi provoace 
o amorţeală din care să îşi revină după şase luni. 

Deschise uşa spre salonul de biliard, unde era cea mai 
mare colecţie de spirtoase din casă... 

— Robert! 

Dumnezeule! 


Fratele său Quinton stătea tolănit într-unul dintre 
fotoliile din piele roşie de lângă perete, cu un picior peste 
braţul fotoliului şi un trabuc în gură. Îl împunse cu tacul pe 
fratele lor mai mare, Sebastian, în timp ce acesta stătea 
aplecat peste masa de biliard, pentru a-şi pregăti lovitura. 

Quinn rânji. 

— Ţi-am spus eu că o să se bucure să ne vadă. 

Sebastian ridică din sprâncene când văzu expresia de 
pe chipul lui Robert. 

— Asta nu e o faţă bucuroasă. Trimise bila în 
buzunarul din colţul mesei, apoi îl studie din cap până în 
picioare pe Robert. Arată ca o curcă plouată. 

— Şi înecată, adăugă Quinton, privindu-l din nou. 

— Şi apoi călcată de o maşină, încheie Sebastian. 

Robert îşi dădu ochii peste cap. 

— Şi eu mă bucur să vă văd, bombăni el sec şi îşi 
continuă drumul spre bufetul cu alcool. Scoase o sticlă de 
whisky şi un pahar. Ce faceţi aici? 

— Avem nevoie de vreo scuză ca să îi facem o vizită 
neanunţată fratelui nostru? 

Quinn se ridică din fotoliu şi întinse paharul pentru a-i 
fi umplut. 

— Da. Mai ales astăzi, a doua cea mai rea zi din viaţa 
lui. Strâmbându-se, îi umplu paharul lui Quinn. Mama ştie 
că sunteţi aici? 

El arătă cu degetul spre treptele din faţă. 

— Este sus cu Annabelle, o ajută să se instaleze. 

— Ai adus-o pe Miranda la Londra? Robert îi aruncă o 
privire lui Sebastian, surprins că îi permisese soţiei sale să 
călătorească în starea ei. 

— Nu, răspunse Quinn pentru el. Când Robert dădu să 
plece cu sticla, Quinn îi făcu semn să îi umple paharul cu 
vârf. 

— Miranda este încă în Islingham, îi explică Sebastian. 

Quinn rânji. 

— De aceea Seb este în Londra. 

Sebastian îi întrerupse, ducându-şi mâna la inimă: 

— Îmi iubesc soţia. Începu să se apere cu o asemenea 


consistenţă, încât Robert bănuia că fratele său îşi exersase 
răspunsul din Lincolnshire până în Londra. Este lumina 
ochilor mei şi nu trece o zi în care să nu îi mulţumesc lui 
Dumnezeu pentru ea. 

Apoi Sebastian oftă lung şi se întinse după paharul cu 
coniac în timp ce recunoscu: 

— Dar sarcina asta o să mă omoare. Doar toanele în 
sine sunt suficiente să înnebunească un bărbat - acum 
râde, iar în secunda următoare plânge. lar mâncărurile la 
care pofteşte... Sebastian clătină din cap, o expresie uimită 
apărându-i pe chip. Cine mănâncă şuncă sărată cu frişcă la 
ora trei dimineaţa, pentru Dumnezeu? 

Robert îl privi înţelegător. 

— Aşa că ai fugit din Lincolnshire. 

— Ca un iepure fricos, râse Quinn. 

Sebastian îi aruncă o privire ucigătoare lui Quinton, 
care doar îl făcu să rânjească mai tare, apoi explică: 

— Sunt aici să o iau pe Josephine şi să o duc acasă, să 
fie acolo când va naşte Miranda. Şi slavă Domnului că am 
venit! Se puse la rând ca Robert să îi umple şi lui paharul. 
Se pare că a avut loc o neînțelegere printre servitori. 
Credeau că li se dăduse noaptea liberă. 

Robert se încordă. 

— Eu le-am spus că este imposibil, continuă el, 
prefăcându-se uimit. La urma urmei, de ce ar goni fratele 
meu mai mic tot personalul din casa mea din oraş... 

— Şi actuala /uí reşedinţă de burlac, interveni Quinn. 

— Scăpând de toţi posibilii martori... 

— Dacă nu ar plănui să facă ceva scandalos... 

— Cum ar fi să petreacă noaptea cu o femeie, încheie 
Sebastian, fără nicio urmă de amuzament pe chip când 
băgă în buzunarul mesei a doua bilă. 

Robert puse sticla înapoi în bufet şi se trânti în cel mai 
apropiat fotoliu. In momente ca acesta, îşi dorea din tot 
sufletul să fie doar un copil. 

— Nu petrec noaptea cu nicio femeie, spuse el. Nu era 
o minciună acum, că Mariah, cel mai probabil, nu mai voia 
să fie vreodată singură cu el. 


— Nu îl cred. Quinn îşi puse braţul pe umerii lui 
Sebastian şi gesticulă spre Robert cu paharul. Tu? 

Sebastian îl analiză din cap până în picioare. 

— Nu. 

— Minte. 

— Cu neruşinare. 

Robert îşi dădu ochii peste cap, simțind cum începe 
să-i zvâcnească o durere în ceafă. Nu asta. Nu ei. Nu azi, 
dintre toate zilele posibile. 

Sebastian puse tacul jos, apoi se sprijini de masă şi îl 
privi pe Robert cu acea expresie arogantă pe care şi-o 
perfecţionase de când devenise duce. 

— Eşti burlac şi ai dreptul să profiţi de asta, dar 
acesta nu este un loc în care să te distrezi cu amante sau 
cu văduve. 

— Nu fac asta! se răsti el. 

Fratele lui deschidea o rană proaspătă fără să ştie. 

Sebastian nu îl crezu şi ridică din sprâncene. 

— Atâta vreme cât nu e vreo actriţă sau vreo 
cântăreaţă hotărâtă să te despartă de metehnele tale. 

— Nu mă desparte nimeni de nimic, aproape că urlă 
Robert, sătul ca ei să îşi bage nasul. 

— Sau să te prindă captiv într-o căsătorie. 

„Dumnezeule!” 

— Este Mariah Winslow, izbucni el, ajungând la 
capătul răbdării şi frecându-şi faţa cu mâna de frustrare. Ea 
este femeia cu care plănuisem să mă întâlnesc în seara 
asta, bine? 

Fraţii lui se holbară la el, de-a dreptul uimiţi. Şi, 
pentru prima dată, muţi. 

Apoi Quinton clipi. 

— Diavoliţa? 

— O, Dumnezeule! bombăni Robert şi, dintr-o singură 
înghiţitură, dădu pe gât restul de whisky din pahar. 

Sebastian şi Quinn schimbară priviri uluite. Apoi Seb 
întrebă dinadins, de parcă nu auzise corect: 

— Femeia pe care mama a îndrumat-o sezonul 
acesta? Aceeaşi femeie al cărei tată vrea să îţi ofere 


parteneriatul în afacerea sa? 

— Da. 

Robert se ridică din fotoliu pentru a-şi umple din nou 
paharul, dar luă toată sticla. Având în vedere cum decurgea 
ziua aceea, o sticlă de whisky nu era o idee rea. 

— Nătărău. Sebastian îşi încrucişă braţele la piept. lar 
tu şi ea... 

— Da, la naiba! 

Şi la naiba cu toată situaţia, pentru că fusese nevoit 
să recunoască asta în faţa fraţilor săi. Deşi era suficient să 
îl priveşti o dată ca să îţi dai seama de sentimentele lui 
pentru Mariah, dar şi cât de mult suferea ştiind că, cel mai 
probabil, ea îl ura. 

— Nătărău. 

Robert se încruntă la Sebastian. 

— Nu mă ajuţi. 

— Dar credeam că... Derutat, Quinn se încruntă la 
Robert. Mama ştie că plănuieşti să o ceri de soţie? 

— Nu. Robert îşi umplu din nou paharul şi luă o gură 
zdravănă de whisky, care nu reuşi să îi aline durerea din 
piept în timp ce recunoscu, înfruntând groaznicul adevăr: 
Pentru că nu o cer. 

— Nătărău, spuseră la unison cei doi fraţi. 

Robert le aruncă o privire ucigătoare. 

— La naiba, nu pot să o cer! 

Incapabil să mai stea locului măcar o clipă, începu să 
păşească agitat, trecându-şi degetele prin păr. Dar 
încăperea nu era destul de spațioasă pentru a-i alunga 
frustrările, furia şi durerea dinăuntrul său. Nici măcar 
palatul St. James nu ar fi fost suficient de mare pentru asta. 

— De ce? întrebă Sebastian. 

— Căsătoria nu este o opţiune. Nu mai este. 

O pierduse pe Mariah, iar acum era pe punctul de a 
pierde parteneriatul. Cel mult, putea spera măcar că Mariah 
nu avea să-l urască tot restul vieţii. 

— Mie mi se pare chiar o opţiune straşnică, bâigui 
Quinn, dând paharul pe gât. 

Robert se încruntă la fratele lui mai mic. 


— Spune bărbatul îndrăgostit nebuneşte de soţia lui. 

Quinn ridică paharul gol într-un toast şi rânji. 

— Şi al cărui copil se va naşte în toamnă. 

Robert se opri brusc la auzul veştii. Un copil? 

— Vei fi tată? Simţi o durere în piept, ceva 
asemănător cu invidia şi dorinţa, în timp ce spuse încet: 
Felicitări! 

Se bucura pentru Quinton, desigur, dar, în acelaşi 
timp, nu îşi putu abţine junghiul tăios de invidie. Sau 
imaginea bruscă ce îi apăru în minte, cu Mariah însărcinată 
şi radiind de fericire. Cu copilul /ui. 

Dar acela nu avea să fie niciodată viitorul lui. 

Incepând din nou să păşească agitat, ridică paharul şi 
luă încă o gură straşnică. Cu fiecare ocol al camerei şi cu 
ajutorul multor guri de whisky, Robert le povesti ce se 
întâmplase între el şi Mariah. Şi de ce. 

Fu nevoit să recunoască meritele fraţilor săi. Căsnicia 
trebuie să-i fi înmuiat, pentru că îl ascultaseră fără să îl 
întrerupă, iar când Robert termină de povestit, în loc să 
râdă de el - aşa cum ar fi făcut în trecut -, amândoi îl 
priviră cu o compasiune solemnă. Umerii i se prăbuşiră. 
Pentru prima dată, fusese o uşurare să li se destăinuie. 

Sebastian îşi studie vârful aprins al trabucului şi 
întrebă încet: 

— Mariah ştie că eşti îndrăgostit de ea? 

— Nu, recunoscu el, frecându-şi ceafa încordată. Nu 
ştie. 

— Ar trebui să începi prin a-i spune asta, îl îndemnă 
cu înţelepciune Quinn. Am descoperit că asta domoleşte 
destul de mult furia unei femei. 

Cunoscând-o pe Mariah, totuşi, acea declaraţie ar 
putea chiar să o facă să-l strângă de gât. Robert întrebă 
strâmbând din nas: 

— Când ai devenit atât de înţelept? 

— In clipa în care i-am spus lui Belle că o iubesc. 
Rânjetul lui Quinn se transformă într-o expresie solemnă. 
Deci ce te împiedică să faci acelaşi lucru? 

Robert ridică trist din sprâncene. 


— Mica problemă că ea mă urăşte. 

Puse jos paharul cu whisky, nemaiplăcându-i gustul. 
Nu exista suficientă băutură în lume care să îi aline durerea 
surdă din piept, acolo unde cândva îi fusese inima. 

Incrucişându-şi braţele la piept, se sprijini de perete şi 
dădu îndârjit din cap. Singura cale prin care putea primi 
parteneriatul era să-l ajute pe Winslow să profite de pe 
urma distrugerii cartierului St. Katharine şi, între timp, să 
piardă toate şansele la un viitor alături de Mariah. Dar, dacă 
ar alege-o pe Mariah, Winslow l-ar considera prea precaut şi 
lipsit de voinţă pentru a merita parteneriatul, pierzând 
astfel cea mai bună şansă de a se dovedi demn de numele 
Carlisle. Mariah şi parteneriatul - Robert ştia acum că nu le 
putea avea vreodată pe amândouă. 

— O iubesc sau nu, bâigui el, oricum sunt condamnat. 

Îşi feri privirea înainte ca fraţii lui să poată vedea 
sentimentele ce se învolburau înăuntrul său. Ultima dată 
când se simţise atât de frustrat şi de neputincios fusese în 
noaptea în care murise tatăl lor. Cu ajutorul lui Mariah, 
Robert crezuse că acea rană se vindecase, dar acum reveni 
cu o forţă atât de intensă, încât era aproape orbitoare. 

— Când ai lăsat tu pe cineva să te împiedice să obţii 
ceea ce ţi-ai dorit? întrebă Seb. 

Robert trase adânc aer în piept. Fraţii lui aveau 
dreptate. El nu dăduse niciodată înapoi în faţa unei lupte. 

Dar ei nu înțelegeau alegerea pe care era forţat să o 
facă. 

— Este mult mai complicat decât vă daţi voi seama, 
spuse el printre dinţii încleştaţi. Apoi le făcu un rezumat al 
chinului prin care trecea încă de noaptea trecută, când 
Mariah căzuse în braţele lui. Dacă mă însor cu ea, pierd 
parteneriatul. 

Quinn ridică din umeri, de parcă acel lucru nu 
însemna nimic. 

— Ai o minte genială când vine vorba de afaceri, 
Robert. Ai intrat în afaceri de doar doi ani, de când a murit 
tata. Robert simţi privirea lui Sebastian fixându-l, chiar în 
timp ce Quinn continuă: Dar este doar o chestiune de timp 


până când vei avea succes. Vei deveni partener, dacă nu la 
Winslow Shipping, atunci la altă companie. 

— Nu, ripostă el, gesticulând cu degetul spre podea. 
Trebuie să fie această companie. Este cea mai bună 
oportunitate la cea mai bună companie. Cea mai bună, la 
naiba! Şi nu voi da greş! Nu voi fi încă o dezamăgire, nu de 
data asta. 

Uimit de forţa cuvintelor lui, Quinn rămase cu gura 
căscată. 

— Dar tu nu ai dat greş niciodată... 

— Nu, nu este asta, îl întrerupse Sebastian. Miji ochii 
în timp ce îl studie pe Robert, apoi se înfioră uşor în timp ce 
înţelese. Problema lui nu are nicio legătură cu parteneriatul, 
nu chiar... 

Quinn clipi. 

— Atunci ce... 

— Este vorba despre tata. 

Un val nou de suferinţă îl străbătu pe Robert, în timp 
ce îi întoarse privirea aspră lui Sebastian în tăcerea bruscă 
ce se aşternu între cei trei fraţi, incapabil să nege. 
Tensiunea deveni atât de apăsătoare, încât aproape o 
puteai tăia cu cuțitul; auzeai fiecare bătaie a inimilor lor, 
fiecare secundă adâncind tăcerea. Robert nu era obişnuit 
cu o asemenea tăcere când erau toţi trei împreună, iar asta 
îl năuci. La fel şi aluzia din spatele acuzaţiei tăcute a 
fratelui său: 

— Încă te învinuieşti, nu-i aşa? întrebă posomorât 
Sebastian. 

Robert refuză să îşi ferească privirea. Această discuţie 
aşteptase doi ani să îi vină rândul, împreună cu pedeapsa 
pe care el o merita. 

— Tu nu mă mai învinuieşti? 

— Nu, răspunse cu sinceritate Sebastian. Dar a existat 
o vreme când am făcut-o. Când durerea era încă recentă şi 
aveam nevoie de un tap ispăşitor. 

— Să fii sigur că şi eu te-am învinuit, interveni Quinn, 
sinceritatea brutală a fratelui său înfigându-se în pieptul lui 
Robert ca un cuţit. Dar am încetat să o mai fac, în cele din 


urmă. 

— Amândoi am făcut-o, în timp ce mama şi Josie nu 
te-au învinuit nicio clipă, mărturisi Sebastian, clătinând 
încet din cap. Singurul care nu a încetat să o mai facă, 
Robert, eşti tu. 

Simti cum lacrimile îi înţeapă ochii, în timp ce privea 
de la un frate la celălalt. Datorită lui Mariah, Robert găsise 
o cale de a-şi da seama că moartea tatălui său fusese doar 
un accident. Reuşise să găsească o cale de ieşire din acea 
tortură. 

Dar nu reuşise să lase în urmă tot ce se întâmplase în 
noaptea aceea. 

— Şi-a petrecut ultimele clipe din viaţă târându-mă 
dintr-o bodegă de jocuri de noroc, spuse el răguşit, 
sentimentul de vinovăţie dinăuntrul lui fiind atât de 
puternic, încât Robert se clătină. Atât de jos decăzusem. 
Cât de mult l-am făcut de ruşine pe el şi toată familia! 

— Crezi că eşti singurul pe care a trebuit să-l aducă 
înapoi acasă cu forţa? Sebastian clătină încet din cap. Pe 
mine m-a târât afară dintr-o tavernă. 

Cu inima bubuindu-i, Robert îl privi pe Quinton. 

— Şi pe tine? 

— De două ori, recunoscu trist Quinn. 

Robert clătină vehement din cap. Nu fusese deloc la 
fel în cazurile lor, nu fusese! 

— Mi-a făcut morală chiar acolo în stradă, mi-a spus 
că... 

— Te-a crescut să fii un bărbat mai bun de-atât? îl 
întrerupse blând Quinn. 

Privirea lui Sebastian se îmblânzi, compătimitoare. 

— Că este dezamăgit de tine? 

Robert simţi cum inima îi sare în gât şi recunoscu într- 
o şoaptă răguşită: 

— Da. 

Quinn şi Sebastian schimbară priviri solemne, apoi 
Quinn încuviinţă din cap. 

— Şi nouă ne-a spus aceleaşi lucruri. 

— lar dacă tu ai fi avut aceeaşi şansă, îl asigură Seb, 


ai fi făcut exact ce am făcut noi doi, adică ne-am cerut 
scuze şi am început să ne schimbăm. 

Quinn adăugă sobru: 

— lar o săptămână mai târziu, tata îţi spunea că te 
iartă. 

— Dar ţie nu ţi s-a dat această şansă, aşa că ai 
petrecut ultimii doi ani încercând să forţezi această iertare. 
Sebastian clătină din cap. Dar nu o vei obţine niciodată, 
indiferent de succesul pe care îl vei avea, indiferent cât de 
respectat îţi va fi numele. Vei reuşi toate astea pentru că 
eşti capabil şi muncitor. 

Mariah îi spusese acelaşi lucru, iar el o acuzase pentru 
asta. Un nou val de vinovăţie se învolbură înăuntrul lui, unul 
care începu să înlocuiască vina pe care o purtase pentru 
moartea tatălui său. Şi, de asemenea, o nouă durere. De 
data aceasta, pentru că o pierduse pe ea. 

O expresie paternă se aşternu pe chipul lui Sebastian, 
care spuse încet: 

— Eşti bărbatul bun care voia tata să devii, să 
devenim cu toţii. 

Tăcerea se lăsă din nou în încăpere, iar Quinn îşi feri 
privirea, nu înainte ca Robert să îi observe licărul din ochi. 
Sebastian plecă de lângă masa de biliard şi merse să ia 
sticla de coniac pentru a-şi umple din nou paharul. 

— Aşadar, nu trebuie să ne dovedeşti nouă valoarea 
ta, cu atât mai puţin tatii. Cu toţii ne-am împăcat cu ce s-a 
întâmplat în noaptea aceea, acum ar trebui să o faci şi tu, îl 
asigură Sebastian, luând o gură de coniac. Dar, dacă eşti 
hotărât să continui pe acest drum, atunci nu trebuie să îţi 
faci griji. Va apărea o altă companie, una la fel de bună ca 
Winslow Shipping, în felul ei. 

— Dar o altă Diavoliţă nu va mai exista, adăugă în 
şoaptă Quinn. 

Robert răsuflă lung, inima gonindu-i sub toate acele 
emoţii învolburate. Vina faţă de tatăl lui şi nevoia de a-şi 
dovedi vrednicia dispăruseră, dar în locul lor apăru teama 
copleşitoare de a o pierde pe Mariah. Femeia aceea era cea 
mai dură provocare pe care o întâlnise în viaţa lui. Şi unica 


provocare pe care voia să o câştige. 

— Gândeşte astfel, îi spuse Sebastian. Cere-o în 
căsătorie, iar fericirea de care ai avut parte sezonul acesta 
are o şansă să continue, şi chiar pentru restul vieţii tale. 
Dar, dacă nu faci asta, toată fericirea pe care ţi-o oferă ea 
va fi pierdută. Nu vei mai putea niciodată să râzi cu ea sau 
să o săruţi, sau... 

— Să îi faci degetele să se încleşteze de plăcere, 
interveni Quinn, rânjind. Apoi rânjetul îi pieri când adăugă 
ironic: Dar măcar vei avea afacerea, care te va ţine ocupat 
noaptea. 

— Este foarte simplu. Parteneriatul sau femeia pe 
care o iubeşti. Glasul lui Sebastian deveni o şoaptă în timp 
ce puse o mână pe umărul lui Robert, privindu-l cu 
seriozitate: Acum, ce alegi? 

Zece minute mai târziu, Robert urca în fugă treptele 
din faţă ale reşedinţei Winslow şi bătu cu pumnul în uşă. 

Nu avea nici cea mai mică intenţie să plece de acolo 
până când ea nu îl asculta. Avea să îi explice totul, să o 
facă să înţeleagă că se lăsase absorbit în planurile tatălui ei 
şi să îi ceară scuze pentru că fusese atât de orb cu privire la 
ce conta cel mai mult pentru ea. Apoi avea de gând să o 
convingă să se mărite cu el. 

Robert se strâmbă. Indiferent de câte luni era nevoie. 

Uşa se deschise, iar majordomul apăru în prag. 

— Da? 

Inima lui Robert bătea cu putere, iar el deveni agitat 
din pricina a ceea ce era pe cale să facă. 

— Robert Carlisle pentru Mariah Winslow. 

— Îmi pare rău, domnule, dar domnişoara Winslow nu 
este acasă. Majordomul blocă uşa, refuzând să îl primească. 
Aţi vrea să lăsaţi un bilet? 

„Sub nicio formă”. Ceea ce avea să îi spună lui Mariah 
era delicat şi necesita o fineţe pe care un bilet nu ar putea 
să o redea vreodată - cel mai probabil, necesita şi o 
frânghie, şi un scaun de care să o lege. 

— Trebuie să îi vorbesc. 

— Atunci, permiteţi-mi să vă sugerez să reveniţi 


mâine-dimineaţă. O zi bună, domnule. 

În timp ce majordomul dădu să închidă uşa, Robert o 
blocă violent cu palma, ţinând-o deschisă. Furia şi 
frustrarea gonind în inima lui, îl ţintui cu o privire aspră, 
care îi spuse bărbatului că nu avea să tolereze nicio 
amânare, şi repetă printre dinţii încleştaţi: 

— Trebuie să îi vorbesc. 

Majordomul ridică indignat din sprâncene, un gest 
care îi dezvălui lui Robert de unde învățase Mariah să 
afişeze acea privire arogantă. 

— După cum am spus, domnule, domnişoara Winslow 
nu este acasă şi nu ştiu când va reveni. 

Blesteme. Dar el nu avea de gând să plece nicăieri 
până la întoarcerea ei acasă. 

— Atunci voi aştepta. 

Robert trecu pe lângă majordom şi intră în foaier. 
Ridică privirea spre treptele grandioase ce duceau la 
etajele superioare. Nu se aştepta să o vadă pe Mariah, dar 
îndrăzni să spere... Sperând că ea nu stătea în capul 
scărilor cu o găleată de apă, ca să i-o verse în cap. Sau cu 
un pistol. 

Majordomul îi luă pălăria şi haina şi le dădu 
servitorului care aştepta, apoi gesticulă spre coridor. 

— Salonul este pe aici, domnule. 

— Voi aştepta aici, insistă Robert. 

Majordomul se uită la el cu gura căscată, uluit. Un 
domn să aştepte în foaier? Pur şi simplu nu se cuvenea. 

Dar Robert nu clădea doi bani acum pe bunele 
maniere. Sub nicio formă nu avea să rişte ca obraznica să 
se întoarcă acasă şi să se strecoare pe lângă el în camera 
ei. Viitorul lui depindea prea mult de discuţia pe care 
trebuiau să o poarte, ca Robert să rişte să o rateze în acea 
seară. 

Când deveni evident că Robert nu pleca nicăieri, 
majordomul închise gura, făcu o plecăciune încordată şi 
plecă. Servitorul mai rămase câteva momente 
stânjenitoare, încă ţinând haina şi pălăria lui Robert în 
mâini, parcă aşteptând ca el să se răzgândească, să le ia 


înapoi şi să plece. 

Robert întinse mâinile, iar servitorul i le dădu 
bucuros... doar pentru ca Robert să îşi arunce pălăria pe 
măsuţa din foaier şi să îşi agaţe haina de balustrada 
scărilor. Işi încrucişă braţele la piept şi ridică din sprâncene 
spre servitorul care îl privea cu gura deschisă şi care începu 
să se retragă uşor din foaier, apoi se întoarse şi plecă 
grăbit. 

— Deştept om, bâigui Robert, apoi începu să 
păşească agitat pe podeaua din marmură în alb-negru. 

Avea să aştepte toată noaptea, dacă era nevoie. Ar 
intra într-o situaţie al naibii de neplăcută dacă Winslow ar 
ajunge acasă înaintea lui Mariah, dar Robert nu avea cum 
să împiedice acest lucru. Acum ştia adevărul, că nu mai 
întâlnise niciodată o femeie mai potrivită pentru el decât 
cea care îl înnebunea, iar Robert voia să îşi petreacă restul 
vieţii certându-se şi împăcându-se cu ea. 

Se auzi o bătaie în uşa de la intrare. 

Fără să aştepte ca majordomul să se întoarcă, Robert 
alergă la uşă şi o deschise larg, inima bubuindu-i în piept. 

— Mariah? 

In schimb, un tânăr purtând o uniformă domestică 
stătea în prag şi îi întinse un bilet împăturit. 

— Un mesaj, domnule. Pentru domnul Winslow de la 
domnul Hugh Whitby. 

Whitby. El miji ochii. Ce voia filfizonul ăla de la tatăl 
lui Mariah? Robert întinse mâna. 

— Mulţumesc. 

Mesagerul îi dădu biletul, apoi îl salută atingându-şi 
pălăria şi plecă grăbit, fără să îi pese cine lua biletul, atâta 
vreme cât el îşi făcuse datoria de a-l livra. De parcă nu era 
nimic neobişnuit în faptul că un gentleman bine îmbrăcat 
răspunsese la uşă. 

— E bine de ştiut că pot oricând să am o carieră în 
treburile casnice, bombăni în sinea lui, când Winslow îmi va 
refuza parteneriatul. 

Cu doar o urmă de remuşcare pentru că citea mesajul 
altcuiva, Robert rupse sigiliul din ceară şi despături biletul, 


apoi citi. 

Inima i se opri în loc. Când începu să îi bată din nou, 
fiecare bătaie îi trimitea impulsuri tăioase prin tot corpul. 
De parcă ar fi fost înjunghiat în mod repetat cu un cuţit. 


Domnule, 

Fiica dumneavoastră a fugit în Scoţia pentru a se 
căsători. 

Mariah şi cu mine ne vom întoarce - cu Evie şi 
doamna Smith - în câteva zile. Vom trimite mai multe 
informații de îndată ce vom putea. Nu vă faceți griji. 

Hugh Whitby 


O durere mistuitoare îl străbătu pe Robert - atât de 
intensă, încât rândurile de pe bilet se înceţoşară sub ochii 
lui. 

Mototolind hârtia în pumn, se răsuci pe călcâie şi ieşi 
grăbit din casă, bâiguind o înjurătură în barbă. Trebuia să 
plece. Chiar atunci. 

Mariah avea două ore avans înaintea lui, poate mai 
mult, şi, judecând după cum gonise cu faetonul pe St. 
James Street, femeia nu se temea de viteză. Dar Robert 
avea să o prindă din urmă înainte să ajungă la Gretna 
Green, chiar de-ar fi să călătorească toată noaptea. ŞI 
Dumnezeu s-o ajute - şi pe Whitby - când el avea să-i 
găsească! 


Capitolul 15 


Pe drumul Great North Road, două zile grele de 
călătorie mai târziu 


Mariah intră grăbită în Dragon Inn şi se opri o clipă 
pentru a se obişnui cu lumina slabă. 

Inima îi bătea cu putere în timp ce cercetă încăperea. 
Sora ei era pe acolo, pe undeva. Bărbaţii din ultima trăsură 


pe lângă care trecuseră îi confirmaseră că văzuseră la han 
un cuplu care se potrivea descrierii lui Evelyn şi Burton 
Williams. Evie trebuia să fie aici! 

— Scuzaţi-mă! Merse grăbită la tejghea, unde un 
bărbat aranja căni din cositor şi cupru pe raftul din spatele 
lui. Aţi văzut o tânără călătorind împreună cu un bărbat? Ea 
este cam de înălţimea şi vârsta mea, cu părul castaniu şi 
ochii de culoarea chihlimbarului. 

— Da. Este o domnişoară ca asta aici. Bărbatul îşi 
aruncă un prosop peste umăr şi arătă spre un salon privat 
din spatele hanului. Dar nu călătoreşte cu un bărbat. 

Speranţa lui Mariah fu spulberată. 

— Nu? 

Dacă tânăra nu era cu Williams, atunci femeia nu era 
Evelyn. Ochii o înţepau de oboseală şi frustrare. După ce 
călătorise aproape fără oprire ca să o ajungă din urmă pe 
Evie, aproape fără pic de mâncare sau somn, gândul că era 
nevoită să continue călătoria aproape o distruse. 

— Nu mai călătoreşte cu el, răspunse bărbatul. 
Domnul a plecat cu un cal închiriat dis-de-dimineaţă. A 
lăsat-o pe domnişoară stând acolo, în curtea pentru 
trăsuri... 

Mariah o rupse la fugă. Ajunse în salon şi încremeni în 
pragul uşii. 

Evelyn stătea lângă fereastra prăfuită, privind spre 
curtea hanului, aşteptând ca Williams să se întoarcă după 
ea. Cu chipul palid, sora ei strângea o batistă la piept cu o 
mână tremurândă. Pe obraji i se vedeau dâre de lacrimi. 

— Evie, şopti Mariah, inima frângându.-i-se. 

Evelyn ridică privirea, iar când ochii li se întâlniră, un 
amestec de sentimente îi întunecă brusc chipul. Dar, mai 
presus de toate, în privirea ei se citea durerea. Un suspin 
slab îi scăpă printre buze. 

Mariah alergă spre ea şi o îmbrăţişă, iar suspinele se 
transformară în nişte hohote zguduitoare în timp ce se 
strânseră în braţe. Se aşezară pe o canapea de lângă 
perete, Mariah mângâind-o pe Evie pe spate, în încercarea 
de a-i alina durerea. Dar era imposibil, ea ştia asta, pentru 


că acum cunoştea durerea agonizantă a unei inimi zdrobite, 
iar în timp ce îşi îmbrăţişa sora, şi ei începură să îi curgă 
lacrimile. 

— Sunt aici, Evie, şopti Mariah, legănând-o uşor în 
braţe, în timp ce sora ei încerca să respire printre suspine. 
Sunt aici, iar tu eşti în siguranţă... Totul va fi bine. O 
minciună sfruntată - nimic nu avea să mai fie bine vreodată 
pentru surorile Winslow. Amândouă depăşiseră nişte limite 
care nu mai puteau fi şterse. Faptul că o făcuseră pentru 
dragoste nu însemna nimic. 

— Vom merge acasă şi totul va fi bine. 

— M-a părăsit, reuşi să spună Evie printre suspine. A 
plecat fără să privească înapoi măcar... 

— Ştiu, spuse Mariah, apoi o sărută pe frunte. Dar 
sunt aici acum, cu doamna Smith şi Whitby - am venit să te 
luăm acasă. 

— Nu ştiam ce o să mă fac. Mi-a fost atât de teamă, 
recunoscu ea, iar Mariah îşi dădu seama că o parte din 
lacrimile surorii ei erau de uşurare. Nu am niciun ban, nici 
prea multe haine... Nu am avut bani să plătesc un loc în 
trăsură, nici măcar să cumpăr mâncare. 

Furia începu să clocotească înăuntrul lui Mariah. Dacă 
avea să îl mai vadă vreodată pe Burton Williams, urma să-l 
jupoaie de viu! Evelyn putea să fie rănită. Sau mai rău. 

— Sunt aici acum, nu trebuie să îţi mai faci griji pentru 
asta. Totul va fi bine. Poate, dacă o spunea de mai multe 
ori, avea să creadă şi ea acele cuvinte. Va fi bine. 

— Cum? Evie ridică încet capul şi o privi pe Mariah cu 
ochii înlăcrimaţi. Am fugit cu un bărbat, şopti ea, parcă 
temându-se să nu o audă cineva. Voi fi distrusă! 

— Ba nu. Mă voi asigura eu de asta. Cumva. 

Mariah refuza - refuza cu înverşunare - să permită ca 
viaţa lui Evie să fie distrusă din cauza unei greşeli din 
dragoste. Avea să găsească o cale de a păstra intactă 
reputaţia surorii ei cu orice preţ. Williams era un dobitoc, 
dar Mariah bănuia că până şi el avea să-şi ţină gura. La 
urma urmei, dacă bărbatul îndrăznea să scoată un cuvânt 
despre asta, avea să fie forţat să se căsătorească oricum cu 


ea, aruncându-se direct în viaţa sărăcăcioasă pe care 
încerca disperat să o evite. Şi cum ea, doamna Smith şi 
Whitby erau cu toţii acolo, oricine avea să îi vadă 
întorcându-se în Londra avea să presupună că fuseseră 
plecaţi împreună într-o călătorie şi că Evelyn fusese însoţită 
tot timpul. 

Impreună, pe drumul spre casă, aveau să 
născocească o scuză pentru care merseseră în nord şi apoi 
nu aveau să mai vorbească niciodată despre asta. Doamna 
Smith urma să păstreze tăcerea, întrucât o iubea pe Evie ca 
pe o fiică, iar Whitby nu avea să scoată un cuvânt dacă îi 
cerea Mariah. Poate că era el un filfizon, dar era loial până 
în măduva oaselor. 

Evelyn clătină din cap, ştergându-şi ochii cu batista. 

— Sunt aşa o proastă! 

— Nu este vina ta, o contrazise cu blândeţe Mariah, 
nevrând ca Evie să se învinovăţească. El este ticălosul în 
treaba asta, nu tu. 

— Nu m-a forţat să merg cu el. Umerii i se încovoiară, 
de parcă acele cuvinte explicau pe îndelete ce dezastru 
avea să devină viaţa ei. Am plecat de bunăvoie. 

Chipul lui Mariah se îmblânzi în timp ce dădu o şuviţă 
rebelă de pe obrazul lui Evie. 

— Pentru că îl iubeai. Nu este niciun păcat în asta. 

— Dar să fii o naivă nesăbuită este un păcat? se 
mustră Evelyn. Ar fi trebuit să îmi dau seama. Tu ai încercat 
să mă avertizezi, dar nu te-am ascultat. 

Pentru prima dată, Mariah nu se mândrea deloc cu 
faptul că avusese dreptate. 

— A trecut pe acasă şi m-a surprins, îi explică Evelyn, 
suspinele stingându-se, în sfârşit. Avea un inel la el, a spus 
că voia să discute cu papa, să mă ceară în căsătorie... Dar 
papa era plecat, desigur că nu a putut să vorbească cu el. 

— Desigur că nu. Foarte convenabil, din moment ce 
ştia, probabil, că Henry Winslow avea să îl refuze. 

— Am stat în grădină, vorbind şi plănuind cum va fi 
viaţa noastră împreună... Eram atât de fericită! Dar 
expresia de pe faţa ei acum era una de tristeţe pură. Nu îmi 


amintesc cine a adus primul vorba, dar am fost de acord că 
nu vrem să aşteptăm eu să ne căsătorim. 

— Aşa că ţi-a propus să fugiţi, adăugă blând Mariah. 

— Nu,  şopti Evie, sentimentul de vinovăție 
întunecându-i chipul. Eu i-am propus. 

— Of, Evie! spuse Mariah, pieptul încordându-i-se. 

— El a fost de acord, iar următorul lucru pe care mi-l 
amintesc este că am împachetat câteva lucruri şi am scris 
biletul acela, pentru a-ţi explica unde am plecat, ca să nu îţi 
faci griji. 

Şi îl trimise, foarte inteligentă, la şcoală, nu la birou, 
pentru ca ea şi Williams să ia un avans considerabil, înainte 
să îşi dea cineva seama că fugiseră. Dar Mariah ştia că nu 
trebuia să menţioneze acel detaliu nesăbuit. Evie se simţea 
deja destul de umilită. 

— Am crezut că Williams era romantic, că mă iubea 
prea mult ca să aştepte să devin soţia lui... Clătinând din 
cap ruşinată de propria ei naivitate, Evelyn închise ochii. 
Cum am putut să fiu atât de proastă? 

— Pentru că mereu vrem să credem ce este mai bine 
despre bărbaţii pe care îi iubim, şopti Mariah. 

Adevărul din spatele cuvintelor el fu de-a dreptul 
brutal. Ochii i se înceţoşară, iar ea trase adânc aer în piept, 
cu greu, pentru a-şi abţine lacrimile. Evie se înşelase în 
privinţa lui Burton Williams... Dar cum de fusese Mariah 
atât de oarbă în privinţa lui Robert? Crezuse că ajunsese să 
îl cunoască bine în ultimele câteva săptămâni, acele ore 
petrecute goi şi vulnerabili unul în braţele celuilalt 
confirmându-i bunătatea pe care o văzuse în el. Când, de 
fapt, el plănuia să se asigure că parteneriatul avea să fie al 
lui, distrugând tot ceea ce îi era drag lui Mariah. 

Se înşelase foarte tare. 

— Când diligenţa a oprit aici ieri-seară, am decis să 
rămânem peste noapte, continuă Evelyn, ştergându-şi ochii 
şi ultimele urme ale lacrimilor, în timp ce glasul îi deveni 
mai ferm. Dar nu s-a întâmplat nimic între noi, îţi jur! Nimic! 
Nu aş fi niciodată atât de proastă, încât să mă dăruiesc 
unui bărbat care încă nu m-a luat de soţie. 


Mariah tresări. Ea fusese exact atât de proastă. Şi ce 
obținuse? Mai multă nefericire decât îndurase în toată viaţa 
ei. 

Cel mai probabil, Robert chiar ţinea la ea, suficient cât 
să facă atât de tandru dragoste, încât să o înduioşeze până 
la lacrimi. Dar, în cele din urmă, lui îi păsase mai mult de 
parteneriat. Când ea intrase în biroul tatălui ei şi îl auzise 
pe Robert recunoscând ceea ce făcuse, şocul şi durerea 
pierderii ultimei legături pe care o mai avea cu mama ei - 
din vina lui - fuseseră insuportabile. Acea suferinţă bruscă 
fusese copleşitoare, iar Mariah se simţise de parcă îşi 
pierduse din nou mama. 

— Nu am fost nicio clipă singură cu el, îi explică Evie, 
interpretând greşit tăcerea surorii ei. Eu am dormit într-o 
cameră comună la etaj, iar el a dormit aici, pe o banchetă. 
Niciodată nu am... îţi jur! 

— Ştiu, o asigură Mariah. Dar mai ştia şi că, oricât ar 
nega sora ei, nu ar ajuta-o cu nimic dacă cineva în Londra 
afla vreodată că ea fugise cu un bărbat. Ar fi renegată de 
societate. Simplul fapt că plecase singură cu el într-o 
diligenţă, fără însoțitor, chiar şi înconjurată de câţiva 
oameni, era suficient să o distrugă. Nimeni nu avea să o 
creadă că dormiseră separat sau că Evie rămăsese 
neprihănită. Mai ales că era vorba de un ticălos şi un crai 
precum Burton Williams. 

— Cred că s-a răzgândit cu privire la căsătorie seara 
trecută, în timpul cinei, recunoscu Evelyn, lăsându-se 
posomorâtă pe spate, când am spus că era prea scump să 
rezervăm un salon privat să luăm cina, că nu ar trebui să 
cheltuim atât de mulţi bani. El a zis că nu trebuie să îmi fac 
griji, pentru că vom avea destui bani odată ce ne vom 
căsători şi îmi voi primi zestrea. Începu să tragă absentă de 
tivul din dantelă al batistei, ruşinea nepermiţându-i să o 
privească pe Mariah în ochi. Credeam că ştia... eram 
convinsă că ştia... 

Că surorile Winslow nu aveau zestre, că nu exista 
nicio garanţie că aveau să moştenească vreo parte din 
afacere... Probabil că atunci Williams îşi dăduse seama de 


adevăr - nu avea să vadă vreodată vreun sfanţ din banii 
companiei Winslow Shipping. 

Mariah simţi un val de uşurare la gândul că Evie 
scăpase de acel bărbat oribil. 

— Când m-am trezit în dimineaţa aceasta şi am 
coborât să luăm micul dejun împreună, el nu era în han. Era 
în curte, înşeuând un cal, pentru a se întoarce la Londra. 
Evie ridică ochii, iar expresia bântuită de pe chipul ei îi tăie 
răsuflarea lui Mariah. A spus că s-a răzgândit, şopti ea 
printre buzele palide, şi că nu mai vrea să se însoare cu 
mine. 

Mariah o îmbrăţişă strâns, dar de data asta nu mai 
curseră lacrimi, slavă Domnului! 

— Sunt aşa o proastă! spuse Evelyn. Am crezut... am 
crezut că mă iubeşte. 

Şi ea emoţionată, Mariah răspunse, în şoaptă, cu glas 
răguşit: 

— Atunci el este un prost mai mare pentru că nu te 
iubeşte. 

O hărmălaie zgomotoasă se porni afară, în curtea 
hanului, urmată de strigăte şi de sunete de picioare 
alergând şi cai galopând. Apoi se auziră voci furioase. Lemn 
trosnind şi sticle! O hangiţă ţipă. 

— Ce naiba...? Mariah traversă grăbită încăperea şi 
deschise uşa. 

Făcând ochii mari, fu de-a dreptul uluită să vadă 
încăierarea care se iscase în bar. Câţiva bărbaţi îşi aruncau 
pumni unii altora, spărgând mese şi dărâmând scaune, în 
timp ce câteva femei - călătoare, nu de-ale locului - 
ieşiseră degrabă afară pentru a evita busculada. Şi câţiva 
grăjdari alergau să se alăture luptei, dar fură împiedicaţi să 
intre în han de femeile din pragul îngust al uşii. 

O sticlă fu izbită de perete, spărgându-se. Când 
hangiul ridică temător capul de după tejghea, - pentru a-l 
înjura pe cel care o aruncase, o halbă cu bere zbură peste 
capul lui. Se ghemui din nou la podea, de data asta 
rămânând acolo, lăsând lupta să se desfăşoare fără alte 
intervenţii. 


În toiul încăierării erau trei bărbaţi masivi, cu umeri 
laţi, pumni încleştaţi şi rânjete largi... 

Mariah icni. Imposibil! Cu toate acestea, iată-l acolo, 
stând spate în spate cu ceilalţi doi bărbaţi, care semănau 
atât de mult cu el, încât nu puteau fi decât... fraţii Carlisle. 
Năpasta din Lincolnshire şi blestemul din Mayfair. Şi, chiar 
în acel moment, trei bărbaţi hotărâți să distrugă hanul. 

Unul dintre grăjdari, care reuşise să îşi croiască drum 
printre femeile din prag, îl înşfăcă pe fratele cel mic de 
spatele paltonului şi îl aruncă peste o masă. Când ateriză, 
bărbatul sări imediat în picioare şi se întoarse îndârjit la 
luptă, aruncând pumni în stânga şi în dreapta. Câteva 
secunde mai târziu, fu aruncat din nou peste masă, iar de 
data aceasta, când se ridică, un rânjet larg şi trufaş de 
bucurie îi lumină chipul. Fără să se oprească vreo clipă, se 
avântă înapoi în încăierare. 

Celălalt bărbat din dreapta lui Robert... Dumnezeule 
mare, era ducele de Trent? lar ducii trebuiau să fie atât de 
abili în luptele cu mâinile goale? Bărbatul acesta era. Se 
aplecă şi porni cu umărul la înaintare spre un grăjdar care 
legănă un pumn masiv, dar îşi rată ţinta, împingându-l pe 
bărbat prin uşă, apoi afară în curte. 

Dar privirea ei se tot întorcea asupra lui Robert, care 
se ferea şi lansa pumni simultan, cu uşurinţa unui boxer 
bine antrenat. Inima lui Mariah tresări la vederea lui, iar în 
acel moment derutant, ea nu ştiu dacă trebuia să se arunce 
în braţele lui sau să fie de partea celorlalţi bărbaţi care 
voiau să îl cotonogească. 

În toiul altercaţiei, Whitby intră în han. 

— Ce naiba... 

Robert se aruncă asupra lui. 


* 


Mistuit de gelozie, Robert îl înşfăcă pe Whitby de 
reverele hainei şi îl împinse în perete. 

— Este a mea, urlă el printre dinţii încleştaţi. Nu o vei 
avea. Nici acum, nici altă dată. Niciodată! 


Robert. 

— Eu nu... nu ştiu... Whitby căscă ochii mari. Dar 
Robert nu avea de gând să se lase păcălit de acea privire 
uimită a bărbatului. De ce eşti tu aici? 

Sau păcălit de nevinovăția lui prefăcută. 

— Ca să te împiedic să... 

O halbă cu bere îi fu vărsată în cap. 

— La naiba! Îi dădu drumul lui Whitby, iar bărbatul 
căzu grămadă pe podea. Robert se întoarse pe călcâie. 

Ar fi trebuit să ştie... 

— Mariah! 

Aruncând deoparte halba goală, Mariah îngenunche 
lângă Whitby, care acum stătea năucit pe podea, deşi nu 
încasase nici măcar un pumn. |n jurul lor, încăierarea 
continuă, cu mai multe piese de mobilier rupte, mai multe 
sticle sparte şi o înşiruire de blesteme şi înjurături din 
partea hangiului, care încă se ascundea în spatele barului. 

— Ce i-ai făcut? îl acuză ea, aruncându-i o privire 
încruntată lui Robert. 

— De-abia dacă am pus mâna pe el, ripostă Robert, 
ştergându-şi berea din păr. Pentru Dumnezeu, a leşinat! 

Mariah îl trase în braţele sale. 

— Lasă-l în pace! 

Faptul că ea îl apăra pe Whitby îl înfurie pe Robert şi 
mai tare. 

— Pe naiba îl las! spuse el printre dinţii încleştaţi. O 
apucă de braţ şi o ridică în picioare. Mariah încercă să se 
elibereze, dar el o ţinea strâns. Ajunsese prea departe ca să 
o lase să plece acum. Nu te căsătoreşti cu el! 

Uluită de cuvintele lui, Mariah încremeni. Doar ochii i 
se mişcau în timp ce îl privea lung, căscându-i din ce în ce 
mai mult, de parcă Robert tocmai recunoscuse că încercase 
să îl asasineze pe rege. 

Profitând de momentul ei de tăcere, el o ridică în 
braţe şi pomi, prin toată agitația, spre scările ce duceau la 
etaj. 

— Pune-mă jos! îi ceru Mariah, dând din picioare şi 
lovindu-i umerii cu palmele, pentru a-l face să o elibereze. 


— Nu, răspunse el sec, încercând mânerul uşii 
fiecăreia dintre camerele de oaspeţi. Unul dintre mânere 
cedă, iar uşa neîncuiată se deschise larg, dezvăluind o 
cameră neocupată. 

O duse înăuntru, închise uşa cu piciorul şi o aruncă pe 
Mariah peste umăr, pentru a-şi elibera mâna ca să poată 
încuia uşa. 

Când ea îl lovi cu genunchiul în stomac, Robert icni şi 
o plesni peste fund. 

— Încetează! 

Traversă încăperea şi o aşeză pe pat. Icnind, Mariah 
fu uşor aruncată în sus de saltea. 

Punându-şi mâinile de o parte şi de alta, Robert se 
aplecă pentru a-şi cobori faţa la acelaşi nivel cu ea. 

— Nu te căsătoreşti cu bărbatul acela, repetă el, 
vrând ca totul să fie clar din acest punct de vedere. Nu te 
voi lăsa să fugi şi să te măriţi cu Hugh Whitby! 

Mariah rămase cu gura căscată. 

— Crezi că... Whitby şi cu mine... că noi... 

Robert scrâşni din dinţi. Nu avea nevoie de inocenţa 
ei prefăcută acum. 

— Fugiţi în Scoţia, da, spuse el tăios! 

Mariah făcu ochii şi mai mari, dacă era posibil. Apoi 
începu să râdă în hohote atât de tare, încât fu nevoită să îşi 
pună mâinile pe stomac. 

Robert se încruntă. „Femeie afurisită!” 

— Nu este amuzant. 

— Oh, ba da, este! reuşi ea să spună printre hohote 
de râs. 

— Sunt pe drum de două zile, am călătorit aproape 
fără oprire ca să te ajung din urmă, replică el cu asprime, 
luptându-se să îşi păstreze calmul. Când a sosit mesajul 
acela de la Whitby la tine acasă... 

— Erai la mine acasă? Râsetul lui Mariah se stinse, 
înlocuit instantaneu de suspiciune. Neîncrederea aceea în 
el era aproape la fel de dureroasă ca şi râsetul ei. De ce? 

— Pentru că voiam să îţi explic cum stau lucrurile în 
ce priveşte St. Katharine. Robert îşi încordă bărbia când 


imaginea biletului lui Whitby îi apăru în minte, aducând cu 
ea junghiul tăios al respingerii lui Mariah. Doar ca să aflu că 
aţi fugit spre nord! 

Făcu o pauză şi o privi în ochii verzi, văzând durerea 
şi furia din adâncimile lor - el le provocase. Pentru prima 
dată de când plecase din Londra, Robert simţi o oarecare 
nesiguranţă că nu avea să o facă să se răzgândească. 
Umerii i se încovoiară în timp ce întrebă încet: 

— Mă urăşti atât de mult, încât te-ai căsători cu 
Whitby doar ca să îmi faci în ciudă? 

Pentru o clipă, Mariah nu răspunse, iar speranţa naivă 
că el ar putea avea o şansă să o câştige răsări înăuntrul 
său. 

Apoi ea ridică orgolioasă bărbia, chiar în timp ce 
stătea pe spate, iar Robert îşi dădu seama că încă putea să 
o piardă. 

— De ce îţi pasă cu cine mă mărit atâta vreme cât o 
fac? ripostă Mariah. 

Furia ei nu era suficient de puternică pentru a 
ascunde durerea pe care el i-o auzi în glas, ceea ce doar îi 
intensifică mai mult sentimentul de vinovăție şi de 
frustrare. Mariah nu greşea că se îndoia de el. In urmă cu 
câteva săptămâni, Robert îşi dorea întocmai acel lucru. Dar 
acum voia mult mai mult. 

— Pentru că nu te vei căsători cu Whitby, spuse el 
hotărât. Se aplecă şi mai aproape de ea, atât de aproape, 
încât îi simţea respiraţia pe propriile buze. Te vei căsători 
cu mine. 

Uluită de cuvintele lui, Mariah se uită la el cu ochii 
mari şi neîncrezători. Robert aproape îi putea vedea 
gândurile învolburându-se în mintea ageră... 

Apoi Mariah miji ochii. 

— De aceea te-ai culcat cu mine, Carlisle? şuieră ea 
cu dispreţ printre dinţi. Ca să îţi poţi asigura parteneriatul 
prin căsătorie, dacă nu prin merit? Să ai o soluţie în caz că 
sezonul meu eşua? 

„Drăcie, nu!” 

— Am făcut dragoste cu tine, o corectă el, pentru că 


am vrut să fiu cu tine. Fără niciun alt motiv. 

— Nu te cred, şopti ea. In ciuda furiei sale, durerea îi 
întuneca ochii şi dezvăluia, trădătoare, cât de mult suferea 
Mariah. In plus, papa nu va... 

— Nu dau doi bani pe parteneriatul acela, urlă el. 

Pentru Dumnezeu, cum să o facă să îl creadă? 

Ochii ei licăriră de durere şi furie. 

— Şi nu dai doi bani nici pe St. Katharine! 

Ţipând, Mariah se împinse cu putere în umerii lui şi se 
ridică din pat. Dar Robert o prinse de mijloc şi o trase înapoi 
pe pat, ţintuind-o sub corpul lui. Obrăznicătura nu pleca 
nicăieri până când nu îl asculta. 

— Îmi pasă de St. Katharine, îi explică el calm, în 
ciuda unui cot pe care îl încasă în stomac, pentru că tie îţi 
pasă de locul ăla. 

Mariah îl lovi cu pumnul în umăr. 

— Nu te cred! Am auzit ce i-ai spus lui papa... 

Apucând-o de încheieturile mâinii, Robert îi ţintui 
braţele pe saltea, pentru a o ţine nemişcată, astfel încât ea 
să nu aibă de ales şi să îl privească în timp ce recunoscu 
trist: 

— Da, şi fiecare cuvânt era adevărat. 

Mariah încetă să se mai zbată şi se uită la el uluită, 
clipind. Din reacţia ei, fără îndoială că nu se aştepta să îl 
audă mărturisind acel lucru. Dar era adevărat. Şi era timpul 
ca Robert să îşi asume responsabilitatea pentru asta. 

Trase adânc aer în piept, apoi începu să îi explice: 

— La începutul sezonului, nu voiam nimic mai mult 
decât să te mărit, să îmi asigur parteneriatul şi să scap de 
tine. Nu însemnai mai mult pentru mine decât un mijloc de 
a atinge un scop. 

Umerii i se lăsară, apăsaţi de remuşcări, dar Robert 
continuă: 

— Aşadar, când Winslow mi-a propus să cumpărăm 
proprietăţi în St. Katharine ca să profităm de pe urma noilor 
docuri, eram convins că vei pune compania înaintea şcolii, 
că vei fi bucuroasă să o muţi în altă parte când ai fi văzut 
conturile companiei. 


Mariah pufni cu aroganță, încă nefiind dispusă să 
renunţe la furia ce gonea prin ea. 

— Te-ai înşelat. 

Robert simţi cum numai se strânge în piept. Merita 
fiecare fărâmă din răutatea ei, dar măcar acum Mariah nu 
se mai împotrivea, îl asculta, iar el văzu un licăr de 
speranţă în asta. 

— Şi îmi pare foarte rău pentru asta, şopti el cu glas 
răguşit când văzu durerea de pe chipul ei. 

Mariah nu spuse nimic, licărul acuzator din ochii ei 
parcă trimițând mii de cuțite prin el. Ea nu avea de gând să 
îi uşureze situaţia, iar Robert nu o putea învinui. O rănise 
mult prea tare ca rănile ei să se vindece doar cu câteva 
explicaţii şi o scuză. Nu, Robert trebuie să îşi pună inima pe 
o tavă, înaintea ei, ca să poată fi iertat. 

— Până când mi-am dat seama cât de mult înseamnă 
St. Katharine şi şcoala pentru tine, Winslow deja le făcuse 
oferte proprietarilor. Nu am ştiut nimic despre asta, spuse 
el, ridicând din sprâncene. Aş fi încercat să îl opresc dacă 
aş fi ştiut. Riscă o mângâiere pe obrazul ei şi răsuflă uşurat 
când Mariah tremură sunt atingerea lui, în loc să se 
ferească. Ar fi trebuit să ţi se spună de la început despre 
asta. 

— Da, şopti ea, aşa ar fi trebuit. 

Robert îşi muşcă obrazul pentru a-şi reţine zâmbetul 
pricinuit de încăpăţânarea ei, dar observă cu tristeţe că ea 
îi ignorase scuza. 

— Nu pot schimba ce am făcut în trecut, dar îţi pot 
promite că nu voi avea niciun amestec în proiect de acum 
înainte, cu excepţia faptului că îmi voi folosi influenţa în 
Parlament ca să împiedic să fie construite acele docuri. Ca 
să salvez cartierul şi şcoala. 

Mariah îşi feri privirea, dar nu înainte ca Robert să îi 
vadă lacrimile licărindu-i în ochi. 

— Spui asta ca să obţii ceea ce vrei, nu pe mine. 
Mariah clătină din cap. Vrei Winslow Shipping... 

— Te vreau pe tine, femeie încăpăţânată! Robert îşi 
pierdu răbdarea, iar exasperarea lui dădu pe dinafară. 


Pentru Dumnezeu, Mariah, dacă mi-ar fi păsat doar de 
companie, nu aş fi făcut niciodată dragoste cu tine şi, în 
mod sigur, nu aş fi plecat să te caut. Te-aş fi lăsat să fugi cu 
Whitby şi să vă căsătoriţi şi mi-aş fi primit recompensa. 

— Atunci, de ce nu ai făcut-o? îl întrebă ea pe un ton 
aspru, apoi clătină din cap. Şi eu trebuie să cred, pur şi 
simplu, că totul s-a schimbat? Că motivele tale sunt lipsite 
de egoism... 

— Nu, deloc, admise el hotărât, ştiind cât de mult îl 
costa să o aleagă pe Mariah când venea vorba de amintirea 
tatălui său. Faptul că o alegea pe ea însemna că el nu avea 
să primească niciodată un loc în Winslow Shipping. Să mă 
căsătoresc cu tine este cel mai egoist lucru pe care mi l-am 
dorit în toată viaţa mea. 

Mariah îl privi sceptică, în timp ce îi studia chipul, 
încercând să găsească nişte răspunsuri. Cu toate acestea, îi 
dădu lui Robert ocazia să se răzgândească, întrebându-l cu 
răutate: 

— De ce te-aş crede? 

Speranţa se aprinse în sufletul lui. 

— Pentru că acum ştiu ce este cu adevărat important. 
Pentru că acum sunt dispus să pierd tot ce am dacă asta 
înseamnă că pot fi cu tine. Se opri pentru o clipă, privind-o 
intens în ochi, apoi îşi dădu frâu liber sentimentelor: Şi 
pentru că te iubesc. 

Lui Mariah i se tăie răsuflarea, icnind de-a dreptul 
uluită, şi, pentru o secundă, rămase încremenită în timp ce 
îl privea, nevenindu-i să creadă. Apoi întrebă şoptit, iar 
Robert abia dacă o auzi: 

— Tu... mă iubeşti? 

— Desigur, mărturisi el. Apoi, oftând exasperat, 
adăugă: Deşi, uneori, faci să fie foarte greu să te iubesc, 
Mariah. 

Neîncrederea dispăru de pe chipul ei îmbujorat, fiind 
înlocuită de remuşcare, în timp ce Mariah spuse: 

— Evelyn. 

Acum fu rândul lui Robert să o privească nedumerit. 
Clipi. Ce legătură avea sora ei cu asta? 


— Poftim? 

— Ea este motivul pentru care doamna Smith şi cu 
mine am plecat spre nord, ca să o împiedicăm să se mărite 
cu Burton Williams. Whitby a fost de acord să fie escorta 
noastră. Regretul se citea pe chipul ei. Nu am vrut niciodată 
să mă mărit cu el. 

Robert răsuflă uşurat, în timp ce înţelese totul dintr- 
odată. Biletul fusese scris de Whitby în stilul lui 
caracteristic. Slavă Domnului! 

Dar Robert nu terminase ce avea de spus. Coborându- 
şi fruntea pe a ei şi închizând ochii, neputincios în faţa 
bătăilor puternice ale propriei lui inimi, trase adânc aer în 
piept, îl ţinu acolo pentru o clipă, apoi spuse: 

— Căsătoreşte-te cu mine, Mariah! 

Ea îl privi uluită. Dar iubirea pe care Robert o văzu în 
ochii ei verzi îi tăie răsuflarea. 

— Nu poţi! 

El rânji, nerăbdător şi fericit să îşi petreacă viaţa 
ciondănindu-se cu ea. 

— Ba cred că pot. 

— Nu, papa nu îţi va permite. Te va crede un vânător 
de averi. 

— Nu îmi pasă dacă nu voi avea niciodată un post în 
companie, o asigură el în şoaptă, cu toată sinceritatea, 
atâta vreme cât pot să îmi petrec tot restul vieţii cu tine. 

— Nu înţeleg, şopti Mariah, ţinându-l ca pe ace pentru 
că nu îi răspunsese la cererea în căsătorie. Îţi doreai atât de 
mult acel parteneriat... 

— Aveai dreptate în privinţa tatălui meu, recunoscu el 
încet. Nu o să pot niciodată să îi dovedesc ceva. Tot ce pot 
face este să duc viaţa pe care el şi-o dorea pentru mine, şi 
nu una cu bogății şi putere. Voia să fiu fericit, să mă însor 
cu femeia pe care o iubesc şi să îi asigur ei şi copiilor noştri 
o casă sigură şi iubitoare, aşa cum a făcut el pentru noi. 
Glasul îi se sugrumă: Căsătoreşte-te cu mine, Mariah, şi 
oferă-mi viaţa aceea! 

Ei îi licăriră ochii, iar Robert se temu că ar putea 
începe să plângă. 


— M-ai rănit, Robert, şopti ea. Foarte tare. 

— Ştiu. Îi dădu o buclă rebelă după ureche. Nu voi 
putea vreodată să îmi răscumpăr această greşeală. Dar îţi 
pot promite că nu te voi mai răni niciodată. Işi retrase 
mâna, ochii privind-o rugător în ochi. Mă poţi ierta? 

— Da, şopti ea. 

Cuvântul fu suficient să trimită un val de căldură prin 
el. Apoi Mariah îi făcu inima să ţopăie de fericire... 

— Accept să mă căsătoresc cu tine. 

El o sărută în timp ce un sentiment profund de fericire 
îl învălui, răvăşindu-i buzele cu toată iubirea şi dorinţa pe 
care le simţea înăuntrul lui. Braţele şi picioarele ei se 
înfăşurară strâns în jurul lui, de parcă Mariah se temea să 
nu îl piardă, chiar şi acum. Dar nu avea niciun motiv să se 
teamă. El nu avea să o lase vreodată să îi scape. 

— Obrăznicuţo, spuse el, plecându-şi capul şi 
plimbându-şi limba pe gâtul ei, unde pulsul îi bătea într-un 
ritm sălbatic. 

Clipind, pentru a-şi alunga lacrimile de fericire, Mariah 
şopti: 

— Fă dragoste cu mine, Robert. 

Cu un geamăt de dorinţă, el îi captură buzele într-un 
sărut pasional şi, spre încântarea lui, Mariah îi răspunse cu 
aceeaşi dorinţă şi pasiune. Robert se sprijini în genunchi 
pentru a-şi scoate haina şi vesta, eşarfa şi cămaşa... O 
frustrare fierbinte ardea înăuntrul lui. La naiba! Ar fi trebuit 
să plece din pat ca să se descalţe şi să îşi scoată pantalonii, 
dar ultimul lucru pe care şi-l dorea era să îi dea drumul lui 
Mariah din braţele sale. 

Înainte ca el să apuce să se ridice, Mariah se rostogoli 
pe burtă sub el şi gesticulă spre şirul de nasturi de pe 
spatele ei. 

— Mă dezbraci, te rog? 

— Orice vrei tu, îi promise el, în timp ce degetele lui 
începură să descheie nasturii, doar pentru a dezvălui apoi 
cămăşuţa de sub rochie. Robert gemu frustrat. Femeile 
purtau prea multe straturi! 

— Ce vreau... eşti tu, Robert, spuse ea, răsuflând 


greoi. Singurul bărbat... căruia mă voi dărui vreodată. 

Mădularul lui se încordă, deja împingându-se în 
materialul pantalonilor lui de călărie, şi aşa destul de 
strâmţi. Renunţând să mai încerce să îi dezlege corsetul, 
Robert îi luă faldurile rochiei şi i le ridică, dezvăluindu-i 
ciorapii şi coapsele delicate dincolo de marginea dantelată 
a ciorapilor, iar mai sus, fundul dezgolit şi şoldurile. 

Mariah se încorda. 

— Ce faci? 

— Fac dragoste cu tine, răspunse el răguşit. 

Incapabil să mai reziste măcar o clipă cântecului ei 
ademenitor de sirenă, Robert îşi strecură mâna între 
picioarele ei, mângâind-o din spate. Ea gemu şi se înfioră 
când simţi mângâierea neaşteptată. 

— Este bine? îi şopti el la ureche, aplecându-se şi 
acoperind-o cu trupul lui. 

— O, este minunat, oftă Mariah, iar el îndrăzni să o 
mângâie din nou, de data aceasta mai adânc decât înainte. 

Robert zâmbi, uimit de faptul că ea era deja umedă şi 
alunecoasă, corpul ei tânjind după al lui. In timp ce îşi 
plimbă degetele pe corpul ei, Mariah tremură şi strânse 
pătura în pumni, scâncind, apoi îşi mişcă uşor şoldurile, 
pentru a-şi depărta mai mult picioarele, iar Robert gemu 
când simţi invitaţia ei desfrânată. Obrăznicuţa lui nu era 
vreo puritană. Era curajoasă şi neruşinată, iar el o iubea 
pentru asta. 

— Robert, şopti ea, încercând să se ridice de pe 
saltea, pentru a se întoarce cu faţa la el şi a i se dărui. 

Dar el o dorea cu prea multă disperare ca să poarte 
un război cu rochia şi restul hainelor ei dacă Mariah se 
întorcea pe spate. Robert avea nevoie de ea. Acum. Luă o 
pernă de pe pat şi o strecură sub şoldurile ei, ridicându-i 
uşor fundul în sus. 

Ea privi precaută peste umăr, în timp ce el îşi 
descheie nasturii pantalonilor şi îşi eliberă mădularul din 
materialul insuportabil de strâmt. Mariah căscă ochii mari 
când îşi dădu seama ce intenţiona Robert. 

— Dar... putem? 


— Într-un mod minunat, o asigură el în şoaptă. Uite 
aşa! Îi depărtă uşor coapsele şi se poziţionă între ele, 
împingându-şi mădularul înăuntrul ei din spate. Trase 
adânc aer în piept şi îşi cobori şoldurile, cufundându-se 
complet în căldura ei strâmtă. Gemu pe gâtul ei. 

— Dumnezeule... exact aşa. 

Punându-şi braţele în jurul ei, o trase aproape sub el şi 
o pătrunse adânc, retrăgându-şi apoi şoldurile. Mişcarea îi 
smulse lui Mariah un geamăt surprins, de plăcere, care îl 
făcu să vrea să o repete. O senzaţie vibrantă îl străbătu 
până în vârful degetelor picioarelor. Să o ţină în braţe în 
timp ce era atât de adânc înăuntrul ei - minunat! 

Robert îi şopti numele, alungând nodul de emotie din 
gât, şi o sărută tandru între umeri, neîncetând balansul 
blând dintre corpurile lor unite. 

— Te rog, Robert, îl rugă ea, încercând să îşi apropie 
şi mai multe fundul de el, implorându-l cu corpul ei să îi dea 
ceea ce avea nevoie, dar nu avu suficient spaţiu. Mariah 
tremură de dorinţă. O, te rog... 

Ţinându-şi braţele în jurul mijlocului ei pentru a o ţine 
strâns lângă el, Robert se lăsă pe genunchi şi o ridică pe 
Mariah pe toate cele patru membre. Ea icni surprinsă, apoi 
oftă de plăcere când el îi înşfăcă şoldurile şi se împinse cu 
putere în ea. 

Sprijinindu-se în mâini pe saltea, Mariah se împinse şi 
ea înapoi, întâmpinând fiecare mişcare dură a Robert. 

Îl străbătu un val de bucurie. Faptul că ei îi făcea 
plăcere să renunţe la inhibiţii şi să i se dăruiască îl făcu pe 
Robert să tremure de satisfacţie. Mariah îşi cerea, fără pic 
de ruşine, plăcerea, iar el avea să i-o ofere bucuros. 
Împinse în ea repede şi tare, iar fiecare mişcare a şoldurilor 
lui provoca un sunet minunat când corpurile lor se 
întâlneau. 

Robert simţi tensiunea învolburându-se înăuntrul ei, 
din felul în care părţile ei feminine tremurau şi se strângeau 
pe mădularul lui erect, şi din scâncetele ei frustrate, în timp 
ce corpul ei tânjea după dulcea eliberare. El se aplecă 
peste spatele ei şi o îmbrăţişă. Cu o mână începu să îi 


mângâie sânii prin corsetul slăbit, iar cealaltă se întinse 
între coapsele ei, căutându-i locul sensibil... 

Şoldurile ei tresăriră, în timp ce un spasm violent de 
plăcere o străbătu. 

— Robert! 

— Obrăznicuţo, spuse el, muşcând-o într-un mod 
posesiv de gât. 

Când dinţii îi pătrunseră uşor pielea, Mariah se 
prăbuşi în braţele lui, apoi eliberă un țipăt de plăcere, în 
timp ce ea se lăsă fără vlagă sub el, sprijinită în antebraţe. 
O secundă mai târziu, Robert atinse şi el orgasmul şi se 
revărsă adânc înăuntrul ei. Valuri de plăcere o zguduiau pe 
Mariah, iar sexul ei se încleştă şi tremură în jurul bărbăţiei 
lui, vlăguindu-l de toată esenţa sa. 

Îmbrăţişând-o, îşi odihni obrazul pe umărul ei dezgolit 
şi închise ochii. Fiecare bătaie rapidă a inimii ei sub obrazul 
său îi aducea o satisfacţie imensă, de o intensitate cum nu 
mai simţise niciodată înainte. 

În acel moment, cuprins de extaz, Robert nu îşi dorea 
nimic mai mult decât să şi îşi petreacă restul vieţii iubind-o. 


* 


Mariah stătea cuibărită în brațele lui Robert, mai 
fericită decât fusese vreodată în viaţa ei. Ce făcuse el - ce 
făcuseră împreună! Era convinsă că fusese coruptă pe 
deplin şi atrasă într-o viaţă de comportament desfrânat şi 
plăceri imorale. 

Şi nu regreta nici măcar o secundă. 

— Unde vom locui? întrebă ea încet, plimbându-şi 
degetele pe pieptul lui. După ce ne vom căsători. 

— Unde vrei tu, scumpo. Robert rânji şi o sărută. Dar 
nu cu tatăl tău, adăugă el, înăbuşindu-i zâmbetul cu buzele 
lui. 

O sărutase aproape fără încetare de când făcuseră 
dragoste, de parcă nu se putea sătura de ea, chiar dacă 
Mariah era pe jumătate goală în braţele lui. Nu îşi luaseră 
nicio măsură de precauţie, iar o parte din ea se bucura. Nu i 


se părea nimic mai frumos decât posibilitatea ca în 
pântecul ei să fie copilul lui. 

Poate era mai bine să nu îl sperie cu gânduri despre 
un copil atât de curând. La urma urmei, sigur aducea 
ghinion să îi provoci mirelui un infarct înainte de nuntă. 

Aşa că, în schimb, Mariah spuse: 

— Hărmălaia s-a oprit. 

Robert îşi înclină capul, ascultând, apoi o sărută din 
nou. 

— Aşa pare. 

Mariah se încruntă. 

— Nu eşti îngrijorat pentru fraţii tăi? 

— Nu, spuse el, presărând sărutări pe fruntea ei, 
pentru a o descreţi. Este nevoie de atenţia mea aici. O 
sărută din nou pe pleoape, pe obraji, pe vârful nasului. 
Asupra ta. 

— Robert, îl mustră el, dar dojana fu alungată de un 
zâmbet amuzat ce apăru pe buzele ei şi de fericirea ce i se 
cuibărise în piept. 

— Păi, fie au câştigat, caz în care Trent achită acum 
factura hangiului pentru distrugerea mobilierului... 

Nonşalanţa cu care o spuse o făcu pe Mariah să se 
întrebe de câte ori intraseră el şi fraţii săi în certuri prin 
baruri, sfârşind prin a face ceea ce tocmai spusese Robert 

— ... fie au pierdut, caz în care sunt morţi, şi nu mai 
au nevoie de vreun ajutor. 

— Robert! 

Tachinând-o cu un rânjet, el îi ignoră reproşul şi îi 
trase corsetul în jos pentru a-i săruta sânul. 

— Cel mai probabil, sunt la închisoare, unde vor fi în 
siguranţă până când le voi plăti eu amenzile. 

Mariah îl privi mirată. 

— Închisoare? 

El ridică din umeri indiferent. 

— S-a mai întâmplat înainte, şopti el, strecurându-şi 
degetele pe sub corset şi îi eliberă sânul. Aşa că nu este 
nicio grabă să plecăm, îi sărută cu tandreţe sfârcul prin 
cămaşa subţire de sub corset. Absolut nicio grabă. 


Suspinând fericită, Mariah se lăsă pe spate şi îşi trecu 
degetele prin părul lui, în timp ce Robert continua să îi 
dezmierde blând sânul. O durere caldă şi plăcută începea 
deja să se învolbureze între coapsele ei. Cât timp trebuiau 
să aştepte până când el să o poată pătrunde iar, să facă din 
nou dragoste cu ea? 

Nu, decise Mariah în timp ce îşi plimba mâinile pe 
spatele lui gol, nu aveau niciun motiv să se grăbească. 

— Unde ne vom căsători? Mariah zâmbi când el îi 
eliberă sânul drept şi abătu aceeaşi dulce tortură asupra 
celui stâng. Aveau un viitor de plănuit, iar să discute despre 
asta o făcea mai fericită decât crezuse ea posibil. 

— De fapt, chiar m-am gândit la asta, spuse Robert, 
odihnindu-şi bărbia între sânii, privind-o cu un rânjet. Părea 
atât de serios şi de fericit, încât ea nu se putu abtine să nu 
zâmbească. Ce spui de nicovală?? 

Mariah căscă gura, uimită. Doar nu se referea la... 

— Să fugim? 

— De ce nu? Suntem la jumătatea distanţei spre 
Scoţia acum. In două zile am ajunge la Gretna Green, ne- 
am căsători şi ne-am întoarce la Londra până la sfârşitul 
săptămânii. Aşa nu ar mai trebui să aşteptăm să ne 
căsătorim, spuse el, apoi ridică din sprâncene. Sau să îi 
dăm tatălui tău şansa să îmi refuze cererea pentru mâna 
ta. 

— Chiar vorbeşti serios? şopti ea, neîndrăznind să 
creadă că el putea să fie al ei atât de curând, în toate 
privinţele posibile. 

— Orice vrei tu, iubito. Rânjetul lui pieri, iar Robert 
deveni serios. Nu îmi pasă cum sau unde, Mariah, atâta 
vreme cât devin soţul tău. 

Lacrimi de fericire îi apărură în ochi lui Mariah, în timp 
ce şopti: 

— Te iubesc, Robert. 

— Dumnezeule, aşa sper! Nici nu vreau să mă 


3 Nicovala şi fierarul local din Gretna Green (Scoţia) au devenit 
simboluri pentru nunțile care au loc aici, localitatea fiind destinaţia 
unde fugeau cuplurile pentru a se căsători, (n.tr.). 


gândesc cât de tare aş suferi dacă nu m-ai iubi. Când 
Mariah îl lovi uşor în umăr pentru a-l împiedica să o mai 
tachineze, el îi luă mâna într-a lui. Se ridică în capul oaselor 
pentru a o săruta pe buze - un sărut stăruitor, cu gustul 
unei promisiuni şi al posesivităţii, deopotrivă. 

— Aşadar, mergem în Scoţia? 

Mariah încuviinţă din cap, incapabilă să vorbească din 
pricina nodului din gât. 

— Încă un lucru, adăugă el. 

Inima lui Mariah tresări, temându-se că totuşi ceva i- 
ar putea împiedica, la urma urmei... 

— În loc să îi luăm pe fraţii mei cu noi, putem să-i 
recuperăm la întoarcere? 

Mariah râse, apoi duse îngrozită mâna la gură, uimită 
de felul cum glumise pe seama fraţilor lui - cei doi bărbaţi 
care acum aveau să devină şi fraţii ei. 

Robert îi luă mâna de la gură, ochii licărindu-i. 

— Te iubesc, Mariah, şopti el, răguşit de emoție. Şi 
familia mea te iubeşte. Vor fi de părere că eşti cea mai 
bună decizie pe care am luat-o vreodată. 

Zâmbetul ei pieri. 

— Chiar dacă preţul este un loc în compania tatălui 
meu? Inima îi deveni greoaie, plină de remuşcări, în timp ce 
recunoscu: îl meritai, Robert. Chiar îl meritai. 

EI îi sărută palma, liniştind-o. 

— Vor exista şi alte parteneriate, alte ocazii de 
afaceri. Se aplecă să o sărute atât de tandru şi de iubitor, 
încât lui Mariah îi curse o lacrimă pe obraz. Dar întotdeauna 
te voi avea pe tine, Mariah. 

— Da, mă vei avea întotdeauna, şopti ea, neputând să 
îşi găsească glasul de atâta fericire. 

— Nu voi avea nevoie de nimic altceva, şopti el 
sărutând-o. 


Epilog 


O zi caldă de primăvară în Londra, o lună mai târziu 


— Aici erai. Robert se sprijini de pragul uşii micului 
birou de la subsolul Şcolii Gatewell şi îi zâmbi lui Mariah, 
care stătea la masa de scris, încă purtând rochia de 
mireasă, chiar în timp ce răsfoia registrele financiare ale 
şcolii. Tipic pentru Mariah. lar el o iubea pentru asta. 

— Nu se cuvine ca o mireasă să fugă de la micul ei 
dejun de nuntă. 

Ea ridică privirea spre el şi îi oferi un zâmbet plin de 
vinovăţie, de parcă ar fi fost o infractoare prinsă în flagrant. 

— Este aşa o nebunie la etaj! Voiam să fiu singură 
câteva clipe. 

Ridicând din sprâncene, Robert o corectă: 

— Voiai să verifici din nou registrele. 

Şi acest lucru era tipic pentru Mariah. 

Ea strâmbă din nas, neîncercând nici măcar să 
pretindă că nu era aşa. 

— Poţi să mă  învinuieşti? M-am ocupat de 
contabilitatea şcolii în ultimii cinci ani. Acum se presupune 
că trebuie să predau sarcina, pur şi simplu, unui străin. 

— Unui contabil bine pregătit şi calificat, o corectă el. 
Unul cu care Mariah vorbise preţ de o oră când îl 
intervievase pentru postul de contabil al fondurilor şcolii. 
Vieţile ni s-au schimbat, scumpo! Trebuie să înveţi să te 
adaptezi. 

Mariah se ridică, ocoli biroul şi merse lângă el, 
strecurându-şi mâinile după mijlocul său. 

— Cred că m-am descurcat foarte bine cu adaptarea 
la toate schimbările recente. 

Robert doar îi zâmbi, ştiind că nu avea rost să se 
implice în acea luptă. Mai ales că Mariah avea dreptate într- 
o anumită privinţă. În mod sigur, avuseseră loc foarte multe 
schimbări în vieţile lor de când se întorseseră din Scoţia. 

Prima schimbare îl implicase chiar pe Henry Winslow, 
o transformare pe care Robert nu şi-ar fi închipuit-o 
niciodată. Când se întorseseră la Londra şi îi spuseseră că 
se căsătoriseră, tatăl ei reacţionase exact cum anticipase 


Mariah - negându-i ei zestrea şi refuzând să îi ofere lui 
Robert o poziţie în cadrul companiei. Bărbatul nu înţelegea 
de ce un atac asupra cartierului St. Katharine ar fi fost ca 
unul asupra mamei ei sau că mutarea şcolii ar face-o să 
sufere de parcă şi-ar pierde mama din nou. Mariah şi tatăl 
ei nu vorbiseră niciodată despre Margaret Winslow sau 
despre cum îi afectase pe toţi moartea ei, dar Robert insistă 
ca ei doi să discute acum despre asta, după ce el însuşi 
descoperise importanţa durerii împărtăşite. 

Dură câteva săptămâni, atitudinea tatălui ei se 
schimbă, deşi fără prea mult entuziasm. Nu doar că îl 
primise pe Robert în familie, dar le oferi amândurora 
parteneriate. Lui Mariah pentru că Winslow îşi dăduse 
seama că ea avea nevoie să fie parte din companie aşa 
cum avea nevoie de aer să respire, iar lui Robert pentru că 
Winslow nu îşi putea permite să piardă legăturile lui 
politice. Dar o lipsă de încredere născută din acel dezastru 
cu unchiul lui îl făcu pe Henry Winslow să le împartă cu 
grijă sarcinile. Robert avea să lucreze cu el la investiţiile 
comerciale, în timp ce Mariah avea să supravegheze 
vitrinele depozitelor, vânzând mărfuri exotice din întreaga 
lume, apropiind astfel locurile cele mai îndepărtate ale lumii 
de societatea londoneză. 

Planurile regelui pentru docuri noi în St. Katharine 
fuseseră totuşi motiv de ceartă. Robert făcu ceea ce jurase 
să nu facă niciodată - îşi folosi influenţa asupra prietenilor 
şi familiei în Parlament. Dar o făcu pentru a împiedica 
apariţia noilor docuri, nu pentru a profita de pe urma lor. St. 
Katharine şi Şcoala Gatewell pentru Orfanii Mării fuseseră 
salvate. 

Şi, pentru prima dată, compania aparţinea cu 
adevărat familiei Winslow. Întregii familii. 

— Ai văzut-o pe Evelyn înainte să pleci de la 
petrecere? întrebă Mariah, încruntându-se uşor. Este bine? 

— Whitby o păzeşte ca un buldog, o asigură el. Este 
bine. Evelyn chiar era bine... pentru moment. 

Reuşiseră să evite un scandal, ţinând secretă fuga ei 
cu Burton Williams, iar bărbatul fusese destul de inteligent 


ca să păstreze tăcerea. Poate pentru că îşi dăduse seama 
că scăpase ca prin urechile acului de căsătoria cu o femeie 
care nu avea niciun ban. Sau, mai probabil, pentru că fraţii 
Carlisle îi juraseră că aveau să îl lege fedeleş şi să îl urce pe 
un vapor spre Australia dacă scotea vreo vorbă despre 
Evelyn. lar oricine întreba despre absenţa fetei din acea zi, 
primea drept răspuns aceeaşi poveste - că Mariah nu s-ar fi 
putut căsători fără să o aibă pe sora ei lângă ea, chiar şi 
lângă nicovala din Gretna Green. 

De fapt, la nunta formală din acea dimineaţă, 
organizată pentru prietenii şi familia lor la biserica 
medievală din St. Katharine, Evelyn stătuse lângă Quinton 
în timpul ceremoniei, în timp ce mama şi cumnata lui 
Annabelle stătuseră în primul rând, plângând. Dumnezeule 
mare, fusese ca şi cum un râu se revărsase în biserică, la 
cât de mult se plânsese acolo! Dar Robert nu şi-ar fi dorit 
ca nunta să fie altfel. 

Singurul regret fusese că, în acea zi, Sebastian nu 
fusese prezent ca să le împărtăşească fericirea. Chiar 
înainte de micul dejun festiv, sosise vestea de la Blackwood 
Hall că Sebastian era mândrul tată al unei fetiţe minunate, 
pe care o botezaseră Rose. 

Distrasă, Mariah îşi plecă privirea spre birou şi 
registre, iar îngrijorarea i se citi pe chip. 

— Dacă există vreo problemă şi contabilul nu ştie... 

El o făcu să tacă printr-un sărut. Ea răspunse cu un 
suspin blând, punându-şi braţele în jurul gâtului său. 

— Totul va fi bine, scumpo, şopti el, sărutând-o pe 
gât. 

Pulsul lui Mariah începu să gonească sălbatic sub 
buzele lui. Încă de când o văzuse stând la altar, la braţul 
tatălui ei, Robert se întrebase cât de mult trebuiau să stea 
la micul dejun şi când o putea duce acasă, în dormitorul lor, 
pentru a face dragoste cu ea. 

Deşi mai avea de aşteptat până să fie complet singur 
cu Mariah, Robert nu se putu abţine să nu îi fure o 
mângâiere pe obraz. 

— Mama ta ar fi fost atât de mândră de tine astăzi! 


Ştiu că mama mea este. Deja te iubeşte ca pe o fiică. 

Ochii ei sclipiră, iar Mariah nu putu spune nimic, doar 
îl sărută cu o iubire şi o fericire atât de puternice, încât 
aproape că tremură de intensitatea acelor sentimente. 

Robert o strânse în braţe şi apoi o sărută pe tâmple. 

— Crezi că poţi să te descurci să te ocupi de 
susţinerea şcolii, pe lângă sarcinile de la companie? 

— Pot cu tine lângă mine, şopti ea. Pot face orice 
atâta vreme cât mă iubeşti. 

închizând ochii, Robert o ţinu strâns în braţe. 
Niciodată în viaţa lui nu fusese atât de fericit. 

Un sunet slab se auzi din pragul uşii. 

Robert ridică privirea şi o văzu pe mama lui, zâmbind 
pentru că îi surprinsese într-o îmbrăţişare atât de iubitoare. 
El se desprinse din îmbrăţişare, dar nu îşi luă braţul de pe 
mijlocul ei. 

— Mă gândeam eu că este posibil să vă găsesc aici. 
Ducesa veni lângă ei şi le luă mâinile, strângându-le cu 
afecţiune. Sunt foarte fericită pentru voi. 

— Mulţumim, mamă, spuse Robert, apoi o sărută pe 
obraz. 

Ducesa ridică din sprâncene. 

— Deşi v-a luat foarte mult timp să vă daţi seama de 
ceea ce noi, ceilalţi, ştiam deja. 

Robert îşi dădu ochii peste cap şi repetă sec: 

— Mulţumim, mamă. 

Ducesa îi zâmbi cu afecţiune. 

— Ştiu că vreţi să vă întoarceţi la oaspeţii voştri, dar 
am ceva ce mă gândeam că aţi vrea să vedeţi. 

Scoase o carte mică din poşetă, iar zâmbetul îi deveni 
trist şi melancolic. 

Robert se încordă. 

— Ce este ăsta? 

— Jurnalul tatălui tău. Annabelle l-a găsit când 
frunzărea printre cărţile din biblioteca din Park Place. 
Ducesa i-l întinse lui Robert. Am însemnat fiecare paragraf 
pe care cred că artrebui să îl citeşti. 

Sărutându-i pe amândoi pe obraji, ducesa se îndreptă 


spre uşă, dar apoi se întoarse şi spuse: 

— Dintre toate realizările tatălui tău, cea de care a 
fost cel mai mândru în viaţa asta a fost familia lui. 
Întotdeauna a fost de părere că aceia care îi ofereau cel 
mai mare scop în viaţă erau copiii lui. Ducesa tăcu o clipă, 
iubirea pentru fiul ei licărindu-i în ochi. Ar fi fost foarte 
mândru de tine, Robert! 

Apoi urcă înapoi la etaj, la petrecere. 

În timp ce Robert privea lung în urma ei, cu jurnalul 
greoi în mână, simţi atingerea liniştitoare a lui Mariah pe 
umărul său. Îşi ignoră senzaţia înţepătoare din ochi şi o 
privi. 

— Citeşte-l, iubirea mea, spuse ea blând. 

Încuviinţând din cap şi fără să scoată vreun cuvânt, cu 
o teamă groaznică în piept, Robert deschise jurnalul şi 
răsfoi paginile pline cu scrisul caracteristic al tatălui său, 
până la ultimul fragment. Cel scris cu doar câteva ore 
înainte de moartea lui, în timp ce aştepta din nou ca Robert 
să se întoarcă acasă. 

Citi fragmentul cu sufletul la gură. 


Încă îmi smulge înjurături aprige, dar tot are 
potențialul de a fi cel mai de succes dintre fiii mei... îmi 
pune răbdarea la incercare, dar sunt atât de mândru de el! 
A devenit bărbatul bun care am ştiut întotdeauna că va fi. 


Lui Robert îi sări inima din piept. 

— Ştiam eu, şopti Mariah, citind peste umărul lui. 
Tatăl tău te-a iubit, Robert, şi a crezut în tine întotdeauna! 

Robert clipi în timp ce îşi luă privirea de pe pagină, 
dar ochii i se înceţoşară. Se forţă să spună răguşit şi 
emoţionat: 

— De unde ştiai, când eu însumi habar nu aveam? 

— Pentru că şi eu te iubesc şi am recunoscut toate 
semnele din poveştile pe care mi le-a spus mama ta despre 
tine şi tatăl tău. Mariah îl îmbrăţişă. Şi, ca tatăl tău, şi eu 
sunt foarte mândră că te am în viaţa mea. 

Îl strânse şi mai tare în braţe, iar el primi bucuros 


trupul ei delicat lângă al lui, căldura şi iubirea pe care i le 
purta. 

— La urma urmei, se pare că ne-am găsit un 
parteneriat straşnic, şopti Robert. 

Apoi se aplecă şi o sărută. 


Sfârşit 


